











Kto je taký verný, že nemôže byt zvedený?

                                                                Shakespeare





































Bodkované čiary označujú milencov lady Georgiany.




Prvá kapitola
                                                
                                                                                           Londýn, 1814
Pred mnohými rokmi, keď bol James Breckinridge, vojvoda z Coldfellu, ešte len kučeravý mládenec, na cestách po Európe sa zamiloval do krásy vo Florencii. Navštevoval tu hodiny kreslenia popredného talianskeho majstra. Rozžiarenými očami, plný romantických predstáv, sledoval okrídlené múzy až na juh do zálivu Sorrento, kde po prvý raz počul talianske príslovie Pomstu je najlepšie chystať s chladnou hlavou. Teraz bol už starý a rokmi síce prišiel o ilúzie, ale bol všetkými masťami mazaný. Dokázal intrigovať rovnako dokonale ako tí najlepší diplomati. Krása ho už prestala vzrušovať, ale bolo zvláštne, že po desiatkach rokoch sa práve tu, v pochmúrnom Anglicku, ukázala hlboko zakorenená pravda starého sicílskeho príslovia.
Elegantný, drobný vojvoda zovrel mocnejšie do svojich artritídou povykrúcaných prstov rukoväť vychádzkovej palice vyrezanej zo slonoviny. V nepríjemnom aprílovom daždi ho bolelo celé telo ešte viac ako inokedy. Dovolil lokajovi, aby mu pomohol vystúpiť z luxusného čierneho koča, zatiaľ čo druhý lokaj držal nad jeho hlavou roztvorený dáždnik.
Ospalý pokoj londýnskej ulice mu pripomínal atmosféru v kostole. Mĺkve ticho narúšal len cupotajúci dážď. Pomaly sa otočil a ponad bezvýrazné tváre lokajov a železný plot sa zahľadel na Cintorín Sv. Juraja, rozprestierajúci sa severne od Hyde parku. Len pred tromi týždňami tu pochoval svoju mladú ženu Lucy. V chladnom sychravom dni sa jej mramorový pomník týčil pod zeleným kopcom k pochmúrnej sivej oblohe ako bodavá výčitka. A tam, presne kde očakával, stál vysoký muž. Vietor mu strapatil vlasy a široké plecia mal ovisnuté. Dážď bičoval jeho čierny zimník a vietor lomcoval cípmi plášťa. Zdalo sa, že úprimne smúti.
Hawkscliffe.
Coldfell zovrel pery do úzkej čiary a zobral si od lokaja dáždnik. „Nezdržím sa dlho.“ zašomral. 
„Áno, pane.“ 
Opierajúc sa o vychádzkovú palicu, krívajúc sa pobral k hrobu po štrkom vysypanom chodníku.
Tridsaťpäťročný Róbert Knight, deviaty vojvoda z Hawkscliffu, si vôbec nevšimol jeho príchod. Stál tam meravo a nehybne ako náhrobný kameň, ponorený do ponurých spomienok. Dažďom premočené zvlnené vlasy mal prilepené na hlavu a po lícach mu stekali studené pramienky vody. Nevidomými očami civel na žlté narcisy krášliace hrob.
Coldfella mrzelo, že musí Hawkscliffa vyrušiť zo smutných myšlienok. Koniec koncov, bol jediným mužom z mladej generácie, ktorého si vážil. Niektorí toryovci, ktorí reprezentovali starú školu, tvrdili, že názory mladého šľachtica sú poburujúco whigovské, ale nikto nemohol poprieť, že Hawkscliffe bol oveľa lepší chlap ako jeho otec, ktorý nemal ani vôľu, ani charakter.
Coldfell kráčal po chodníku, spomínajúc na časy, keď sa Róbert stal v sedemnástich rokoch vojvodom a sám, bez akejkoľvek pomoci, sa začal starať o tri obrovské majetky. Zároveň vychovával štyroch divokých bratov a malú sestru. Celý Londýn hovoril o tom, že v parlamente dokázal rozprávať s chladnou hlavou a s takou výrečnosťou, že zdvíhal všetkých členov Snemovne lordov zo sedadiel. Hawkscliffovu povesť čestného džentlmena nemohol nikto spochybniť. Jeho vrstovníci, medzi nimi aj Coldfellov synovec a dedič, ktorý bol podľa neho nekonečne hlúpy, pokladali tohto poctivca za nudného a nekompromisného patróna, ale múdrejšie hlavy vedeli, že mladý vojvoda je jednoducho charakter.
Človeku ho muselo byť ľúto, keď videl, ako veľmi naňho zapôsobila Lucina smrť.
Tak to býva, muži vždy vidia v žene to, čo v nej chcú vidieť…
Coldfell si odkašlal, na to sa Hawkscliffe strhol a prudko k nemu otočil hlavu. V jeho tmavých očiach sa zračili všetky city, ktoré mu zmietali dušou. Keď ho zbadal, tvárou zmučenou bolesťou sa mu mihli výčitky svedomia. Vzhľadom na jeho čestnú povahu sa nepochybne trápil tým, že potajomky túžil po manželke iného muža. Coldfell taký šľachetný nikdy nebol. Kývol mu hlavou na pozdrav. „Hawkscliffe…“
„Práve som sa chystal odísť, pane,“ povedal mladík ospravedlňujúcim tónom s previnilo sklonenou hlavou.
„Len pokojne zostaňte,“ namietol Coldfell a mávnutím ruky sa snažil zľahčiť trápnu situáciu. „Budem rád, ak mi budete v tejto slote robiť spoločnosť.“
„Ako si želáte, pane.“ Hawkscliffe prižmúril oči pred dažďom, otočil hlavu a znovu sa zahľadel na náhrobný kameň.
Coldfell podišiel k hrobu, pričom preklínal svoje boľavé kĺby. Keď bolo počasie priaznivé, mohol stráviť celý deň na poľovačke a nič ho nebolelo. Len Lucy si myslela, že nie je dosť mužný. Mala pohreb v Londýne a podľa najnovšej módy. Obrad by sa jej určite páčil. Kúpil jej miesto v najlepšom mestskom cintoríne a dal jej urobiť pomník, ktorý bol ukážkou dokonalého vkusu. Peniazmi nešetril. Napokon, nezostávalo mu nič iné, len draho zaplatiť za najväčšiu chybu vo svojom živote. Za hlúposť a pochabosť starého muža, ktorý sa oženil s mladou ženou, dodal v duchu zatrpknuto. Krása bola, bohužiaľ, doposiaľ jeho slabosťou. Očarila ho jej plamenná ryšavá hriva a dlhé nohy, hádam najzvodnejšie v celom kresťanskom svete. Keď stretol dvadsaťšesťročnú Lucy, bola modelkou známeho maliara v Sheffielde. V krátkom čase mu tak poplietla hlavu, že sa s ňou rozhodol oženiť. Zaprisahal ju, aby sa nikomu ani len slovíčkom nezmienila o svojom pôvode a zadovážil jej iný, oveľa úctyhodnejší. Na rozdiel od iných sľubov tento dodržala, pretože dychtivo túžila stať sa súčasťou spoločenskej smotánky.
Bol rád, že nebol nútený pochovať Lucy vedľa Margaret, svojej prvej manželky, ktorej pozostatky boli so všetkou úctou uložené v Seven Oaks, v starobylej hrobke v Leicestershire. Múdra Margaret rozumela jeho srdcu i duši, a jediné, čo jej vyčítal, bolo, že mu neporodila syna.
„Je mi… je mi veľmi ľúto, že ste utrpeli takú nesmiernu stratu, pane,“ vyrazil zo seba Hawkscliffe.
Coldfell ukradomky pozrel na vojvodu, potom s povzdychom prikývol a odvetil: „Človek ani nemôže uveriť tomu, že sa skutočne pominula. A taká mladá! Plná života!“
„Čo máte teraz v pláne?“
„Zajtra odchádzam do Leicestershiru. Dúfam, že pár týždňov na vidieku mi pomôže spamätať sa.“ A navyše ak bude tráviť čas v rodovom sídle Seven Oaks, vyhne sa podozreniu, keď sa tento mladý muž pomstí za neho.
„Som si istý, že tam nájdete pokoj,“ súhlasil Hawkscliffe zdvorilo.
Obidvaja na dlhú chvíľu zmĺkli. Hawkscliffe sa znova ponoril do vlastných myšlienok a Coldfell uvažoval o tom, že by teraz nedokázal žiť v elegantnom paláci v Kensingtone, obklopenom štyrmi akrami pestovaných záhrad, kde Lucy zomrela.
„Vložte ju do zeme. A z jej nepoškvrneného, čistého tela možno vyrastú fialky,“ citoval Hawkscliff takmer nečujne Shakespeara.
Coldfell naňho uprel oči. „Laertova reč pri hrobe Ofélie?“
Mladý vojvoda nepovedal nič, len mlčky upieral oči na písmená vytesané do kameňa. Bolo na ňom Lucino meno, dátum jej narodenia a smrti. „Nikdy som sa jej ani len nedotkol,“ vyhŕkol po chvíli a otočil tvár plnú mučivej úzkosti ku Coldfellovi. „Máte moje slovo. Nikdy vás nepodviedla.“
Coldfell vydržal jeho pohľad, potom prikývol, akoby ho slová mladého muža uspokojili. Vedel, že hovorí pravdu. „Ach, Róbert,“ prehovoril váhavo po ďalšej dlhej odmlke. „Bolo to také zvláštne, aj to, ako ju našli. Každý deň chodievala k rybníku kresliť labute. Ako sa mohla pošmyknúť a utopiť? Možno mám rozum zatemnený žiaľom, ale nedáva mi to zmysel.“
„Určite sa nepošmykla,“ vyhŕkol Hawkscliffe vášnivo. „Pohybovala sa tak pôvabne… tak graciózne.“
Coldfella jeho prudkosť zaskočila. Takže to bude ľahšie, než dúfal.
„Odpustite mi moju trúfalosť, ale nepovedali vám sluhovia, že sa v ten deň stalo niečo zvláštne?“ začal vyzvedať mladý vojvoda.
„Nie.“
„Nikto nič nevidel ani nepočul? Bola predsa blízko domu! Nikto nepočul jej volanie o pomoc?“
„Zrejme nemala čas kričať.“
Hawkscliffe sa znova otočil, pery mal pevne zovreté. „Pane, mám veľmi vážne podozrenie.“
Coldfell ho chvíľu mlčky pozoroval, než súhlasil. „Bol by som rád, keby som vás mohol ubezpečiť, že sa mýlite, ale aj mňa prenasledujú určité pochybnosti o príčine jej smrti.“
Hawkscliffe sa k nemu prudko zvrtol a zabodol do neho prenikavé oči. „Pokračujte,“ vyzval ho.
„Niečo mi tu nehrá. Na skale, na ktorej sa údajne pokĺzla a udrela si hlavu, nebola žiadna krv. Lenže ja som už starý. Moje boľavé údy sú nevládne. Nemám energiu na to, aby som urobil to, čo sa údajne od manžela očakáva,“ pokračoval pomaly, ale dôrazne.
„Ja tú energiu mám,“ ponúkol sa Hawkscliffe.
Coldfell pocítil, ako sa jeho povädnutej starej duše zmocnilo vzrušenie pri pohľade na odhodlanie zračiace sa v očiach mladého muža.
„Koho podozrievate?“ spýtal sa so starostlivo utajovanou vášnivosťou.
Coldfell ešte nikdy nevidel niekoho, kto by vyzeral taký odhodlaný pomstiť sa. Svoju radosť však musel skrývať. Stačí, aby vyslovil to meno, ponúkol cieľ vojvodovmu hnevu, a on toho darebáka vyzve na súboj. Zmija, ktorá naňho zaútočila, za to zaplatí životom. Vôbec sa nezdráhal obrátiť dvoch Luciných obdivovateľov proti sebe, aby chránil seba a svoju milovanú dcérku Juliet. Čo iné mohol napokon urobiť? Má takmer sedemdesiat a každým dňom je čoraz slabší. Jeho protivník Dolph je v najlepších rokoch, navyše je mimoriadne zručný lovec, ktorý mal len deväť rokov, keď si po prvýkrát omočil ruky v krvi školeného jeleňa.
Triaška, ktorá zachvátila v tej chvíli jeho telo, vôbec nebola predstieraná. „Nech mi Boh odpustí!“ zašomral si popod nos a v tvári sa mu zračilo váhanie.
„Tak kto je to, Coldfell? Som presvedčený o tom, že to nebola nehoda, aj keď to tvrdil obhliadač mŕtvol. My dvaja nie sme včerajší, však?“ pokračoval rozrušené. „V tom rybníku ležala štyri dni, kým ju našli. Po takom dlhom čase sa už nedalo zistiť, ako zomrela.“
„Vidím, že naše podozrenia sú rovnaké, milý Róbert. Keď si pomyslím, že ju možno niekto… zavraždil. Božemôj!“ Sťažka sa oprel o Hawkscliffa, ktorý ho okamžite pridržal a pomohol mu udržať rovnováhu.
Hawkscliffova tvár zmeravela. „Pane, veľmi vás prosím, povedzte mi všetko, čo viete,“ požiadal ho chvejúcim sa hlasom.
„Neviem nič konkrétne, mám len podozrenie. Lucy mi raz povedala…“ Coldfell sa na chvíľu veľavýznamne odmlčal, aby vybičoval zvedavosť nádejného pomstiteľa do krajnosti.
„Áno?“
Coldfell mlčal. Ako veľmi túžim, aby som toho sviniara mohol potrestať, pomyslel si a skĺzol po Hawkscliffovej tvári prefíkanými očami. Premeriaval si ho ako umelec, ktorý chce nakresliť jeho portrét. Bola to ušľachtilá tvár s výraznými črtami. Havranie vlasy mu padali do čela a pod hustým čiernym obočím blčali vášnivé oči, svedčiace o železnej vôli. Mal orlí nos, ústa pevné a zovreté bolesťou, ale napriek tomu prezrádzali zmyselnosť, ktorá určite očarúvala ženy.
„Povedala, že istý muž jej… naháňa strach,“ dokončil po chvíli.
„Kto to je?“ naliehal Hawkscliffe.
Coldfell sa zhlboka nadýchol. Uvedomoval si, že práve ide vyniesť nad niekým ortieľ smrti. A mal z toho veľkú radosť. „Môj synovec,“ vyriekol odmerane, ale v duši mu horela túžba po pomste, hodná horkokrvného Sicílčana. „Môj dedič. Dolph Breckinridge.“

„Pomaranče! Nech sa páči, pomaranče! Len penny za kus! Ďakujem, pane, a pekný deň vám prajem! Kto si želá ďalší?“
Ruch pochmúrneho dňa v centre Londýna bol rovnaký ako za slnečného dňa, len ona, Belinda Hamiltonová, sem vôbec nepatrila. Nepatrili sem ani žiarivé, sladké pomaranče, ktoré predávala náhliacim sa chodcom na rohu ulíc Fleet Street a Chancery Lane. Ako malé slniečka ich podávala okoloidúcim, odetým do tmavých oblekov a pohybujúcim sa medzi dvomi svetmi – svetom vlády a svetom financií. Bankoví úradníci a právnici, novinári, literáti, krajčíri a obchodníci. Ešte aj duchovný, ktorý sa náhlil do Katedrály Sv. Paula, zostal pri pohľade na ňu stáť a rovnako ako ostatní muži ani on nedokázal odolať jej pôvabnému zjavu. Ak aj tušila, že nekonečný prúd mužských nôh sa pri nej zastavuje len vďaka jej čaru, nedala na sebe nič poznať. Tvárila sa ako obchodníčka, ktorú okrem predaja nič iné nezaujíma. Prstami, sčervenanými od zimy, ktoré vytŕčali zo zodratých rukavíc, im podávala pomaranče a vydávala drobné. Svoj osud prijímala bez reptania, s dôstojnosťou slušne vychovanej mladej dámy.
Pred pár mesiacmi pripravovala uchichotané debutantky na vstup do spoločnosti v Akadémii pre mladé dámy pani Hallovej. A teraz je tu, na ulici, a urputne sa snaží udržať si posledné zvyšky dôstojnosti.
Keď zohla hlavu, aby vydala peniaze ďalšiemu zákazníkovi, nezbedná kučera svetlých vlasov ju pohladkala po ružovom líci. Napriek únave sa veselo usmiala a vydala mu drobné.
„Pomaranče, nech sa páči!“ zvolala vzápätí.
Do popredia vykročil jeden z jej pravidelných zákazníkov, zámožný advokát z neďalekej právnickej kancelárie. Milo sa na ňu usmieval a jednou rukou si pridŕžal na hlave bielu parochňu, aby mu ju vietor neodfúkol. Okolo jeho statnej postavy vial čierny plášť. Premeral si ju od hlavy po päty. Rýchlo odvrátila zrak a vybrala mu veľký, šťavnatý pomaranč. Koncom zástery ho utrela a vystrela k nemu ruku so slovami: „Jeden penny, pane.“
Advokát zaváhal a potom jej vložil do ruky nie mincu, ale papierovú bankovku, ktorú jej vietor takmer odfúkol. Zvraštila obočie a prekvapene pozrela na bankovku. Dvadsať libier!
Potlačila výkrik plný pobúrenia a vtisla mu bankovku späť do spotenej dlane. Jeho návrh ju pohoršil, aj keď suma bola taká vysoká ako jej trojmesačný zárobok. „Nie, pane.“
„Nie?“ spýtal sa s túžbou v prasačích očkách. „Dobre si to zvážte, moja drahá.“
„Pane, neurážajte ma!“ odmietla ho mrazivo a zvrchu naňho pozrela, ako keby bola šľachtičná a sedela v salóne, a nie zúfalé dievča, ktoré je nútené potulovať sa londýnskymi ulicami, odkázané samo na seba.
„Zdvojnásobím sumu,“ zašepkal, nakloniac sa k jej uchu.
Hrdo pohodila hlavou. „Nie som na predaj!“ odvrkla.
Jej zničujúci pohľad ho zahanbil a tučná tvár s ovísajúcou bradou prudko očervenela. Tak sa náhlil preč, až mu parochňa skĺzla nabok.
Belinda sa zachvela, upravila si vlasy, aby nadobudla stratenú duševnú rovnováhu, a potom znova ponúkala pomaranče. Netrvalo dlho, kým si uvedomila, že aj ďalšiemu nejde len o pomaranče, jeho narážky však so všetkou zdvorilosťou rázne odmietla.
Len čo odišiel posledný zákazník, sklonila sa nad oválny kôš a začala ukladať pomaranče do vzorných radov.
„Hej, ty!“ rozkričal sa na ňu jeden z pouličných obchodníkov s drsnou tvárou. „Nemysli si, že ťa budeme v týchto končinách trpieť dlho! Doma na nás čakajú hladné krky, ktoré treba nakŕmiť. Ty nám tu kazíš kšeft!“
„Prečo si nezarábaš radšej na chrbte?“ pustil sa do nej ďalší. „Načo predávaš na ulici pomaranče, keď môžeš predávať svoje krásne broskunky!“
Rehotali sa vlastným vulgárnostiam ako opití.
„Zavrite hubu!“ odvrkla im tónom, ktorý by určite šokoval jej bývalé zverenkyne v akadémii. Bohužiaľ, hrubé spôsoby bolo to jediné, čo platilo na týchto ozembuchov. Slušnosť pokladali za prejav slabosti alebo zbabelosti – a v jej situácii bolo mimoriadne dôležité, aby nedala najavo strach.
„Nehodíte sa sem, slečinka. Je len otázkou času, kedy budete patriť nejakému pracháčovi.“
„Som dcérou džentlmena!“
„V tých handrách na to naozaj vyzeráte!“
Znova sa rozrehotali a Belinda sa začala obzerať okolo seba, pretože si až teraz uvedomila, v akej zahanbujúcej situácii sa ocitla. Otočila sa práve včas, aby videla, ako malého Tommyho, sirotu a pouličného tuláka, takmer prešiel rútiaci sa koč. V poslednej chvíli ho starší brat schmatol za golier a stiahol z cesty. Preľaknuto vykríkla, potom však potlačila svoje rozčúlenie a nahlas na nich zakričala: „Andy! Tommy!“
„Dobrý deň, slečna Bel!“ zavolal na ňu nadšene párik podvyživených uličníkov.
Kývala na nich rukou, aby podišli k nej. Keď sa rozbehli cez cestu, takmer skončili pod kolesami ďalšieho koča. Len čo boli v bezpečí pri nej, vyhrešila ich, aby si dávali lepší pozor. Potom dala každému pár pencí a pomaranč.
Ustarostené pozorovala, ako sa otrhaní šarvanci neochotne vracajú späť na svoje stanovište. Tommy si šúpal pomaranč, zatiaľ čo Andrew sa pokúšal uplatniť svoj šarm na džentlmenovi s cylindrom na hlave. Chcel ho presvedčiť, aby mu dovolil pozametať pred domom.
Kým nestretla tieto dve deti, bola presvedčená, že osud je voči nej mimoriadne surový. Oni ju však zahanbili, pretože ich chuť do života neutíchala a boli bezstarostne ľahkovážni, hoci žili v zúfalých podmienkach. Takých detí boli plné ulice – otrhaných, bosých, vyhladovaných sirôt bez domova. Celú pravdu si uvedomila v plnej nahote počas jednej mrazivej noci v januári, keď v tej najhoršej snehovej búrke, akú si pamätala, sa celý Londýn ocitol pod snehom. Kým sa boháči veselo kĺzali na zamrznutej Temži, vybrala sa hľadať Andrewa a Tommyho s úmyslom, že ich dovedie do svojho jednoizbového bytu v ošarpanom nájomnom dome, aby im poskytla aspoň strechu nad hlavou. Hľadala ich všade, až ju napokon akési dievča nasmerovalo do tmavej budovy pri rieke, ktorá vyzerala ako opustený sklad. Keď vstúpila dnu a zdvihla lampáš, uvidela hŕbu k sebe sa chúliacich detí. Muselo ich tam byť najmenej sedemdesiat.
Toto je náš útulok, vysvetlil jej Andrew, keď ho konečne našla. Chlapec jej ani nemusel hovoriť, čo okamžite pochopila: majiteľ tohto skladu nútil chlapcov kradnúť a dievčatá k prostitúcii. Bol to ten najstrašnejší a najšokujúcejší zážitok jej dvadsaťtriročného života. Kým žila v Oxfordshire, o takej biede ani len nechyrovala.
Najhoršie zo všetkého bolo vedomie, že nemôže urobiť nič, aby tým úbožiatkam pomohla. Nemala v sebe toľko pokrytectva, aby im zakazovala kradnúť, keď umierali od hladu. Väčším zločinom, ako boli ich krádeže, bol nemilosrdný trestný zákon, podľa ktorého obesili každé dieťa staršie než sedem rokov, keď ho prichytili pri krádeži. Robila všetko, čo bolo v jej silách, ale nemohla urobiť viac, než zháňať pomoc v charitatívnych spolkoch. Okrem toho sa snažila dať tým nešťastníkom svoju lásku, starať sa o nich zo všetkých síl a viesť ich k tomu, aby chodili do kostola.
Videla, že Tommymu spadol mesiačik pomaranča na zem. Rýchlo ho zdvihol, očistil zafúľanými prstami a strčil do úst. Zhlboka si vzdychla a otočila hlavu práve vo chvíli, keď sa spoza rohu vynoril krikľavý, dobre známy kočiar a rútil sa rovno k nej.
Zbledla a zovrelo jej žalúdok. Rýchlo sa sklonila ku košu a tvárila sa, že koč nevidí. Po celý čas načúvala, či sa dupot kopýt približuje.
Bože, daj, aby ma nezbadal!
S námahou zdvihla kôš a náhlivo sa brala preč. Vyblýskaný koč spomalil a zostal stáť rovno vedľa nej. Zaťala zuby. Uvedomila si, že by svojho mučiteľa veľmi potešila, keby sa pokúsila ujsť. Urobí lepšie, ak zostane stáť a zachová si rozvahu, hoci ju čaká veľmi nepríjemný slovný súboj. Pomaly sa otočila a dodávala si odvahy. Okázalo oblečený sir Dolph Breckinridge zoskočil z ekvipáže, s neodmysliteľnou cigarou medzi zubami.
Koč nechal na starosti pohoničovi, ktorý mal na jednom oku čiernu pásku, a vykročil k nej. Bol vysoký, opálený, svalnatý a vlasy pieskovej farby mal ostrihané nakrátko. So zapálenou cigarou bol dokonalým obrazom ľahtikára, pred ktorým v akadémii varovala svoje zverenkyne.
„Neopovážte sa ku mne priblížiť s tou páchnucou vecou,“ upozornila ho.
„Ako si želáte, madam,“ prikývol posmešne.
Dnes sa chce zabávať tým, že ma bude poslúchať, pomyslela si Belinda.
Bezstarostne odhodil cigaru na chodník, zašliapol ju drahou, dokonale vyleštenou topánkou a potom k nej pristúpil. Presne tak to robieval už celých osem mesiacov. Od minulej jesene ňou bol sir Dolph vyslovene posadnutý, ale jeho posadnutosť bola zničujúca. Možno mal v povahe sústrediť všetku svoju pozornosť na jedinú obeť, až kým ju nedostal do svojich osídiel. Bola presvedčená, že všetko zlo, ktoré ju až do dnešného dňa postretlo, bola len a len jeho vina.
S chladnou tvárou sa od neho odvrátila a vykročila preč. Podľa vône vedela, že kráča za ňou. Vždy si doprial príliš veľa kolínskej.
„Kam ste sa vybrali, srdiečko?“
Belinda naňho odsudzujúco fľochla a vzápätí znovu oslovila okoloidúcich: „Pomaranče! Nech sa páči, ovocie!“
Dolphovi sa rozžiarila tvár ešte viac. Usmieval sa na ňu od ucha k uchu, odhaľujúc tak štrbavý chrup. Bol to následok jednej z jeho nespočetných bitiek, ďalším bol krivý nos.
Hoci ho jazvy, ktoré utŕžil v bitkách, špatili, bol na ne nesmierne hrdý.
Nemal v sebe ani štipku slušnosti a pri najmenšej provokácii bol ochotný vyzliecť sa, len aby mohol každý užasnuto obdivovať jeho jazvy. Mimoriadne hrdý bol najmä na tú, ktorá mu pretínala svalnatú hruď a ktorú utŕžil pri poľovačke na medveďa v Alpách. Tú jazvu videla aj ona. Ukázal jej ju hneď v ten večer, keď sa zoznámili. Nesmierne ju to pobúrilo, aj keď sa to odohralo na poľovníckom plese. V tej chvíli v duchu ľutovala, že ten medveď nebol o niečo ráznejší.
Dolph si pošúchal ruky a predstieral, že sa trasie od zimy. „Dnes je poriadne chladno. Stavím sa, že ste hladná.“
„Pomaranče! Sladké pomaranče, nech sa páči, priamo zo slnečného Talianska!“
„Máte poslednú príležitosť, aby ste si to rozmysleli a išli do Brightonu. Odchádzam už zajtra. V koči budú prítomné aj iné dámy – ak je to jediná prekážka, ktorá vám bráni ísť so mnou,“ vysvetľoval.
Vyčkával, ale Belinda ho ignorovala aj naďalej.
„Regentova milenka organizuje večierok na pobreží. Pozvala ma a tiež všetkých mojich priateľov . “
„Pomaranče, len penny za kus!“
„Keby som chcel, mohol by som mať každú, po ktorej zatúžim! To pre vás naozaj neznamená vôbec nič, že som si vybral práve vás?“ zvolal afektované.
„Ak sem chcete chodievať a obťažovať ma každý deň, aspoň by ste si mohli kúpiť pomaranč,“ odsekla.
„Za penny? Je mi to ľúto, ale drobné so sebou nenosievam,“ uškrnul sa zlomyseľné. „A okrem toho, keď zjem pomaranč, vždy sa vysypem. Napokon, prečo by som vám mal pomáhať? Ste tvrdohlavá a vytrvalo predo mnou utekáte. Ako dlho ma ešte chcete odstrkovať?“
„Kým ma budete otravovať!“ odvrkla a kráčala ďalej.
Dolph sa s chuťou zarehotal. Kočiš viedol koč v dostatočnej vzdialenosti za nimi.
Belinda už takmer bežala plná zúfalstva a očami blúdila po dave v nádeji, že zazrie tmavočervenú uniformu milovaného samoľúbeho a tvrdohlavého Micka Bradena, ako sa vracia z bojiska rovno k nej. Vďaka statočnosti, ktorú preukázal vo Francúzsku, ho povýšili na kapitána. Bola hrdá na toho domýšľavého mladého dôstojníka z malej dedinky Kelmscot. Bol to muž, ktorého si už v šestnástich vysnívala za svojho manžela a stále počítala s tým, že sa vezmú.
„Bel, miláčik, ste skutočne lákavou korisťou, ale je najvyšší čas, aby ste s tou komédiou skončili. Už ste mi niekoľkokrát dokázali, že ste rovnako vynaliezavá ako tvrdohlavá a rovnako bystrá ako počestná. Každému môjmu kroku ste čelili s obdivuhodným odhodlaním, to musím uznať. Ale teraz už konečne prestaňte s tými nezmyslami a poďte so mnou. Toto je pre slušne vychovanú dámu potupný spôsob obživy.“
„Je to poctivá práca ako každá iná,“ precedila pomedzi zuby. „Pomaranče! Nech sa páči!“
„Pochybujete o mojej náklonnosti?“
„Náklonnosti?“ Zvrtla sa k nemu a položila kôš na chodník tak prudko, že sa pomaranče takmer rozkotúľali po zemi. „Uvedomujete si, čo ste urobili mne a môjmu otcovi? Ak má človek niekoho aspoň trochu rád, tak mu predsa nezničí život!“
„Urobil som to len preto, aby som vám mohol ponúknuť lepší život! Chcem z vás urobiť grófku, vy jedna nevďačnica!“
„Ibaže ja nechcem byť grófka. Chcem jediné – aby ste ma nechali na pokoji.“
„Mám už plné zuby vás aj vašich rozmarov!“ zvolal a mocne ju schmatol za plecia. „Budete moja. Je to len otázka času.“
„Okamžite ma pustite!“
Zovrel ju ešte surovejšie. „Nič mi nezabráni v tom, aby som vás nezískal, Bel. Naozaj to nedokážete pochopiť? Moje skutky dokazujú veľkosť mojej lásky.“
„Vaše skutky dokazujú len toľko, že ste nepredstaviteľne surový a sebecký.“
Nahnevane prižmúril oči. „Buďte spravodlivá!“
„Spravodlivá?“ vykríkla, keď ju pustil. Okamžite od neho odstúpila. „Kvôli vám skončil môj otec vo väzení! Zariadili ste, aby ma vyhodili z akadémie. Kvôli vám sme prišli o dom!“
„A to všetko môžete mať okamžite späť – stačí povedať áno!“ Chlípne sa na ňu zahľadel. „Sľúbte mi, že sa stanete mojou manželkou. Pochopte, tento boj nemôžete vyhrať, Bel. Moja ponuka nie je neslušná,“ dodal zamračene.
„Vy sa predsa máte oženiť s dcérou lorda Coldfella!“ pripomenula mu.
„Čo by som robil s tou hluchou cintľavkou? Hádam si zaslúžim lepší osud.“
„Dolph, to je od vás kruté. Dobre viete, že som zasnúbená s kapitánom Bradenom,“ bránila sa. Nebola to pravda, lebo ich vzájomné, dlhoročné priateľstvo nikdy nebolo spečatené zásnubami.
„Braden! To meno predo mnou radšej nespomínajte. Je to obyčajná nula! Dúfam, že je mŕtvy!“
„Žije. Po bitke v Toulouse som videla zoznam padlých v novinách Times. Nebol medzi nimi.“
„Tak kde je? Kde je ten váš hrdina? V Paríži? Oslavuje návrat kráľa Ľudovíta spolu s francúzskymi pobehlicami? Zatiaľ som ho v Londýne nestretol a to napriek tomu, že vás tak veľmi miluje,“ provokoval ju.
„Príde!“ vyhlásila s oveľa väčším presvedčením, aké skutočne cítila.
„To je dobre, pretože sa neviem dočkať, kedy ho uvidím, aby som ho mohol vyzvať na súboj. Nevydáte sa za neho.“
„Za vás sa nevydám nikdy! Veľmi dobre viem, čo ste zač.“ Zobrala kôš, hrdo zdvihla hlavu a znovu vykročila vpred.
„Ste vy ale namyslená dračica!“ zavrčal nahnevane, ale skrotil svoju zlosť do potuteľného úsmevu. „Hoci sa zdráhate, jedného dňa mi aj tak podľahnete. Nebude to dnes. Ešte nie. Ale čoskoro sa dočkám.“
„Nikdy! Márnite čas.“
„Sladká, bláznivá, nádherná slečna Hamiltonová.“ Pohľad mu majetnícky skĺzol po jej tele. „Tvrdíte, že ma poznáte. Nevidíte, že čím viac predo mnou utekáte, tým viac ma lákate?“
Ustúpila o krok a zobrala do ruky pomaranč, napoly rozhodnutá, že mu ho hodí do hlavy.
S iskierkami smiechu v očiach a úsmevom na perách si vybral ďalšiu cigaru. „Až nabudúce, drahá Bel. Zostanem v Brightone zopár týždňov, ale ubezpečujem vás, že sa vrátim.“ Zapálil si cigaru, vyfúkol dym, potom sa otočil a nastúpil na kozlík. Vzal opraty sluhovi, s výkrikom švihol bičom a prinútil kone, aby sa takmer okamžite pustili do cvalu.
Keď bič plesol, Belinda sa strhla a potom zostala stáť vo výklenku brány, až kým jej koč nezmizol z očí. Pouliční predavači z druhej strany cesty na ňu posmešne pokrikovali. Čím ďalej tým viac sa podobných pokrikov hrozila, pretože ich už vnímala inak ako predtým. Sťažka preglgla a zahľadela sa dolu ulicou. Modlila sa, aby konečne zbadala Mickovu červenú uniformu, ale po jej záchrancovi nebolo nikde ani stopy.
Keď predala všetky pomaranče, bol najvyšší čas na každodennú návštevu otca vo väzení Fleet, kde sedel od Vianoc za dlh, ktorý presahoval tritisíc libier.
Cesta do mohutnej väzenskej budovy postavenej z červených tehál bola dlhá a studená a pri každom kroku cítila diery v topánkach. Kým kráčala, spomínala na ich útulný, teplučký, ružami obklopený domček v malebnej dedinke Kelmscot, ktorá sa rozprestierala na brehu Temže len niekoľko míľ od Oxfordu.
Jej otec Alfréd Hamilton bol vedcom telom i dušou, a musela priznať, že poriadne výstredným. Celé dni trávil nad starovekými ilustrovanými rukopismi, ktoré boli jeho jedinou vášňou. S obľubou chodieval do obrovskej knižnice Oxfordskej univerzity, ktorá v každom návštevníkovi vzbudzovala úctu. Žili pokojným, ničím nerušeným životom, ktorý plynul rovnako pomalým tempom ako majestátna rieka. Ale potom sa na scéne objavil Dolph a presvedčil veriteľov, aby zažalovali otca za nezaplatené dlhy. Keď išlo o praktické veci, otec býval mimoriadne roztržitý. Belinda sa pokúšala spravovať finančné záležitosti ich domácnosti, ale otec sa zachoval ako nezodpovedné dieťa a tajil pred ňou, do akých veľkých finančných problémov ich dostal, pretože nedokázal ovládnuť túžbu získať každý vzácny rukopis, ktorý sa mu dostal do rúk.
A tak skončil vo väzení.
Okamžite sa presťahovala do Londýna, aby bola čo najbližšie pri ňom, a našla si prácu v Akadémii pani Hallovej v nádeji, že sa jej podarí splácať dlhy. Po krátkom čase ju však Dolph objavil a dosiahol, že ju prepustili. Chcel, aby bola znova bezmocná a nemala žiadne príjmy, aby musela žiadať o pomoc jeho. Ešte stále žasla nad jeho zvráteným spôsobom myslenia.
Keď sa jej pred očami vynoril obrovský, oblúkovitý vchod väzenia, znervóznela a v duchu si začala opakovať prosbu, s ktorou sa mienila obrátiť na správcu väzenia. Chcela ho požiadať, aby jej o dva týždne predĺžil lehotu na zaplatenie poplatku za pohodlnejšiu celu, do ktorej sa jej podarilo otca preložiť.
Kým kráčala k bráne, mučili ju pochybnosti. Bola realistka a uvedomovala si, že jej šance na úspech nie sú bohvieaké. Ktovie, čo by dokázalo pohnúť tým drsným, neotesaným chlapiskom so zjazvenou tvárou? Správcu väzenia by určite nedojal ani sám Ježiš trpiaci na kríži, pretože zatvrdol v časoch, keď pracoval vo väzeniach v Novom južnom Walese v Austrálii. Povrávalo sa, že jedným bolo aj väzenie pre ženy, preto neočakávala, že sa voči nej zachová gavaliersky.
Dozorcovia ju vďaka jej každodenným návštevám už dobre poznali. Jeden z nich ju viedol po dlhej chodbe. Keď sa priblížili k správcovej kancelárii, cez otvorené dvere začula jeho drsný, hlboký hlas. Nadával jednému z podriadených, citujúc nariadenia. Správal sa ako malicherný tyran. Triasla sa pri myšlienke, že sa musí vydať na milosť a nemilosť takému surovcovi.
Keď ju muž viedol popri kancelárii, zaleteli k nej správcove vodnaté oči, v ktorých sa nemihol ani len náznak úcty. Stál za stolom, vysoký, ťažkopádny a svalnatý s vetrom ošľahanou tvárou. Ružová jazva mu pretínala čelo a líce až dolu k brade. Na opasku pri pištoli a obušku mal zavesený ťažký zväzok kľúčov. Nedbalo jej kývol na pozdrav, keď prechádzala okolo otvorených dverí, ale aj potom cítila na chrbte jeho tvrdý pohľad.
Chvela sa celou cestou k otcovej cele, kam ju dozorca viedol, hoci by tam trafila aj sama. Keď zostali stáť pred hrubými drevenými dverami, unavene podala dozorcovi mincu. S úlisným úsmevom si ju strčil do vrecka, potom otočil kľúčom a vpustil ju dnu.
Alfréda Hamiltona, ktorý nebol len literárny vedec, ale aj huslista a nenapraviteľný rojko, našla pohrúženého do jedného zo vzácnych rukopisov. Na nose mal okrúhle okuliariky a spod obľúbeného fezu mu vytŕčali neposlušné vlasy biele ako sneh.
„Dobrý deň,“ pozdravila ho dojatá.
Otec zdvihol prekvapene hlavu a len s nevôľou sa vrátil do reality. Potom sa však jeho vráskavá, ružovolíca tvár zvlnila do úsmevu a zatváril sa, akoby ju nevidel už celú večnosť.
„Čo za svetlo to preniká k mojim starým očiam? Hľa, veď je to Linda-bel!“
„Ach, ocko!“ usmiala sa, vošla do cely a objala ho. Volal ju -bel, odkedy bola malým dievčatkom. Znova si sadol na stolec. Zostala stáť vedľa neho a s láskou ho potľapkala po pleci. „Ako dnes s vami zaobchádzali? Večerali ste už?“
„Áno, dusenú baraninu. Obávam sa, že keď budem jesť toľko baraniny, zmením sa na Íra!“ zvolal a so smiechom sa potľapkal po stehnách. „Nevieš si predstaviť, akú mám chuť na poriadny anglický steak. Ach, dusená hovädzinka – tak ako si ju robievala ty – to bola pochúťka!“
„Nuž, ak vám premena na Íra pomôže prekonať žiaľ a smútok, budem len rada. Zdá sa, že máte dobrú náladu.“
„Samozrejme, moja drahá, hoci to tu určite nemôže povedať každý. Dnes popoludní som išiel na dvor a videl som toľko kyslých tvárí, že som si zobral husle a všetkých som zabával melódiami zo severu. Niektorí sa dokonca pustili do tanca. Musím sa ti pochváliť, že som si vyslúžil búrlivý potlesk!“
„Výborne!“ zvolala so smiechom. Vedela, že jej otec si získal väčšinu dozorcov a ostatných väzňov svojím optimizmom, dobromyseľnou povahou, hrou na husle a príbehmi o stredovekých rytieroch, drakoch, princoch a pannách, čo väzňom pomáhalo tráviť nekonečne dlhé, otravné hodiny vo väzení. Hoci si ho obľúbili všetci väzni a takmer všetci dozorcovia, napriek tomu si bolestne uvedomovala, že jej citlivý otec sa ešte nikdy neocitol v podobnom prostredí. Strach oňho ju prenasledoval dňom i nocou a len čo si na to spomenula, smiech ju razom prešiel.
Otec zložil okuliare a skúmavo na ňu pozrel. „Tak tento tvoj výraz poznám veľmi dobre. Nesmieš sa kvôli mne trápiť, dcérenka. Jedného dňa nám opäť svitne slnko. Vždy je to tak. Staraj sa o seba a svoje zverenkyne. Učiteľstvo je tým najvznešenejším povolaním v civilizovanom svete. A keď tvoje debutantky skončia s nácvikom správneho držania tela a pôvabnej chôdze, povedz im, že ich nezabije, ak si z času na čas zložia knihu z hlavy a pre zmenu ju aj otvoria a prečítajú. Presne tak, ako som to učil ja teba.“
„Iste, ocko.“
Otec bol síce nevyliečiteľný optimista, ale napriek tomu pred ním radšej zatajila, čo robí. Nechcela ho znepokojovať, a preto za ním pravidelne chodievala, pričom sa ani slovíčkom nezmienila o tom, že ju z akadémie prepustili.
„Nezabudni na Miltona,“ dodal pohoršene a pripomenul jej výrok svojho obľúbeného básnika a humanistu: „Myseľ je svetom samým osebe a dokáže urobiť z neba peklo a z pekla nebo. Keď sa pozrieš na tieto štyri steny, vidíš väzenskú celu, ale ja som si z nich vo svojich predstavách vykúzlil čarodejnícku dielňu,“ dodal s úsmevom na perách.
„Bože môj! Neviem si predstaviť, ako vás odtiaľto dostanem, otecko. Je to strašne veľa peňazí. Ste môj otec a nikdy by som vám nič nevyčítala, ale niekedy jednoducho ľutujem, že ste tie rukopisy do knižnice Bodleian nepredali. Nemali ste im ich darovať. Mali by sme aspoň nejaké peniaze.“
Neobvykle prísne zvraštil tvár. „Predať ich?! Dcéra moja, hanbi sa! Porozmýšľaj o svojich slovách. Ide predsa o nesmierne cenné umelecké diela, ktoré som zachránil z rúk nehanebných kšeftárov. Možno azda predávať krásu? Možno predávať pravdu? Tieto knihy patria celému ľudstvu.“
„Ale vy ste ich kúpili za peniaze, ktoré boli určené na to, aby sme zaplatili nájomné a stravu.“
„A teraz platím za to, že som nechcel poľaviť zo svojich morálnych princípov. Ale náhodou som sa ocitol v celkom dobrej spoločnosti – väznili predsa aj Svätého Pavla, Galilea Galileiho a ďalších. Mám všetko, čo potrebujem. Ty máš strechu nad hlavou a stravu a čas tráviš so svojimi žiačkami.“
„Iste, ale –“
„Kvôli mne sa nemusíš trápiť. V tomto živote si každý z nás môže vybrať a potom platiť za svoje rozhodnutia. Nebojím sa ničoho, čo mi osud pripravil.“
„Samozrejme, ocko,“ hlesla a porazenecky sklonila hlavu. V duchu sa rozčuľovala nad jeho naivnými predstavami, ale ani vo sne by jej nenapadlo vykričať mu, že v cele má aké-také pohodlie len vďaka jej každodennej drine a obetiam. Rozhodla sa, že skráti svoju návštevu. Otec sa už určite nevie dočkať, kedy sa bude môcť vrátiť k rukopisu. Poslušne ho pobozkala na líce a sľúbila mu, že zajtra príde zasa. Potom ju dozorca pustil z cely.
Kráčala za ním po dlhej chodbe a dodávala si odvahy, lebo nastal čas postaviť sa zoči-voči správcovi väzenia. Dvere na konci dlhej chodby boli ako vždy otvorené. Videla, že väzni sa šuchtavo vracajú z dvora do ciel. Začínalo pršať. Sťažka si vzdychla, lebo si spomenula na svoje deravé topánky a dlhú cestu domov.
Dotkla sa dozorcovho pleca. „Prosím vás, mohla by som sa so správcom porozprávať medzi štyrmi očami?“
„Samozrejme, slečna. Bude šťastný, že sa s vami môže rozprávať… v súkromí,“ dodal dozorca s dvojzmyselným úškrnom.
Bel sa naňho zamračila, ale nepovedala ani slovo. O chvíľu sa ocitla vo veľkej kancelárii. Keď vstúpila do miestnosti, správca vstal, ale neusmial sa. Dozorca zatvoril dvere a zostal na chodbe.
„Ďakujem, že ste ma prijali, pane,“ spustila nervózne. „Som Belinda Hamiltonová. Môj otec Alfréd Hamilton je v cele stodvanásť B. Mohla by som si sadnúť?“
Odmerane prikývol. Unavene klesla na stoličku oproti nemu a začala sa obzerať po malej pochmúrnej kancelárii.
Na stenách viseli pušky, bola tam aj skrinka so strelivom a na klinci dlhý, skrútený bič.
„V čom je problém?“ spýtal sa príkro. Z jeho drsného hlasu zreteľne zaznieval austrálsky prízvuk.
„Pane, viete… tento mesiac… obávam sa, že tento mesiac nebudem môcť zaplatiť poplatky za otcovu celu. Ja… je mi to veľmi ľúto a sľubujem, že sa to už nikdy viac nezopakuje, ale keby ste mi počkali dva týždne… Sľubujem, že dlh v plnej výške vyrovnám.“ Zaváhala, lebo správcova vráskavá tvár o poznanie stvrdla. Jeho pochybovačný výraz jej jasne naznačil, že ju podozrieva z toho, že peniaze minula na alkohol alebo niečo podobné, rovnako opovrhnutiahodné.
„My tu nie sme požičovňa peňazí, milá slečna.“
„Veľmi dobre si to uvedomujem, ale… určite by ste mohli prižmúriť oči,“ pokúsila sa o úsmev, aby ho obmäkčila. „Našla som si prácu, mám dokonca niekoľko zamestnaní, ale moji malí priatelia potrebovali topánky…“ Hlas jej postupne slabol. Správcova tvár prezrádzala, že ho nezaujímajú jej argumenty. „Som v zúfalej situácii, pane.“
„Nemáte vo svojej blízkosti niekoho, kto by vám pomohol? Brata? Strýka? Manžela?“
„Nie, pane. Som celkom sama.“
Skĺzol pohľadom na stôl. „Nuž, tak sa na to pozrime.“ Keď si sadal za stôl, hlasno mu zaštrngali kľúče. Prstom prešiel po stĺpcoch v účtovnej knihe. „Zdá sa, že doposiaľ ste sa s platbou neoneskorili.“
„Robila som, čo bolo v mojich silách,“ pritakala rýchlo a v srdci jej ožila iskierka nádeje.
„Hm.“ Pozrel na ňu s takým žiadostivým zábleskom v chladných očiach, že sa od strachu schúlila. „Nuž, som si istý,“ pohladkal sa po jazve, „že za daných okolností sa budeme vedieť dohodnúť. Nechajte ma trochu porozmýšľať… Jones!“ zakričal zrazu na svojho podriadeného. „Pripravte koč pre mladú dámu!“
„Pane?“ Vyvalila naňho prekvapené oči.
Len čo sa Jones stratil z dohľadu, pozrel na ňu. „Všimol som si, slečna Hamiltonová, že sem chodievate každý deň pešo. Vonku leje ako z krhly. Jones vás odvezie domov.“
„Ďakujem, pane, to je od vás veľmi milé, ale nie je to nevyhnutné –“
„Ale áno, je. Prajem vám pekný zvyšok dňa.“ Celkom jasne jej dal najavo, že ich rozhovor sa skončil a pustil sa znova do práce.
„Dovidenia,“ odpovedala neisto. Vstala a s hryzavým pocitom neistoty sa vrátila do prednej časti väzenia. Nemala chuť prijať takú ponuku. Zdalo sa jej to nevhodné, ale na druhej strane ho nechcela uraziť, pretože si uvedomovala, že má v rukách otcov osud. Stála vo vchode, nerozhodne si hrýzla pery a hľadela do studeného, upršaného večera.
V podstate bola vždy veľmi praktická. Čo ak ochorie, kým sa dostane v tejto plúšti domov? Nemôže si dovoliť vynechať ani jediný deň. Správca s ňou v koči nebude, tak čo je na tom, ak ju odvezú?
Pred vchodom zastal otlčený koč, do ktorého bol zapriahnutý starý koník s prehnutým chrbtom. Jones na ňu kývol. Váhala už len chvíľku, potom sa rozbehla po chodníku a otvorila dvere na koči.
Netušiac žiadnu zradu, povedala Jonesovi, kde býva.

Keď bol vojvoda z Hawkscliffu v meste, býval v prepychovom paláci s výhľadom na Green park. Palác sa hrdo vypínal k nebu v celej svojej palladiovskej kráse, ohradený vysokým tehlovým múrom ukončeným síce neestetickým, ale praktickým ostnatým drôtom. Pôsobil chladným a nedobytným dojmom. Vo vlhkom studenom aprílovom večere žiarili do tmy jeho svetlá.
Svetlo lámp podčiarkovalo elegantnú symetriu fasády a po starostlivo upravených trávnikoch sa potulovali novofundlandské psy, pripravené zaútočiť na akéhokoľvek nezvaného hosťa. V rozľahlej budove panovalo ticho. Vládlo vo vstupnej hale vysvietenej množstvom prekrásnych lustrov, plazilo sa po mramorových chodbách, prenikalo do každého výklenku. Sluhovia náhlivo, ale v maximálnom tichu upratovali jedáleň, kde pred chvíľou večeral ich pán, ako obvykle sám.
V tejto chvíli už sedel pri klavíri v kúte neosvetlenej pracovne. Vlastnil niekoľko týchto hudobných nástrojov, pretože sa pokladal za znalca hudby a tak trochu i zberateľa.
V plesovej sieni mal značku Clementi, v salóne Broadwood a v hudobnom salóniku Waltera spolu so vzácnym čembalom – ale tento jeho milovaný Graf, kráľ klavírov, koncertné krídlo, bol jeho pýchou a radosťou zároveň. Tento najvzácnejší kúsok schovával zamknutý v miestnosti, kam nikdy nikoho nepozval. Ktokoľvek iný, kto by zaplatil za klavír takú vysokú sumu, by ho vystavil v niektorom salóne, ale on nie. Pre neho stelesňovala hudba veľmi intímne pocity, a okrem toho, aj tak v paláci nebol nikto, kto by mohol počúvať vznešené tóny vzácneho nástroja.
Smutne prešiel jednou rukou po klávesoch, ale vedel, že dnes večer mu ani hudba nemôže poskytnúť útechu. V ostatnom čase zabúdal aj na hudbu, aj na ostatné svoje ušľachtilé záujmy. Dnes popoludní bolo v Snemovni lordov zasadanie, ale nevedel sa prinútiť tam ísť.
Sedel zhrbený na stoličke a nevidomé oči upieral na čierno-biele klávesy. Po tvári mu poskakovali tiene, ktoré vrhalo matné svetlo z kozuba, a v srdci mal chlad, ktorý sa tam zahniezdil odvtedy, ako zomrela Lucy.
V ruke zvieral malý medailón ukrývajúci jej miniatúrny portrét. Napokon zdvihol umučené oči a natiahol sa za pohárikom brandy, ktorý stál na klavíri. Zdvihol ho a vo svetle plameňov si obzeral farebný odtieň nápoja. Presne takú farbu mali Lucine vlasy, pomyslel si. Vlastne nie, jej dlhé kadere boli červenšie, ako červenohnedé gaštany.
Aký bol, kým nestretol Lucy Coldfellovú, ktorá prevrátila celý jeho život naruby? Ako žil? Kým bol? Čo robil? Ach áno, pomyslel si zatrpknuto, snažil som sa nájsť si manželku.
Prevrátil do seba brandy a spomenul si na chvíľu, keď mu oči po prvý raz spočinuli na Coldfellovej mladučkej neveste. Celkom určite jeho telo nezareagovalo tak vzrušene v prítomnosti Coldfellovej dcéry, hoci to by bolo oveľa príhodnejšie. Lucy bola žena, s ktorou som sa mal oženiť ja, pomyslel si.
Príliš neskoro.
Príliš neskoro sa stretli. Príliš neskoro na to, aby ju zachránil.
Prudko vstal a z celej sily šmaril pohár do kozuba. Sklo sa rozletelo na márne kúsky, plamene ožili vďaka kvapkám alkoholu a vyleteli vysoko do komína.
Trasúc sa od hnevu nad tým, čo sa dozvedel od Coldfella, Róbert vstal a začal nervózne chodiť hore-dolu po nádhernom zlatohnedom koberci. Potom prešiel ku kozubu, oprel sa lakťom o alabastrovú rímsu a päsťou si zamyslene šúchal pery.
Spomínal, ako ho kedysi v minulosti predstavili Coldfellovmu synovcovi Dolphovi Breckinridgeovi. Bol to vystatovačný chlapík, ktorý si bez štipky hanby užíval života. Už dávno predtým počul o jeho povesti skvelého poľovníka. O baronetovi sa vedelo aj to, že žije nad svoje pomery a má rád ženy. Určite túži po tom, aby zdedil Coldfellov titul a spolu s ním aj celý majetok.
Nevedel a takmer sa ani neodvážil premýšľať nad tým, či starý James Coldfell bol vo svojom pokročilom veku ešte schopný splodiť potomka – aj keď Abrahámovi z biblického príbehu sa to podarilo. Vedel len toľko, že keby mu Lucy darovala syna, grófstvo by zdedil ich potomok a nie Dolph. A okrem toho Dolph mal voľný prístup k strýkovmu majetku a vďaka tomu mal množstvo príležitostí stretnúť sa s Lucy osamote. Ako smutne preslávený poľovník mal aj potrebnú zručnosť v zabíjaní. Navyše mal nepopierateľný motív, ktorým mohlo byť Lucino tehotenstvo. Určite túžil po tom, aby mu zmizla z cesty a nebránila mu v dosiahnutí titulu a majetku.
Najprv uvažoval nad tým, že požiada strážnikov z Bow Street, aby prípad vyšetrili, ale napokon sa rozhodol, že ide o priveľmi delikátnu záležitosť, aby ju zveril do rúk cudziemu človeku.
Keď odišiel od Lucinho hrobu, na chvíľku sa zastavil v klube White. Stačilo niekoľko nenútených otázok, aby zistil, že princ regent organizuje večierok v Brightone. Všetci márnotratníci, ktorí boli jeho prívržencami, ho budú nasledovať. Dolph bude určite medzi nimi.
Horel túžbou vybrať sa za ním a vyzvať ho na súboj, lenže Coldfell povedal, že ho síce podozrieva, ale nemá žiadne dôkazy.
Rukou si prešiel po hustých čiernych vlasoch. Zblázni sa, kým nezistí pravdu, lenže nemôže jednoducho začať zúrivo mlátiť okolo seba a vychrliť na toho darebáka ničím nepodložené obvinenie. Také unáhlené správanie by v spoločnosti vyvolalo množstvo klebiet, a Boh vie, že škandál v žiadnom prípade nechce vyvolať.
Celý život myslel na meno rodiny, na svoju povesť a na povesť svojich bratov a malej sestry. Jacinda bude debutovať v spoločnosti už o rok a nechcel, aby sa o jej meno čo i len obtrel nejaký škandál. To dieťa je od prírody vrtošivé, rozmarné a svojhlavé a v kútiku duše sa obával, že zdedilo divokú krv ich matky.
Okrem povesti rodiny musel chrániť aj svoje politické postavenie. Ministerský predseda lord Liverpool ho už dlhšie nespúšťal z očí v súvislosti s uvoľneným miestom vo vláde. Navyše bol členom najmenej tucta rozličných parlamentných výborov. Vďaka svojej bezchybnej povesti získal veľký vplyv a dokázal presadiť svoje návrhy v obidvoch snemovniach. Strata dôvery by mohla poškodiť jeho snahu zmeniť trestný zákon, a to bol len jeden z mnohých cieľov, o ktoré sa usiloval. Nedokázal zniesť predstavu, že by Lucinu pamiatku poškvrnili zlomyseľné klebety. A okrem toho, keby Dolpha predčasne obvinil, mohol by sa mu prešmyknúť pomedzi prsty a len by zo seba urobil blázna.
Prekrížil si ruky na hrudi a zamyslene sa zahľadel na koberec. Srdce mu našepkávalo, že Lucina smrť nebola nehoda, ako sa na prvý pohľad zdalo, ale ako muž zákona bol viazaný povinnosťou urobiť spravodlivosti zadosť a prípad objektívne preskúmať. Nemôže predsa bojovať v parlamente za spravodlivosť, a vzápätí v návale zúrivosti zastreliť v súboji možno nevinného človeka.
Kým niečo podnikne, musí zistiť fakty. Dolph sa k vražde dobrovoľne neprizná, to mu bolo jasné. Bude ho musieť prelstiť. Bude ho sledovať, dokonca musí predstierať priateľstvo, kým nájde spôsob, ako ho zahnať do kúta. Každý človek má nejakú slabosť. Jedného dňa z neho pravdu určite vypáči. Chce to len trpezlivosť.
Vrel v ňom hnev, ale postupne sa mu podarilo skrotiť ho a v hlave sa mu zrodil plán. Aj keď si to bude vyžadovať priam nadľudskú námahu, musí vyčkať na pravú chvíľu. Čím viac informácií o Dolphovi bude mať, tým obozretnejšie bude môcť konať… a tým tvrdší úder mu zasadí.
Keď si všetko dôkladne premyslel, pobral sa k dverám pracovne a poslal sluhu po komorníka.
Ráno, hneď na úsvite, sa vyberie do Brightonu.

Blikotavé svetlo lojovej sviečky matne osvetľovalo izbu, v ktorej Belinda dokončievala opravu poslednej košele.
Potom vstala, vystrela si ubolený chrbát a obliekla si sivý vlnený kabát. Sľúbila v práčovni, že košele vráti ešte dnes večer, aby ich mohli naškrobiť, vyžehliť a ráno doručiť majiteľovi. Prevesila si opravené košele cez predlaktie, zamkla dvere a natiahla si na hlavu kapucňu olemovanú červenou stužkou. Potom vykročila do tmavých ulíc, pričom dlhý plášť pri chôdzi vial za ňou.
Bezmesačná aprílová noc bola ponorená do čiernej nepreniknuteľnej tmy. Teplota určite klesla pod desať stupňov, ba možno ešte viac, pretože dych jej pred ústami vytváral malé obláčiky. Očami skĺzla na osamelú lampu za rohom, ale márne sa obzerala okolo seba, po nočnom strážnikovi nebolo nikde ani stopy. Počas dňa jej pouliční strážnici znepríjemňovali život, lebo ju odvšadiaľ vyháňali a posielali predávať pomaranče niekam inam, ale v noci by bola oveľa pokojnejšia, keď videla aspoň ich siluetu.
Ovinula si golier plášťa tesnejšie okolo krku a vykročila ráznejšie. Keď sa priblížila k hlučnej krčme, prešla na druhú stranu ulice. Aj triezvi chlapi vedeli byť poriadne neslušní, nieto ešte podgurážení alkoholom.
Uľavilo sa jej, keď sa konečne dostala do práčovne a odovzdala opravené košele. Žena si dôkladne prezrela jej prácu, potom spokojne prikývla, dala jej ďalšie košele, ktoré mala opraviť do zajtra večera, a hneď jej aj zaplatila. Mince si vložila do maličkej koženej peňaženky na páse, ukrytej pod plášťom. Potom sa zhlboka nadýchla, znova si natiahla kapucňu na hlavu, zaželala žene dobrú noc a prinútila sa opäť vykročiť do chladnej tmy.
Cesta do domu, v ktorom bývala a ktorý nazývala svojím domovom, trvala len štvrť hodiny, ale bolo to desivých pätnásť minút. Lepkavá, žltkastá hmla zhustla a strašidelné znásobovala všetky zvuky. Jej kroky sa odrážali od stien tehlových budov v úzkych uličkách a zneli viac než strašidelné. Obzrela sa ponad plece a vykročila ešte rýchlejšie.
Okolo nej prebehla túlavá mačka. Z okna nad jej hlavou sa rozľahol škrípavý smiech. Odbočila za roh a v tej chvíli ju schmatol akýsi muž.
Preľaknuto vykríkla, ale drsná, mozoľnatá ruka jej zapchala ústa.
Začala sa brániť, naslepo tĺkla do železného zovretia, ale muž ju napriek tomu vliekol ďalej do tmavej bočnej uličky.
„Zavri hubu!“ zasyčal na ňu a potom ju sotil o stenu.
Mala čo robiť, aby nespadla. Zdvihla hlavu a plná hrôzy si uvedomila, že tým násilníkom nie je nikto iný ako správca väzenia, podľa všetkého poriadne opitý. Odrazu si uvedomila, kde urobila chybu a premkla ju hrôza. Tá jazda kočom…
Všetko si naplánoval.
„Tak čo, krásavica?“ zavrčal a pritískal ju o stenu, ako keby bola jedným z jeho neposlušných väzňov.
Snažila sa zachovať pokoj, ale napriek snahe ovládnuť sa nekontrolovateľne triasla. Hruď sa jej dvíhala od hrôzy. Pokúšala sa vykrútiť z jeho zovretia a prešmyknúť popri stene. Oprel obidve mozoľnaté ručiská o stenu, aby jej v tom zabránil. Potom sa jej dotkol vlasov a zarehotal sa. Zavzlykala.
„Povedal som ti, že sa dohodneme, nepamätáš sa? Všetko bude v poriadku, holubička. Ak mi dáš, čo chcem.“
„Nie!“ bránila sa zúfalo.
„Ale áno!“ protirečil jej vzrušeným hlasom. Priblížil sa k nej smradľavými ústami a pokúšal sa ju pobozkať.
Odvrátila od neho tvár a vykríkla, ale opäť jej zakryl ústa dlaňou a stlmil jej výkrik. Bojovala proti jeho brutálnej sile, jej duša sa vzpierala uveriť, že sa to skutočne deje. Potom jej horúcou a špinavou rukou zovrel hrdlo, pritisol sa na ňu a fučal jej rovno do ucha. Do očí sa jej nahrnuli slzy a od hrôzy sa nevládala pohnúť.
„Len pokojne, holubička,“ škrípal jeho hlas ako hrdzavé železo. „Dobre si vedela, že sa to stane, keď si sadala do koča, alebo nie?“ Zdvihol jej obidve ruky nad hlavu jednou rukou.

Na podrobnosti ďalších minút si už nikdy nevedela ani nechcela spomenúť.
Tmavnúci svet sa zahmlil a spomalil. Počula len tlkot vlastného srdca a v ušiach jej príšerne hučalo. Vzlykala a hľadela na hviezdy, ktoré vyzerali ako drobné svetielkujúce špendlíkové hlavičky. Len kovový cengot obrovského zväzku kľúčov, ktorý mal správca na páse, prenikal ponad hystériu do jej vedomia, kým ju držal pri chladnej stene a trhal z nej šaty.
Potom ju schvátila bolesť, akú nikdy predtým nepoznala a celkom ju oslepila, prenikajúc jej telom ako ostrý nôž až do žalúdka. Správca zavrčal, potom klesol na ňu a jeho zovretie povolilo. Vyslobodila sa, ale výkrik jej zamrzol v hrdle. Tackavo sa rozbehla preč.
„Ak sa o tom opovážiš čo i len ceknúť, tvoj foter si to odskáče!“ zavolal za ňou.
Slepá od sĺz, s roztrhanými šatami a strapatá, sa dostala na osvetlenú ulicu plnú ľudí.
Tam ju našiel strážnik, ktorý si ju pomýlil s opitou pobehlicou a odviedol do útulku. Nepamätala si na ženy, ktoré jej tam pomohli, pamätala si len to, že tri dni sedela na posteli, opretá o studenú stenu, rukami si objímala kolená a znova a znova premýšľala o tom, čo sa stalo.
Život, ktorý doteraz poznala, sa pre ňu navždy skončil.
Vzorne vychovaná a úctyhodná slečna Belinda Hamiltonová vedela lepšie než ktokoľvek iný, že v spoločnosti existuje zreteľná čiara, ktorá oddeľuje poctivosť a slušnosť od hanby a nemilosti.
Od čias, keď žila ako ctihodná príslušníčka vidieckej šľachty v Kelmscote, navštevovala susedov, po bohoslužbách učila v nedeľnej škole a tancovala na vidieckych plesoch, ako keby uplynuli celé storočia. Teraz z nej bola troska. Bola rovnako stratená a zneuctená ako prostitútky, ktoré prichádzali do tohto útulku, aby dostali aspoň trochu jedla, nad ránom sa ukryli pred chladom a nechali si liečiť choroby.
Nemala kam ísť, ísť na návštevu za otcom bolo vylúčené. Nemohla obžalovať útočníka, pretože bol správcom najväčšieho väzenia v Londýne a nepochybne mal priateľov aj na Bow Street. Určite mu nič na svete nezabráni v tom, aby to zopakoval.
Na tretí deň sa jej prihovorila jedna z prostitútok, ktoré tu rovnako ako ona našli útočisko. Ležala schúlená a ponorená do seba, hľadiac do prázdna. Nepamätala si, čo jej tá starnúca pobehlica povedala, až kým sa nenaklonila k jej uchu a lišiacky nepoznamenala: „Keby som ja vyzerala tak ako ty a mala tvoje spôsoby, pobrala by som sa rovno k Harriette Wilsonovej a našla by som si bohatého ochrancu. Určite by som to urobila. A potom by som si žila ako v bavlnke!“
Pri jej slovách Belinda zdvihla hlavu a jej pohľad sa zmenil.
To meno počula už aj predtým, väčšinou ho vyslovovali s úctou a obdivom. Krásna, božská Harriette Wilsonová, pôvodom z Cypru, patrila v Londýne medzi najznámejšie kurtizány.
Ona i jej sestry boli kurtizány par excellence. Večierky v ich dome bývali vychýrené a hovorilo sa, že ich predčia len večierky v pánskom klube White. Zúčastňovali sa na nich tí najbohatší a najvplyvnejší muži Londýna. Dokonca sa povrávalo, že človek mohol v spoločnosti týchto dámičiek stretnúť aj princa regenta, rebelantského básnika lorda Byrona, ba dokonca samotného Wellingtona, hrdinu bojov proti Napoleonovi.
Dolph sa určite pohyboval v takých kruhoch. Mohla by som sa stať milenkou jeho najväčšieho nepriateľa, napadlo jej a tvárou jej preletel trpký, škodoradostný úsmev. Bol by rovnako ponížený, ako je teraz ona, rovnako bezmocný a rozzúrený, keby videl, že sa radšej stala milenkou iného než jeho manželkou.
Ochranca. Ako lákavo znie toto slovo! Mala by niekoho, kto by jej pomáhal, zbavil ju všetkých obáv. Niekoho, kto by k nej bol milý a neubližoval jej.
Tá predstava, divoká a pokušiteľská, ju pálila v duši ako horúčka. A prečo nie? Aj tak je jej budúcnosť už nezvrátiteľne zničená. Ani Mick Braden, nech sa už nachádza kdekoľvek, by si ju takú sprznenú nevzal.
Spomienka na milovaného muža ju naplnila nechuťou. Ako veľmi ju sklamal! Teraz si to už mohla pripustiť – určite je niekde v Londýne, zabáva sa s dievčatami po hostincoch a plnými dúškami si vychutnáva slobodu. Potom sa vydá za ňou do Kelmscotu, presvedčený, že naňho stále trpezlivo vyčkáva.
Aká len bola naivná! Keby nebola stále dúfala v jeho návrat, mohla sa vydať za iného muža a nič z toho, čo postihlo jej otca i ju, sa nikdy nemuselo stať. Teraz jej pomôže už len Harriette Wilsonová, ktorá ju azda naučí, ako sa o seba postarať.
Hnev, ktorý až dodnes len driemal v jej duši, bol čoraz mocnejší, hryzavejší, pálčivejší a nebezpečnejší. Mala v sebe príliš veľa hrdosti, aby sa vydala napospas Harriette Wilsonovej, ale mohla by sa s ňou aspoň porozprávať. Keby jej sľúbila určité percento z príjmu od budúceho ochrancu, určite by súhlasila s tým, že ju naučí umeniu kurtizán. Čo také by ešte mohla stratiť?
O chvíľu neskôr si už zhľadúvala svojich pár vecí a ruky sa jej chveli od úžasu nad vlastnou trúfalosťou. Vedela, že jej to celkom jasne nemyslí, ale bola taká zničená, že jej to bolo jedno. Poďakovala sa dobrým ľuďom, ktorí sa o ňu po tie tri dni starali, a spýtala sa jednej z prostitútok, kde býva Harriette Wilsonová.
Potom si pevne ovinula plášť okolo tela a pobrala sa v ústrety osudu. Zaklonila hlavu a pozrela na oblohu. Pomedzi oblaky prebleskovalo slnko. Čaká ju dlhá cesta do čistej, luxusnej štvrte Marylebone severne od Mayfair, kde práve stavali chodníky a okrasné terasy v Regentskom parku. V duši jej stále kypel hnev a ten ju zahrieval. Nejedla už niekoľko dní, ale jej fyzický hlad sa ani zďaleka nevyrovnal hladu po pomste.
Ochranca. Aké sladké slovo!
Nemusí byt príťažlivý a nemusí byť ani mladý, pomyslela si, kráčajúc svižne po uliciach. Nemusí ma zahrnúť parádou a šperkami. Len nech je nežný a nech je život s ním aspoň trochu znesiteľný. Musí mi pomôcť dostať otca z väzenia a byť po mojom boku, keď sa znovu postavím zoči-voči tomu sviniarovi. Ak mi osud zošle takého muža, prisahala zatrpknuto nebesiam, postarám sa o to, aby bol so mnou spokojný.


Druhá kapitola


V mrazivom morskom vánku v mestečku Brighton mal Róbert konečne pocit, že môže voľne dýchať. Či to už spôsobila vzdialenosť od davu ľudí v Londýne, alebo prítomnosť pokojného, majestátneho mora, žiaľ začal uvoľňovať smrtiace zovretie okolo jeho srdca.
Noci trávil hľadaním odpovedí na svoje otázky. Počas slnečných a jarou voňajúcich aprílových dní vyhľadával samotu a bosý sa potuloval popri mori s nohavicami vyhrnutými pod kolená. Bol ďaleko od promenády a kúpajúcich sa ľudí a vnímal len šum mora a krik čajok. Cítil, že duša sa mu hojí, že je zo dňa na deň veselší.
Každé ráno si požičal čln a vesloval ďaleko od pobrežia, až kým sa mu Anglicko nestratilo z očí, a lovil ryby. Jedného dňa ho zlákalo teplé jarné slnko a pokojná zelená voda, a tak sa vyzliekol a ponoril do mora.
Voda bola studená a takmer mu vyrazilo dych, keď skočil z člna do rozihraných vĺn. A hoci bola bolestivo mrazivá, celkom mu vyčistila hlavu. Ponoril sa do hĺbky, vychutnávajúc si mĺkve ticho a modrozelené svetlo pod hladinou. Myslel na Lucy, ktorá sa utopila v rybníku, a pokúšal sa predstaviť si, čo asi cítila.
Zostal pod vodou, až kým ho nezačali bolieť pľúca. Pripadal si osamelý, ale slobodný. Zmenil smer a cítil, ako sa pomaly dostáva z podriadenosti vode, až sa napokon vynoril nad hladinu a zalapal po vzduchu. Dýchal namáhavo a hoci v dlani nezvieral žiadne perly, predsa len bol o niečo bohatší. Po prvýkrát si uvedomil, že bol možno zamilovaný do svojej predstavy o Lucy, a nie do skutočnej ženy. Táto myšlienka ho zvláštne uspokojovala. Veľmi dobre vedel, že jeho cťou i chybou je, že príliš veľa premýšľa a často sa na hony vzďaľuje od reality.
Keď z celej sily vesloval späť na breh, cítil sa väčšmi vo svojej koži ako celé mesiace predtým. Jeho zábery veslom boli energické, hoci sa chvel od zimy. Býval v hoteli Castle Inn na západnej strane Steine. Len čo sa vrátil do svojho apartmánu, okúpal sa, prezliekol, najedol a potom sa vybral na svoju obvyklú každodennú vychádzku. Jeho najnovší „priateľ“ Dolph Breckinridge sa chystal na promenádny koncert a on tam nemienil chýbať.
Získať si svetáckeho baroneta bolo ľahšie, než dúfal, ale ešte stále bolo príliš zavčasu, aby sa s ním pustil do rozhovoru o Lucy bez toho, aby vzbudil jeho podozrenie. V spoločnosti ľahtikárskych dandyov sa musel neraz vysporiadať so skutočnosťou, že si robili posmech z jeho prudérnej morálky, ale prijali ho medzi seba v nádeji, že to vylepší ich povesť. Vyčkával na svoju chvíľu a cítil, že sa blíži.
Na večierkoch, ktoré organizoval princ regent, bolo toľko hostí, že si pripadal anonymne. Potuloval sa z jednej komnaty do druhej a občas vyšiel aj von do záhrady, kde hral nemecký orchester. Uspokojilo ho, keď natrafil na Dolpha. Stál na terase a zádumčivo hľadel na more.
Po desiatich dňoch, ktoré mu venoval, už azda nastala vhodná chvíľa na to, aby začal sondovať, čo si myslí o Lucy. Prešiel k balustráde, ukrývajúc prekypujúcu nenávisť pod dokonalou fasádou rezervovanosti. „Breckinridge…“
„Hawkscliffe…“ zatiahol Dolph, potom si sťažka vzdychol a potiahol si z fľaše.
Je opitý, pomyslel si Róbert. Vynikajúco! „Deje sa niečo, kamarát?“
Dolph naňho zboku pozrel, ťažké viečka mu prevísali a vyzeral ešte arogantnejšie než inokedy. „Boli ste už niekedy naozaj zamilovaný, Hawkscliffe?“
Róbert s rukami vo vreckách sa uvážlivo pozrel na more a potom odvetil: „Nie.“
„Myslel som si to. Ste chladný ako ľad,“ uškrnul sa Dolph. Bol príliš opitý, aby dokázal ovládať svoju bezočivosť. „Stavím sa, že ste sa narodili pod vplyvom Saturnu.“
Róbert nadvihol obočie. „Vari ste zamilovaný, Breckinridge?“
„Našiel som hotový poklad,“ zašomral Dolph.
„Je to tá brunetka, ktorá vám sedela včera večer v lone?“
Dolph pokrútil hlavou a nemotorne mávol fľašou. „Tá bola len na skrátenie kratochvíle. Nie, našiel som to najkrajšie, zbožňovaniahodné, žiaduce, inteligentné a láskavé dievča pod slnkom. Cítim lásku… akú si vy neviete ani len predstaviť,“ vyhlásil a pritískal si fľašu na hruď.
Róbert naňho prekvapene hľadel. S takou vášňou ho počul hovoriť len o poľovačke, koňoch a poľovníckych psoch. „Povedzte mi niečo o nej.“
„Mali by ste ju vidieť,“ rozohňoval sa Dolph. „Nie, nie! Nikto ju nesmie vidieť, kým sa s ňou neožením. Budem ju pred všetkými ukrývať ako poklad. Boh vie, čo všetko by sa mohlo stať – ohúrili by ste ju svojím titulom a majetkom a pokúsili by ste sa mi ju prebrať,“ zarehotal sa opito. „A ak nie vy, tak potom niektorý z tých vašich slávnych bratov.“
„Je skutočne až taká mimoriadna?“
„Viac ako si dokážete predstaviť,“ vyhlásil a poriadne si logol z fľaše.
„Má ten váš poklad aj nejaké meno?“
„Belinda.“
„A kedy bude svadba?“
Dolph si znova vzdychol. „Nechce ma.“
„Vy žartujete,“ usmial sa pobavene vojvoda.
„Ale ona si to rozmyslí,“ ubezpečoval ho rýchlo. „Som presvedčený, že jej teraz, keď som preč, veľmi chýbam. Keď sa vrátim do Londýna, moju ponuku určite prijme.“
„Prajem vám, aby ste uspeli,“ zaželal Dolphovi a otočil sa preč so škodoradosťou v očiach. Figu borovú, dodal v duchu.

Dolph Breckinridge bol presvedčený o tom, že jeho korisť mala už dostatok času na premýšľanie o tom, aký mizerný je jej život bez neho, a tak sa vrátil do Londýna v bujarej nálade a s nedočkavosťou poľovníka, ktorý tuší, že poľovačka sa chýli k vytúženému koncu. Obeť zahnal do kúta, odtiaľ už nemá kam ujsť.
Bude to úžasná trofej! premýšľal s nadšením, kým hnal kone s bričkou popri Temži. Poľovačka na Belindu bola síce celkom vzrušujúca, ale aj tak dúfal, že vzájomné odlúčenie ju pripravilo o všetku tvrdohlavosť a vzdor. Bol presvedčený, že ju nájde poddajnú a ochotnú povedať áno. Ak nie, bude musieť vymyslieť nejaký nový úskok, aby jej vytĺkol z hlavy predstavu, že dokáže žiť aj bez neho. Brička sa rútila po uliciach ako blesk a Dolph si vôbec nevšimol, že párkrát len tak-tak nenarobil poriadnu škodu a zopár chodcov len v poslednej chvíli uniklo pred zranením. Nevedel sa dočkať, kedy nájde svoju vyvolenú. Pozorujúc tváre pouličných predavačiek, hnal bričku naklonenú na bok ďalšou križovatkou. Vychrlil nadávky na sedliacky voz, ktorý viezol tovar na trh a zavadzal mu v jazde. Vzápätí sa takmer čelne zrazil s protiidúcim dostavníkom.
Zakričal na kočiša šťavnatú nadávku a najradšej by zastavil a zmlátil ho, ibaže sa nechcel zdržiavať. Švihol bičom ponad chrbty koní a pokračoval v divokej jazde.
Kam sa len podela? Nevedel sa dočkať, kedy sa s ňou bude môcť znovu škriepiť, pretože predstavovala pre neho výzvu, s akou sa ešte nestretol.
Jeho život bol doteraz jednoduchý ako facka. Vždy všetko dopadlo tak, ako chcel. Tak to bolo aj s grófstvom, ktoré mal zdediť po strýkovi. Jeho rodičia si nikdy nevedeli rady s jeho silnou vôľou, dokonca už vtedy nie, keď bol ešte dieťa. Eton a Oxford zvládol bez námahy, pretože donútil bifľošov z nižšie postavených rodín, aby dreli zaňho. Vďaka statnej postave a výzoru dobrodruha, ktorým ho obdaril Stvoriteľ, sa naňho vrhali aj ženy. Všetky – okrem ľúbeznej, neskrotnej slečny Hamiltonovej.
Ešte nikdy v živote tak netúžil po žiadnej žene. A touto by sa mohol naozaj pýšiť! Takú ušľachtilú, poslušnú a nádhernú manželku by mu závideli všetci priatelia. Aj ten nafúkanú vojvoda z Hawkscliffu, pomyslel si samoľúbo.
„Dočerta, kde si?“ skríkol netrpezlivo. Kone nervózne nastražili uši, keď začuli jeho hlas.
Keď sa mu nepodarilo objaviť ju ani na jednom z obvyklých miest, rozhodol sa, že si urobí prestávku a pobral sa do klubu. Dobré jedlo a pitie mu dodajú energiu a potom sa ju poberie hľadať znova.
Netrvalo dlho, a už si sťahoval hrubé kožené rukavice a kráčal do klubu Watier’s. Pretože to bol jeden z najobľúbenejších pánskych klubov, pohľad na búrlivú vravu v hlavnom salóne nebol ničím neobvyklým.
Asi tucet mužov sa dobrosrdečne dohadovalo a uzatváralo stávky. Dolph sa pobral rovno k hlúčku a s niekoľkými si vymenil pozdrav. Vzrušená debata pokračovala ďalej. Sotva ju však počúval, lebo sa nevedel dočkať, kedy si bude môcť objednať chutnú hovädzinu.
„Je to prvotriedna ženská! Ale nikto zo ženatých sa k nej vraj nesmie ani len priblížiť.“
„To ma vylučuje z hry – aspoň dovtedy, kým sa moja ctená manželka nepominie.“
Ozvala sa salva smiechu.
„Čo myslíte, koho si vyberie?“
„Desať libier, že to bude Argyll.“
„Nie, Argyll patrí Harriette.“
„A čo Worcester?“
„Toho neznáša.“
„Mňa áno!“
„Nedaj sa vysmiať!“
„Povedala, že som vtipný!“
„Tej sa nepáči nikto z nás. Práve preto je taká obletovaná. Ach, ale keby sa mi podarilo roztopiť jej ľadové srdce… to by bola kuca-paca!“
„Nikdy sa na teba ani len poriadne nepozrela. Vlastne na žiadneho z nás.“
„Na koho poľuje? Na poloboha? Stelesnenú dokonalosť? Svätca?“
„Stavím dvadsať quineí, že čaká na príchod ruského cára Alexandra. Všetky ženy o ňom snívajú. V Timesoch som čítal, že by tu mal byť každým dňom –“
„Nie, nie. Je to poriadne anglické dievča. Určite si nebude chcieť začať s cudzincom!“ namietol ďalší. „Ja hovorím, že to bude Wellington, pamätajte na moje slová. Stavím desať libier na Wellingtona! Dokonca sa odvažujem tvrdiť, že si ju zaslúži oveľa viac ako ktokoľvek z nás.“
„Pri všetkej úcte, Wellington by jej mohol byť otcom,“ protestoval mladý barón.
„Hodím si mašľu, ak si nevyberie mňa,“ zasmial sa veselo ďalší šľachtic.
„Tak moment,“ prerušil napokon Dolph dohadovanie sa mladíkov s rukami založenými vbok. „O kom to rozprávate?“
Okamžite stíchli a prestali, pozerali jeden na druhého, sprisahanecky sa usmievajúc.
„Čo si sa pýtal?“ zapriadol Luttrell nevinne.
„A kde si vlastne trčal?“ spýtal sa ďalší.
„V Brightone, s regentom,“ odsekol Dolph. „Čo je tu nové?“
„Je tu nová kurtizána, pred krásou ktorej kľačí celý Londýn,“ prezradil plukovník Hanger. „Uzatvárame stávky, koho si vyberie za svojho ochrancu.“
Dolph sa pobavene zasmial, očividne to naňho neurobilo žiadny dojem. Títo blázni sú presvedčení o tom, že vedia, čo je krása.
„Ty nám neveríš?“ urazene sa spýtal jeden z mladíkov. „Ako vyzerá?“ vyhol sa odpovedi Dolph. Všetci si vzdychli ako jeden muž.
„Vlasy ako lúče slnka . „
„Ušetri nás poézie, Alvanley,“ zastonal Brummell. „Je to modrooká blondína. A jedným slovom povedané, úžasná.“
„Takým sa človek ľahko dostane na kobylku,“ zavrčal Dolph, ale odrazu ho z neznámeho dôvodu ovládol nepríjemný pocit. Keď mu vzápätí čašník priniesol hovädzinu, otočil sa priateľom chrbtom.
„Počul niekto z vás, kde bude slečna Hamiltonová dnes večer?“ spýtal sa niekto za jeho chrbtom.
Dolph sa takmer zadusil sústom mäsa.
„Určite na Harriettinom večierku.“
Dolph spláchol mäso poriadnym dúškom piva, vyskočil zo stoličky, prudko sa otočil a rýchlo si utrel ústa rukávom. „Ako ste hovorili, že sa tá ženská volá?“
„Kto?“
„Tá nová kurtizána,“ hrmel a sklonil hlavu ako býk pripravený zaútočiť.
Plukovník Hanger sa usmial a zdvihol pohár, akoby si s ním chcel pripiť. „Belinda Hamiltonová.“
Dolph zdesene zaspätkoval.
„Na slečnu Hamiltonovú!“ začali si pripíjať na zdravie nového londýnskeho objavu aj ďalší z hlúčka, ale to už bol Dolph vo dverách.
Rútil sa ku bričke a v nasledujúcej chvíli jej kolesá hrkotali po ulici St. James smerom k Marylebone. Dobre vedel, kde býva Harriette Wilsonová, pretože sa zúčastnil na mnohých večierkoch v jej dome.
To nieje možné! To musí byt nejaký omyl, alebo žart, alebo zhoda mien. Ona by niečo také neurobila – nikdy! Je predsa až príliš úzkostlivá, pokiaľ ide o jej povesť. Je panna. A dáma. A už dávno je predsa jeho.
Bol taký nahnevaný, že sa ledva dokázal sústrediť na cestu. Keď sa rútil k elegantnému domu najobdivovanejšej londýnskej kurtizány, nechával za sebou zmätok a strach.
Ak je to pravda, ak je jeho Belinda skutočne tam, prisahá, že ju odtiaľ vytiahne za vlasy. A bude ju vliecť celou cestou až do Gretna Green, kde sa vezmú.
Pred domom Harrietty Wilsonovej vyskočil z ešte idúcej bričky, pribehol k dverám a začal na ne zúrivo búchať päsťami. „Otvorte! Otvorte! Harriette! Ty pobehlica! Dočerta, Bel, viem, že ste tam! Otvorte!“
Odrazu sa dvere rozleteli a Dolph sa ocitol zoči-voči jednému z Harriettiných vyhadzovačov. Bol to vysoký, zavalitý majordómus, ktorý vyzeral ako profesionálny boxer navlečený v livreji. Harriette ich zamestnávala niekoľko ako svojich telesných strážcov.
„Želáte si?“ oslovil ho sluha hrozivo.
„Prišiel som navštíviť –“ Mal čo robiť, aby sa upokojil. Po líci mu stekala kvapka potu. „Býva tu dáma menom Belinda Hamiltonová?“
„Slečna Hamiltonová má práve návštevu,“ odsekol svalnatý muž. „Môžete jej nechať navštívenku.“
Tak je to predsa len pravda!
Dolph zdesene a nedôverčivo hľadel na sluhu, až ten čosi zahundral a zabuchol mu dvere pred nosom. Počul, že zámok zapadol na svoje miesto. Znova začal búchať na dvere a hulákal, ale nikto mu už neotvoril. Odtackal sa doprostred ulice, zdvihol hlavu a začal zlostne vykrikovať: „Belinda!“
Hoci sa s ním krútil celý svet, všimol si, že v hornom okne sa pohla záclona. Zúrivo zafučal a oči sa mu nebezpečne zaleskli. Keď sa okno otvorilo, popoludňajšie slnko sa odrazilo od sklených tabuli a oslepilo ho. Potom sa objavila ona, ibaže vyzerala celkom inak ako jeho krásna Bel v ošúchanom vlnenom plášti.
To predsa nemôže byť pravda!
Dolph užasnuto hľadel na prekrásnu kurtizánu, akoby ju vôbec nepoznal.
Bola bledá, elegantná, jednoducho bohyňa. Žiariace svetlé kučery mala vyčesané do zložitého účesu. V ušiach mala náušnice s drahými kameňmi a jej šaty mali, vzhľadom na to, že bolo len neskoré popoludnie, príliš odvážny výstrih. Vánok sa pohrával s jej dlhými, voľnými rukávmi a hladkal odhalené plecia. Oprela sa predlaktiami o okennú rímsu a posmešne sa naňho usmiala. Vyzerala ako pichľavá ruža.
„Áno?“
„Belinda! „vykríkol znova šokovane. Nemohol uveriť vlastným očiam. „Čo ste to urobili?“
Pohŕdavo nadvihla obočie. „Je mi to ľúto. Ale nemala som tú česť zoznámiť sa s vami, pane. Au revoir.“
Hoci jej slová boli zdvorilé, Dolph pochopil, že mu práve uštedrila tú najhoršiu urážku, akú mohol od dámy utŕžiť. Začala zatvárať okno.
„Belinda, počkajte!“
Pohŕdavo sa zasmiala a potom ponad plece zavolala do izby: „Poďte sa pozrieť na tohto úbohého nevychovanca,“ vyzvala svojich spoločníkov.
K oknu sa priblížili zatienené postavy mužov, ktorí sa postavili po jej boku.
Dolph ich okamžite spoznal. Argyll! Hertford! Tý chlipníci sa ju určite pokúšajú zviesť! preľakol sa. Ale boli to veľmi vplyvní chlipníci, vojvoda a markíz, inteligentní, vtipní a obidvaja mali vysoké spoločenské postavenie.
Dolph zaťal zuby, aby znova nevychrlil prúd nadávok. Uvedomil si, že si musí dávať pozor na jazyk. Mohol by tam byť aj samotný regent alebo Wellington, pretože zo salónu počul smiech a vravu ďalších mužov.
„Belinda Hamiltonová,“ precedil pomedzi zaťaté zuby, „neviem, čo hľadáte v tomto dome, ale chcem, aby ste okamžite zišli dolu.“
Chytila obidvoch mužov pod pazuchy a bezočivo sa usmiala. „Viem veľmi presne, čo tu robím. Mám tu na návšteve niekoľko okúzľujúcich priateľov, ako vám určite povedal majordómus.“
„Musím sa s vami rozprávať!“ zakvílil.
Veselo sa zasmiala a pustila lordov, ktorí sa naňho hrozivo mračili v snahe ochrániť ju pred jeho agresivitou. Znovu sa oprela lakťami o rímsu a na jej krásnej tváričke sa objavil úsmev a posmešná ľútosť. „Úbohý Dolph, vyzeráte hrozne.“
„Belinda, pre zmilovanie Božie, poďte dolu a vysvetlite mi, čo to má všetko znamenať.“
„S vami je nuda, Dolph. My dvaja si už nemáme čo povedať.“
„S tým sa nemôžem zmieriť!“ zakričal zúrivo.
Na susedných domoch sa začínali otvárať okná a ľudia vyzerali von, aby zistili, kto robí taký hurhaj.
„Tak dobre, prijmem vás dnes večer, ale v podstate chcem počuť iba jedinú vec,“ usmiala sa sladko, „a to ospravedlnenie. A teraz už choďte, nech nebudíte verejné pohoršenie.“
Vzápätí zmizla za záclonou a okno sa zatvorilo.
So slzami v očiach hľadel Dolph Breckinridge na prázdny okenný rám, zlosť v ňom kypela a ústa mal zovreté od zúrivosti. Znova začal vykrikovať, ale v sklenených tabuliach Harriettinho domu sa naňho vyškierala už len modrá obloha. Nebol schopný uveriť, že ho takto zradila. Otočil sa, nasadol na bričku a hnal sa ulicou. Srdce mu prudko búšilo. Uvedomoval si, že tentoraz nad ním zvíťazila ona.

Belinde búšilo srdce od radosti. Konečne sa dožila dlho očakávanej chvíle a pomstila sa svojmu nepriateľovi. Až do konca svojho života si bude pamätať šok na Dolphovej nenávidenej tvári, ale aj tak to nebolo nič v porovnaní s ponížením, ktoré pre neho nachystala na dnešný večer.
„Povedal som vám, že sa budú kvôli vám strieľať rovno pod oknami, slečna Hamiltonová,“ vyškieral sa úlisné lord Hertford, keď sa k nim pridala.
Harriette, jej sestra Fanny a ich priateľka, elegantná Júlia Johnstonová, rozoberali pri šálke čaju spolu s ďalšími priateľmi najnovší škandál.
„Ste si istá, že je rozumné dovoliť, aby sem ten úbožiak dnes večer prišiel?“ spýtal sa vojvoda Argyll, zamračene hľadiac k oknu.
„Aspoň ho budem môcť poriadne vytrestať,“ odvrkla Belinda ľahkovážne a zobrala si z tácky ďalší kúsok čajového pečiva.
„Krutá kráska!“ vzdychol lord Hertford.
Belinda pokrčila plecami, nonšalantne sa usmiala a sadla si na svoje miesto na pohovke.
Harriette sedela vedľa nej. Bola to drobná, zmyselná tridsiatnička s gaštanovými vlasmi a krásnymi tmavými očami, ktoré iskrili zmyslom pre humor. „Dávaj si na seba pozor.“
„Budem, neboj sa.“
Možno to bolo naozaj unáhlené rozhodnutie pozvať Dolpha na večierok, pomyslela si vzápätí, ale nekonečne ním pohŕdala a nevedela sa dočkať chvíle, kedy ju uvidí v celej kráse ako najnovšiu senzáciu tohto sveta hriechu. Nech sa trebárs zadusí vlastným hnevom. Zaslúži si to. Predvedie mu svoju moc a vysmeje sa mu rovno do očí. V dome plnom jej obdivovateľov a Harriettiných statných sluhov sa jej predsa nemôže nič stať.
Skupinka sa znova pohrúžila do priateľského rozhovoru, ale ona mlčala a popíjajúc čaj, premýšľala nad udalosťami ostatných dvoch týždňov.
V ten aprílový deň, keď sa objavila na schodoch sestier Wilsonových, Harriette jej dala okamžite najavo, že nemá chuť pomáhať slečne z lepšej spoločnosti zničiť samu seba.
Našťastie, jej sestra Fanny bola súcitnejšia a presvedčila Harriette, aby zmenila názov.
Zlomyseľná Amy, ktorá bola najstaršia zo sestier, sa na Belindu len pozrela a okamžite ju schvátila žiarlivosť. Otvorene ju odmietla. Harriette sa však nechala ovplyvniť prosbami Fanny a okrem toho si vždy rada vychutnala situácie, keď mohla nahnevať Amy. Preskúmala jej vzhľad, držanie tela a vystupovanie, dokonca zabŕdla aj do jej vzdelania. Napokon vyhlásila, že situácia nie je celkom beznádejná. Zároveň jej však dala jasne najavo, že byť kurtizánou je veľmi nákladná záležitosť, ak sa to má robiť poriadne, pretože žena musí držať krok s bohatou klientelou. Bude potrebovať kopu večerných šiat, ktoré musia byť prvotriednej kvality. Keď Belinda sľúbila, že Harriette dostane dvadsať percent z jej príjmov od budúceho ochrancu, súhlasila s tým, že bude financovať jej vstup do hriešnych radovánok.
Len čo ju ubytovali v jednej zo spálni, sadla si za stôl, aby napísala otcovi list, v ktorom mu zdôvodnila svoju neprítomnosť. Klamala, že ju požiadali, aby sprevádzala dve mladé dámy z akadémie na ceste do Paríža, ktorý sa po dlhom období, keď bola Británia s Francúzskom vo vojnovom stave, otvoril návštevníkom z Anglicka. Dala list jednému z Harriettiných sluhov, ktorý ho odniesol do väzenia.
Od tej chvíle sa Belinda – učiteľka zmenila na Belindu – žiačku.
Harriette sa dokonca nadchla pre jej plán, pretože ho pokladala za zábavný. Rozhodla sa, že z nej urobí dokonalú kurtizánu, aby nahnevala Amy. Belinda odhodila svoje staré ja i svoju minulosť, ktorá bola tak brutálne pošliapaná a zneuctená, a bola viac ako ochotná zažiť niečo nové… Stať sa nebojácnou a tvrdou kurtizánou.
Už nikdy nebude hladovať. Peniaze, ktoré zarobí, budú pre ňu znamenať istotu. Harriette dostávala niekoľko stoviek guineí za pár hodín flirtovania, a nie vždy to znamenalo, že musela ísť s klientom aj do postele. Niekedy chcel od nej bohatý pán len toľko, aby mu robila spoločnosť pri večeri, aby sa s ním rozprávala. Ale prvá vec, ktorú jej Harriette vtĺkala do hlavy, bolo základné a najdôležitejšie krédo kurtizán: Nikdy sa nezaľúb! Milovať muža znamená, že žena sa ocitne v jeho moci, a moc nad mužmi je pre kurtizánu všetkým.
Kurtizána, dozvedela sa Belinda, je oveľa viac ako len partnerkou muža v posteli. Musí byt vzorom iskrivého vtipu a veselosti a znalkyňou rozkoší, aby dokázala uspokojiť všetky zmysly svojho milenca – telesné, emocionálne aj intelektuálne.
Okrem toho, že bude využívať v plnej miere svoje pôvaby, musí byť príjemnou spoločníčkou, šikovnou hostiteľkou, pozornou poslucháčkou a diskrétnou dôverníčkou. Veľkým plusom bude, ak dosiahne, že na Rotten Bow sa za ňou budú otáčať všetky hlavy. Musí kráčať s duchom doby a byť informovaná o politických udalostiach, ktorými sú muži posadnutí, a to znamená, že každý deň musí čítať Times, ako aj revue toryovcov Quarterly Review, Edinburgh Review whigovcov jej len spomenula a nechala to na ňu. Hoci ich založil jeden z Harriettiných milencov, duchaplný Henry „Wickedshifts“ Brougham, Harriette ho vyhlásila za nudný a príliš ťažký na pochopenie. Koniec koncov, toryovci majú v parlamente aj tak väčšinu.
Okrem toho sa musí naučiť, ako investovať zarobené peniaze, pretože nemôže byť kurtizánou naveky. Pre Belindu bolo investovanie veľkou neznámou, ktorá ju však lákala, najmä keď počula, že niekoľko žien pochybnej povesti, ako napríklad Bezočivá Belona a preslávená Biela Srna, získali veľký majetok. Nikdy sa jej ani len nesnívalo o tom, že žena by mohla žiť slobodne a nezávisle, pretože ani jedna z tých, ktoré poznala, nech už boli akokoľvek vznešené, nemala vlastné peniaze.
Harriette sa stala jej hrdinkou. Harriette vedela všetko.
Belinda sa nezdôverila svojej priateľke a učiteľke s nešťastím, ktoré ju postretlo v tmavej uličke. Nepovedala to nikomu. Bola viac-menej presvedčená, že na to už zabudla, ale nočné mory ju stále mátali.
Teraz, v polovici mája, sa jej zdalo, že svet je plný nekonečných možností, pretože Londýn sa zapĺňal hodnostármi a vojnovými hrdinami, ktorí sa sem hrnuli osláviť víťazstvo. Po prvý raz sa objavila na návšteve opery v kráľovskom divadle v Heymarkete spolu s preslávenou trojicou, ktorú všetci prezývali Tri Grácie – Harriette, Fanny a Júlie.
Počas celého predstavenia, kým La Catalani nariekal v melodráme nad stratenou láskou, sa v divadelnej lóži, ktorá bola vyhradená pre kurtizány, striedali muži – starí i mladí, vtipní i nudní, zo zahraničia i domáci, ovenčení titulmi, i bez titulov a všetci vzdávali poctu kurtizánam, neraz pred očami vlastných manželiek. Boli medzi nimi šľachtici, dôstojníci, diplomati, básnici, umelci, svetáci, ale aj povaľači z ulice Bond Street, ba aj vzdelaní muži vedy z Kráľovskej akadémie. Všetci mali spoločné jediné: túžili prežiť erotický sen o vzrušujúcej, rozkošníckej láske, akú dokáže poskytnúť len kurtizána.
Neskúsená Belinda hľadela na to všetko s doširoka otvorenými očami. Šokovaná zistila, že s Harriette i ostatnými zaobchádzajú ako so skutočnými idolmi. Harriette ju niekoľkokrát upozornila, že takéto prejavy úcty musí od mužov vyžadovať ako samozrejmosť. Možno sa to zdalo povýšenecké a spupné, povedala jej, ale je to jedinú spôsob, ako ich prinútiť, aby ta brali vážne. Ak chceš, aby na teba hľadeli ako na odmenu a túžili po tebe, musíš sa tak aj správať.
Všetko to bola len hra a Belinda sa ju naučila hrať veľmi rýchlo. Mohla si vyberať z niekoľkých filozofií: Fanny tvrdila, že najľahšie je venovať sa jedinému, dobre zvolenému ochrancovi v jej prípade to bol lord Hertford. Harriette sa takýto postup nepozdával, pretože kedysi sa popálila kvôli lordovi Ponsonbymu a nemienila všetko vsadiť na jednu kartu. Preto sa pravidelne stretávala s niekoľkými obľúbencami, medzi ktorými boli aj Argyll, Worcester a Henry Brougham. Rada sa vystatovala, že medzi jej obdivovateľov patril samotný Wellington.
Bel uprednostňovala Fanninu skromnejšiu stratégiu zvoliť si jedného príjemného, sympatického ochrancu, ale neustále mala na pamäti Harriettino upozornenie, že manželky bývajú na takéto zväzky veľmi žiarlivé. Berúc všetky poučenia do úvahy, stanovila si zásadu, ktorej pripisovala rovnakú dôležitosť ako krédu kurtizán, že sa nikdy nesmú zaľúbiť, a rozhodla sa neprijať za svojho ochrancu ženatého muža.
Hoci to do značnej miery zužovalo jej výber, Harriette jej rozhodnutie schválila a vyhlásila ho za múdre. Dokonca prejavila ľútosť nad tým, že sa ho nepridŕžala aj ona sama, keď bola mladšia, pretože žena musí byť neprestajne v strehu, ak má jej ochranca žiarlivú manželku. Nechcela si narobiť nepriateľov, a okrem toho to bol jeden zo spôsobov, ako si pripomenúť, že bez ohľadu na to, čo sa z nej stalo, musí neustále myslieť na zadné kolieska. Bohatí vdovci sú prijateľní. Slobodní mladíci tiež. Ale La Belie Hamiltonová odmietala stať sa tou treťou pri cudzoložstve. V opere stretla nespočetné množstvo perspektívnych ochrancov.
Počas večerov, ktoré nasledovali, sa s niektorými z nich zoznámila bližšie. Stretávali sa na večierkoch u Harriette alebo vo Vauxhallských záhradách. Ponuky sa hrnuli jedna za druhou, väčšinou prostredníctvom Harriette, ale zatiaľ ešte nestretla nikoho, s kým by aspoň v predstavách dokázala robiť tie šokujúce veci, o ktorých ju poúčali Harriette a Fanny, takže všetky jej erotické vedomosti boli len teoretické. Dokonca sa musela veľmi usilovať, aby neuhla zakaždým, keď sa jej nejaký muž čo i len náhodne dotkol, alebo sa urazene neježila, ak sa niekto odvážil chytiť ju za ruku.
Aj naďalej však tvrdohlavo pokračovala vo svojom prerode a chcela sa stať jednou z najatraktívnejších londýnskych kurtizán, hoci to znamenalo spoločenskú degradáciu. Ignorovala vlastné obavy, pochybnosti i zlé predtuchy a vychutnávala si predstavu, že jedného dňa bude mať dosť peňazí, ktoré jej navždy zabezpečia slušný život. Potom už nikto nebude ubližovať ani jej, ani otcovi. Bude slobodná a nezávislá. Nikto netušil, že je svojím spôsobom podvodníčka, a ona nedovolila, aby ju táto myšlienka odstrašila a zabránila jej uskutočniť svoje zámery. Aj naďalej pracovala usilovne na tom, aby sa z nej stala kurtizána, rozmarná, žiaduca a bezstarostná.
Júlia vyhlásila, že je príliš vyberavá, ale ona vyčkávala na toho pravého. Roztúžene sa pridŕžala predstavy o rytierovi v žiarivej zbroji, hoci sa bála, že hľadá ihlu v kope sena.
Niekde tam vonku ma čaká ideálny ochranca, snívala a celkom zabudla na konverzáciu, ktorá prúdila v nádherne zariadenom salóne. Dokonalý milenec, ktorý mi umožní zabudnúť na všetky obavy. Niekto, komu budem môcť plne dôverovať. Niekto, koho budem môcť bozkávať bez odporu. Niekto nežný, šľachetný, dobrý. Keď ho stretnem, určite ho hneď spoznám.




Tretia kapitola


Bola sobota večer po opernom predstavení a Harriettin dom bol plný na prasknutie. Róbert si pomaly razil cestu pomedzi ľudí. Cítil sa tu veľmi nesvoj a mal pocit, že sem nepatrí.
Večierok bol okázalým kaleidoskopom pestrofarebných odevov a výbuchov smiechu. Preletel očami po salóne, hľadajúc Dolpha Breckinridgea. Dav podnapitých mužov ho neustále niekam tisol. Niekde muselo byť otvorené okno, pretože líca sa mu dotkol takmer nepostrehnuteľný závan čerstvého vzduchu, ktorý mu pripadal ako výstraha zdravého rozumu. V tej chvíli ho skutočne potreboval.
Netušil, že keď mu Dolph tak roztúžene rozprával o svojej láske, hovoril o žene pochybnej povesti. Neočakával ani to, že po svojom návrate do Londýna sa dozvie, že polovica mužov v meste bude tomuto stvoreniu kľačať pri nohách a uzatvárať kvôli nemu stávky. Mená mužov, ktorí sa snažili uhádnuť, kto získa očarujúcu slečnu Hamiltonovú, zaplnili už v stávkovej knihe celé tri strany.
Kurtizány nemali žiadne morálne zásady, ale slečna Hamiltonová sa zdala výnimkou, pretože sa povrávalo, že aspoň v jednom bode je zásadová – odmietala všetky ponuky ženatých mužov. Aký útlocit, pomyslel si posmešne.
Klebety o tom, že Dolph urobil zo seba kvôli tejto žene blázna, sa po meste rozšírili rýchlosťou blesku. Od chvíle, keď sa dopočul o tom incidente, vedel, že práve ona bude kľúčom k tomu, ako sa dostane Dolphovi na kobylku.
Bol tu však jeden problém. Nevedel vôbec nič o tejto „sorte“ žien voľných mravov, ani o tom, ako im dvoriť, pretože filozofia lásky za peniaze poburovala jeho romantickú povahu.
Vedel len toľko, že im nestačí mávať pred očami tučnou peňaženkou. Tieto kurtizány nie sú obyčajné prostitútky. O ne sa treba starať, vyhovieť ich rozmarom a lahodiť márnivosti. Od muža sa očakáva, že sa bude usilovať získať si ich priazeň a bude skákať tak, ako mu budú tieto elitné kňažky lásky pískať.
Absurdné, pomyslel si a netrpezlivo si vzdychol. Aj keby bola slečna Hamiltonová taká krásna, ako ju všetci ospevujú, nikdy by si nedokázal vážiť predajnú ženu. Hoci ho to odpudzovalo, bol rozhodnutý pokračovať vo svojom pláne. Snažil sa vyzerať uvoľnene, ale sotva dokázal ukryť pohŕdanie týmto miestom i jeho obyvateľkami. Matka by sa tu cítila ako ryba vo vode, pomyslel si znechutene.
Práve vtedy natrafil na trojicu známych, ktorí nahlas prejavili radosť z toho, že ho nachádzajú na mieste hriešnych rozkoší. Potľapkávali ho po chrbte a násilím mu vtlačili do ruky nápoj. Ostýchal sa, ale aj tak pil spolu s nimi a ignoroval ich pripité táraniny. Potajomky sa obzeral po salóne a odrazu mu pohľad spočinul na zrkadle v zlatom ráme, ktoré viselo nad kozubom. V ňom uvidel odraz Dolpha Breckinridgea.
Coldfellov synovec stál vo výklenku na opačnom konci salóna. Spočiatku nevidel ženu, ktorú tam vtisol do kúta, potom si však Dolph kľakol na koleno a on zazrel jej tvár. Oči sa mu rozšírili od úžasu, zmeravel a mlčky na ňu upieral zrak. Potom sa rýchlo otočil, aby sa nedostal do podozrenia, že ich špehuje.
Bože môj, veď to je hotový zlatovlasý anjel!
Nasilu sa usmial na trojicu známych a zovrel vínový pohár tak mocne, že takmer zlomil stopku. Chvastavé reči spoločníkov o ich úspechu v boxe ho nezaujali o nič viac než ich reči predtým.
Po chrbte mu prebehli zimomriavky. Znova ukradomky pozrel do zrkadla a uvidel elegantnú kurtizánu. Nadpozemsky krásna, a predsa zmyselná slečna Hamiltonová hľadela nehybne pred seba a nevšímala si kľačiaceho obdivovateľa. Kruto a pokojne upierala zrak ponad jeho hlavu. Jej tvár bola celkom bezvýrazná, akoby boli jej jemné črty vytesané do alabastru. Mala aristokratické črty, malý nos a pevnú, rozhodnú bradu. Pomaly kĺzal očami po pôvabnej krivke jej hrdla a potom po štíhlom tele. Biele mušelínové šaty mali dlhé priesvitné rukávy a výstrih so stojacim čipkovým golierom v alžbetínskom štýle. Blond vlasy mala vyčesané do nádherného, komplikovaného uzla. Zopár pramienkov sa koketné vlnilo ako šepkajúce tajomstvo okolo jej tváre a na krku, presne tam, kde túžil pritisnúť svoje pery.
Zachvel sa a prinútil sa odvrátiť pohľad. Už len predstava, že dokáže uspokojiť túžby muža v každom ohľade, ho celého rozochvela.
Zradca, karhal sám seba pohŕdavo.
Jeden zo spoločníkov mu položil akúsi otázku, ale on nedával pozor, pretože sa znova zadíval do zrkadla. Všimol si, že Dolph sa postavil a čnel nad ňou ako hrozba. Ona stále sedela na čalúnenej sofe a povznesene mlčala. Dolph začal zúrivo gestikulovať rukami, na tvári slečny Hamiltonovej sa však objavil len posmešný úsmev, ktorý ho vyprovokoval. Vopchal ruku do vrecka a hodil jej do tváre za hrsť mincí.
Róbert zatajil dych a zmocnila sa ho neovládateľná zlosť. Kráska sa uhla, ale jedna z mincí ju trafila do brady. Mince jej spadli do lona a potom sa rozkotúľali po dlážke. Zvrtol sa na päte a bez vysvetlenia odišiel od priateľov. Predieral sa pomedzi ľudí, aby slečne Hamiltonovej pomohol z nepríjemnej situácie. Vyčítal si, že doteraz len mlčky stál a prizeral sa, ako muž, ktorého podozrieval z vraždy, ohrozuje bezbrannú ženu. Čo na tom, že je to žena voľných mravov! Nečakal, že Dolph popustí uzdu svojmu hnevu v miestnosti plnej obdivovateľov tej ženy. Zdalo sa však, že nikto iný si nevšimol incident vo výklenku, inak by bol nastal krik a všetci by sa ponáhľali potrestať toho darebáka.
Znova pozrel do zrkadla, pretože sa mu nedarilo dostať sa pomedzi zabávajúci sa dav dosť rýchlo. Videl, že dvaja statní Harriettini ochrankári už priskočili k Dolphovi a nekompromisne ho ťahali preč. Bol taký upriamený na to, aby sa k nej čo najskôr dostal, že keď sa pretláčal pomedzi ľudí, celkom zabudol na to, že drží pohár v ruke a zvyšok vína vylial na svoje biele rukavice. Zahrešil, podal prázdny pohár livrejovanému čašníkovi, náhlivo si stiahol rukavice a aj tie hodil sluhovi na podnos. Potom sa opäť vydal pôvodným smerom, keď sa znenazdania ocitol zoči-voči Dolphovi, ktorého z každej strany držal jeden zo sluhov.
Okamžite si všimol, že je opitý.
„Hawkscliffe!“ Baronet ho plný zúfalstva chytil za kabát. „Chcú ma vyhodiť! Belinda je tu! Musíte mi pomôcť!“
Róbert zaťal zuby, pretože náhle pocítil nesmierny nával nenávisti. „Čo chcete, aby som urobil?“ Najradšej by Dolpha vyvliekol von sám a poriadne ho zmlátil, ibaže ten podliak si zasluhoval oveľa prísnejší trest.
„Prihovoríte sa za mňa?“ naliehal Dolph. „Dohovorte jej! Povedzte jej, že ma už vytrestala dosť. Nechcem nič iné, len sa o ňu starať. A povedzte jej…“ Tvár sčervenaná od alkoholu mu stvrdla od hnevu. „Povedzte jej, že ak si vyberie kohokoľvek iného ako mňa, do smrti to bude ľutovať.“
Sluhovia ho vliekli ďalej, a tak mu chtiac-nechtiac musel pustiť sako.
Róbert mal čo robiť, aby ovládol svoju zlosť. Zostal stáť na mieste a zatínal ruky v päsť a znova ich vystieral. Napokon sa zvrtol na päte a bezohľadne sa začal opäť tlačiť k výklenku. Muži sa mu vyhýbali, lebo hnev z jeho tváre priam sršal. K slečne Hamiltonovej sa dostal práve vo chvíli, keď zdvihla poslednú mincu, ktorú do nej Dolph hodil, a položila ju na podnos. Videl, že sa jej trasú ruky.
„Odneste mu to. Choďte! Ponáhľajte sa, lebo odíde,“ súrila sluhu nervózne a posielala ho za Dolphom, aby mu vrátil peniaze.
Keď sa Róbert dostal až k svetlovlasej kráske, zrazu nevedel, čo jej chce povedať. Slečna Hamiltonová sa zamračila, siahla si do výstrihu a s odporom z neho vytiahla ešte jednu striebornú mincu. Zaobchádzala s ňou tak štítivo, akoby to bol odporný hmyz. Keďže sluha už medzitým odišiel, vystrela ruku a plná očakávania podala mincu jemu.
„Vráťte to svojmu priateľovi,“ požiadala ho. Zraniteľnosť v jej očiach bola v ostrom protiklade s jej povýšeneckým príkazom.
Čím dlhšie na ňu Róbert hľadel, tým viac ňou bol fascinovaný. Farba jej očí mu pripomínala divoké orchidey, vlastne nie, ich farba bola sýtejšia – fialovomodrá farba fialiek. So zatienenými dlhými mihalnicami pôsobili jej oči tajuplne, obozretne… a šokujúco nevinne.
„Čo je vám?“ súrila ho netrpezlivo.
Poslušne vystrel ruku. Pustila mu mincu do dlane. Zachvel sa, keď zacítil, že kov je ešte teplý od jej tela. Len pred pár sekundárni sa tá minca dotýkala jej prsníka.
„Tak choďte už! Čo tu stojíte?“ naliehala.
Róbert sa prebral z očarenia. „Vrátim mu ju neskôr. Prišiel som, aby som sa presvedčil, či ste v poriadku, slečna… Hamiltonová.“
„Ach, nieje z vás žiadny osoh.“ Vyšklbla mu mincu z ruky a zavolala jedného z nespočetných ctiteľov, aby ho poslala za Dolphom. Bol to vojvoda Leinster. Podala mu mincu, pohladkala ho po vzorne vyholenom líci a venovala mu sladký úsmev. „Ďakujem, Leinster,“ zašepkala koketne.
Znelo to ako rytmická riekanka a Róbert si bol istý, že jej hlas má rovnakú moc ako hlasy antických sirén a spoľahlivo dokáže hypnotizovať mužov. Dobre vyzerajúci mladý lord sa vznášal od šťastia, že pre ňu môže niečo urobiť.
Aj on bol okúzlený. Otočil sa k nej znova, ale sklamaný zistil, že už stratil príležitosť porozprávať sa s ňou. Dvaja šviháci sa vopchali pred neho, aby jej vzdali hold a očividne vôbec nevedeli, čo sa tam pred chvíľou odohralo.
Úsmev slečny Hamiltonovej zamaskoval jej predchádzajúce rozrušenie. Mladíci, s ktorými teraz uvoľnene flirtovala, ani len netušili, že Dolph ju pred pár minútami napadol. Vedel to len on.
Je to dokonalá herečka, pomyslel si. Stál ako hlupák pri výklenku a začínal sa obávať, že prestáva rozumieť tomu, čo sa s ním deje. Nikdy v živote mu ani len nenapadlo, že by sa mohol ocitnúť v pozícii prosebníka a súťažiť o pozornosť frivolnej kurtizány zahalenej do mušelínu. Čo si vlastne o sebe myslí? On, vojvoda z Hawkscliffe, ju chcel ochraňovať, a ona sa mu otočila chrbtom!
Slečna Hamiltonová vstala z čalúnenej sofy, rozlúčila sa s dvojicou švihákov a potom koketné prešla pomedzi nich. S hrdo zdvihnutou hlavou prešla aj okolo neho a vykročila k hlúčiku ďalších obdivovateľov, ktorí sa okamžite otočili k nej, aby jej dali najavo svoj obdiv. Veselo sa zasmiala a natiahla k nim ruky. Týmto jednoduchým gestom prijala ich zbožňovanie.
Vojvodovia Rutland a Bedford priskočili k nej, boli samý úsmev a lichôtky a zaviedli ju k hracím stolíkom. Nevychádzal z úžasu, keď si všimol, ako jej nevrlý starý lord kancelár Eldon, ktorý bol jeho zarytým politickým protivníkom, úslužne vtisol do štíhlej ruky pohár vína. Kristepane, tomu dievčaťu snáď nadbieha polovica parlamentu!
Zostal stáť na mieste a bol rovnako zaskočený, zmätený a bezradný ako tí dvaja vyfintení mladíci, ktorí prišli o jej pozornosť. Pokiaľ mu pamäť siahala, ešte žiadna žena neprešla okolo neho tak nevšímavo – akoby vôbec neexistoval.
Určite ani len netuší, že je nositeľom vznešeného mena, nevie, kam až siaha jeho moc, aký je dôležitý… Ach, prestaň, ty blázon! hrešil sám seba. Odrazu sa celkom bezdôvodne rozosmial a pripojil sa k ostatným jej obdivovateľom.
Bola to chyba, že som dovolila, aby Dolph prišiel na večierok, pomyslela si Belinda. Nemala sa oddávať zlomyseľnému pôžitku vidieť ho na dne. Teraz za svoju pomstychtivosť zaplatila. Poriadne ju vystrašil a navyše ju priviedol do rozpakov. Pokúšala sa zabudnúť na dotieravé myšlienky i na svoj zlý úsudok a vychutnať si večer, ktorý mala pred sebou.
Ale aj napriek všetkému si nevedela pomôcť a neprestajne sa zhrýzala kvôli tomu, že precenila svoje schopnosti a nedokázala ho zvládnuť. Krátko po príchode na večierok sa zdalo, že Dolph je na pokraji zrútenia a neprestával ju prosíkať, aby ho vypočula. Ronil dokonca slzy. Nechcela vyvolávať scény, a tak súhlasila, že sa s ním porozpráva v súkromí výklenka. Lenže tam ju zahnal do úzkych a ich rozhovor sa zvrhol na nepríjemnú hádku. Chvalabohu, že si nikto okrem toho vysokého zamračeného Dolphovho priateľa nevšimol, do akej ponižujúcej situácie sa dostala.
Ešte stále otrasená Dolphovým divokým výbuchom, ale s úsmevom na perách, pokúšala sa vyhnať baroneta a jeho elegantného priateľa z mysle. Sadla si k stolíku, aby si zahrala oko, svoju obľúbenú hru.
Nebola rodeným hazardným hráčom, ale táto jednoduchá kartová hra bola pre ňu vždy zisková. Ak jej Šťastena dopraje vyhrať nad jej terajším súperom, zazobaným príslušníkom smotánky, získa jeho drahú sponu na nákrčník, ktorá má hodnotu minimálne päťdesiat guineí! Ak prehrá, bude ho musieť pobozkať. Ibaže ona v tejto hre nikdy neprehrala. Možno to bolo len z jednoduchého dôvodu: páni celý večer výdatne popíjali, zatiaľ čo ona bola celkom triezva.
Okolo stolíka sa zhromaždila asi desiatka mužov, ktorí ju povzbudzovali. Mladý lord si šúchal bradu a mračil sa do kariet. Hoci pozorovala svojho súpera, bola si vedomá aj toho, že sa pri stolíku objavil Dolphov priateľ a pozoruje ju pri hre. Je to veľmi dôstojný muž, pomyslela si, ukradomky si ho prezerajúc, zatiaľ čo predstierala, že si obzerá karty. Keby mala byť voči sebe celkom úprimná, musela by si priznať, že jej naháňa strach. Odhadovala ho tak na tridsaťpäť, alebo o čosi viac. Mal atletickú postavu a slnkom opálenú pleť. Uhľovočierne vlasy dohladka vyčesané dozadu len podčiarkovali jeho prísnu, nekompromisnú tvár.
Stál s hrdo zdvihnutou hlavou a vystretými plecami. S panovačnou rezervovanosťou pozoroval ľudí okolo seba a na jeho tvári nebol ani len náznak úsmevu. Snehobiely nákrčník mal naškrobený a oblečený bol do strohého čierneho obleku. Tvári sa, akoby práve čierna a biela vystihovala jeho pohľad na svet, pomyslela si s pohŕdaním, ale napriek tomu ďalej pútal jej pozornosť. Vôbec nevnímala pestro vyobliekaných svetákov okolo seba.
Nedokázala odolať a znovu úchytkom pozrela na neznámeho. Žiaľ, práve vo chvíli, keď aj on pozrel na ňu. Zachytil jej pohľad a poslal jej lišiacky, ale úprimný úsmev. Zamatovohnedé oči ju na chvíľku vyslovene zhypnotizovali. Stačil jej jediný pohľad do nich a mala pocit, že ho pozná celý život.
„Ste na rade, slečna Hamiltonová.“
„Samozrejme.“ Prekvapene pozrela na svojho súpera, koketné sa usmiala, ale srdce jej neprestávalo prudko biť. Arogantný darebák! pomyslela si. Ako to, že sa opováži na ňu tak civieť? Nezaujímalo ju, aký je príťažlivý, nechcela mať s ním nič spoločné. Je to predsa Dolphov priateľ. Vedela to, lebo si všimla, že sa spolu rozprávali hneď potom, čo sa Dolph voči nej zachoval tak urážlivo.
A okrem toho, žiadny muž, ktorý tak dobre vyzerá, nemôže byť slobodný.
„Ešte jednu kartu,“ požiadala sladko.
Vyložila svoje karty, veselo sa rozosmiala a vzápätí sa stala majiteľkou žiarivej spony. Mladý švihák prijal svoju prehru s blazeovaným úsmevom. Vedel, že ak bude chcieť, môže sa zajtra vybrať do záložne a získať sponu späť. Keď mu podala ruku, sklonil sa a vtlačil jej na hánky galantný bozk. Potom sa uklonil a odišiel. Než stihla zaprotestovať, na uvoľnenú stoličku si sadol tmavovlasý neznámy, zopäl ruky a vyzývavo na ňu pozrel. Prižmúrila oči, oprela si bradu do dlane a pohŕdavo sa usmiala.
„Akú hru si zahráme, slečna Hamiltonová?“ spýtal sa so záujmom.
„Oko.“
„Povedali mi, že ak vyhrám, dostanem od vás bozk.“
„Ale len ak vyhráte – a to sa vám nepodarí.“
V kútiku úst sa mu objavil pobavený úsmev. Stiahol si z prsta hrubý prsteň a položil ho pred ňu. „Bude toto stačiť?“
Oprela sa vzpriamene o operadlo, zdvihla prsteň a pochybovačné si ho obzerala. Prsteň mal ónyxové očko so zlatým vygravírovaným H. Zamyslene naňho pozrela. Kto to vlastne je a čo znamená to písmeno? Nemala však v úmysle podporiť jeho márnivosť kladením otázok. Žiadny Dolphov priateľ jej nestojí za záujem. „Takých už mám aspoň tucet.“ Vrátila mu prsteň. „Nechcem s vami hrať.“
„A to už prečo? Vyzerám snáď ako falošný hráč?“ spýtal sa kultivovaným barytónom.
„Nepáči sa mi spoločnosť, v ktorej sa pohybujete.“
„Nerobte unáhlené závery. Alebo je to len výhovorka?“ Znova sa ľstivo usmial. „Možno sa nepremožiteľná slečna Hamiltonová zľakla a chce z hry vycúvať?“
Zamračila sa, zatiaľ čo všetci okolo sa rozosmiali. „Tak dobre,“ ustúpila. „Budeme hrať tri hry. Dolník, horník a kráľ sú za desať bodov. Eso môže byť buď za desať, alebo za jeden. Uvidíte, že svoje rozhodnutie oľutujete.“
„Neoľutujem.“ Znova položil prsteň na stolík, potom si pohodlne sadol, prehodil si plece cez operadlo stoličky a ľavý členok si vyložil na pravé koleno. Kývol hlavou na hŕbu kariet na stolíku. „Rozdajte karty, slečna Hamiltonová.“
„Opovažujete sa dávať mi príkazy?“
„Len sa správam rovnako ako vy, milá moja.“
Vydržala jeho posmešný pohľad a uvedomila si, že naráža na jej príkaz, aby odniesol mincu Dolphovi. „Ale kdeže! Som vašou služobnicou, pane,“ sarkasticky vyprskla.
„Zaujímavá myšlienka,“ zahundral.
Pod jeho prenikavým pohľadom sa začala cítiť nepríjemne. Ruky sa jej chveli, a preto mala problém zamiešať karty, ale napokon sa jej to predsa len podarilo a dala každému z nich po dve. Jednu lícom dolu, druhú nahor. Ostatné položila doprostred stola a otočila zakrytú kartu. Bol to pikový kráľ. Prvá karta bola šestka, a tak sa rozhodla zobrať si aj tretiu, ale najprv sa skúmavo zahľadela na svojho súpera.
Luskol prstami a elegantne odmietol jej ponuku. Zobrala si teda tretiu kartu a ukryla spokojný úsmev, pretože jej celkový súčet dosiahol devätnásť.
„Ukážte, čo tam máte,“ vyzvala ho s náznakom triumfu v hlase. V tom mužovi bolo niečo záhadné.
Významne na ňu pozrel a otočil kráľa a desiatku. „Dvadsať.“
Zamračila sa a odtisla svoju trojicu nabok.
Rozdala znova, odhodlaná viac než kedykoľvek predtým ponížiť tohto arogantného frajera. Bol to impulz, ktorý nemal nič spoločné so skutočnosťou, že keby vyhrala jeho prsteň a predala ho v záložni, mohla by získať veľmi slušnú kôpku peňazí.
Tentoraz si nadelila dvoch dolníkov. Dvadsať! Skvelé, pomyslela si spokojne. Tentoraz ho určite dostane. „Chcete ešte jednu kartu?“
„Prosím.“
Podala mu osmičku.
„Dočerta!“ zanadával a hodil karty na stôl. „Nemal som šťastie.“
„Je mi to ľúto,“ prejavila súcit, ale oči jej víťazoslávne svietili.
Kým odtískal karty nabok a rozčúlene sa mračil, zdvihla jeho prsteň, nastokla si ho skusmo na prst a predstierala, že ho hodnotí. Nadvihol obočie a skúmavo sa na ňu zahľadel.
Keď rozdávala po tretíkrát, veľký prsteň sa jej stále pohojdával na prste. Jeho prvou kartou bola krížová dvojka.
Podľa všetkého bude chcieť ďalšiu, premýšľala, kým spočítala hodnoty vlastných kariet. Prvú dostala deviatku, zakrytá bola štvorka. Dohromady trinásť. Bude musieť hrať opatrne, aby neprekročila dvadsaťjeden. Pozrela ponad stôl na záhadného súpera. Kývol jej. Dala mu srdcovú päťku.
„Ešte jednu,“ požiadal.
„Piková štvorka.“
„Zostanem pri tom.“
Rýchlo naňho pozrela a pokúšala sa niečo vyčítať z jeho nič neprezrádzajúcej tváre. Potom si zobrala tretiu kartu. Päťka. Spolu mala osemnásť. Ak si zoberie ďalšiu kartu, je veľmi veľká pravdepodobnosť, že súčet presiahne dvadsaťjeden. Bude lepšie skončiť. „Tak sa odhaľte, vážený,“ oslovila ho vyzývavo.
„Najprv vy,“ odpovedal s nečitateľným úsmevom.
Ten úsmev ju znepokojil. Prevrátila aj poslednú kartu. „Osemnásť.“
Naklonil sa bližšie, skúmavo si obzrel karty a potom prikývol so slovami: „Solídny výsledok.“
„A vy?“ súrila ho. Nevedela sa rozhodnúť, či ju ten muž unavuje, alebo priťahuje. „Tak ukážete svoje karty, alebo nie?“
„Ukázať! Ukázať!“ skandovali okolostojaci diváci.
Preletel po všetkých pohľadom, potom pozrel nadol a vykladal karty jednu po druhej: dvojku, päťku, štvorku, dohromady jedenásť.
Ach nie! vzdychla si v duchu a od úžasu roztvorila oči.
Napokon obrátil desiatku a spokojne sa usmial. „Oko.“
„Bozk! Bozk!“ vykrikovali muži pomedzi salvy smiechu.
Belinda sa oprela, prekrížila si ruky na hrudi a ohrnula pery. Potom si stiahla prsteň z ruky a mračiac sa mu ho vrátila.
Muži okolo nich pokrikovali, hlučne sa smiali a bujaro sa domáhali bozku.
Neznámy sa tváril celkom pokojne a nikoho si nevšímal. Naklonil sa dopredu a oprel sa lakťami o stôl. Vyzeral samoľúbo a nafúkané ako každý víťaz. Hopkal roztiahnutými prstami o seba a pobavene ju pozoroval. „Očakávam výhru so zatajeným dychom, slečna Hamiltonová.“
„Tak dobre,“ zahundrala, prudko sa začervenajúc. „Bude dobre, keď to budeme mať čo najskôr za sebou.“
„Ste nejaká mrzutá. To preto, že ste prehrali?“ podpichol ju.
Vstala, oprela sa rukami o zelené súkno na hracom stolíku a naklonila sa k nemu. Jasanie mužov stojacich okolo sa zmenilo na burácanie. Srdce jej prudko bilo, on sa však tváril pokojne, akoby sa ho to vôbec netýkalo.
Odvážne sa naklonila ešte viac, ale keď sa tvárou ocitla celkom pri ňom a takmer sa ho dotýkala perami, na chvíľku zaváhala. „Mohli by ste spolupracovať,“ zasipela.
„A prečo by som mal, keď sa môžem zabávať na vašich rozpakoch?“
Prižmúrila oči. Zo všetkých síl sa snažila ignorovať búrlivé obecenstvo a rýchlo ho pobozkala na ústa. Keď sa od neho odtiahla, líca mala ešte červenšie. Nedokázala však ukryť iskierku triumfu v očiach.
Pochybovačné sa na ňu zahľadel, prešiel prstami po stole a potom začal nimi znudene bubnovať. „Víťaz mal dostať bozk, nie?“
„Veď som vás práve pobozkala!“
„Nie.“
„Čo tým chcete povedať?“ V tej chvíli už bola červená ako pivónia a muži okolo nich priam zavýjali od smiechu.
Znova postrčil prsteň k nej. „Pozrite na tento prsteň. Má hodnotu aspoň desiatich spôn do nákrčníka. Taký drahý predmet som dal do hry ja. Nemôžete ma len tak obliznúť a tvrdiť, že to bola fér hra. Pravidlá sú pravidlá, slečna Hamiltonová. Chcem skutočný bozk, v opačnom prípade sa začne o vás rozprávať, že nemáte zmysel pre poctivú hru.“
Rozhorčene naňho zazrela. „To bol jediný bozk, aký odo mňa dostanete.“
Posmešne sa zasmial, otočil hlavu a poškrabal sa po brade. „A to sa pokladáte za kurtizánu?“
„Čo to má znamenať?“ dožadovala sa vysvetlenia.
Pokrčil plecami a pohodlne sa oprel o stoličku. „Aj moje kraviarky sa lepšie bozkávajú.“
„Fíha!“ vydýchli muži takmer jednohlasne a pozorovali súboj s narastajúcim napätím.
Belinda si prekrížila ruky na hrudi a krotila svoj hnev. Najradšej by mu šmarila prsteň do tváre, ibaže oči mu svietili až príliš spokojne. Pochopila, že nemá v úmysle dovoliť jej, aby sa mu len tak ľahko vyšmykla z háčika.
„Nemyslíte, že všetkým týmto džentlmenom dlhujete ukážku svojej profesionálnej zdatnosti, slečna Hamiltonová?“ podpichoval ju neznámy ďalej, pohrávajúc sa s prsteňom medzi palcom a ukazovákom.
Neisto pozrela na svojich obdivovateľov a potom zlostne zagánila na svojho protivníka. Akým právom sa tento ničomník opovažuje spochybňovať jej schopnosti a ohrozovať tým jej živobytie? Určite vôbec netušil, že trafil kladivom po hlavičke. Nápadníci jej ponúkali obrovské sumy, len aby ju mohli zobrať pod svoju ochranu, a ona sa najviac zo všetkého bála, že jedného dňa prídu na to, že sa vlastne bojí ísť s mužom do postele. Ak tu a hneď teraz nedokáže, že je skúsená kurtizána, môžu ju začať podozrievať, že je podvodníčka.
Väčšina z nich začala po jeho slovách jasať, hoci tí najhorlivejší a najoddanejší sa tvárili urazene. Ten chvastúň bude mať šťastie, ak ho nikto z nich nevyzve na súboj. Nie, uvedomila si o sekundu neskoršie, títo muži nevyzývajú jeden druhého do súboja kvôli žene pochybnej povesti. Len kvôli skutočnej dáme. Také ženy, ako som ja, nemajú česť, ktorú by bolo treba brániť.
Zvažovala svoj ďalší krok. Potom s povýšeneckou nonšalantnosťou pohodila hlavou a založila si ruky vbok. „Ibaže ja nikdy nebozkávam muža, ak neviem jeho meno.“
„To sa dá ľahko napraviť,“ zoširoka sa usmial. „Som Hawkscliffe.“
„Hawkscliffe?“ zopakovala ako ozvena so zle skrývaným prekvapením.
Samozrejme, že počula o vojvodovi z Hawkscliffu, Róbertovi Knightovi, ktorý patril medzi toryovských vodcov a jeho hviezda jasne žiarila na politickom nebi. Vo vládnych kruhoch bol známy svojím nezlomným charakterom a neochvejným zmyslom pre česť a spravodlivosť. Nielenže bol slobodný, ale so sto tisíckami libier renty patril medzi najatraktívnejších mužov ostatného desaťročia. Zatiaľ však ani jediná mladá lady nesplnila jeho očakávania a nevyhovela jeho náročným požiadavkám.
Poznala najdôležitejšie momenty z jeho rodinnej histórie – okrem titulu vojvodu mu patril aj titul grófa z Morley a vikomta Beningbrooka. Počula, že jeho rodové sídlo, hrad Hawkscliffe Hall, hrdo stojí na kopci v horách Cumbrian. Vedela to vďaka tomu, že história aristokratických rodín bola jedným z hlavných predmetov v Akadémii pani Hallovej. A najhoršie zo všetkého bolo, že v akadémii učila aj jeho čertovsky nezbednú sestru Jacindu.
Ach, Bože! zúfalo preletela pohľadom po hulákajúcich šľachticoch stojacich okolo stolíka a potom znova pozrela na Hawkscliffa. Tento muž celkom určite nie je priateľom Dolpha Breckinridgea. Vďaka tejto istote, ako aj skutočnosti, že poznala jeho sestru, ho bola ochotná vziať na milosť. Navyše čítala jeho články uverejnené v Quarteňy Review, brániace humanitárne a dobročinné názory, ktorým v duchu s nadšením aplaudovala.
Starostlivo ukryla svoj náhly záujem, prekrížila si ruky na hrudi a s hrdosťou v tvári si ho obzerala. „Mohli by ste mi povedať, čo tu robí vojvoda povestný svojou bezúhonnosťou? Ako to, že hrá hazardné hry a pokúša sa vymámiť nezaslúžený bozk od ženy s pochybnou povesťou?“
Muži stojaci okolo nich sa rozosmiali, tentoraz na jeho účet, ale nebolo to zo zlomyseľnosti.
„Aj ja mám právo občas sa zabaviť,“ namietol. „A vy veľmi dobre viete, že som od vás bozk čestne vyhral, milá slečna Hamiltonová.“
„Nuž,“ odvetila mu šibalsky, „asi ho naozaj musíte dostať.“
Pri jej poznámke sa okolo nich znova rozozvučal smiech, ale väčšina okolostojacich sa dožadovala ticha, pretože sa nevedeli dočkať, či Hawkscliffa opäť pobozká, alebo nie.
Belinda si uvedomila, že z tejto situácie sa nedá vycúvať. Nikdy by si neodpustila, keby takému puritánovi dovolila, aby ju ponížil. Taký suchár určite nevie o bozkávaní o nič viac než ona sama.
Keď sa oprela rukami o stolík a naklonila sa k nemu po druhýkrát, srdce sa jej rozbúšilo od zvedavosti. Vedela, že nastal moment, ktorý ukáže, či sa na ňu prilepilo aspoň niečo z toho, čo sa ju Harriette pokúšala naučiť. Nežne sa dotkla rukou jeho do hladka vyholeného líca a skôr než stihla zatvoriť oči, stretla sa s jeho páliacim pohľadom. Potom sa zľahka dotkla perami jeho úst a napokon ho obdarila bozkom, pri ktorom zabudla na hlučnú, ukričanú spoločnosť okolo seba i na celý svet.
Jeho pery boli teplé a hodvábne, hladká pokožka pod jej rukou rozpálená. Pohladkala ho po čiernych vlasoch a pobozkala ho ešte vášnivejšie, nakláňajúc sa ponad stôl čoraz viac. Cítila, že si ju pritiahol k sebe. Teplou rukou ju pevne objal okolo šije práve vo chvíli, keď pootvorila pery a dovolila mu, aby vnikol do jej úst jazykom. Jeho bozk bol natoľko omamujúci, že sa začala chvieť od vzrušenia.
Napokon bozk ukončil a pustil ju.
Vrátila sa do reality uprostred výkrikov prevolávajúcich jej na slávu, zmätená, a očarená. Pery jej horeli, akoby ju doštípali včely, líca mala zrumenené a ťažko dýchala. Hawkscliffov dokonalý účes bol rozstrapatený a naškrobený nákrčník pokrčený. V tej chvíli sa ani trochu nepodobal na zásadového puritána.
Uprel na ňu pohľad plný túžby a po prvý raz v živote sa cítila ako skutočná kurtizána, nie ako neskúsené dievča z vidieka. Sklonila hlavu, placho si zahryzla do pery a znova sa mu pozrela do tváre.
Vojvoda sa na ňu spaľujúco usmieval, stiahol si prsteň z prsta a podal jej ho. „Zoberte si ho,“ vyzval ju. „Trvám na tom.“
Uvedomila si, že tým gestom chcel naznačiť, že si ten prsteň práve zarobila. Potisla prsteň späť k nemu. „Len si ho nechajte, Vaša výsosť. Potešenie bolo na mojej strane.“
Muži okolo nich vybuchli do smiechu, ale Hawkscliffe sa len potuteľne usmieval a pozoroval ju, ako odchádza preč. Sľub v jeho očiach jasne hovoril o tom, že sa ešte stretnú.
Až do susedného salónu počula, ako mu hlasno a búrlivo aplaudujú všetci v miestnosti.
Ukradomky sa obzrela ponad plece a uvidela ho srdečne sa smiať. Pupkatý lord Alvanley ho nadšene búchal po chrbte. Možno mu práve niektorý z nich povedal, že ešte nikdy predtým nepreukázala podobnú náklonnosť žiadnemu zo svojich obdivovateľov.
Spokojná sa usmiala sama pre seba. Bolo už neskoro, a tak sa vyšmykla zo salónu a pobrala sa spať. Chcela sa vyhnúť ďalšej hre i tomu, že niektorý z jej obdivovateľov sa pokúsi vyhrať ďalší bozk. Teraz už vedela celkom presne, koho chce za ochrancu.
Keď jej hlava spočinula na vankúši, ešte stále sa usmievala. Srdce jej búšilo od vzrušenia i novozískanej nádeje a snažila sa nevšímať si zvuky večierka, ktoré sa ešte stále ozývali o poschodie nižšie. Zatvorila oči a pokúšala sa zaspať. Bolo neskoro a musela si oddýchnuť, aby nevyzerala ako strašidlo, keď ju jej budúci ochranca navštívi.

Hawkscliffe strávil noc celkom sám v obrovskej posteli s vyrezávaným čelom a stĺpikmi. Nepokojne sa prehadzoval zboka nabok pod prikrývkami z atlasu. Plný vzrušenia, zmarených nádejí a zvedavej neistoty upieral oči na hodvábne závesy okolo postele.
Kurtizána.
Nikdy predtým žiadnu kurtizánu nepobozkal, nikdy sa žiadnej nedotkol a nedovolil, aby sa ho dotýkala ona. Dával si veľký pozor. Je pravda, že mal voči nim predsudky, ale človek v jeho postavení musí byť predsa obozretný. A predsa… aké by to bolo, keby bola teraz s ním?
Zatvoril oči a pokúšal sa zabudnúť na zúfalú osamelosť tým, že si ju predstavoval. V pamäti si vykresľoval každý detail tváre tej záhadnej očarujúcej krásavice, zaliaty svetlom sviečok, zatiaľ čo mu v ušiach znel jej vyzývavý a povýšenecký smiech.
Túžil dostať viac. Jeden bozk mu nestačil. Chcel preskúmať každú krivku jej tela, vychutnávať perami každý kúsok jej hebkej pokožky… Potichu zastonal a otočil sa tvárou k stene. Telo mu horelo túžbou.
Premýšľal o jej nádherných vlasoch. V duchu sa videl, ako jej z nich vyberá sponky a vlasy jej sťa zlatistý vodopád padajú na plecia. Potom sa navzájom vyzliekajú a ona skúsene využíva vlastné vábne telo, aby ho oblažila svojím hriešnym umením…
Fille dejoie. Dievča rozkoše.
Keď ho napokon celé telo bolelo túžbou, uvedomil si, že to všetko mohol celkom ľahko mať, keby zaplatil.
Nech by už bola cena akákoľvek, mohol si ju dovoliť. Ale neodvážil sa na to ani len pomyslieť. Taká žena ho mohla využiť a potom odhodiť. Alebo – čo by bolo ešte horšie –pripútať ho navždy k sebe nemanželskými deťmi!
Je príliš zvodná. A preto nebezpečná.

Keď konečne nastalo nedeľné ráno, uvedomil si, že musel predsa len zaspať, pretože ho prebudili kostolné zvony zvolávajúce ľudí na bohoslužby. Myseľ mal celkom čistú, cítil sa sviežo a dychtivo premýšľal o tom, že sa musí dostať k Belinde Hamiltonovej, skôr než sa Dolph Breckinridge vyspí z opice a dozvie sa o ich bozku.
Usudzujúc podlá Dolphovho včerajšieho správania sa, jeho reakcia na túto novinku celkom určite nebude mierumilovná. Preto sa rozhodol byť pri nej, aby jej pomohol, keď sa objaví rozzúrený baronet.
A dospel ešte k jednému závažnému rozhodnutiu. Slečna Hamiltonová by mohla byť tajným kľúčom, pomocou ktorého by získal nad Dolphom moc. Najprv ju ale musí trochu spoznať a zistiť, čo voči Dolphovi cíti – a ak ho skutočne tak nenávidí, ako sa včera zdalo, stačí ju zlákať, aby si ho vybrala ako svojho ochrancu.
Plán, ktorý skrsol v jeho hlave, znamenal, že nasledujúce týždne prežije v jej blízkosti. V jasnom svetle triezveho rána nevidel dôvod, prečo by nemohol dôverovať svojmu povestnému sebaovládaniu. Je predsa vzorom džentlmena! Celý svet vie, že poľahky odolá akémukoľvek pokušeniu. S La Belle Hamiltonovou bude zaobchádzať galantne a štedro jej zaplatí, ale v žiadnom prípade sa s ňou nezapletie.
Prinútil sa vyčkať do popoludnia a až potom sa vybral na návštevu.
Bolo štvrť na päť, keď vystúpil z koča. Nechal ho na starosti kočišovi Williamovi. Chlapec mal ešte len devätnásť, bol dobre stavaný, vysoký a mal hrdzavé vlasy. Potom prikročil k dverám Harriette Wilsonovej a zaklopal.
Vyčkával, kým mu prídu otvoriť, a žmúril do žiarivého májového slnka. Vietor sa mu pohrával s vlasmi aj s dlhým sivohnedým plášťom. Zahľadel sa do azúrovej oblohy a vychutnával svieži vzduch a bizarné obrazy, ktoré vytvárali nadýchané oblaky. Vo vzduchu sa už vznášal prísľub teplého leta.
Keď slúžka otvorila dvere, dal jej navštívenku a spýtal sa na slečnu Hamiltonovú. Dievča sa zdvorilo uklonilo a potom sa rozbehlo po úzkom drevenom schodišti zistiť, či je jej pani už pripravená na prijímanie návštev. Netrpezlivo prešľapoval v malej vstupnej hale, ktorá bola celkom mĺkva, a jeho kroky sa ozývali v hrobovom tichu. Zdalo sa mu, že je to celkom iné miesto ako včera, keď sa to tu len tak hemžilo návštevníkmi. S narastajúcim vzrušením očakával chvíľu, keď znova uvidí nádhernú a bezočivú slečnu Hamiltonovú. Z času na čas ho bodli výčitky svedomia, ktoré sa mu snažili pripomenúť, že je tu len a len kvôli Lucy.
Dievča sa vrátilo a požiadalo ho, aby ešte pár minút počkal. Pokrčil plecami a pokračoval v premeriavaní miestnosti dlhými krokmi, rytmicky si búchajúc klobúkom o stehno. Potom zastal a zvedavo si obzeral Harriettine nosidlá, opreté vedľa schodišťa.
Slečna Hamiltonová ho nechala čakať – jeho, mocného vojvodu z Hawkscliffu – dobrú štvrťhodinu, kým sa jej uráčilo dopriať mu svoju vzácnu spoločnosť. Nepochyboval o tom, že jediným dôvodom bola jej snaha naučiť ho, kde je jeho miesto – pod jej rozkošnou papučkou. Čo iné mohol urobiť, ako si vzdychnúť a zmieriť sa s tým? Kým sa nestane jej ochrancom, bude držať táto kráska zahalená v mušelíne v rukách všetky tromfy. Bolo zvláštne, že jej priehľadný krok mu ani trochu neskalil náladu. Nemohol si pomôcť, to dievča ho jednoducho rozveseľovalo.
Slečna Hamiltonová za ním konečne poslala slúžku. Pri chôdzi hore schodmi sa mu nezmyselne rozbúšilo srdce. Slúžka ho viedla cez priestranný, teraz prázdny salón popri zelenom biliarde a kartárskych stolíkoch do salónu v zadnej časti domu. Uklonila sa a nechala ho stáť na prahu.
Keď vstúpil dnu, slečnu Hamiltonovú našiel sedieť na elegantnej pohovke vyrobenej v orientálnom štýle, ktorá stála vedľa okrúhleho stolíka. Na ňom bola postavená váza s rozkvitnutými, čerstvo narezanými hortenziami. V lone mala noviny a rozkošné nôžky vyložené na vyšívanej podnožke. Cez okno sa rinuli do miestnosti zlatisté slnečné lúče, ktoré sa leskli v jej svetlých vlasoch. Dnes jej ako vodopád zlatých prstienkov padali na plecia. Bohaté kadere držali v akom-takom poriadku len dva slonovinové hrebene.
Usmial sa popod fúz, keď dievčina predstierala, že si nevšimla jeho príchod a dovolila mu, aby si ju nerušene poobzeral. Vychádzkové šaty s veľkým výstrihom boli zo vzorovaného mušelínu pastelovožltej farby. Krátke naberané rukávy mu umožnili obdivovať jej štíhle ruky. Vyzerá ako anjelik, pomyslel si s hlúpou sentimentalitou. Vedel, že celá scéna bola len výsledkom vypočítavej a zištnej ženskej túžby ovládnuť ho, ale napriek tomu sa podrobil.
„Dobrý deň, slečna Hamiltonová.“
Až keď jeho slová odzneli, zdvihla hlavu a na tvári jej zažiaril úsmev. Oči jej svietili od radosti. „Vaša výsosť!“ zvolala trochu afektované.
„Dúfam, že nevyrušujem,“ odvetil s iróniou v hlase.
„Ani trochu,“ ubezpečila ho a vystrela k nemu ruku ako princezná ochotná prejaviť zhovievavosť.
Poslušne vykročil dopredu, chytil ju za ruku a pobozkal jej končeky prstov. Fialovomodré oči jej svietili potešením, a ak sa nemýlil, trochu sa zapýrila. Keď jej pobozkal ruku, nepustila ho, ale ovinula mu prsty okolo ruky a potiahla ho, aby si sadol vedľa nej. Zároveň ho obdarila veľkodušným úsmevom. Očami spočíval na jej tvári a vpíjal sa do jej krásy.
„Rozmýšľala som, či ma dnes navštívite,“ začala placho.
Potichu sa zasmial. „Snáď ste o tom nepochybovali?“
Usmiala sa a očervenela ešte viac. V očarení hľadeli jeden na druhého. Róbert bol ochotný uveriť, že mu dokonca na okamih prestalo biť srdce.
„Čo to čítate?“ spýtal sa rýchlo, aby potlačil pokušenie zovrieť ju v náručí a bozkávať ju, až kým nestratí vedomie.
„The Quarterly Review.“
„Skutočne?“ Prekvapený, že to nieje len nejaký bezduchý ľúbostný románik, oprel sa poza ňu o operadlo pohovky a naklonil sa bližšie, aby zistil, ktorý článok číta. Zachytil závan jemnej vône jej vlasov. Bola to zmes ružových púčkov, sladkých mandlí a harmančeka.
„Práve som dočítala fascinujúci článok nazvaný Výzva na celosvetové zrušenie otroctva od Jeho výsosti vojvodu z Hawkscliffu. Počuli ste niekedy o ňom?“ zavtipkovala.
Prekvapene si uvedomil, že tentoraz stúpa červeň do líc jemu. Odrazu bol celý nesvoj z toho, že sa zaujíma o jeho názory. „Nudný chlapík, nie?“ pristúpil na jej hru.
„Práve naopak, Vaša výsosť. Je to napísané veľmi kvalifikovane. Vo vašom spôsobe argumentácie je logika, váš štýl je veľmi presvedčivý a odvažujem sa povedať, že o svojich témach píšete… s istým oduševnením. Len sa divím, že vaši súkmeňovci toryovci vám to tolerujú.“
„Prečo?“ spýtal sa prekvapene.
„Niektoré vaše názory sú takmer totožné s názormi vašich protivníkov whigovcov.“
Zmätene na ňu hľadel a nevedel, či sa má na jej poznámkach baviť, alebo rozhorčovať nad jej obvinením. Koniec koncov, je len žena, čo môže vedieť o politike? „Skutočne?“ zatiahol opäť.
„Iste.“ Zdvihla najnovšie číslo novín Edinburgh Review, ktoré ležalo vedľa nej. „Možno vás poteší, ak sa zoznámite s Harriettiným priateľom, pánom Henry Broughamom. Čítam noviny obidvoch strán a vaše názory na veci sú zarážajúco podobné.“
Róbert nadvihol ľavé obočie. Nevedel sa rozhodnúť, či je urazený, šokovaný alebo len pobavený tým, že si ho dovoľuje porovnávať s jeho politickým súperom a nepriateľom.
Slečna Hamiltonová k nemu nevinne otočila tvár. „Poznáte sa s pánom Broughamom?“
„Nuž, áno, poznáme sa.“
Zaujatá témou odložila Edinburgh Review nabok a znova začala listovať v Quarterly. „Čítala som aj váš článok Trest musí zodpovedať zločinu. Vaše názory na reformu trestného práva sú naozaj inšpirujúce. Netvrdím, že rozumiem všetkým právnickým pojmom, ktoré používate, ale vážim si človeka, ktorý vie rozoznať správne konanie od nesprávneho. Je vás tak málo,“ dodala sklamane.
Bojujúc s rozpačitým smiechom a zmätený jej pochvalou, jej zobral noviny z rúk. „Poďte, slečna Hamiltonová, deň je príliš krásny na to, aby sme trčali dnu a čítali nudné politické state.“
„Ste príliš skromný,“ pokarhala ho, ale oči jej svietili radosťou nad pozvaním. Vstala a na chvíľku sa vzdialila, aby si zobrala štólu, klobúčik a slnečník.
Zostal v salóne sám a neprestával sa pobavene usmievať. Sklonil hlavu, vzdychol si a prešiel si rukou po vlasoch, pokúšajúc sa znova nadobudnúť stratený odstup. Naozaj nečakal, že bude ešte aj inteligentná.
Vrátila sa o pár minút, pripravená na prechádzku.
Poskakovali dolu vŕzgajúcimi schodmi ako samopašné deti a potom vyšli von do nádherného slnečného dňa.
Pomohol jej nastúpiť do ľahkej dvojkolesovej bričky, potom ju obišiel a sadol si na kočišovo miesto, zatiaľ čo William zaujal miesto vzadu. Zobral do rúk opraty a jemne nimi švihol nad chrbtami nedočkavých hnedákov.
Kone sa rozbehli po dláždenej ulici a klapot kopýt sa odrážal od priečelí nových mestských domov. Deti, ktoré sa hrali na ulici s loptou, sa splašene rozpŕchli na chodníky. Keď prešli okolo nich, popchol kone do rýchlejšieho klusu. Belinda si vychutnávala rýchlosť a veselo sa smiala. Vlasy viali za ňou po bokoch klobúčika. Róbert si vychutnával zriedkavé potešenie z toho, že sa môže ukázať na verejnosti s takým nádherným stvorením po boku.
Cesta do Hyde Parku im netrvala dlho. Vychádzkový okruh v parku bol preplnený jazdcami aj otvorenými kočmi, pretože každý chcel využiť pekné počasie a vybral sa na nedeľnú jazdu. Koče sa pohybovali pomerne rýchlo, hoci cesty v parku boli zablatené.
Neušlo mu, že okamžite upútali pozornosť. Mladí muži vyvaľovali na Belindu oči, zatiaľ čo staršie ctihodné ženy vysielali smerom k nim pohoršené pohľady.
A to bol len začiatok. Dobre vedel, že klebety sa budú šíriť ako požiar a o pár hodín bude každý – vrátane Dolpha –vedieť, že za bieleho dňa vo vlastnom koči vozil nedostupnú kurtizánu po meste.
Medzitým mohol len hádať, ako sa cíti nádherná zlatovláska po jeho boku, keď sa vysokopostavené dámy, okolo ktorých prechádzali, tvárili, akoby bola vzduch. A čo bolo ešte horšie – muži, ktorí včera nešetrili prejavmi pocty a dávali jej najavo svoj obdiv a náklonnosť, ich nevšímavo míňali spolu s manželkami a deťmi a predstierali, že ju nikdy v živote nevideli. Ich pokrytectvo ho natoľko rozčúlilo, že bol ochotný brániť ju ako lev.
Pozrel na ňu a pochopil, že sa jej to dotklo. Pohľad upierala pred seba a tvár mala rovnako bezvýraznú ako včera večer počas Dolphovho vyčíňania. Bez ohľadu na to, že je to žena pochybnej povesti, nemienil dovoliť, aby jej takto ubližovali.
Nepýtal sa, kam by chcela ísť, a zamieril rovno do Kensingtonských záhrad. Pretože bola nedeľa, boli otvorené. Pokračoval v jazde, až kým ich škrípajúce kolesá bričky neodniesli ďaleko od nepriateľských a žiarlivých pohľadov.
Pri jazere Long Water zastavil kone. Otočil hlavu a zistil, že slečna Hamiltonová hľadí naňho s otázkou v očiach.
„Myslel som, že by sme sa mohli poprechádzať popri jazere,“ navrhol.
Prikývla. Viditeľne sa jej uľavilo, že sa ocitla mimo neprajných pohľadov najvyššej spoločenskej vrstvy. Zatiahol brzdu, zoskočil z koča a obišiel ho, aby jej pomohol vystúpiť. William sa medzitým ujal svojich povinností a pobral sa ku koňom.
Nechali koč s kočišom a pustili sa po štrkom vysypanom chodníku okolo rybníka. Hlučný kŕdeľ kačiek sa pustil za nimi a ich kvákanie, ktorým sa dožadovali chleba, bolo jediným zvukom široko-ďaleko, pretože oni dvaja mlčali.
Hawkscliffe kráčal s rukami za chrbtom a z času na čas ukradomky pozrel na svoju spoločníčku. Šla pomaly popri ňom, s rukami prekríženými na hrudi, a plecia mala zahalené do štóly z tenkého modrého hodvábu.
Klobúčik si sňala z hlavy a teraz jej visel na pleciach, jeho saténové stužky mala stále uviazané pod bradou. Zamyslene hľadela na hladinu trblietajúcej sa vody.
„Váš paholok je veľmi mladý, ale na svoj vek vyzerá spoľahlivý,“ poznamenala v snahe prerušiť mlčanie.
„Verili by ste, že je to bývalý kominár?“ odpovedal jej s úsmevom. Bol jej vďačný za ten pokus. „Jeho posledný zamestnávateľ ho poslal vyčistiť kozuby v našom paláci a moja kuchárka ho našla ležať v bezvedomí v kuchyni na dlážke. Uvedomili sme si, že je to ešte len dieťa, podvyživené a na smrť vyčerpané. Pani Lavertyová – moja gazdiná – sa o neho starala, až kým nevyzdravel. Keď bol na tom lepšie, zamestnali ho v kuchyni, ale čoskoro sa ukázalo, že má talent pre prácu s koňmi a poľahky by mohol byť z neho kočiš.“
„Bol to chvályhodný prejav láskavosti, Vaša výsosť,“ povedala uznanlivo.
Sklonil hlavu v rozpakoch nad jej chválou. „Ubezpečujem vás, že to bola predovšetkým zásluha pani Lavertyovej. Bol by som rád, keby ste ma volali Róbert.“
Usmiala sa. „Ako si želáte… Róbert.“
Obidvaja mlčky kráčali ďalej, hľadeli do zeme a občas sa dotkli rukami. Takéto nevinné flirtovanie ho vzrušovalo oveľa viac, než si bol ochotný pripustiť.
Keď zostali stáť v tieni ostružín, Belinda sa naňho váhavo usmiala. „Obávam sa, že po dnešnej jazde po Rotten Row budú vaše návštevy do Almacku ohrozené.“
„Ach, Almack!“ zahundral a posmešne si spomenul na nudné štvorylky, ktoré z povinnosti tancoval s rezervovanými dcérami aristokratov, súcimi na vydávanie. Do roka sa s jednou z nich bude musieť oženiť.
Deprimujúca predstava.
Bolo viac ako pravdepodobné, že skončí s Coldfellovou hluchou dcérou po boku. Ak sa tak stane, bude to len zo súcitu a rytierskosti. Doteraz stretol lady Juliet len párkrát a zdalo sa, že je to pekné a poslušné dievča. Pretože nikto iný si to nešťastné stvorenie kvôli postihnutiu nezoberie, zdalo sa mu správne, aby sa obetoval on.
„Keď som mala sedemnásť, takmer som sa v Almacku ocitla,“ poznamenala slečna Hamiltonová s povzdychom a chytiac ho za lakeť, ho prinútila, aby sa znova pohli.
„Čo sa stalo?“
„Mama zomrela pár týždňov pred tým, ako ma mali uviesť do spoločnosti.“
„To mi je ľúto.“
Smutne sa usmiala. „Pretože sme mali smútok, nemohla som nikam chodiť.“
„Mali ste ísť, možno by vám to pomohlo spamätať sa z tej straty.“
„Myslíte, že by ma tam pustili teraz?“ spýtala sa s ironickým úsmevom.
„Drahá moja,“ zasmial sa potichu a pohladkal ju po ruke, ktorou ho držala. „Ubezpečujem vás, neprichádzate o veľa. Jedlo je bez chuti, punč slabý, spoločnosť nudná a tanečný parket krivý. Tú budovu by mali zatvoriť. A okrem toho vám tam nedovolia hrať oko o bozky.“
„Nuž, v takom prípade vôbec neľutujem, že tam mám vstup zakázaný.“ Šibalsky sa usmiala, stisla mu ruku a dôverne sa naklonila k jeho uchu so slovami: „Povedzte mi, Vaša výsosť, kde sa taký príkladný muž, ako ste vy, naučil tak úžasne bozkávať?“
Nadvihol obočie a pozrel na ňu.
Pustila mu ruku a zasmiala sa. „Tak kde?“
„Nuž, pritrafilo sa,“ ubezpečil ju nezbedne a znova vykročil.
„Ale čo?“ poskakovala za ním. „Prezraďte mi to, Hawkscliffe!“
Zasmial sa. „Nikdy som nemal v úmysle rozprávať niekomu o svojich skúsenostiach so ženami.“
„No tak, mne to predsa môžete povedať!“
„Nuž, ak to naozaj musíte vedieť,“ začal sprisahaneckým tónom a naklonil sa k nej, „bola to jedna vdova.“
„Veselá vdova?“
„Veľmi veselá,“ upresnil. „Bol som vtedy asi vo vašom veku. Dva alebo tri roky som umieral láskou k nej,“ pokračoval znechutene. „Dokonca som ju požiadal o ruku.“
„Chceli ste ju dosiať do pasce? Hanbite sa!“
„Viem, je to zvláštne, ale presne to som chcel.“ Pokrčil plecami. „Nemám rád jalové flirtovanie.“
Zasmiala sa, akoby to počula už aj predtým. „Naozaj? A čo teda máte rád?“
Zahľadel sa na ligotajúcu sa hladinu a chvíľu bol v pokušení neodpovedať jej, ale potom mu hlúpe a bláznivé slovko vykĺzlo z perí celkom samo: „Oddanosť.“
Dlho naňho upierala oči, ako keby sa nevedela rozhodnúť, či to myslí vážne, alebo vtipkuje, potom sa z ničoho nič rozmarné rozosmiala a kráčala ďalej.
Uvedomil si, že ju zmiatol a vykročil za ňou, aby ju dobehol.
„Ona si dovolila odmietnuť vojvodu Hawkscliffa?! To je ale trúfalosť! A prečo si vás vlastne tá vaša veselá vdova nechcela zobrať?“
Róbert kĺzal po nej očami, prekvapený jej nervóznou reakciou.
„Splnila si svoju povinnosť a porodila dedičov,“ odvetil ľahostajne. „Mala k dispozícii veľký majetok a nechcela sa znova stať závislá od nejakého muža. Bože, ako veľmi som ju chcel. Ale ona túžila len po slobode.“
„Nezávislosť je v poriadku, ak si ju žena dokáže obhájiť.“
„Môžem vás ubezpečiť, že táto dáma svoje rozhodnutie neskôr oľutovala.“
Otočila sa a konečne naňho uprela oči. „Vrátila sa a plazila sa pred vami na kolenách? Veselá vdova nebola už taká veselá?“
„Asi tak.“
„A vy ste ju odstrčili?“
Ironicky sa usmial a zahľadel sa na chodník pred nimi. Bol síce džentlmen telom aj dušou, ale nikdy netrpel núdzou o partnerky, ktoré boli ochotné deliť sa s ním o lôžko. Hoci dával prednosť diskrétnym vzťahom, každá milenka pri rozchode hystericky vrieskala a obviňovala ho, že sa o ňu nezaujíma, že je príliš pohrúžený do svojej politickej kariéry či niečo podobné. Keď sa vyhrážali, že ho opustia, len zriedkakedy protestoval, pretože ženám muž nikdy nevyhovie, čo ako sa o to usiluje.
Opäť sa zahľadel do vyčkávajúcich očí slečny Hamiltonovej. „Bude stačiť, ak poviem, že ľuďom dávam vždy iba jednu šancu? Neviem tolerovať ich slabé stránky, neznášam hlúposť a márnivosť. Veľmi dobre viem, že je to povahový nedostatok, ale práve preto, že nie som voči nikomu zhovievavý, voči sebe som ešte tvrdší a nič si neodpustím. Ale o sebe som sa už narozprával dosť,“ vyhlásil náhle a chytil ju za ruku. Viedol ju dolu z chodníka smerom k vode. „Rád by som sa niečo dozvedel aj o vás.“
„A čo chcete vedieť?“
Pomohol jej, keď preskakovala z jednej skaly na druhú, pridŕžajúc si sukne, aby si ich nezašpinila od blata. „Všetko.“
„Nemám veľmi o čom rozprávať. Narodila som sa v Kelmscote v Oxfordshire tretieho septembra 1791. Viem po francúzsky, trochu po latinsky. Hrám na klavíri, maľovať neviem. Milujem dejiny a mačky.“
„A čo psov?“
„Psov sa bojím. Najmä veľkých.“
„Hm, ja ich mám šesť. Dogy a novofundlandďanov. Každý z nich váži viac než vy.“
„Vaša výsosť žije so psami?“
„Nedovolím im vojsť do domu. Čo mi o sebe ešte prezradíte?“
„A čo vás zaujíma?“
Pozrel jej priamo do očí. „Čo je medzi vami a Dolphom Breckinridgeom?“
Stuhla, dlho naňho mlčky hľadela a bolo jasné, že je v strehu.
„Dolph Breckinridge je hlupák a zbabelec,“ povedala napokon. „To je všetko, čo o ňom môžem povedať.“ Odvrátila sa. 
„Pustil vás k vode?“
„Žartujete?“
„Čo teda?“
Pohŕdavo si odfrkla. „Počas ostatných desiatich mesiacov sa stal kliatbou môjho života. Videli ste, ako sa voči mne správal včera večer, nie?“
„Videl, ale nebol som si istý, čo to vlastne bolo. Hádka milencov?“
„Hádka milencov?“ S odporom pokrčila nosom. „Radšej by som pobozkala ropuchu ako jeho. Musíme sa o ňom rozprávať? Nekazte mi deň!“
„Drahá slečna Hamiltonová, veľmi dobre viete, že Dolph sa dorúti za mnou celý rozzúrený, len čo sa dopočuje, že som vás pobozkal.“
Zdvihla prst. „Prepáčte, ale to som ja pobozkala vás.“
„Nech to už bolo akokoľvek, zaslúžim si vedieť, o čo medzi vami ide.“
„To vy ste trvali na tom druhom bozku,“ pripomenula mu a štuchla ho prstom do hrude. „Vám sa nepáčil?“ Vykročila preč.
Hawkscliffe hľadel za ňou, očarený jej pôvabnou chôdzou, a potom rázne vykročil vpred, plný zvláštnej rozjarenosti. Bože, to je ale zvodné stvorenie! „Mám v úmysle získať vás, tak by bolo najlepšie, keby ste mi všetko povedali,“ vyzval ju so žoviálnou panovačnosťou.
„Nepovedzte!“ Otočila sa a prekvapene naňho vypleštila oči. „Harriette hovorieva, že na také ženy, ako som ja, hľadíte zvysoka.“
Zdvihol jej ruku a galantne ju pobozkal. „Nie som o nič imúnnejší voči vašej kráse než ostatní muži,“ polichotil jej.
„Vždy presne viete, čo máte povedať?“
„Obyčajne áno.“
Zhlboka si vzdychla. „Tak dobre, ale uvedomte si, že sa vám zdôverujem s veľmi súkromnou záležitosťou.“
„Budem mlčať ako hrob.“
„S Dolphom som sa zoznámila na poľovníckom plese. Netúžila som po zoznámení, pretože som si všimla, že celý večer postával pri stene a uťahoval si z nás vidiečanov. On sa však rozhodol, že ma poctí svojím záujmom a pozval ma do tanca. Poznal jedného z mojich susedov a požiadal ho, aby nás predstavil. Netrvalo ani tri sekundy a okamžite som vedela, že je to mimoriadne nepríjemný muž. Nanešťastie sa do mňa zaľúbil a začal ma prenasledovať. Keď si uvedomil, že nemám záujem, začalo byť jeho prenasledovanie skutočne nechutné.“
„Ako nechutné?“
„Nechal otca uvrhnúť do väzenia na Fleet Street. A tým sa to len začalo.“
Róbert zostal stáť a zahľadel sa na ňu. „Ako sa mu to podarilo?“
„Otec je vášnivý zberateľ starých rukopisov. Museli by ste ho poznať, aby ste ho dokázali pochopiť. Otca ma rád každý, kto ho pozná. Dokonca ani naši veritelia neboli voči nemu tvrdí. Chodievali vymáhať svoje dlhy a otec ich vždy odviedol do pracovne, aby im ukázal najnovšie rukopisy, ktoré nakúpil miesto toho, aby zaplatil dlh. Veritelia sa nechali uniesť jeho nadšením a nechali nás na pokoji. Len ho upozornili, že budúci mesiac musí zaplatiť. Ibaže on to nikdy neurobil. Potom sa objavil Dolph a začal obchodníkov zastrašovať a nútiť ich, aby sa dožadovali svojich peňazí. Sľuboval, že im zabezpečí výhodné obchody prostredníctvom svojich priateľov z Londýna, ak budú trvať na tom, aby otec dlhy vyplatil. Netrvalo dlho a otec sa ocitol vo väzení. Ešte stále je tam – a ja som tu.“
„Tu? Čo to znamená?“
Previnilo sa naňho usmiala. „Veľmi dobre viete, čo to znamená, Vaša výsosť.“
„Čo na to váš otec?“
„Môj otec je džentlmen –“
„Džentlmen? Muž, ktorý kupuje staré knihy a dovolí, aby jeho dcéra predávala vlastné telo?“
„Neurážajte ho. Je na tomto svete jediným, čo mi je drahé,“ osopila sa naňho.
Zatvoril ústa. Zrejme sa dotkol jej citlivého miesta, pretože vyzerala naježená a nedokázala sa nad jeho slová povzniesť.
„To, že som sa stala tým, čím som, bolo moje vlastné rozhodnutie, nie otcova vina. Je to len a len Dolphova vina, pretože nás pripravil o všetko, čo sme vlastnili. Nemala som na výber.“
„A čo si myslí váš otec o tom, že sa predávate?“
„Otec o tom nevie.“
„Nemyslíte, že jedného dňa sa to dozvie?“
„Môj otec nevníma ani to, v ktorom storočí žijeme!“ vykríkla, rozčúlene rozhodiac rukami. Potom si sklamane vzdychla a odvrátila sa od neho.
Hawkscliffe len ťažko dokázal ovládnuť svoju neľúbosť. „Chcete povedať, že ste nedokázali otca presvedčiť, aby sa rozlúčil so svojimi vzácnymi knihami a zachránil vás?“
„V tom čase už rukopisy nevlastnil. Daroval ich Oxfordskej univerzitnej knižnici.“
„Nikdy v živote som nepočul väčšiu nehoráznosť!“ zašomral. Bol natoľko pobúrený, že nemienil držať jazyk za zubami. „Odpusťte mi to, ale váš otec je ozajstný blázon. To je presne tá bezohľadná, nezodpovedná hlúposť, ktorou z hĺbky duše opovrhujem!“
Rozhorčene sa naňho zahľadela a z očí jej šľahali hromy-blesky. „Je najvyšší čas, aby sme sa rozišli.“ Prudko sa zvrtla, pričom sa jej rozhojdal klobúčik na chrbte, a rozbehla sa preč. Nesmerovala však ku koču.
„Kam idete?“
„Domov!“ odsekla bez toho, aby sa obzrela.
„Chcete ísť pešo?“ varoval ju. „Veď je to poriadny kusisko.“
„Rada sa prejdem!“ Otočila sa k nemu s lícami červenými od hnevu. „Presne to robia všetci ľudia, ktorí nevlastnia koče. Chodia pešo!“ dodala, potom sa znova otočila a pokračovala v energickej chôdzi.
Chvíľu za ňou prekvapene hľadel, potom sa konečne rozhýbal a pustil sa za ňou. „Slečna Hamiltonová! Slečna Hamiltonová!“
Otočila sa k nemu s odmeraným výrazom na tvári. Znova vyzerala povýšenecky a neprístupné, ako keby ho už celkom vylúčila zo svojho sveta. „Slečna Hamiltonová, prepáčte, je mi to veľmi ľúto. Nemal som právo odsudzovať vášho otca. Prosím vás, odpustite mi. Často bývam tvrdý a zásadový. Neviem si s tým rady.“
Pohodila hlavou a podráždene si odfrkla.
Teraz, keď Róbert odhalil skutočnosť, že Belinda má takmer rovnaký dôvod pohŕdať Dolphom ako on sám, rozhodol sa, že nastal čas vyložiť karty na stôl. „Potrebujem sa s vami rozprávať. Súkromne.“
Prekrížila si ruky na hrudi a pochybovačne naňho zazrela. Očividne nebola presvedčená o tom, že mu naozaj ide o rozhovor. „O čo ide?“
„Všetko vám vysvetlím, ale toto nie je vhodné miesto na rozhovor.“
„Vaša výsosť, nehovorte, že máte v úmysle ponúknuť mi plnú moc a prístup k vášmu kontu!“ uškrnula sa ironicky. Jej opovážlivosť ho rozčuľovala.
„Slečna Hamiltonová,“ spustil škrobené, „ten by som neponúkol ani samotnej Venuši. Nie som až taký blázon, hoci priznávam, že zo všetkých žien, ktoré som videl doteraz, sa práve vy tej bohyni podobáte najviac.“
„Výborne ste sa vynašli, Vaša výsosť, ale ak mi neprejavíte dostatočnú dôveru, nemáme sa o čom baviť – a to ani v súkromí, ani nijako inak. Prajem vám pekný deň.“
„Belinda!“
„Prosím vás, prestaňte už plytvať mojím časom. Ja si musím zarábať na živobytie.“
„Tak buďte predsa rozumná!“ hneval sa a hnal sa za ňou po chodníku. „Nemôžem vám dať neobmedzený prístup ku svojim kontám, keď sa musím zodpovedať za spravovanie majetku celej rodine. Čo ak sa z vás vykľuje hazardná hráčka? Alebo zlodejka? A okrem toho…“ Usmial sa, chytil ju za ruku a zabránil jej kráčať ďalej.
S vystretou rukou sa otočila a zagánila naňho. „Čo ešte, vy jeden puritán?“
„Tak puritán? Chcete ďalší bozk, aby som vám pripomenul, ako ďaleko mám od puritána?“ Nežne si ju pritiahol bližšie a zvodne sa usmieval.
„Neopovážte sa!“
„Tak potom ma neurážajte.“
„Vy ste začali!“
Hoci sa jej oči vzdorovito leskli, dovolila mu, aby si ju pritiahol k sebe, až sa prsníkmi dotýkala jeho hrude. Vydržala jeho pohľad. Obidvoch okamžite pohltil erotický opar, ktorý dráždil ich roztúžené telá, napriek tomu, že ich rozum varoval.
„Môžem vám dať oveľa viac,“ sľuboval jej a objal rukami jej štíhly pás, vychutnávajúc pružné telo cez tenučkú vrstvu mušelínu. Tešil sa, že neprotestuje voči jeho dôvernosti, ale hoci mu to dovolila, stále sa tvárila vzdorovito.
„Čo by už mohlo byť viac než disponovanie s plnou mocou?“
Sklonil hlavu a mlčal. Perami sa zľahka dotýkal jej ucha, nedokázal jej odolať, aj keď v duchu sa preklínal a nadával si do zradcov. Vyčkal, kým sa aj ona nezačala chvieť túžbou, a potom zašepkal: „Pomsta.“
Znehybnela a pozorne sa naňho zahľadela. „Dolphovi?“
„Máte záujem?“
„Možno.“
„Poďme niekam, kde sa budeme môcť nerušene porozprávať, slečna Hamiltonová.“
S nedôverou ho po očku pozorovala, ale dovolila mu, aby ju zaviedol späť ku koču. Vracali sa k Harriettinmu domu a Hawkscliffe sa po celý čas modlil, aby ich tam nečakal spoločný nepriateľ.

Keď sa vrátili, Harriettin dom bol naďalej ponorený do ticha. Belinda rozhnevaná tým, ako povýšenecky vojvoda odsudzoval ju i jej otca, mrazivo mlčala. Zaviedla ho do salónu, kde sa jeho návšteva pred pár hodinami začala. Až teraz si uvedomila, aký je vysoký a aké široké má plecia. Vyžarovala z neho energia a nadradenosť a v jeho prítomnosti sa aj rozmerná miestnosť akoby scvrkla.
Ukradomky naňho pozrela kútikom oka a aj naďalej sa dusila vo vlastnom hneve. Už to bolo dosť zlé, že ju pokladal za predajnú ženu, nemusel osočovať ešte aj jej otca a označiť ho za nezodpovedného blázna. Nahnevane si stiahla rukavice. Najhoršie na tom všetkom bolo, že tento neznesiteľný nafúkanec mal pravdu. Odložila rukavice a zložila si klobúk aj štólu.
Hawkscliffe položil cylinder na okrúhly stolík a aj on si stiahol rukavice. Hodil ich do klobúka a začal sa prechádzať po miestnosti. Na muža takého impozantného zjavu sa pohybuje až príliš graciózne, pomyslela si, keď si sadala na pohovku, aby si ho vypočula.
So zamysleným výrazom na tvári, akoby vážil každé slovo, si vyzliekol dokonale ušité sako, prevesil ho cez operadlo stoličky a pokrčil plecami v snahe zbaviť sa napätia.
Belinda sa zamračila. Keby bola skutočná dáma, určite by mu ani len nenapadlo, aby sa dopustil takejto šokujúcej neformálnosti a vyzliekol sa. Ale na druhej strane sa nevedela ubrániť obdivu. Vyzeral ako model pre jednu z Elginových mramorových sôch. Spočívala obdivným pohľadom na zvlnených krivkách jeho mocného chrbta, pričom priliehavá vesta zdôrazňovala šírku jeho pliec, štíhly pás i úzke boky. Voľné biele rukávy naznačovali šľachovitú silu jeho ramien.
Pohoršili ju vlastné myšlienky. Prestala si ho obzerať a spočinula očami na jeho tvári. Prešiel k arkierovému oknu, cez ktoré popoludňajšie slnko osvetľovalo jeho výrazný profil. Vďaka orliemu nosu pôsobil veľmi rozhodne. Ústa mal tvrdé a prísne, ale ona si ešte veľmi dobre pamätala jeho bozk – nežný a saténovo hebký.
Vyslovený krásavec.
Vraj oddanosť, pomyslela si s pohŕdaním, plná pochybností.
S rukami vbok hľadel Hawkscliffe von oknom, akoby na niekoho vyčkával. „Nemienim urážať vašu inteligenciu tým, že budem predstierať úctu voči tomu, ako sa živíte, slečna Hamiltonová. Pokladám sa však za dobrého znalca ľudskej povahy a usúdil som, že ste veľmi rozumná, máte pevnú vôľu a dokážete byť diskrétna. Nemám vo zvyku odhaľovať pred inými svoje slabosti, ale v tomto prípade nemám na výber. Musím sa vám zdôveriť a dúfať, že mi pomôžete. To, čo vám chcem teraz povedať, sa nesmie dostať za múry tejto miestnosti.“ Plný napätia sa odvrátil od okna a sadol si vedľa nej. „Nespomenul Dolph Breckinridge niekedy ženu menom Lucy?“
Bel sa zamyslela a po chvíľke pokrútila hlavou. „Nie.“
„A lady Coldfellovú?“
„Viem, že Dolphov strýko je vojvoda Coldfell, ale o jeho žene sa nikdy nezmienil.“
„Vyhrážal sa vám niekedy násilím? Mali ste niekedy pocit, že vás fyzicky ohrozuje?“
„Nie, až do včera nie.“ Zaváhala. „Včera mi povedal, že ak si ho nevezmem a budem si naďalej hľadať ochrancu, veľmi to oľutujem. Prečo sa pýtate na Coldfella a jeho manželku?“
V očiach mu prebleskol hnev. „Verím, že predtým, ako Dolph upriamil pozornosť na vás, prechovával voči nej podobné city. Bol ňou priam posadnutý. Lady Coldfellová je mŕtva. Sú ľudia, ktorí sa domnievajú, že ju zavraždil.“
Jeho vyhlásenie ju šokovalo.
„Preto som tu. Bol by som rád, keby ste mi pomohli,“ pokračoval. „Musím zistiť pravdu o smrti lady Coldfellovej, slečna Hamiltonová. Vy ste kľúč, ktorý mi pomôže Dolpha obviniť. Vďaka vám sa mi podarí zahnať ho do kúta a vyžmýkať z neho pravdu.“
„A potom čo?“
Oči mu zahoreli smrteľným hnevom. „Potom ho vyzvem na súboj a zabijem ho.“
Zabiť Dolpha? Začudovane sa zahľadela na Hawkscliffa a okamžite si uvedomila, že lady Coldfellová musela pre neho veľmi veľa znamenať. Boli milenci? napadlo jej. Samozrejme. Až teraz pochopila, že jediným dôvodom, prečo za ňou prišiel, bola túžba zistiť príčinu smrti jeho milenky.
Sklamanie ju takmer zadusilo. Sklonila hlavu, aby ho skryla za trpký úsmev. Nemá sa čo čudovať. Jasne jej dal najavo, čo si o nej myslí. Vyhla sa jeho pohľadu, prekrížila si nohu cez nohu a upravila si sukňu. „Moment, chcela by som si len overiť, či som vás správne pochopila. Chcete, aby som sa stala návnadou, aby ste mohli dokázať Dolphovu vinu a pomstiť svoju milenku?“
„Lady Coldfellová nebola moja milenka – ale inak máte pravdu.“
„No tak, Vaša výsosť, medzi nami nemusia byť žiadne tajomstvá. Mne môžete povedať pravdu. Určite bola vašou milenkou,“ zaútočila podpichovačne.
„Nie, nebola. Lady Coldfellová bola cudná a počestná manželka. Nebolo to nič také, aké je to medzi nami. Ona bola… čistá.“
Nie ako ja, pomyslela si trpko Belinda. Len zázrakom sa jej podarilo udržať na tvári napätý, vynútený úsmev. Sklonila hlavu a zahľadela sa na svoje zopäté ruky. Zmietala ňou hanba. „Bože môj, vy ste skutočne puritán.“
„Nie, len som bol roky svedkom toho, ako matkine početné nevery pripravili otca o jeho mužskú česť. Nikdy by som nič podobné nikomu neurobil a už vôbec nie starému priateľovi rodiny, akým je vojvoda Coldfell.“
„Obdivuhodné!“ Oprela sa dozadu a ruky si prekrížila na hrudi. Obdivovala jeho oddanosť voči tej mŕtvej žene, ale na druhej strane – vari naozaj nechápe, ako veľmi ju svojimi rečami uráža? Alebo na týchto urážkach vôbec nezáleží, pretože jej povesť je už tak či tak nehodná groša?
„Možno by bolo lepšie, keby ste si ma najprv získali a až potom mi povedali o svojom zámere,“ ozvala sa napokon.
„Nikdy by som vás neuvrhol do nebezpečnej situácie bez toho, aby ste si plne neuvedomovali riziko, ktorému sa vystavujete.“
„Je mi ľúto, ale Dolph to určite neurobil.“
„Čo neurobil?“
„Nezabil Lucy.“
„Ale áno, zabil.“
Belinda znechutene zagúľala očami.
„Má motív a je jediným človekom okrem Coldfellovho personálu, ktorý mal voľný prístup do domu i na celý pozemok.“
„Poznám Dolpha,“ začala vysvetľovať. „Aj keď ho nenávidím, musím priznať, že je v podstate statočný a odvážny, až nezdravo. Chvasce sa tým. Nezavraždil by slabú, bezbrannú ženu. Z toho by mu nevyplynula žiadna sláva. Dáva prednosť medveďom, vlkom a iným silným stvoreniam, ktoré sa dokážu brániť. Má rád seberovných protivníkov.“
„A rád žije nad pomery. Keby bola Lucy otehotnela a dala Coldfellovi syna, nezdedil by ani titul, ani majetok, po ktorom Dolph tak veľmi túži.“
Proti tomu nemohla nič namietať. Dolph bol nepochybne upriamený na skutočnosť, že vojvodov obrovský majetok jedného dňa zdedí.
„Lucina smrť mohla byť náhodná,“ pripustil. „Dolph sa možno pokúšal niečo si s ňou začať a skončilo to násilím.“
„To je možné,“ súhlasila potichu. Otočila hlavu a zostala nehybne sedieť. Žalúdok jej zovrel dobre známy, mučivý pocit, ktorý sa tam usadil zakaždým, keď si spomenula na ponižujúci zážitok, ktorý ju prenasledoval celé noci od toho znásilnenia.
Hawkscliffe vstal a vrátil sa k oknu.
Belinda si rázne pošúchala dlaňami lakte, zrazu jej bola zima, hoci miestnosť bola vyhriata od slnečných lúčov. Kým zvažovala jeho ponuku, nedokázala naňho ani pozrieť. Ak lady Coldfellová skutočne trpela rovnako ako ona – a možno ešte horšie – nezaslúži si, aby pomohla spravodlivo potrestať jej vraha? Nebola si však istá, či sa chce nechať vtiahnuť do takej riskantnej záležitosti. Stačilo, aby na ňu dopadol len tieň spomienky na ten strašný večer, a už sa cítila hriešna, ponížená, špinavá. Musí na to zabudnúť.
„Čo ak odmietnem?“
„Odmietnete? Slečna Hamiltonová, ak to bol Dolph, kto ublížil Lucy, nezdá sa vám logické a dokonca veľmi pravdepodobné, že vzhľadom na jeho posadnutosť by ste sa mohli stať jeho ďalšou obeťou?“
Zľakla sa tej predstavy. Hľadela do zeme, hoci cítila jeho rozhorčený pohľad.
„Dokážem vás ochrániť. Bude mať do činenia so mnou, ak sa bude chcieť dostať k vám. Naozaj si myslíte, že budete v bezpečí s nejakým iným mužom, ktorý ani len netuší, čoho všetkého je Dolph schopný?“
„Čo presne mi navrhujete, Vaša výsosť?“ podarilo sa jej napokon precediť pomedzi zuby.
„Prijmite ma ako svojho ochrancu. Budete bývať v našom paláci, kde budete v bezpečí a –“ 
„To je dosť nezvyklé, Vaša výsosť. Nemôžem predsa žiť pod vašou strechou. Budú reči.“
Prehrabol si rukou vlasy. „Čo na tom záleží! Akým právom by ma niekto súdil za to, čo robím? Mám už po krk toho pokrytectva a prisahám, že nedovolím, aby zomrela ďalšia žena len kvôli tomu, aby som si zachoval nepoškvrnenú povesť.“
„Čo tým chcete povedať?“
Očividne rozrušený sklonil hlavu. „Obával som sa, že ľudia budú šíriť klebety o mne a o Lucy. Priznám sa, že som jej nebol ľahostajný.“
Ktorej žene by si bol? pomyslela si ironicky.
„Vyhýbal som sa jej, ako sa len dalo. Chcel som sa zachovať čestne. Ale teraz musím neustále rozmýšľať nad tým, že keby som jej dal príležitosť, aby sme sa porozprávali v súkromí, možno… možno by sa mi zdôverila… možno by mi povedala niečo, čo by mi pomohlo zachrániť jej život.“ Pozrel na ňu a v tmavých očiach sa mu zračil pocit viny. „Čo ak si uvedomovala, že Dolph predstavuje pre ňu hrozbu? Čo ak vedela, že je v nebezpečenstve? Tisíckrát za noc si kladiem tieto otázky, ale odpoveď sa už nikdy nedozviem.“
„Nemali by ste sa obviňovať,“ namietla pokojne. „Nech sa stalo čokoľvek, nebola to vaša vina. Zachovali ste sa tak, ako vám kázalo svedomie. Nikto nemohol od vás očakávať viac.“ Videla, že zvažuje jej slová, ale potom tú myšlienku odmietol.
„Možno mi ani nešlo o česť,“ pokračoval. „Možno som sa len bál.“ Odvrátil sa a začal si škrabať bradu. „Uvedomujem si, že by ste si mohli vybrať ktoréhokoľvek boháča v Londýne, a to, čo od vás žiadam, je nebezpečné. Preto som pripravený postarať sa o to, aby sa vám čas strávený v mojom dome vyplatil, slečna Hamiltonová. Čo by ste povedali na tisíc libier? Nemalo by to trvať dlhšie než dva mesiace. Budete mať vlastný koč, jazdeckého koňa, služobníctvo, lóžu v divadle a, samozrejme, budem vám platiť apanáž na oblečenie a ďalšie nákupy. A okrem toho…“ Odrazu bol jeho postoj upätý a odmeraný. Ruky si zopäl za chrbtom a hľadel na ulicu pod oknom. „Nebudem si na vás robiť nároky v posteli.“
Belinda sa takmer neodvážila ani dýchať. „Žartujete.“
Sklonil hlavu. „Žena, ktorú som miloval, je mŕtva, slečna Hamiltonová. Ja… jednoducho nemôžem. Dúfam, že ma chápete.“
„Samozrejme,“ vydýchla. Tisíc libier za dva mesiace? Bola to kráľovská suma, tretina otcovho dlhu – a to s ním ani nebude musieť spávať! Bude oslobodená od toho, z čoho mala priam panický strach – a zároveň Dolph dostane zaslúžený trest!
Zrazu si všimla, že jeho opálená tvár je plná žiaľu a pocítila voči nemu súcit. Vstala, podišla k nemu a chytila ho za ruku. „Je mi ľúto, že tak trpíte, Róbert. Nech vám je útechou vedomie, že lady Coldfellová je teraz na nebesiach a odpočíva v pokoji.“
Smutne prikývol a pozrel na ich ruky, jeho veľkú a opálenú, jej malú a bielu. Keď sa jej znova pozrel do tváre, tmavé oči mal plné zle ovládaného žiaľu. „Pomôžte mi nájsť spravodlivosť, slečna Hamiltonová! Prosím vás. Ste jediným človekom, ktorý mi môže pomôcť.“
Bolo by to nádherné, keby ma ľúbil takýto čestný muž! skrslo jej v mysli. Dáma jeho srdca je mŕtva a napriek tomu ju stále ľúbi. Netušila, že na svete sú aj takí muži ako on. Nemala silu odmietnuť ho, hoci mu bude slúžiť len ako návnada. Na lady Coldfellovú bude do smrti spomínať s posvätnou úctou. Túžila ho utešiť, ale nezdalo sa, že by sa chcel vymaniť zo svojho žiaľu.
„Dva mesiace?“
„Ak vás to upokojí, môžeme do našej dohody napísať, že vyprší… povedzme prvého augusta.“
„V poriadku. A… naozaj nebudete požadovať, aby som sa s vami delila o lôžko?“
„Máte moje slovo, ale bude to musieť zostať naším tajomstvom. Celá tá lesť by bola nanič, keby Dolph alebo ktokoľvek iný, vytušil, aký je náš vzťah v skutočnosti. Budeme musieť hrať veľmi presvedčivo milencov.“
„Nuž, v takom prípade…“ Prikročila k nemu, zľahka ho chytila za vestu a zaklonila hlavu s úsmevom, dúfajúc, že ho trochu rozveselí. „V tom prípade, milý vojvoda, ste práve získali spojenca.“
Pery sa mu zvlnili do polichoteného úsmevu. „Bude mi závidieť celý Londýn.“
Nie, mne bude závidieť celý Londýn, zasmiala sa v duchu. „Je tu ešte niečo, Róbert.“
„Áno?“
„Viem o tom, že máte sestru, ktorá ešte nebola uvedená do spoločnosti.“
„O čo ide?“
„Nedovoľte, aby prišla do paláca, kým tam budem.“
„ V poriadku, cením si vašu snahu o diskrétnosť.“
„Platia nás za to, aby sme boli diskrétne,“ uškrnula sa trpko.
Nastalo rozpačité ticho.
„Myslím, že by sme mali spísať dohodu.“
„Na Harriettinom stole je atrament a papier.“ Kývla hlavou tým smerom.
Vojvoda podišiel k stolu a čoskoro bola dohoda spísaná, podpísaná a jej právoplatnosť potvrdená jeho pečaťou. Potom jemne fúkol prášok na atrament, aby ho vysušil.
„Dúfam, že viete, čo robíte,“ premýšľala nahlas, sklonila sa a podpísala sa vedľa neho.
„Viem veľmi presne, čo robím, slečna Hamiltonová.“
Práve v tej chvíli ich prekvapil nečakaný hluk. Obidvaja upreli oči na zatvorené dvere salónu a počúvali zlostný krik a treskot rozliehajúci sa po celom dome. Niekto búchal na vchodové dvere.
„To je Dolph,“ vzdychla si Belinda plná obáv. Celkom inštinktívne podišla bližšie k Hawkscliffovi.
„To je v poriadku,“ upokojoval ju. „Len zostaňte tu.“
Prikývla a nespúšťala ho z očí, kým kráčal k dverám.
„Dávajte si pozor!“ zavolala za ním úzkostlivo.
Hawkscliffe zostal stáť pri dverách a zlovestne sa na ňu usmial. „Nebojte sa, slečna Hamiltonová. Niekedy vyhrá aj medveď, a nie poľovník.“
Prešiel po salóne a plný nenávisti si predstavoval, ako sa bude pohrávať so soptiacim Dolphom Breckinridgeom. Keď sa priblížil ku schodom, počul Dolphov hlas oveľa jasnejšie.
„Kde je? Kde je tá cundra?“
Zbehol po schodoch do haly, kde uvidel Harriette Wilsonovú, ktorá vyzerala ako červenovlasé stelesnenie ženskej zlosti.
„Vypadnite z môjho domu, lebo zavolám strážnika!“ kričala na Dolpha.
Baronet jej nevyberavo nadával a pokúšal sa prebojovať cez dvoch mohutných strážcov, ktorí mali čo robiť, aby mu zabránili vstúpiť do domu. Jednu ruku vopchal dovnútra a tvrdohlavo sa držal zárubne, od ktorej ho tí dvaja nemohli odtrhnúť. Tvár mal purpurovočervenú od námahy, krátke vlasy rozstrapatené.
„Ja sa oňho postarám, slečna Wilsonová,“ povedal Hawkscliffe a gestom ruky poslal kráľovnú ľahkých mravov preč.
„Ach, prosím vás, urobte niečo, Hawkscliffe! Všetci susedia tu majú vďaka nemu divadlo!“
„Nebojte sa, o chvíľku vypadne. Mimochodom, slečna Hamiltonová by sa chcela s vami rozprávať.“
„Ale!“ vykríkla a ostýchavo sa k nemu otočila. „Môžem sa odvážiť dúfať, že vy dvaja ste sa dohodli?“
Róbert sa skúpo pousmial. „Bude vás o všetkom informovať.“
„To je úžasné! Gratulujem vám, Vaša výsosť. Už som si myslela, že sa nikdy v živote pre nikoho nerozhodne.“ Harriette sa rozbehla za Belindou.
„To ste vy?“ rozkričal sa Dolph, keď ho uvidel prichádzať. „Vy zradca, podliak bodajúci od chrbta! Gauner! Had! Len poďte von, nech sa s vami stretnem ako rovný s rovným!“
„Kamarát môj, v čom je problém?“ Róbert prešiel k dverám a kývnutím hlavy naznačil sluhom, aby odstúpili. Tí opatrne pustili dvere a cúvli. Dolph okamžite vletel do vnútra so zaťatými päsťami a chystal sa ho napadnúť. Róbert nie nadarmo vychovával štyroch mladších bratov a prešiel spolu s nimi cez všetky úskalia dospievania. Všetci boli poriadni bitkári. Nespočetné súrodenecké ruvačky, najmä s Jackom, ktorý bol urastenejší než on, ho naučili predvídať v pästných súbojoch každý pohyb súpera.
Elegantne sa vyhol Dolphovmu útoku, schmatol ho pevnou rukou za plece a vykrútil mu ruku dohora. Dolph nemal čas ani len zaprotestovať, keď ho chytil ľavou popod krk. „Nemohli by sme sa dohodnúť ako civilizovaní ľudia?“
Dolph sa krútil a mlátil okolo seba, ale márne. „Zradca! Mohol som vedieť, že sa takto zachováte! Sľúbili ste, že sa u nej za mňa prihovoríte a nie, že ju získate pre seba! Od samého rána, len čo som sa zobudil, nepočúvam nič iné, len to, ako ste sa spolu oblizovali!“ prskal. „Predpokladám, že ste spolu strávili celú noc?!“
„Stačí, ak vám poviem, že som ponúkol slečne Hamiltonovej svoju ochranu a ona moju ponuku prijala. Vzhľadom na túto skutočnosť si už na ňu nemôžete robiť žiadne nároky.“
Dolph zareval ako ranený lev. Róbert sa úspešne vyhol jeho ďalšiemu úderu, ktorý bol namierený na jeho žalúdok.
„Nemôžete ju mať!“
„Nieje vaším majetkom a nemôžete o nej rozhodovať.“
„Áno, je!“ Dolph sa neustále snažil vymaniť z jeho zovretia. „Zabijem vás,“ vyhrážal sa.
Róbert ho pozoroval s úskočným pobavením. „Nič také sa vám nepodarí, Breckinridge. Mali by ste sa najprv naučiť ovládať svoje vášne. Jedného dňa sa kvôli nim určite dostanete do vážnych problémov.“
„Podviedli ste ma! A pritom predstierate, že ste hotový svätec.“
„Dobrý Bože, koľko je vo vás zlosti! To nieje dobré na trávenie, Breckinridge.“
„Belinda Hamiltonová je moja. Belindáá!“ zareval na schodište. „Poďte sem! Odídeme spolu, chcem si vás vziať za ženu!“
„Prečo si myslíte, že vám patrí?“
„Objavil som ju prvý!“
„Dokážete si vôbec predstaviť, že je to svojprávna bytosť s vlastnými želaniami a vôľou? Nechce vás.“
„Belinda! Poď okamžite sem, ty špinavá pobehlica!“
„Tak to ste už zašli priďaleko!“ vyprskol Róbert a hrozivo pristúpil bližšie k nemu. „Pôjdeme von?“
„S radosťou,“ zavrčal Dolph, ktorý si vôbec neuvedomil, že je to len úskok a že jeho sok sa ho snaží dostať preč z domu. Gániac naňho, ostražito cúval von, pripravený zaútočiť v ktorejkoľvek chvíli.
Róbert kývol na majordóma, keď prechádzal okolo neho. Statný muž v livreji zatvoril za nimi dvere a zamkol ich. Až vtedy sa mu konečne uľavilo, lebo vedel, že Belinda je v bezpečí. Prižmúril oči, lebo ostré slnečné svetlo ho oslepilo. Dolphov koč stál neďaleko na dláždenej ulici a kočiš krčiaci sa na kozlíku mal monokel.
„Slečnu Hamiltonovú som najprv oslovil vo vašom mene,“ prekrúcal pravdu. „Keď ma ubezpečila, že nemáte u nej žiadnu šancu, nevidel som dôvod, prečo by som sa nemohol uchádzať o ňu ja sám. Je to nádherné stvorenie. Muž v mojom postavení potrebuje spoločníčku – veď viete, pri toľkých politických udalostiach…“
„Spoločníčku?“ vyštekol Dolph a zlostne sa zarehotal. „To je všetko, čo s ňou dokážete robiť, vy studený psí čumák? Nikdy ju nebudete milovať tak, ako ju milujem ja.“
„Vy ju milujete? Vaše skutky hovoria o všetkom možnom, len nie o láske. Ak si človek uvedomí, ako veľmi ste jej ublížili, ani sa nemôže čudovať, že sa jej bridíte. Prečo ste sa postarali o to, aby jej otec skončil vo väzení? Na čo ste vtedy mysleli?“
„To nie je moja chyba! Ja som nenarobil tomu starému bláznovi dlhy,“ odvrkol, ale zrozpačitel a líca mu zružoveli od hanby. „Zapríčinil si to sám.“
„A vy ste si zasa zapríčinili nenávisť slečny Hamiltonovej. Zabudnem na váš výbuch a na vaše hlúpe vyhrážky, pretože ste mladý a horkokrvný. Ale zoberte na vedomie, že Belinda Hamiltonová je odteraz pod mojou ochranou. Vyjadril som sa dostatočne jasne?“
V Dolphových očiach sa zračilo zúfalstvo. „Dovoľte mi, aby som sa s ňou ešte raz porozprával.“ Urobil krok k dverám, ale Róbert mu rozhodne položil ruku na hruď.
„Dajte tú ruku preč, lebo vám ju zlomím,“ zavrčal Dolph.
„Vidím, že beriete moje varovanie na ľahkú váhu.“ Róbert bez problémov vydržal jeho pohľad. „Dávajte pozor, Breckinridge! Držte sa od mojej chránenkyne v úctivej vzdialenosti. Čo myslíte, čo by povedali návštevníci pánskych klubov, keby sa dozvedeli, ako odporne ste sa voči nej zachovali? Pohnite rozumom. Chcete, aby sa to rozšírilo?“
„Nebojím sa klebiet! A okrem toho nikto ma kvôli pobehlici nevyzve na súboj,“ namietal vášnivo.
„Možno vás nikto nevyzve na súboj, ale všetci sa vám budú vyhýbať. Budú vás ignorovať ako prašivého psa. Ešte raz urazíte slečnu Hamiltonovú, alebo ju budete obťažovať a zistíte, že londýnska spoločnosť vie byť veľmi nepríjemná.“
V Dolphových hnedých očiach sa objavil náznak toho, že si konečne začína uvedomovať, čím sa mu vojvoda vyhráža. Ale napriek tomu zlostne hľadel na dvere Harriettinho domu a premýšľal, ako sa dostať dnu.
Róbert si všimol jeho pohľad a v tej chvíli bol z celého srdca rád, že palác Knightovcov je postavený ako malá pevnosť. Tam bude Belinda v bezpečí. „A teraz ma počúvajte. Ak naozaj chcete získať Belindinu priazeň, mali by ste urobiť všetko, čo je vo vašej moci, aby ste dostali jej otca z väzenia. Vy ste ho tam dostali. Napravte svoju chybu. Keby som bol na vašom mieste, zohnal by som peniaze a vyplatil všetky jeho dlhy.“
„Mám platiť jeho dlhy? Zošaleli ste?“ soptil Dolph. „Ten hlúpy starigáň dlhuje tritisíc libier a aj keby som chcel vyplatiť jeho dlhy – čo vôbec nemám v úmysle – kde by som vzal toľko peňazí? Mám dosť vlastných, pred ktorými sa musím oháňať, kým sa dostanem k dedičstvu.“
„Tak to máte skutočne smolu. Ak naozaj nemôžete zaplatiť nejaké smiešne tri tisícky, tak by ste si slečnu Hamiltonovú aj tak nemohli dovoliť. Prajem vám pekný zvyšok dňa, Breckinridge.“
Potom sa vrátil rýchlo k domu a rozhnevaného Dolpha nechal stáť na ulici.
Majordómus mu odomkol dvere, vpustil ho dnu, ale keď sa Dolph rozbehol za ním a začal na dvere z celej sily trieskať, rýchlo ich zahasproval.
Róbert si poutieral ruky a pozrel na dvere, ktoré nadskakovali v pántoch. Potom sa otočil k sluhom. „Ten chlap je nepríčetný. Som vám vďačný za to, ako duchaprítomne ste sa zachovali včera večer i teraz.“ Každému z nich strčil do ruky desiatnik. „Ak do piatich minút nezmizne, zavolajte ma.“
„Áno, Vaša výsosť. Ďakujeme, pane!“
Potom sa vrátil na poschodie k Belinde.
Vôbec nečakal, že sa v chodbe stretne zoči-voči samotnému Henrymu Broughamovi, ktorý tam pobehoval len v košeli, škrabal si hruď a vyzeral, akoby práve vyliezol z postele. Z Harriettinej postele, domyslel si a nepriateľsky zovrel ústa.
„Čo je to tu, dočerta, za hluk?“ otočil sa naňho s otázkou významný predstaviteľ strany whigovcov.
Henry Brougham bol v tom istom veku ako on. Narodil sa v grófstve Westmorland, ktoré susedilo s jeho panstvom Cumberland. Brougham bol najšikovnejším právnikom a najradikálnejším reformátorom v Londýne. Celá toryovská vláda sa ho bála ako čert kríža. Viac ho nenávideli snáď už len Boneyho. Bol to génius s neoblomnou odvahou. Všetko však nasvedčovalo tomu, že ani on sa neubránil vnadám kurtizán ako ktorýkoľvek iný muž.
Na Broughamovej peknej tvári sa vzápätí objavil cynický úsmev, pretože Róberta spoznal.
„Áá! Kohože to tu máme? Prajem vám príjemný deň, Vaša výsosť. Tak toto je pre vás dosť nezvyčajné miesto, ak sa nemýlim?“
„Brougham…“ kývol mu Hawkscliffe na pozdrav.
„Kvôli čomu je tu taký rámus?“
„Nespokojný zákazník.“
„Potrebujete pomôcť?“
Hawkscliffe sa ironicky usmial. „Nie, ďakujem.“
„Tak ma ospravedlňte, idem naspäť do postele.“ Otočil sa a zamieril do Harriettinej izby. „Lady Hollandová ešte stále túži po tom, aby ste prišli na jedno z jej soirée“ zakričal ponad plece. „Sme rozhodnutí, získať vás na svoju stranu.“
„Na stranu tých, ktorí nečinne sedia a kritizujú?“
„Nie, Hawkscliffe, na stranu humanizmu a reforiem.“
„Ďakujem vám, ale povedzte lady Hollandovej, že pri všetkej úcte musím jej pozvanie znovu odmietnuť.“
„Ako myslíte, ale pamätajte…“ Brougham zostal stáť a otočil sa k nemu, „že všetko, čo je staré, skorumpované a prehnité, musí preč. Nastal čas zmien, pamätajte na moje slová. Všetko je to len otázkou času. Dúfam, že keď ten deň príde, budete už stáť na tej správnej strane.“
„To sú len prázdne reči, Brougham, aj tak vás nikto nepustí do vlády.“
„Spravodlivosť napokon zvíťazí.“
„Len ak ju niekto postrčí, taká je moja skúsenosť.“
Brougham sa pobavene usmial a pokrútil hlavou. „Tak teda ju len postrkávajte ďalej, Vaša výsosť, spolu s tými tyranmi, s ktorými večeriate. Spolu s Liverpoolom, Sidmouthom a Eldonom. Môže sa však stať, že jedného dňa vám ľud Anglicka ten úder vráti. Takí ako vy ich k tomu doženiete, najmä ak sa regent bude aj naďalej správať tak bláznivo nezodpovedne. Váš pohľad mi prezrádza, že môjmu varovaniu neveríte. A prečo by to nebolo možné? Tak ako došlo k revolúcii vo Francúzsku, prečo nie aj u nás?“
„Vám by sa to určite páčilo. Chaos, poburovanie, násilie davu. O to vám ide?“
„Ale, no tak, páni!“ zvolala Harriette, ktorá ako duch vkĺzla do salónu. Podišla k Broughamovi a objala ho okolo pása. „Toto nieje parlament, drahí páni. Nedovolím v mojom dome žiadne politické hašterenie,“ hrešila ich. „Hawkscliffe, Bel vás očakáva v salóne a ja sa potrebujem porozprávať s pánom Broughamom o súkromných veciach. Ospravedlníte nás?“
„Samozrejme,“ odpovedal chladno Róbert.
Harriette odviedla Broughama do svojej izby.
Róbert zostal stáť ešte chvíľu na mieste. Potreboval sa upokojiť. Vojvodovia z Hawkscliffu boli odjakživa toryovci, jeho nikto nepresvedčí, aby prebehol. A bodka. Vláda nie je ani zďaleka dokonalá a aj to je pravda, že princ regent ju kompromituje, ale aj tak je to lepšie než chaos demokracie. Radšej si nevšímal nepríjemné myšlienky, ktoré ho neraz v noci prenasledovali a ktoré mu nahovárali, že Henry Brougham má vlastne pravdu. Aj on, tak ako Henry, žiadal skončiť obchodovanie s otrokmi, bol za vzdelávanie chudobných. Napriek tomu ho opovážlivé a drzé voľnomyšlienkárstvo toho mladého muža odjakživa poburovalo. Čo si vlastne ten plebejec o sebe myslí? Veď v čase, keď jeho predkovia pásli ovce, Hawkscliffovci už bránili sever krajiny proti Škótom!
Znechutene mávol nad tým rukou a vrátil sa do salónu, kde naňho čakala Belinda. Keď vošiel dnu, pozrela naňho plná úzkosti. Jej jemný profil ožarovali slnečné lúče. Okamžite vycítil jej strach a pokojne sa na ňu usmial, aby jej dodal odvahu.
„Breckinridge čoskoro zmizne,“ ubezpečoval ju. „Momentálne soptí v záchvate hnevu, ale verím, že moje slová pochopil.“
Jej reakcia ho zaskočila. Rozbehla sa k nemu, objala ho okolo pása a pritisla si hlavu na jeho hruď. Zatvorila oči a z celej sily ho držala, akoby od neho závisel celý jej ďalší život. Prekvapený nevedel, čo má urobiť. Váhavo ju objal okolo pliec. Zdvihla hlavu a pozrela mu do očí. Boli plné vďačnosti, dokonca sa v nich zračilo zbožňovanie, a to ho priviedlo do rozpakov. Hoci ju nepoznal ani dvadsaťštyri hodín, mal pocit, že až teraz má pred očami skutočnú Belindu, ktorá sa ani trochu nepodobala na kurtizánu obletovanú celým Londýnom. Odrazu pochopil, že nie je necitlivou kňažkou lásky, za akú sa vydáva. Objal ju a pobozkal na vlasy. „No tak, miláčik. Už je všetko v najlepšom poriadku. Teraz vám už neublíži.“
„Ďakujem, Róbert,“ hlesla nečujne.
„To nič nebolo.“ Zvraštil čelo, prstami jej zdvihol bradu a skúmavo sa jej zahľadel do očí. V ich modrej hĺbke objavil tmavé tiene, ktoré mu pripomínali dymové mračná nad stíchnutým bojiskom, zahaľujúce scény plné skazy a bolesti. Čo všetko ju v živote postretlo? premýšľal a prstom jej zotrel z líca zradnú slzu. Jej pohľad plný žiaľu bol výrečnejší než slová, ktoré nevedela v tej chvíli dostať z hrdla.
„Poďte,“ prehováral ju nežne, „pôjdeme domov.“
Smrkajúc prikývla a oprela sa o neho. Pomaly ju viedol ku schodom.
„A čo tie vaše psy? Bojím sa psov. Bojím sa asi všetkého. Som zbabelá,“ priznala sa zahanbene.
Chytil ju za útle plecia a nežne sa na ňu usmial. „Nemyslím, že sa bojíte všetkého, Belinda. Práve naopak. Dokonca sa domnievam, že vzhľadom na to, aká ste krásna, stojíte nohami pevne na zemi a ste veľmi múdra. A pokiaľ ide o mojich psov, sľubujem, že vás budú poslúchať.“
Otočila k nemu hlavu. Oči mala červené od zadržiavaného plaču. „Oddanosť, však?“ hlesla tak potichu, že ju takmer nebolo počuť.
„Prosím?“
Neisto sa usmiala. „Ale nič.“ Prikývla, akoby si chcela dodať odvahy, nechala ho stáť uprostred chodby a pobrala sa zbaliť si veci.
Znepokojený správaním tej tajnostkárskej krásky sa oprel o stĺp a hľadel za ňou. Odrazu pocítil prudký nával túžby chrániť ju. Nepodarilo sa mu zachrániť Lucy, ale Boh mu je svedkom, že nedovolí Dolphovi, aby tejto čudnej neviestke skrivil jediný zlatý vlások na hlave.
Veľmi zraniteľné stvorenie, pomyslel si a v tej chvíli celkom zabudol na svoje predsavzatie, že sa nikdy nenechá vtiahnuť do žiadneho vzťahu s kurtizánou. Asi preto, že vždy bol pripravený pomáhať, keď ho niekto potreboval.




Šiesta kapitola


Keď nastala noc, Belinda Hamiltonová už sedela v obrovskej, dubom obloženej pracovni svojho nového ochrancu.
S pokročilým časom bola čoraz nervóznejšia a nevedela sa zbaviť myšlienok na to, či vojvoda skutočne dodrží svoje slovo. Ktovie, či sa pravidlá hry teraz nezmenia, keď je uväznená v jeho luxusnom paláci, plnom prepychovej nádhery a sluhov. Pokúšala sa ukryť pred ním strach, ktorý jej zväzoval ruky i myšlienky, a nesústredene listovala v knihách, ktoré náhodne vyberala z poličiek, kým vojvoda sedel pri svetle sviečok a pracoval.
Neunikla jej tlejúca túžba v jeho očiach, keď po večeri hľadel na ňu ponad naleštený osemnásť stôp dlhý stôl. Sedel pohodlne opretý v kresle a popíjal portské po výbornom jedle. Vzbudilo to v nej podozrenie a bála sa, či nezmenil názor a nebude od nej požadovať aj erotické služby.
Neistota jej drásala nervy a vysilovala ju. Všetko to ešte zhoršovala skutočnosť, že si nechtiac vypočula hádku medzi ním a pani Lavertyovou, gazdinou, ktorá sa opovážila vytknúť mu, že si doviedol pod strechu ženskú ľahkých mravov. Počula Róbertove odpovede a podlá nich pochopila, že pani Lavertyová žije s rodinou už celé desaťročia, možno dokonca celé generácie. Len služobnica, ktorá si je istá svojím výnimočným postavením, si mohla dovoliť správať sa voči svojmu zamestnávateľovi tak bezočivo. Pretože pred časom aj ona sama patrila do lepšej spoločnosti, bola zbehlá v spoločenských pravidlách a veľmi presne vedela, ako sa majú sluhovia správať. Tiráda starej ženy ju pohoršila.
„Toto je slušný dom! Niečo také by som čakala od Aleca alebo Jacka, ale od vás, Robbie? Čo by na to povedal váš otec?“
„Slečna Hamiltonová je moja priateľka a je v nebezpečenstve.“
„Pošlite ju preč, v opačnom prípade odídem ja!“
Po týchto slovách Belinda radšej odišla, nechcela počuť aj zvyšok. Slúžky ju pozorovali so zmiešanými pocitmi a keď prechádzala okolo nich, v ich tvárach sa zračilo pohoršenie. Sluhovia sa dvojzmyselne poškľabovali, zrejme usúdili, že aj keď jej postavenie v domácnosti je iné, pán ich určite nebude hrešiť za neprístojne správanie voči návštevníčke.
Prekvapilo ju, že sa vôbec dočkali večere, keď jej príchod vzbudil medzi služobníctvom taký rozruch. Našťastie jej prejavili náklonnosť aspoň tie obrovské psy. V tejto chvíli si už plnili svoje povinnosti. Pobehovali krížom-krážom po starostlivo upravených zelených trávnikoch a strážili palác obohnaný múrom.
Dotýkala sa prstami zväzkov starých historických kníh, ktoré by jej otca určite dostali do vytrženia. V tejto chvíli sa cítila v bezpečí pred Dolphom, ale vôbec si nebola istá Hawkscliffom. V tichu pracovne cítila na svojom tele jeho dychtivý pohľad. Otočila hlavu a prichytila ho, že ju pozoruje.
S nevôľou zdvihla hlavu. „Čo sa deje?“ spýtala sa, predstierajúc nechápavosť.
Usmial sa, odpil si z portského a potom si oblizol pery. „Tých tisíc libier mi azda dáva právo, aby som si vás aspoň dôkladne obzrel. Rozmýšľal som nad tým, že najmem maliara, aby mi namaľoval váš portrét. Povedal by som, že je vo vás niečo klasické a viem si vás predstaviť ako nejakú antickú bohyňu. Pózovali by ste pre Thomasa Lawrencea? Dovolili by ste, aby sa vaša krása stala nesmrteľnou?“ Uškrnul sa a dodal: „Samozrejme, najradšej nahá.“
„Viem si predstaviť, že by sa vám to páčilo,“ zašomrala.
„Celkom určite.“
„Akú bohyňu?“
Lenivo sa pošúchal po brade, kĺžuc očami po jej tele. „Možno Afroditu. Alebo Persefonu?“ Luskol prstami. „Ako sa volala tá princezná, ktorú Zeus znásilnil v podobe zlatého dažďa?“
„Danae.“ Zasmiala sa aj napriek narastajúcemu rozhorčeniu, pretože oni dvaja boli aspoň na prvý pohľad presne taký nerovný pár. On predstaviteľ Olympu a ona hriešnica. „Chcete ma znova urážať?“
„Len vás trochu podpichujem,“ bránil sa potichu. Oči mu znova svietili očarením. Ale možno to bol len následok portského. Miestnosť však bola plná napätia.
Odvrátila sa od neho a váhavo prešla ku klavíru, ktorý stál v rohu pri okne. „Vy hráte na klavír?“
„Teraz už nie. A vy?“
„Trochu.“
„Tak niečo zahrajte,“ požiadal ju.
„K vašim službám, Vaša výsosť,“ súhlasila ironicky a sadla si na stoličku. Vzápätí zatajila dych, keď uvidela zlatý nápis.
„Graf?“ žasla. Klavír bol až príliš vzácny a takmer sa ho bála dotknúť. „Nemám odvahu.“
„Len to pokojne skúste.“ Zhovievavo sa usmial, nespúšťajúc z nej oči.
„Graf vyrába klavíry pre Beethovena,“ pokračovala s bázňou v hlase. „Moja hra by taký drahý nástroj mohla znevážiť.“
„Ale ja chcem, aby ste mi niečo zahrali.“
„Všimla som si, že máte klavír takmer v každej miestnosti. Naozaj nechápem, prečo schovávate takýto umelecký klenot vo svojej pracovni.“
„Hudba je pre mňa veľmi súkromnou záležitosťou, slečna Hamiltonová. Tak zahráte mi, alebo nie?“
„Nuž… ak na tom trváte…“ Zľahka spočinula prstami na klávesoch, skúmavo sa ich chvíľu dotýkala a potom začala hrať stupnicu, aby si rozcvičila prsty. Odrazu prudko zdvihla hlavu a pozrela prekvapene na svojho ochrancu. „Veď je rozladený!“
Prikývol a znova sa napil. „Viem.“
„Udivujete ma čím ďalej tým viac, Vaša výsosť,“ pokračovala kriticky. „Ako ste to mohli pripustiť? Taký drahý klavír, a je rozladený! Lord Eldon by to mal vyhlásiť za zločin.“
Róbert sa len usmial.
„V žiadnom prípade vám nemôžem vyhovieť, pretože moja hra by znela ako mraučanie zápasiacich kocúrov. Najprv treba dať tento kráľovský nástroj naladiť. Odmietam ešte viac znevážiť svoje schopnosti, ktoré sú tak či tak mizerné.“
„Ako chýrna kurtizána musíte byť všestranná. Prezraďte mi, čo ešte viete?“
„Nič, za čo by ste si zaplatili,“ odsekla, oprela sa lakťom o klavír, hlavu si vložila do dlane a vyzývavo sa naňho usmievala.
„Vy ste ale potvora!“
Poobzerala sa vôkol seba v nádeji, že nájde niečo, čím odvedie jeho pozornosť od seba. „Máte portrét lady Coldfellovej?“
Okamžite zmeravel a tvár mu zvážnela. „Prečo?“
„Chcela by som vidieť ženu, ktorú chceme pomstiť.“
Schoval si oči za dlhé čierne mihalnice a siahol do stola. Bez slova jej podal miniatúrny portrét v malom striebornom medailóne so zlatou sponou.
Keď ho otvorila, uvidela krásavicu s červenými vlasmi, zelenými očami a porcelánovobielou pokožkou. Chvíľku si ho obzerala a potom zosmutnela, pretože si uvedomila, že svet prišiel o taký mladý, pulzujúci život. „Dala vám ho lady Coldfellová?“
„Áno.“ Zobral jej medailón z ruky a zavrel ho. Vyhýbal sa jej pohľadu a jeho rozhodná tvár zostala napätá. Prstami sa dotýkal medailónu a dlho mlčal. „Maľovala ho sama. Bola veľmi nadaná.“
Belinda si sadla na okraj stola a uprela naňho zvedavé oči. „Vedela, že ste do nej zamilovaný?“
„Neviem.“
„Nikdy ste jej to nepovedali?“
„Nie.“
„Škoda.“
Vyzeral previnilo, akoby sa hanbil za to, že prijal od vydatej ženy jej portrét. Keby bola Lucy taká cudná, nepoškvrnená bytosť, prečo by dávala svoj medailón mužovi, ktorý nebol ani jej manželom, ani príbuzným? Rozhodne to nebolo v súlade s dobrými mravmi. Lichotilo jej azda vedomie, že Hawkscliffe je do nej zaľúbený? Pokúšala sa ho zviesť, aby porušil svoje zásady a poškvrnil svoju česť? „Čo vás na nej tak okúzlilo?“ spýtala sa potichu, nespúšťajúc oči z jeho opálenej tváre.
Držal v ruke strieborný medailón a kým nahlas premýšľal, vyhýbal sa jej pohľadu. „Jej jednoduchosť? Nežnosť? Vlastne sám neviem. Viete, bolo to ako krásny sen. Ľúbil som ju vo svojich predstavách. Mám veľmi živú predstavivosť, to je môj problém. Ale… nikdy sa medzi nami nič nestalo. Vôbec nič.“
„Ľutujete to?“
„Čo dobré by vzišlo z toho, keby som ju zviedol? Bol by som nás obidvoch zneuctil a ublížil starému priateľovi našej rodiny.“
To vždy hráte podľa pravidiel? chcela sa ho spýtať, ale vtom si uvedomila, že jej úskok vyšiel. Už vôbec nemyslel na nejaké ľúbostné návrhy, mal plnú hlavu lady Coldfellovej.
Žiaľ, ktorý sa zračil v jeho oduševnených očiach, však v nej prebudil výčitky svedomia. Vystrela k nemu ruku a pohladkala ho po hodvábnych havraních vlasoch, ponúkajúc mu útechu. Zvlnené konce vlasov sa mu vzadu krútili okolo snehobieleho nákrčníka. Dovolil jej, aby ho hladkala, ale neodvážil sa na ňu pozrieť.
Nostalgicky si vzdychla. „Myslím, že to bol nádherný cit, aj keď to bol len sen.“
„Aj sen je lepšie než nič.“ Položil medailón na stôl pred seba a mlčky naň civel.
„Len sa čudujem, že ste nesnívali aj sen o žene, ktorú by ste mohli požiadať o ruku.“
Pery sa mu zvlnili do trpkého úsmevu. „Možno som nechcel ženu, s ktorou by som sa mohol oženiť.“
„Prečo nie?“
„To je moja vec,“ odsekol a v očiach sa mu zračilo varovanie.
Odtiahla od neho rýchlo ruku, keďže sa jej zdalo, že bude múdrejšie prestať. Sklopil oči. Opäť ju vylúčil zo svojho sveta a uzavrel sa do ulity. Ale už zistila, že pod maskou bezúhonného vojvodu sa ukrýva vášnivý muž. „Myslím, že vám zaželám dobrú noc, Vaša výsosť.“
Vstal a vznešene sa jej uklonil s rukami za chrbtom. Jeho postoj bol opäť meravý a upätý. Kývla mu hlavou na pozdrav a otočila sa ku dverám.
„Popremýšľajte nad tým, aká ekvipáž by vám urobila radosť!“ zavolal za ňou, kým kráčala ku dverám. „Zajtra vás zoberiem do Tattersallu.“
Prekvapene sa otočila. Svetlo zo sviečok na stole poskakovalo po jeho opálenej tvári a ožarovalo jeho mocné telo. Napriek tomu bola presvedčená, že je v jeho prítomnosti v bezpečí. Cítila to. Hoci s ňou flirtoval, nemal v úmysle porušiť svoje slovo a vynucovať si fyzické dôvernosti.
Po úžase nasledovala nesmierna úľava – a potom ľútosť a výčitky svedomia. Manipulovala s ním, oživila jeho bolestivé spomienky, len aby si ho udržala od tela.
„Ospravedlňujem sa vám, že som spomenula lady Coldfellovú,“ prinútila sa vysloviť, ale nedokázala sa priznať, že to urobila zámerne. Nechcela, aby si myslel, že je nielen pobehlica, ale aj intrigánka.
„To je v poriadku,“ namietol unavene. „Je mi ľúto, že som sa správal neprístojne.“
Stiahlo jej hrdlo. Nenapadlo jej, že sa jej bude ospravedlňovať, hoci ublížila ona jemu. Toho človeka jej poslal do cesty sám Všemohúci. V duchu si sľúbila, že v budúcnosti sa bude voči nemu správať ako pravá kurtizána. Aj keď si nebude plniť všetky povinnosti vyplývajúce z toho postavenia. Veď kurtizána nie je partnerkou svojho milenca len v posteli. Sú aj iné spôsoby ako urobiť jeho život šťastnejší a radostnejší. Tento veľký, okázalý palác priam kričal osamelosťou. Mohla by mu pomôcť. Je presne ako ona, hoci to vôbec netuší. Obidvaja sú väzňami vlastných duší. „Stalo sa niečo?“
Zdvihla hlavu a vyčarila na tvári jeden zo svojich naučených úsmevov. „Muž, ktorý dodrží svoje slovo. Aká rarita!“
Smutne sa usmial. „Ste ešte príliš mladá, aby ste boli taká cynická. Dobrú noc, slečna Hamiltonová.“
„Vaša výsosť…“ Uklonila sa. Bol to znak úcty, ktorú mu prejavila oveľa úprimnejšie, ako zamýšľala. Potom vybehla z pracovne a zamierila po chodbe k schodišťu, zmietajúc sa vo víre protichodných pocitov.
Cestu do svojich komnát sa naučila naspamäť, lebo sa bála, že sa vo veľkom paláci stratí. Palác bol veľmi pozoruhodným miestom. Bol navrhnutý tak, aby ohúril každého, kto doň vstúpi. Všetko tu svedčilo o pompéznosti a nádhere, o tom, že majitelia pochádzajú zo starobylého šľachtického rodu. Lenže práve vďaka dokonalosti pôsobil skôr ako mauzóleum, nie ako domov. Akoby v ňom bol Róbert pochovaný spolu s lady Coldfellovou…
Hore na schodoch zobrala zo stojana na stene svietnik so zapálenými sviečkami a kráčala po dlhej tmavej chodbe, až kým neprišla k svojmu dočasnému útočisku. Otvorila dvere a vstúpila do komnaty.
Nohy sa jej vnorili do hrubého flámskeho koberca. Svetlo zo svietnika blikotalo po drevenej, ozdobne vyrezávanej povale a stenách s brokátovými tapetami. Položila svietnik na toaletný stolík a vošla do šatníka, aby sa prezliekla do nočnej bielizne. Mala pripravenú nádhernú nočnú košeľu z perleťového hodvábu, nie obyčajnú bavlnenú, akú obvykle nosievala. Sfúkla sviečky.
Vyliezla do obrovskej postele s baldachýnom z damasku. Chvíľu ležala s otvorenými očami, vdychovala neznáme vône a načúvala neznámym zvukom. Ešte nikdy v živote sa neocitla na takom vznešenom mieste. Keď sa toto dobrodružstvo skončí, už ani nikdy nebude. Palác Knightovcov, služobníctvo i vojvoda ju zastrašovali, ale teraz už vedela, že pod Róbertovou ochranou je v bezpečí a nová situácia jej už nepripadala taká hrozivá ako predtým.
Možno bude naozaj všetko v poriadku, pomyslela si, keď sa z jej tela napätie pomaly vytratilo a prvýkrát po dlhých týždňoch sa ponorila do hlbokého pokojného spánku. Konečne sa jej nesnívali ťaživé sny plné násilia.

Hawkscliffe si začínal uvedomovať, že v prítomnosti Belindy Hamiltonovej sa prevracia jeho život naruby. Udržiavala ho v stave neustáleho radostného zmätku. Nasledujúce ráno, keď sedela vedľa neho v Modrom salóne pri raňajkách, bol v povznesenej nálade. Cez vysoké, oblúkovité okná smerujúce na východ prúdili dnu ranné lúče, ktoré sa vinuli okolo jej zlatých kaderí a osvetľovali ružovú pokožku.
Keď majordómus Walsh priviezol na vozíku raňajky, zvedavo ho pozorovala a Róbert vykukoval ponad okraj novín a potajomky ju pozoroval tiež. Dlhé mihalnice a nádherný noštek mali na jeho telo veľmi jednoznačný účinok.
„Ach, čo to tu máme? Omelety? To je úžasné!“ tešila sa ako malé dieťa.
„Cigánske omelety so slaninou a hríbmi, slečna Hamiltonová,“ upresnil stroho majordómus, ktorý tiež očividne neschvaľoval jej prítomnosť v paláci.
„Cigánske?“ Veselo sa rozosmiala. „Milujem cigánske raňajky, to ste si určite domysleli.“
Walsh zrozpačitel, zatiaľ čo Róbert sa pobavene usmieval popod fúz. Zdvihol šálku s čajom, napil sa a potom ju začal celkom otvorene pozorovať, odložiac noviny nabok.
„Povedzte kuchárovi, že tá omeleta bola skutočne vynikajúca,“ nadchýnala sa. Napichla na vidličku kúsok hríba a zdvihla ho do vzduchu. „Stavím sa, že vy cigánske raňajky neobľubujete, Vaša výsosť.“
„Ako kedy,“ zahundral, kým ho majordómus obsluhoval.
Walsh sa spýtal, či si želajú ešte niečo iné, potom sa uklonil a odišiel.
„Vidím, že máte mimoriadne dobrú náladu,“ poznamenal pobavene Róbert a natiahol sa po hrianku.
„Spala som ako vo vate. Máte veľmi pohodlné postele, ďakujem.“
„Rado sa stalo. Najedzte sa poriadne, máme pred sebou náročný deň.“
Z akéhosi dôvodu mu dnešné raňajky pripadali ako slávnostná hostina, hoci rovnako bohato jedával každý deň. Možno to bolo tým, že jeho spoločníčka pri každom súste pôžitkársky vzdychala. Odrazu si aj on začal znova uvedomovať chuť jedla, ktorú po Lucinej smrti celkom stratil. Dnes sa najedol dosýta ako sedliak. Okrem zlatistých omeliet, ktoré boli ľahučké ako pierka, mali aj chrumkavú slaninu, vynikajúce maslo a jahodový džem na bielych hriankach, krehké ženevské rožky a čerstvé hrušky.
„Vaša kuchárka je vynikajúca, Róbert.“
Prikývol. „Vďakabohu aspoň za to, že tu zostala ona. V najbližších dňoch budeme mať problémy s chodom domácnosti. Vopred sa ospravedlňujem za všetky nepríjemnosti. Vyzerá to tak, že pani Lavertyová splnila svoju hrozbu a odišla.“
Belinda otvorila od prekvapenia oči a položila vidličku na stôl. „Dala výpoveď?“
„Nie. Len sa rozhodla, že odíde do Hawkscliffe Hallu.“ Rozčúlene pokrútil hlavou. „Je náladová, ale vyzná sa vo svojej práci ako málokto. A okrem toho nemôžem predsa prepustiť niekoho, kto žije v našej domácnosti od útleho detstva.“
„Tak je to teda!“ vzdychla pobúrené a servítkou si spôsobne utrela ústa. „Ale nemusíte sa obávať. V čase neprítomnosti pani Lavertyovej sa postarám o to, aby domácnosť bola v úplnom poriadku.“
„A ako to chcete dosiahnuť? Služobníctvo sa domnieva, že ste bosorka, ktorá mi počarila. A okrem toho čo môže kurtizána vedieť o rodinnom živote?“
„Len sa netrápte,“ umlčala rázne jeho pochybnosti. „Jednoducho informujte Walsha, že zodpovednosť pani Lavertyovej ste preniesli na mňa a všetko ostatné už bude moja starosť. Taká práca je pre mňa hračkou a to je to najmenej, čo môžem urobiť, aby som sa vám aspoň trochu… odvďačila,“ dodala s rumencom na tvári.
Pochybovačné na ňu pozrel. Teraz už ľutoval, že ju zbavil povinností v posteli, ale nechal si to pre seba. „Zdá sa, že ste si sama sebou sakramentsky istá. Naozaj viete, čo to všetko obnáša? Protiví sa mi chaos v domácnosti.“
Blahosklonne sa naňho usmiala a vložila si do úst ďalší kúsok omelety.
Róbert bol príliš zvedavý na jej skryté kvality, aby jej prosbu odmietol. Zavolal Walsha a prísnym tónom mu oznámil zmenu týkajúcu sa vedenia domácnosti.
Belinda hľadela pred seba a s pokojnou tvárou popíjala čaj. Kútikom oka videla, že majordómus zdúpnel, keď si vypočul pánov príkaz, bez slova však sklonil hlavu a potom odišiel, aby oznámil tú škandalóznu novinku ostatnému personálu.
Sedela na svojom mieste s hrdo vztýčenou hlavou, ako keby mala do činenia s podobnými vecami každý deň. Keď chcela, dokázala sa správať ako skutočná vojvodkyňa. Možno je falošná hráčka a má v rukáve ukryté tajné eso, napadlo vojvodovi a potajomky sa uškrnul.
Po raňajkách ju posadil do čierneho koča, ktorý vyhlásila za vrchol luxusu. Kočiš a lokaji boli oblečení do striedmych tmavomodrých livrejí, na hlavách mali napudrované parochne a trojhranné klobúky. Koč ťahali štyri kone, dvere zdobil rodinný erb a vnútrajšok koča bol potiahnutý kožou slonovinovej farby.
Ich prvou zastávkou bola Anglická banka v ulici Threadneedle, kam s ňou vstúpil, držiac ju za rameno. V druhej ruke držal vychádzkovú paličku s rukoväťou z vyrezávanej slonoviny. Okamžite ho obkolesili úslužní úradníci, ktorí sa predháňali s podlizovaním. Zaviedli ich do kancelárie, kde vojvoda prikázal, aby Belinde otvorili účet, na ktorý previedol v súlade s ich dohodou päťsto libier.
Pri podpisovaní dokumentov sa správala veľmi sústredene, a to si vynútilo na jeho tvári ďalší pobavený úsmev. Potom sa uprene zahľadela na potvrdenku, akoby čakala, že tie čísla sa z nej môžu vypariť. Napokon si s rešpektom strčila malú knižočku na platobné príkazy do kabelky.
Určite vie, čo je to bieda, pomyslel si a celým jeho telom sa preliala vlna súcitu. Musel sa od nej odvrátiť, lebo mal nutkanie zovrieť ju do náručia.
Výsledkom toho, že mu dovolila nahliadnuť do svojej minulosti, bolo, že minul vysokú sumu na jej kone a ekvipáž v Tattersalle, čo bola ich ďalšia zastávka. Rozhodol sa, že jej poskytne to najlepšie z najlepšieho. Spomenul si totiž na neprívetivé pohľady, ktorými ju častovali deň predtým na Rotten Row, preto si povedal, že luxus bude ten najvhodnejší spôsob, ako dať príručku všetkým jej neprajníkom. To sa naučil od svojej matky.
Keď prechádzali po uličkách stajní, okolo Belindy sa zhromaždili jeho známi, pretože práve na tomto mieste sa muži často stretávali bez svojich manželiek a s obľubou zabúdali na dekórum.
Opäť si uvedomil, že sa stal ochrancom mimoriadne obletovanej krásky a nebol si istý, či ho táto skutočnosť rozčuľuje, alebo teší. Trochu ho vyľakalo, keď si pripustil, že by ju mal najradšej len pre seba, ale ona bola príliš zdvorilá, aby ignorovala kŕdeľ tokajúcich mužov, ktorí ich sprevádzali na každom kroku. Boli medzi nimi veľkostatkári i kavaleristi, zopár mladíkov zbláznených do koni a na chvíľu sa k nim dokonca pridali aj dvaja džokeji, ktorí Belinde zasvätene radili, aké kone si má vybrať k svojmu koču.
On sa držal v jej tesnej blízkosti. Každý pozorovateľ musel byť presvedčený o tom, že je jeho milenkou a že ho má obkrúteného okolo prsta. Pravdou však bolo, že to ona protestovala proti vysokej cene dvoch nádherných vraníkov a elegantného koča, ktorý jej vybral. Vyzeral presne ako jeho, ktorý predtým tak vychválila, len bol o čosi menší.
„Róbert, to je pre mňa príliš drahé,“ protestovala a ťahala ho preč.
„Páči sa vám?“
„Či sa mi páči? Je to ten najelegantnejší koč, aký som kedy videla, ale –“
Mávol rukou a ekvipáž bola jej.
Ach, Hawkscliffe, tak teraz sa nehanebne predvádzaš! posmieval sa v duchu sám sebe, nenápadne sa usmievajúc s rukami vo vreckách, zatiaľ čo ona potľapkávala svoje krásne kone a tešila sa z nich ako malé dieťa z novej hračky.
Hľadel na ňu nadšený sám sebou a všimol si, že si ho po očku obzerá. Spýtavo nadvihol obočie.
„Ak vám ide o to, aby som sa vám cítila zaviazaná, musím uznať, že sa vám to mimoriadne darí.“
„To je nezmysel, len plním podmienky našej dohody.“
„Tak mi aspoň musíte dovoliť, aby som niečo kúpila aj ja vám. Aspoň malý darček.“
„Vy mi chcete kúpiť darček?“ hlesol užasnuto.
Prikývla. Bol to absurdný, aj keď veľmi milý nápad, ale niečo v jej očiach mu napovedalo, že ho nesmie odmietnuť. Keďže nechcel uraziť jej hrdosť, povedal: „Tak dobre.“ Potom súhlasil, aby mu kúpila niekoľko unci jeho obľúbeného šnupavého tabaku vo Fribourgh & Treyer.
Nevedel pochopiť, prečo to bolo pre ňu také dôležité. V duchu si zagratuloval, keď sa mu podarilo rozosmiať ju tým, že ju nahováral, aby si šnupla. Tvrdil, že Kráľovná Charlotta bola nadšenou podporovateľkou šnupavého tabaku a mnohé vznešené dámy pokladajú šnupanie za zvyk, ktorý je rovnako vhodný pre mužov ako pre ženy.
Prechádzali sa v slávnom tabakovom obchode a obidvaja sa nahlas smiali, keď jej ukazoval elegantné pohyby rukou, aby bolo jasné, že aj pri šnupaní tabaku človek kráča s dobou. So smiechom sa ho pokúšala napodobniť. Vdýchla štipku tabaku spomedzi prstov a začala neovládateľné kýchať a oči sa jej naplnili slzami.
„Je to odporné! Odporné!“ vzdychala pobúrené. „Hnusné!“
Ospravedlňujúco pozrel na predavačov a podal jej hodvábnu vreckovku, na ktorej mal vyšitý monogram. Neprestajne kýchala, až jej začínalo byť nevoľno. Keď sa ako-tak spamätala, odišli z obchodu s pocitom vzájomného kamarátstva. Róbert mal pocit, akoby zo seba striasol desať rokov svojej puritánskej zdržanlivosti.
Ruka v ruke kráčali po Pall Mail ako noví spojenci a pokojne hľadeli do tvárí neprajníkom, ktorí ich vzťah ostentatívne neschvaľovali. Zašli za roh pri Haymarkete a takmer sa zrazili s trojicou dôstojníkov v červených uniformách. Mladíci sa ospravedlnili a Róbert rozčúlene vyriekol: „Prepáčte, páni!“ Potom si všimol, že Belinda vyvaľuje oči na vojaka stojaceho uprostred.
Bola bledá ako najbelšia krieda.
Príťažlivý dôstojník sa tváril dôležito, ale keď zbadal Belindu, ohromene zvolal: „Bel?“
„Mick,“ hlesla nečujne.
Tvár mladého muža sa rozžiarila radosťou.
„Bel! Moja drahá!“ S radostným výkrikom, ktorý sa rozliehal aj po rušnej ulici, ju objal okolo pása a začal sa s ňou krútiť. „Nemôžem uveriť vlastným očiam! Čo robíš v Londýne? Páni, toto je dievča, o ktorom som vám toľko rozprával!“ zakričal na kamarátov.
„Pusti ma!“ vykrúcala sa s mučivou úzkosťou z jeho zovretia a len čo ju pustil, cúvala späť k Hawkscliffovi.
Ten nepovedal ani slovo, len vystrel ruku a podoprel ju, aby nestratila rovnováhu. Lomcovala ním žiarlivosť. Dôstojníka prebodol mrazivým pohľadom a potom sa sklonil k jej uchu. „Mám poslať po koč, drahá?“ spýtal sa tak hlasno, aby ho počul aj mladík.
Mick – ako ho nazvala – najprv nechápavo naňho hľadel, potom ním začal lomcovať hnev. Otvoril ústa, akoby chcel povedať, aby sa kamsi pratal, ale rozmyslel si to, lebo Belinda plná tichej vďačnosti povedala: „Áno, Vaša výsosť, ďakujem.“
Róbert prikývol, potom sa otočil a dal príslušný príkaz jednému zo sluhov. Neisto pozrel na Belindu. Usúdil, že chce prehodiť pár slov s priateľom medzi štyrmi očami – ak je to naozaj jej priateľ. Nebolo ľahké urobiť tých pár krokov a vzdialiť sa od nej, ale vojvoda sa predsa musí správať v každej situácii ako džentlmen.
„Vaša výsosť?“ počul, ako Mick nahnevane opakuje jej slová. „Dočerta, čo to má znamenať?“
S rukami vo vreckách Róbert nahnevane otočil hlavu a obličaj mladého dôstojníka mu prezradil, že mu začína svitať. Pekná tvár mu zbledla a šokovane vypleštil oči na Belindu.
„Čo sa ti stalo, Bel? Prečo to robíš?“ naliehal Mick a v jeho hlase bolo počuť paniku.
Belinda hrdo zdvihla hlavu a opäť vyzerala ako vznešená Afrodita, nádherná a neprípustná. „Kde si bol tak dlho, Mick?“
„Kto je to?“ mlel si svoje.
„Vojvoda z Hawkscliffu, môj ochranca. Príjemný deň, kapitán Braden,“ zaželala mu chladno.
Róbert sa otočil a kráčal späť k nej, lebo sa bál, že by mohli nastať ťažkosti. Mick však stál celkom nehybne a zdalo sa, že je šokovaný. Nevyzeralo to, že sa schyľuje k búrke. Keď začuli Belindinu odpoveď aj Mickovi spoločníci, začali si najprv obzerať výklady a potom sa nenápadne vzďaľovali.
Práve v tej chvíli zastal pri nich koč, konské postroje veselo cinkali. Kočiš zoskočil dolu, aby im otvoril dvere. Róbert podal Belinde ruku a pomohol jej nastúpiť. So sklonenou hlavou prijala jeho pomoc.
„Bel, počkaj predsa!“ vykročil Mick za ňou, ale Róbert mu zastal cestu a pokojne, ale výhražné, pozrel naňho oceľovo chladnými očami.
Mladík cúvol, príliš udivený, aby protestoval. Róbert nastúpil do koča, sadol si vedľa nej a v nasledujúcej chvíli sa kone rozbehli preč.
Belinda hľadela von oknom a zdalo sa, že vôbec nevníma svet okolo seba. Na tvári mala bezvýraznú masku. Róbert vedel, že sa uzatvorila do seba – a aj jeho vykázala za múr svojho mlčania. Sedel s nepríjemným pocitom vedľa nej a nevedel, čo má urobiť.
Keď prišli k palácu, rýchlo vystúpila, zamrmlala ospravedlnenie a rozbehla sa do svojich komnát. Hľadel za ňou a videl, ako sa náhli po schodoch s ovisnutými plecami.
Má jej dopriať súkromie, kým sa upokojí?
Ochraňovať ju pred príliš horlivými obdivovateľmi bola jedna vec, ale nebol si istý, či jej má ponúknuť plece, na ktorom by sa mohla vyplakať aj v tomto prípade. Nebol zvyknutý na citové prejavy, ale napriek tomu sa mu zdalo, že by bolo od neho mimoriadne bezohľadné, keby predstieral, že sa vlastne nič nestalo. Možno by sa mal ísť na ňu pozrieť – už len zo zdvorilosti.
Keď kráčal za ňou hore po schodoch a potom po tichej chodbe k jej dverám, pripadal si ako pred skúškou odvahy. Zostal stáť a načúvať za dverami. Myklo ním, keď začul, že plače. Zamračil sa a bojoval sám so sebou, či má vojsť. Napokon zaklopal, hoci bol presvedčený, že to nieje dobrý nápad.
„Belinda?“
Vyčkával, ale neozvala sa žiadna odpoveď. Začal sa o ňu báť, stlačil teda kľučku, pootvoril dvere a nazrel dnu.
Ležala schúlená do klbka na posteli, svetlé vlasy jej zahaľovali plecia. Nepozvala ho, aby išiel ďalej, ale ani ho neposlala preč. Plný rozporuplných pocitov sa napokon rozhodol, že rytierskosť si vyžaduje, aby jej ponúkol pomoc. Vošiel do izby a potichu za sebou zatvoril dvere.
Sadol si na peľasť postele. Ležala otočená k nemu chrbtom. Váhavo sa dotkol jej hodvábnych vlasov. „Drahá, to prejde,“ zašepkal. „Nič predsa nemôže byť až také zlé.“
Neprestávala potichu vzlykať.
Pohladkal ju po pleci. „Nechcete mi povedať, kto bol ten muž?“ spýtal sa čo najnežnejšie.
Dlho bola ticho, než zašepkala. „Chlapec, za ktorého som sa chcela vydať.“
Jej pokojná odpoveď ho zasiahla ako úder päsťou. Zatvoril oči a keď začala znova plakať, pokrútil hlavou. „Každý raz zakúsi, čo je to zlomené srdce, Bel. Ste ešte mladá, zahojí sa to.“ Oprel sa o záhlavie postele, natiahol ruku a zastrčil jej vlasy za ucho. Hladkal ju po vlasoch a jej vzlyky postupne tíchli. Jeho dotyky boli nežné a váhavé. „Keď sa objaví ten pravý, budete milovať znova.“
„Už nikdy nebudem nikoho milovať,“ šepla tichým, beznádejným hlasom, naďalej otočená k nemu chrbtom.
„Ako to môžete vedieť?“ namietol a vzápätí si uvedomil, že sám prežíval po Lucinej smrti rovnaké bezhraničné zúfalstvo.
„Pretože keď sa kurtizána zaľúbi, je koniec.“ Otočila sa a pozrela naňho. Na dlhých mihalniciach sa jej leskli slzy.
Róbert sa chvel, plný protichodných pocitov. „Belinda, vaše srdce je príliš krásne na to, aby ste nad ním lámali palicu,“ prehovoril horko-ťažko ukrývajúc dojatie.
„Doteraz ma každý zradil,“ zašepkala, hľadiac naňho, ako zúfalé stvorenie bez nádeje, bez snov.
„Ja to nikdy neurobím,“ ubezpečil ju bez zaváhania. V tichu, ktoré nasledovalo, vydržal jej pohľad a premýšľal, či jej nesľúbil viac, než chcel. Potom si uvedomil, že jeho nádherná uplakaná spojenkyňa mu neverí, hoci jej chabý úsmev vyjadroval vďačnosť za dobrý úmysel. Vzdychla si, zatvorila oči a pritúlila sa tvárou k jeho telu.
„Ste veľmi láskavý.“
Nežne sa dotkol rukou jej líca, zotrel jej z neho slzu a jeho vlastný hlas mu pripadal nemiestne drsný, keď sa ozval: „A vy, slečna Hamiltonová, ste príliš dobrá pre toho sopliaka.“
Pousmiala sa, ale oči neotvorila. „Róbert?“ zašepkala po chvíli takmer nečuj ne. 
„Áno?“
„Keby som vám povedala, že existuje niečo, čo je pre mňa veľmi dôležité,“ pokračovala zdráhavo, „niečo, čo musím urobiť – pomohli by ste mi?“
„O čo ide?“ spýtal sa zvedavo.
Otvorila oči. Boli v nich hlboké tmavé tiene. „Musím navštíviť otca vo väzení, ale bojím sa tam ísť sama. Pôjdete so mnou? Hneď zajtra?“
„Samozrejme, to nie je žiadny problém.“
„Naozaj?“ ubezpečovala sa so zatajeným dychom.
„Môžeme ísť, kedykoľvek len budete chcieť.“
Počul, že si s úľavou vydýchla. Chytila ho za ruku a preplietla si s ním prsty.
Chvíľu mlčali, akoby im stačilo, že sú spolu. Druhou rukou ju hladkal po vlasoch, obdivujúc ich hebkosť.
„Róbert,“ zašepkala znova, tentoraz oveľa naliehavejšie.
Usmial sa. „Áno, Belinda?“
Znovu zatvorila oči. „Myslím… že chcem, aby ste ma pobozkali.“
„Naozaj to chcete?“
„Nežne.“ Pomaly otvorila oči a pozrela naňho. Bez slova sa sklonil a zľahka sa jej dotkol perí. Sotva sa pohol, len jej zobral tvár do dlaní. Takmer nečujne si povzdychla.
Chvíľu tak zostali a potom sa od nej zmätený odtiahol. „Je to teraz lepšie?“ zašepkal vyvedený z miery.
„Áno,“ šepla. „Ďakujem, Róbert.“
Dokázal na ňu len mlčky hľadieť, kochajúc sa jej krásou. Vzápätí sa usmial nad absurdnosťou tejto situácie a pohladkal ju po brade. „Už viem, ako vás rozveselím. Čo by ste povedali na večer vo Vauxhalle?“
Na tvári sa jej rozhostil úsmev. Potom sa rozosmiala nahlas a odkotúľala sa na posteli preč od neho.

Záhrady radosti vo Vauxhalle neboli síce vykričaným miestom, ale smotánka ich nepokladala za dosť vznešené a nóbl, hoci každý zámožný muž toto jedinečné a mimoriadne miesto túžil aspoň raz v živote navštíviť. Nálada tu bývala bujará, morálka uvoľnená a kurtizány tu boli kráľovné.
Vzduch vibroval vzrušením a Belinde sa točila hlava pri myšlienke, že prekračuje vchod a kráča po Grand Walk, opierajúc sa o rameno jedného z najžiadanejších slobodných aristokratov Anglicka.
Neprestávala ho ukradomky pozorovať. V čierno-bielom oblečení vyzeral svetaskúsene a príťažlivo. Kráčal s hlavou hrdo zdvihnutou a podvedome sa naparoval ako páv, keď ju viedol popri napodobeninách gotických zrúcanín a umelom vodopáde.
Všetci sa za nimi otáčali a bez hanby na nich vyvaľovali oči. Ako veľmi chcela, aby bol Hawkscliffe hrdý na to, že je s ňou! Uvedomovala si, že vyzerajú veľmi dobre – ona krehká svetlovláska, on počerný elegán.
Obliekla sa pomerne jednoducho, bez zbytočných ozdôb. Vedela, že sa mu to bude páčiť, šaty z tenkého bieleho mušelínu jej poletovali pri chôdzi okolo nôh, okolo pliec mala ovinutú jednofarebnú tmavočervenú štólu a vo vlasoch vyčesaných dohora drobnučké červené ružičky. Na nohách mala biele hodvábne pančušky s červenými diamantmi nad členkami, ktoré podčiarkovali zlaté vlákna výšivky. Vedela, že je to z jej strany provokácia, ale aj tak mala v úmysle umožniť tomuto poctivcovi, aby ich na chvíľu zazrel. Prečo nie? Prečo by mu nemohla trochu okoreniť život?
Dotkol sa jej ruky a povedal: „Pozrite.“
Nasledovala jeho pohľad. Nad sebou uvideli balón, ktorý vystupoval spoza stromov lemujúcich široké chodníky, osvetlené pestrofarebnými papierovými lampiónmi. Počuli aj hudbu orchestra zaznievajúcu z hudobného pavilónu.
Zdvihla k Róbertovi hlavu so žiarivým úsmevom na tvári a kým hľadeli jeden na druhého, zdalo sa jej, že svet vôkol nich prestal existovať, dokonca zabudla aj na Dolpha. Potom ju jemne potiahol a viedol k jasne osvetlenej hlučnej hale.
Vo vnútri ju chytil za ruku a začal sa pretláčať pomedzi dav ľudí.
Jedným z prvých ľudí, ktorých stretli, bol minister financií lord Eldon, šľachovitý starý Škót z Newcastle upon Tyne. Vďaka intelektu a nezdolnej sile charakteru sa stal baronetom a postupne získal jedno z najvyšších postavení vo vláde, hoci nemal v žilách modrú krv a bol len synom správcu v uhoľnej bani. Za mladi vyvolal nejeden škandál, ale dnes mal v rukách takú moc, že mu bolo celkom jedno, či jeho rozhovor s kurtizánou urazí niektorú z dám vyššej spoločnosti, alebo nie.
Belinda poznala z novín jeho nemilosrdné názory na zachovanie trestu smrti aj za malé priestupky a keď jej ho Harriette predstavila, tvárila sa odmietavo. Nedokázala však odolať jeho prekvapujúco srdečnému a láskyplnému správaniu sa voči ľuďom, ktorí sa mu páčili – a ona sa mu očividne páčila až príliš.
Otočil sa od svojich spoločníčok, dvoch pohoršených matrón, nadšene ju pozdravil, pričom Róberta si vôbec nevšimol. Pobozkal jej ruku, až potom sa otočil k jej ochrancovi.
„Pane,“ kývol mu Róbert na pozdrav.
„Vaša výsosť,“ odpovedal Eldon a s varovným podtónom v hlase dodal: „Verím, že sa budete o ňu dobre starať.“
„Isteže.“
„A vy, mladá dáma, si rezervujte pre mňa jeden tanec.“
Pôvabne prikývla, zápasiac s úsmevom. „Potešenie bude na mojej strane.“
Nedokázal odolať túžbe uštipnúť ju do líca. „Taká krásavica,“ zasmial sa. „No tak už radšej choďte!“
Kráčali ďalej pomedzi ľudí, keď sa k nej Róbert naklonil a šepol jej do ucha: „Myslím, že ste uzavreli zmluvu s diablom.“
„Omyl, lord Eldon je zamilovaný do svojej manželky. Ich vzťah je obdivuhodný. My dvaja sme len priatelia,“ vysvetľovala mu s úsmevom.
„Naozaj? Už šesť mesiacov sa márne pokúšam získať podporu tohto vášho priateľa. Chcem, aby mi pomohol novelizovať jeden zákon. Ibaže ten chlap si myslí, že je v absolútnom poriadku, ak vešiame ľudí aj za malé priestupky.“
„V tom prípade ho budeme musieť pozvať spolu s ďalšími papalášmi na večeru. Uvidíme, či sa mi ho podarí očariť.“
Potichu sa zasmial, chytil ju popod pazuchu, pritiahol k sebe a pobozkal na spánok. „Netušil som, že sa stanete mojou tajnou zbraňou na politickej scéne,“ pošepkal jej nezbedne. „Zmienil som sa už o tom, že vyzeráte rozkošne?“
Oči jej iskrili, keď naňho prefíkane žmurkla. „Vy tiež nevyzeráte najhoršie, Vaša výsosť. Budem sa musieť veľmi snažiť, aby ma o vás niekto nepripravil.“
„Musím s vami súhlasiť.“ S predstieranou márnivosťou si upravil nákrčník. „Nieje tu niekde znalec módy? Rád by som vedel, čo povie na môj oblek.“
Zasmiala sa a všimla si, že očami preletel po hale. Ruka, ktorou ju držal okolo pása, trochu zmeravela, ale jeho hlas zostal rovnako žartovný ako predtým, keď dodal: „Je tu náš spoločný nepriateľ.“
Belinda zosmutnela, ale podarilo sa jej smútok pred ním ukryť. „Myslím, že ste vedeli, že tu bude,“ namietla odmerane.
„Očakával som to.“
Roztvorila vejár a držala ho pred sebou ako ochranný štít. „Som zvedavá, ako chcete rozohrať našu hru, Róbert.“
„Vy ho poznáte lepšie než ja. Čo navrhujete?“
„Čo by ho tak vytočilo?“ premýšľala nahlas. Odpoveď jej napadla okamžite. „Budem predstierať, že som do vás zaľúbená až po uši.“
„Len predstierať?“ zasipel naoko bolestne, ale oči mu svietili smiechom.
„Láska je presne to, po čom Dolph najviac túži.“
„Môže to byť ešte väčšia zábava, ako som si myslel.“
„Nezabúdajte, že to je len lesť,“ zahundrala a chytila ho za ruku. Ťahala ho k bohato prestretým stolom v skúpo osvetlenom kúte, kde posedávali kurtizány, smiali sa, popíjali a jedli spolu so svojimi ochrancami. Vyparádené podľa najnovšej módy vyzerali veľmi pôsobivo.
Spomedzi davu vyčnievali najmä tri grácie – Harriette, Fanny a Júlia – a páni, ktorí ich sprevádzali – Argyll, Hertford, plukovník Parker, Brummell, Alvanley, Leinster a jeho bratanec markíz Worcester, zbláznený do Harriette.
Belindu a Hawkscliffa privítali s nadšením. Ich vzťah sa už stačil stať hlavnou témou klebiet v celom Londýne. Keď Harriette vyzvala ostatných, aby im urobili miesto pri stole, prisadli si a objednali si večeru a víno. Róbert položil ruku na operadlo Belindinej stoličky, akoby ju chcel chrániť. Usmiala sa popod nos a potajomky si vychutnávala ich komédiu.
Práve v tej chvíli sa v miestnosti ozvali radostné výkriky a k spoločnosti sa pridal muž, ktorého nikdy predtým nevidela. Všetky dámy otvorene vypliešťali oči na oslňujúco krásneho mladíka a robili mu nemravné návrhy. Jeho šibalský úsmev akoby rozžiaril celý pavilón, keď sa pretískal pomedzi dav. Nemohol mať ani tridsať a vyzeral ako roztopašný cherubín, ktorý práve pristál na zemi na krídlach vetra.
Dlhú hrivu zlatohnedých vlasov mal stiahnutú vzadu do chvosta a extravagantný modrý zamatový kabát a úzke biele nohavice mu obopínali každučký sval. Bol opálený, mal široké plecia, rozdával úsmevy vpravo-vľavo a celkovo pôsobil dojmom galantného, romantického zbojníka.
Ešte aj Harriette sa zahanbene zapýrila, keď ju na pozdrav uštipol do líca.
„Dočerta!“ zahundral Róbert, keď videl mladého krásavca.
„Vy ho poznáte?“ spýtala sa Belinda.
Róbert sa zamračil a neodpovedal, pretože práve v tej chvíli sa ten fešák zahľadel ponad hlavy prítomných rovno naňho, s chuťou sa rozosmial a pobral sa k nim.
„A toto má byť čo? Nastal vari koniec sveta? Zamrzlo peklo? Ty si tu? Uprostred hordy hriešnikov vidím naozaj môjho cnostného brata? Určite ma klame zrak!“ vyhŕkol.
„Drž hubu, Alec!“ zasipel Róbert.
Belinda nadvihla obočie. Jeho brat? Tí dvaja sa na seba ani trochu nepodobali – boli ako noc a deň. Jeden tmavovlasý, tmavooký a vážny, druhý svetlovlasý, modrooký a usmiaty ako slniečko. Alec prešiel k nim a srdečne potľapkal brata po chrbte.
„Len sa pozrite, ako hlboko môžu klesnúť mocní tohto sveta,“ prihovoril sa Alec rečnícky k prítomným ako rodený politik.
Všetci sa veselo rozosmiali, hoci Róbert v duchu nadával a vôbec sa netváril nadšene. Alec si ešte ani poriadne neprestal robiť posmešky zo staršieho brata, a už sa sklonil, oprel sa rukami o operadlo Belindinej stoličky a s neskrývaným záujmom si ju obzeral. „Áá, dobrý deň, slečna.“
Belinda nadvihla obočie a znudene si ho premerala od hlavy po päty.
Spustil monokel a s úškrnom sa otočil k bratovi. „Tak toto je tá kráska, kvôli ktorej rozhadzuješ naše peniaze. Vaša výsosť, musím pripustiť, že váš vkus sa rozhodne zlepšil. Slečna…“ vystrúhal jej galantnú poklonu, „hlboko sa skláňam pred vašou krásou. Už som sa bál, že môj brat je mních.“
Potlačila úsmev. Hádam si ten sukničkár nemyslí, že strápni jej ochrancu? Veď ona mu ukáže! Objala Róberta okolo krku a koketne zahrkútala: „Rozhodne to nie je mních, môžete mi veriť.“
Alec prekvapene nadvihol jedno svetlé obočie, keď pobozkala Róberta na líce a túlila sa k nemu, ako keby to bol jediný muž na celom svete. Potom sa roztopašne rozosmiala.
Vojvoda sa pohniezdil na stoličke. Belinda si všimla, že líca sa mu sfarbili do ružova a láskyplne sa usmiala. „Slečna Hamiltonová, dovoľte, aby som vám predstavil svojho brata, lorda Aleca Knighta. Môjho najmladšieho brata,“ dodal s hrozivým sarkazmom.
„Potešenie je na mojej strane,“ povedala škrobene a ani sa na Aleca nepozrela, lebo usúdila, že ten rodený sukničkár je zvyknutý na to, že strhne na seba pozornosť každej ženy vo svojej blízkosti.
Namiesto toho hľadela na Róberta a kým sa bratia spolu rozprávali, bozkávala ho na líce, na krk, na ucho. Robila to tak zanietene, že po chvíli si už vôbec nebola istá, či svoje zbožňovanie naozaj len predstiera. Cítila, ako sa mu zrýchlil pulz. Zatvorila oči a kým ho jemne hrýzla do ucha a bozkávala, zmyselne sa usmievala.
Aké by to bolo, keby to bola naozaj pravda? Čo keby sa naozaj stala jeho milenkou?
Pozrela na Harriette, ktorá všetky vzťahy vždy hodnotila z praktického hľadiska a cez peniaze. Povedala jej, že len blázon by prepásol takú šancu a nepokúsil sa získať si takého ochrancu, akým je Hawkscliffe. Prečo by to nemala skúsiť? Mohla by mu byť užitočná a Boh jej je svedkom, že milenku potrebuje. Nemá manželku, ktorú by ich vzťah mohol zraniť, a ona sa celkom určite neteší na deň, keď sa ich komplot skončí a bude si musieť hľadať niekoho iného. Čo keby sa jej ho podarilo zaujať natoľko, aby si ju ponechal?
Hrala sa s jeho nákrčníkom a takmer si mu sadla do lona, keď zvažovala možnosti, ako by ho mohla získať.
Lord Alec sa zasmial. „Vy dvaja vyzeráte, že by ste potrebovali súkromie. Slečna Hamiltonová, bolo mi potešením.“
Kývol jej hlavou na pozdrav významne sa uškrnul na brata a odišiel od nich, aby sa porozprával s ostatnými.
„Nezdá sa vám, že to preháňate?“ dudral Róbert nahnevane popod nos.
„Nehnevajte sa, Vaša výsosť. Musíme predsa vyzerať presvedčivo,“ priadla a chichotajúc sa, ho znovu pohladkala po líci.
„Ste veľmi presvedčivá. Verte mi.“
„Ako veľmi?“ zašepkala mu do ucha.
Roztúžene na ňu pozrel. „Skúste sa o tom presvedčiť.“
„To má byť výzva?“ V tej chvíli bola taká rozjarená a trúfalá, že nenápadne strčila ruku pod stôl a dlaň mu položila na tvrdý dôkaz jeho reakcie na jej nežnôstky. Tíško zasipel, ale neurobil nič, aby jej zabránil v hladkaní.
Pozorovala jeho tvár, prekvapená, ako veľmi sa jej páči vzrušovať ho. „Ach Róbert, som taká polichotená. Je to naozaj veľká škoda, že naša dohoda mi zabraňuje pomôcť vám s týmto veľkým… problémom.“ Zmyselne sa naňho usmiala a na chvíľku odtiahla ruku.
„Začnite sa správať slušne, vy krutá a nemilosrdná potvora,“ varoval ju prerývaným šepotom.
„A čo ak nie?“
„Len čo sa trochu spamätám, určite niečo vymyslím. Nepochybne vám to vrátim.“ Položil jej ruku pod stolom na koleno a začal ju hladkať nahor po stehne.
Zaplavila ju vlna neovládateľného vzrušenia, ale rozhodla sa predstierať nesúhlas a postaviť sa mu na odpor. „Čo si to dovoľujete, pane?“
Vášnivo sa na ňu usmial, a ju to tak očarilo, že zobrala jeho tvár do dlaní a pritiahla si ho bližšie, aby ho mohla pobozkať. Sama nechápala, čo ju to posadlo. Nevedela sa ho nasýtiť. Bola to jeho bezúhonná povesť a dôvera, ktorú voči nemu cítila, ktoré jej dodali odvahu rozprestrieť krídla? Ak nás Dolph pozoruje, premýšľala so zatvorenými očami, tak ho celkom určite raní mŕtvica. Potom jej myšlienky vyšumeli z hlavy, oddala sa opojnej rozkoši a nechala sa unášať bozkom.
„Aj ja chcem!“ zakričal niekto a až vtedy sa uprostred smiechu a potlesku odtrhli od seba, rozpálení a ledva lapajúci po dychu, neodvažujúc sa pozrieť jeden druhému do očí.
Róbert rozhodne siahol po pohári a dal si poriadny dúšok vína. Zapýrená Belinda si odhrnula vlasy za ucho a vykúzlila na tvári jeden zo svojich nacvičených úsmevov.
Vzápätí prišiel lord Eldon, aby ju požiadal o tanec. Zaváhala, nebola si celkom istá, či je múdre odísť od svojho ochrancu, keď sa tam možno potuluje Dolph, ale on jej len kývol hlavou. Uvedomila si, že Dolph by nikdy neurobil zo seba blázna pred takým vplyvným človekom, ako je minister financií. Neriskoval by škandál.
„Ani na chvíľku vás nespustím z očí,“ ubezpečil ju Róbert, keď odchádzala spoza stola.
Usmiala sa naňho, pohladkala ho po líci a potom sa pridala k lordovi Eldonovi.
Keď zaujali miesto na parkete, aby si zatancovali štvorylku, musela by byť slepá, keby si nevšimla pohľady postarších žien, ktoré ju prebodávali očami. Významné matróny sa domnievali, že vojvoda Hawkscliffe je určený pre jednu z ich dcér. Veľmi dobre poznala tento typ žien z čias, keď učila v akadémii. Už vtedy neznášala ich povýšenecké maniere a najradšej by im ukázala dlhý nos. Namiesto toho však vykúzlila na tvári sebavedomý úsmev a kým čakala na hudbu, poslala Róbertovi vzdušný bozk.
Nakrivo sa usmial, ale neprestal ju pozorovať. Po celý čas, kým tancovali, cítila na sebe jeho pohľad. Pomedzi jednotlivé tanečné figúry sa z času na čas ukradomky pozrela na miesto, kde sedel. Medzitým si k nemu prisadol Alec. Najstarší a najmladší brat sedeli jeden vedľa druhého v rovnakej póze – s prekríženými rukami na hrudi, hlavy naklonené počas rozhovoru k sebe, hľadeli na tanečníkov a tvárili sa ľahostajne a nevšímavo. Tušila, že Alec mučí Róberta otázkami o ich vzťahu.
Keď sa štvorylka skončila, lord Eldon jej hlbokou poklonou vyjadril poďakovanie za tanec a aj ona sa mu uklonila. Nato jej ponúkol rameno, aby ju odprevadil späť k stolu. Vzápätí zatajila dych, lebo kým tancovali, k ich stolu prišiel Dolph a už začali lietať prvé iskry.
Dolph mal podľa všetkého v úmysle skrížiť jej cestu, keď sa bude vracať z tanečnej plochy, ale Róbert a Alec sa vybrali za ním, aby mu v tom zabránili. Teraz stáli všetci traja na kraji tanečného parketu a Dolph hovoril niečo Róbertovi. Podľa ich bojových postojov a napätých, nahnevaných pohľadov pochopila, že sa tam môže každú chvíľu strhnúť bitka.
Rýchlo sa ospravedlnila lordovi Eldonovi a energicky vykročila k nim. Pretískala sa pomedzi pestrý dav ľudí, aby sa čo najskôr dostala k svojmu ochrancovi, a modlila sa, aby prišla včas. Možno sa jej podarí Dolpha spacifikovať.
Argyll a plukovník Parker dorazili k súperom v tej istej chvíli ako ona.
Dolph na ňu pozrel plný nenávisti a chlipnej žiadostivosti, ale podarilo sa mu udržať jazyk za zubami. Jeho priateľ, ktorý stál za ním, nebol však taký múdry.
„Aha, pozrite, ďalšia Hawkscliffova pobehlica!“
„Čo ste to povedali?“ zavrčal Róbert pomedzi zaťaté zuby.
Plukovník Parker chytil Belindu za ruku a zabránil jej obhajovať Róberta. Keď sa nahnevane otočila, aby sa zamračila na príťažlivého dôstojníka, odzneli osudové slová.
„Všetci vedia, že Knightovci sú obyčajní bastardi.“
Hudobníci mali prestávku a všetci ľudia, ktorí stáli nablízku a počuli tie slová, zmeraveli a upreli oči na opitého fičúra s chudou tvárou, ktorý sa opovážil to osočenie vysloviť.
Róbert prebodol Dolpha pohŕdavým pohľadom.
Dolph zdvihol v obrannom geste ruky a drzo sa rozosmial s výkrikom: „Ja som predsa nič nepovedal.“
Vtedy sa pohol Alec a zaútočil ako lev. Odstrčil Dolpha nabok, jednou rukou schmatol fičúra za klopne uniformy a druhou ho udrel päsťou do brady. Muž sa roztiahol horeznačky na parkety, akoby ho trafila delová guľa.
„Choďte von!“ skríkol nahnevane Argyll.
„Parker! Postarajte sa o Belindu!“ zreval Róbert a pohľadom ju hľadal v skupinke. „Choďte s plukovníkom Parkerom!“ prikázal jej prísne.
Pokúšala sa protestovať, ale on už kráčal k bratovi. Prišiel neskoro, aby zabránil Alecovi zdvihnúť obeť z dlážky a znova ju udrieť.
„Choďte sa biť von, Alec!“ skríkol naňho plný divokej zlosti.
Belinda ho v tom zmätku sotva počula.
„Poďte, slečna Hamiltonová.“ Plukovník Parker ju násilím ťahal do bezpečia, odkiaľ na šarvátku vypliešťali v údive oči Harriette, Fanny a Júlia.
„Čo sa stalo, drahá Belinda?“ vykríkla Fanny a objala ju.
„Dolphov priateľ ma nazval Hawkscliffovou pobehlicou a teraz sa bijú,“ nariekala.
„Hawkscliffova pobehlica?“ zvolala Júlia, zjavne pobavená.
Harriette pozrela na Belindu. Zdalo sa, že šarvátka ju ani trochu nevyviedla z miery. „Drahá moja, to sa nevzťahovalo len na teba.“
„Čože?“ vyhŕkla prekvapene, cítiac sa popri tých troch gráciách ako neinformovaná votrelkyňa. „Koho iného mohol mať na mysli?“
„Ty si naozaj nikdy nepočula o Hawkscliffovej pobehlici?“
„Nie! Kto je to?“
Harriette kývla hlavou smerom k Róbertovi a Alecovi. „Ich matka.“
„Ich matka?“ zopakovala šokovane.
„Áno,“ potvrdila Júlia. „Georgiana Knightová – ôsma vojvodkyňa z Hawkscliffu, prezývaná Pobehlica. Tá žena žila pre lásku. Popri nej sme my hotové mníšky.“
„Čože?“ nechápala stále Bel.
„Hovorí sa, že to bola veľmi vášnivá žena, neskrotná a krásna. Mala milostný pomer s každým významnejším mužom, ktorý sa ocitol v jej blízkosti.“
„Od básnika až po profesionálneho boxera,“ dodala Fanny.
„Som šokovaná,“ lapala Belinda po dychu.
Bitkári medzi tým zmizli za dverami, ale v miestnosti ešte stále znela vzrušená vrava.
„Ty si o tom naozaj nepočula?“ čudovala sa Harriette. Chytila ju za lakeť a pritiahla k sebe, aby jej príbeh rozpovedala. Jediná vec, ktorú mala radšej ako bohatých mužov, boli škandály.
„Nie! Povieš mi o tom?“
„Ôsmy vojvoda z Hawkscliffu, bol príliš veľký džentlmen, aby neuznal za svojich všetkých manželkiných potomkov, ale jeho biologickým synom je len Róbert. Ostatní štyria majú iných otcov. Ach, aj to posledné dievča je podľa všetkého Hawkscliffove. Je to vraj následok ich zmierenia krátko pred vojvodovou smrťou.“
„Panebože!“ žasla Belinda. Vedela, že by sa mala ponad tie klebety povzniesť, ale nedokázala tú novinku stráviť. „A čo lord Alec?“
Harriette sa naklonila dopredu, oči jej iskrili vzrušením, že jej môže prezradiť takú pikantnú historku. „Aleca podľa všetkého splodil neslávne známy shakespearovský herec, ktorý kedysi hrával na Drury Lane.“
Belinda na ňu uprela užasnuté oči.
Harriette si dala prst na ústa a zašepkala: „Ale odo mňa si nič nepočula.“
„To je naozaj šokujúce!“ hlesla Belinda. „A oni vedia o tom, že sú len nevlastní bratia?“
„Samozrejme. Ale im na tom nezáleží. Na celom svete by si nenašla pokrvných súrodencov, ktorí by boli takí veľmi oddaní jeden druhému ako tí piati.“
„Róbert nie je darebák, je to muž, hoden obdivu.“ namietla Belinda.
„Taký muž neexistuje, milá moja,“ namietla Harriette pohŕdavo. „Môže sa tváriť uhladene a čestne, ako len chce, môže predstierať, že je dokonalosť sama, ale vo svojej duši – pamätaj na moje slová – navždy zostane synom hriešnej Georgiany. V jeho žilách prúdi rovnaká vášeň ako kedysi v jej.“

Skutočnosť, že musia brániť matkinu česť, nebola pre Róberta a jeho bratov ničím novým. Robievali to, odkedy boli malými chlapcami. Aj keď sa občas bíjavali medzi sebou „na život a na smrť“, keď išlo o česť rodiny, všetci sa dokázali spojiť a ťahať za jeden povraz.
Vonku pokračovala potýčka pod hviezdami a svetlom farebných lampiónov. Zo tridsať mužov sa zhromaždilo na trávniku a pozorovali súboj, ale nikto nemal v úmysle zapojiť sa. Väčšina z nich ich povzbudzovala a uzatvárali sa stávky, ale každý, kto stretol bratov Knightovcov, už vopred vedel, že stávky proti nim nemajú zmysel.
Alec mal odev dokrčený a dlhé vlasy strapaté. Neprestajne útočil na toho opovážlivca, ktorý urazil ich matku, zatiaľ čo Róbert mu kryl chrbát.
Našťastie sa po chvíli rozoznel zvon, ktorý signalizoval, že nastal čas, aby pustili vodopád. To trochu rozptýlilo pozornosť bitkárov, čo využil Róbert a odtiahol Aleca od súpera, ktorý už strácal vedomie.
Keď sa hlúčik rozišiel, pretože všetci sa náhlili obdivovať umelý vodopád, podišiel k nim nízky muž, správca záhrad, a prikázal Alecovi, aby okamžite odišiel. Potom vyzval aj ostatných, aby sa pobrali kadeľahšie.
Róbert videl, že jeho brat vyšiel zo šarvátky celkom dobre. Okrem toho, že mal pokrčené šaty, bol v poriadku, len z kútika úst mu vytekal pramienok krvi.
Alec si nonšalantne vytiahol vreckovku a utrel si ústa. „Dobrá práca,“ vyhlásil ležérne. „Myslím, že navštívim nejakú herňu a oberiem niekoho o peniaze.“
„Nemienim odtiaľto vypadnúť, nech si ten krpáň hovorí, čo chce. Belinda sa dobre zabáva a ja jej nepokazím večer. Ešte je len deväť,“ zavrčal Róbert.
„Ten malicherný chlapík si nedovolí vyhnať odtiaľto aj Vašu výsosť. Len si vychutnaj svoj nový objav. Je oveľa lepšia, ako bola Lucy Coldfellová.“
„Dávaj si pozor na jazyk!“ upozornil ho Róbert.
Alec naňho bezočivo žmurkol a potom sa pobral preč spolu so skupinkou obdivovateľov.
Práve vtedy si Róbert všimol, že aj Dolph odchádza. Lenže on s baronetom ešte neskončil. Bez problémov podplatil správcu záhrad, aby mu dovolil zostať, a potom sa náhlil za nepriateľom. „Breckinridge!“
Dolph sa otočil, aj jeho priatelia.
„Rád by som sa s vami rozprával, Breckinridge. Medzi štyrmi očami.“
Dolph spoločníkom naznačil, aby išli ďalej. Dvaja z nich viac-menej niesli dobitého výtržníka. Dolph sa k nemu podozrievavo priblížil a potom drzo zdvihol bradu. „Čo ešte chcete?“
„Povedal som vám, aby ste sa od Belindy držali čo najďalej.“
Dolph zaškrípal zubami. „Nepriblížil som sa k tej vašej cundre ani na desať stôp, Hawkscliffe.“
„Nedráždite ma, Breckinridge. Poďme rovno k veci. Viem, že som získal niečo, čo by ste veľmi chceli.“
Dolphove nenávistné oči sa zrazu upreli na neďaleký pavilón. Róbert sledoval jeho pohľad a pri východe uvidel stáť Belindu osvetlenú svetlom lampiónov. Uľavilo sa mu, keď zostala nehybne stáť a neprejavila snahu prísť bližšie. Mlčky ich pozorovala a vyčkávala, čo sa stane.
„Je krásna, však?“
„Videl som už aj krajšie,“ odsekol Dolph.
Róbert sa potichu zasmial. „A ako to už býva, vy máte pre zmenu niečo, čo by som zase veľmi chcel ja.“
„Ja? Čo to tárate? Nemám predstavu, o čom hovoríte.“
„Možno budem ochotný uskutočniť za určitých okolností malý obchod, presnejšie výmenu,“ pokračoval Róbert a snažil sa nemyslieť na to, že mu na chrbte naskočili zimomriavky, čo Dolphovi navrhol, nemyslel vážne a išlo len o pascu.
„O akej výmene to hovoríte?“
„Dajte mi, čo požadujem, a dostanete Belindu.“
Dolph pozrel k pavilónu, kde stála, a potom sa pohŕdavo zahľadel na vojvodu. „Neviem, čo máte za lubom, Hawkscliffe, ale Belinda ma už nezaujíma. Je to použitý tovar.“
„Možno áno, možno nie,“ veľavýznamne zašomral Róbert.
Dolph zbystril pozornosť. „Čo tým chcete povedať?“
„Možno som sa nesnažil získať slečnu Hamiltonovú kvôli rozkoši, Breckinridge. Možno som mal iné dôvody. Také, ktoré sa týkajú vás.“
„Chcete povedať, že sa vám nepodarilo vyspať sa s ňou?“ vykríkol pochybovačné.
„Skutočný džentlmen o takých veciach nikdy nehovorí, ale viete, aký názor zastávajú labužníci. Najsladšie kúsky netreba zhltnúť hneď, budú chutiť oveľa lepšie, ak sa bude človek na ne čo najdlhšie tešiť. Chápete? Ešte stále máte nádej. Ak budete rešpektovať moje pokyny, možno ju dostanete nepoškvrnenú. Ak to pobabrete, alebo ak sa mi pokúsite prejsť cez rozum, potom si s ňou užijem sám.“
„Čo odo mňa vlastne chcete?“
„Informácie.“
„O čom?“
„Myslím, že to tušíte.“
„Nemohli by ste sa vyjadriť jasne? Bože, vy ste horší ako ten môj prefíkaný strýko.“
„Kroťte svoju zlosť, Breckinridge. Jedného dňa by ste mohli na svoju prchkosť doplatiť.“
„Povedzte mi, čo odo mňa chcete vedieť! Chcem Belindu späť.“
„Tak moment, ona predsa nikdy nebola vaša.“
„Hawkscliffe!“
„Ako vidím, čas ešte nedozrel. Ešte nie ste ochotný priznať sa.“
„K čomu?“ vyprskol.
Róbert sa pokojným krokom pobral k pavilónu. „Hawkscliffe!“
„Onedlho sa uvidíme, Breckinridge. Vyhľadám vás.“

Belinda pozorovala, ako Róbert kráča k nej s rukami vo vreckách, ako duelant po víťaznom súboji. Ležérne si oprášil čierny frak najlepšej kvality, upravil vestu a nákrčník a opäť vyzeral ako zo škatuľky. Majetnícky sa na ňu usmial a ponúkol jej rameno. Spoločne sa vrátili do pavilónu.
Hoci Dolph, kvôli ktorému sem prišli, už odišiel, ani jeden z nich nemal chuť s maškarádou prestať. Dokonca ho vylákala na tanečnú plochu, aby si zatancovali módny waltz.
Vauxhall síce nebol Almack, ale ich spoločný tanec jej pripadal veľkolepý. Líca jej horeli a hlava sa jej krútila v radostnom opojení. Pripadala si ako vo sne, keď ju krútil vo víre tanca po parkete s ľahkosťou tanečného majstra.
Zbožňujúco mu hľadela do očí a krúžila s ním v jeho náručí, až sa napokon okolitý svet premenil na rozmazanú pestrofarebnú škvrnu a zostal len on, jeho úsmev a jeho oči.

O polnoci vyšli ruka v ruke a našli si pri Temži miesto, odkiaľ mali výhľad na ohňostroj. Róbert sa postavil za Belindu, objal ju okolo pása a pritisol k sebe, aby ju chránil pred chladom noci, pretože od rieky fúkal studený vietor. Oprela sa hlavou o jeho hruď, hľadela na svetlá vybuchujúce na oblohe a občas si zasnene vzdychla. Po očku naňho pozrela a videla jasné farby ohňostroja poskakovať v pozadí ostrých čŕt jeho tváre. Zdalo sa, že na mihalniciach mu tancuje svetlo hviezd.
Aj cestou domov, keď už sedeli v koči, pokračovali vo svojej hre. Bolo to také nádherné! Vzhľadom na to, že už bola pokročilá nočná hodina a poriadne sa schladilo, Róbert ju držal v náručí a umožnil jej driemať na jeho širokej hrudi. Ani jeden z nich neprerušil vzácne ticho, akoby sa báli, že jediné nevhodné slovíčko by mohlo pretrhnúť puto medzi nimi, krehké ako tenučké vlákno.
Keď napokon vošli do paláca, zastali pri päte mramorových schodov, pretože nastal čas zaželať si dobrú noc. Chvíľu túžobne hľadeli jeden druhému do očí a potom obidvaja sklonili hlavy.
Napokon prerušila napäté ticho Belinda: „Ja… myslím, že to dopadlo celkom dobre.“
Strnulo jej prikývol: „Aj ja si myslím.“
„Róbert?“
Uprel na ňu pohľad plný túžby, ale nepohol ani jediným svalom na tvári. Dokonca sa jej zdalo, že v očakávaní pozvania zatajil dych. „Áno?!
Ovládla ju zbabelosť a strach. „Ja… bol to prekrásny večer.“
„Aj mne sa páčil.“ Oblizol si pery, sklopil oči a stál rovnako nehybne ako socha rytiera v lesklom brnení vo vstupnej hale. „Tak teda dobrú noc.“
„Dobrú noc, Róbert.“
Uklonil sa. Otočila sa a vykročila nahor, ale na prvom schode zostala stáť a otočila sa opäť k nemu. Ešte stále hľadel za ňou s rukami vo vreckách. Vyzeral roztúžene a zároveň opustene a zúfalo. Matné svetlo sviečok dopadajúce na jeho tvár zo svietnika na stene zdôrazňovalo jeho aristokratické črty.
„O čo ide, drahá?“ spýtal sa nežne.
„Pôjdete zajtra so mnou do toho väzenia? Sľúbili ste mi to.“
„Ja nikdy nezabúdam na svoje sľuby, slečna Hamiltonová. Sladké sny.“
Neisto sa naňho usmiala, potom sa zvrtla na päte a rozbehla sa do izby, aby neurobila nejakú pochabosť.



Osma kapitola


Spoločnosť žoviálnych džentlmenov v klube White dočasne vyliečila Hawkscliffa z túžby po žene, po ktorej nechcel túžiť. Bol podráždený, pretože strávil ďalšiu bezsennú noc. Nekonečné hodiny sa prehadzoval na posteli, nevedel si nájsť miesto a dokázal myslieť len na to, ako veľmi prahne po Belinde. Nesmiem to pokaziť, pomyslel si odhodlane, no naďalej musím vystupovať ako svätec, ktorý nevie, čo je pokušenie.
Z klubu sa vrátil o jednej, a ako sľúbil, bol pripravený odprevadiť ju do väzenia na ulici Fleet. Aj keď mu neprislúchalo starať sa do jej súkromia, bol viac-menej rozhodnutý, že otvorene povie jej otcovi, čo si myslí o jeho nezodpovednom správaní.
Belinda strávila dopoludnie v obchodoch a nakúpila otcovi množstvo darčekov, aby mu čo najviac spríjemnila pobyt vo väzení. Boli medzi nimi aj noviny Times. Kým v Róbertovom koči mierili po ulici Faringdon Street k väzeniu, otvorila noviny.
„Len… sa chcem pozrieť, čo píšu,“ zašomrala vysvetľujúco a prezerala si stránku s klebetami z vyššej spoločnosti.
Sedela oproti nemu a všimol si, že je napätá ako struna. V bledomodrých šatách, ktoré dopĺňal ľahký pléd a biele rukavice, vyzerala sviežo ako jarný deň. Odrazu zbledla, rýchlo zatvorila noviny a so znechutenou grimasou na tvári ich odhodila na sedadlo.
„Zlé správy?“ spýtal sa.
„Presne toho som sa obávala. Píšu o nás.“
Nahnevane zafučal a pokrútil hlavou. Prečo sa verejnosť zaujíma o to, kto sa s kým stretá? To vari neexistuje žiadne súkromie?
Keď dorazili na ulicu Fleet, Belinda nechala Times v koči a vystúpila. Chytila ho pod pazuchu a cestou k veľkému oblúkovému vchodu kráčala čoraz pomalšie.
V tvári bola taká popolavá, že si človek mohol myslieť, že kráča na vlastnú popravu. Oči upierala na mohutnú kamennú stenu pred sebou a prstami krútila stužku na kabelke tak nervózne, že ju takmer roztrhla. Vpravo od nich sa týčili vysoké múry väzenia, ktoré vyzeralo ako nedobytná pevnosť.
Hore boli obohnané ostnatým drôtom, ktorý bránil väzňom v úteku. Hľadela pred seba s narastajúcim znepokojením.
„Len poďte, Belinda, som si istý, že sa nemáte čoho báť,“ povzbudzoval ju Róbert netrpezlivo. Nemal chuť stráviť tam viac času, ako bolo nevyhnutné. Bolo to veľmi deprimujúce miesto a už o druhej musel byť v Snemovni lordov. Sluha, ktorý ich sprevádzal, hľadel neprítomné pred seba, obťažkaný darčekmi pre jej otca. „Nemusíme ísť dnu, ak nechcete,“ navrhol jej tichým hlasom. „Môžem poslať sluhu –“
„Musím ho vidieť,“ dostala zo seba. „Okrem mňa nemá vôbec nikoho.“
Dotkol sa prstami jej brady. Uvedomil si, že to musí byť pre ňu veľké poníženie, keď je nútená odhaliť pred ním hanbu a potupu svojej rodiny. „Vaša vernosť je skutočne dojímavá. Len som si nie celkom istý, či si ju váš otec zaslúži.“
„Sľúbili ste, že ma budete sprevádzať. Neopustite ma teraz –“
„Som predsa s vami,“ prerušil ju, zmätený jej správaním, ktoré sa blížilo k hystérii. Vzápätí si uvedomil, že toto má byť niečo ako skúška jeho charakteru, ktorej ho z neznámych príčin podrobila. Zahľadel sa na ňu, zvedavý, čo vlastne od neho očakáva. „Budem stáť po vašom boku, Belinda. Tak ideme?“
„Áno, áno. Som vašou veľkou dlžníčkou,“ vyhŕkla, jej úsmev bol ale veľmi napätý. Napravila si klobúčik a znova sa ho chytila. „Pamätajte si, prosím, že… on nevie o mojom terajšom živote.“
„To si plne uvedomujem,“ ubezpečil ju. Bože, ako sa do tohto vlastne dostal? Nikdy v živote si nemyslel, že sa bude musieť stretnúť s otcom nejakej kurtizány. Ale či už ňou naozaj je, alebo nie, je to mladá žena, ktorá bola vychovaná v slušnom prostredí a nemá čo chodiť na miesta nevhodné pre dámu.
Cítil, že jeho spoločníčka sa trasie ako osika. Držala sa v jeho tesnej blízkosti a keď prechádzali okolo kancelárie správcu väzenia, takmer sa naňho prilepila. Dvere boli pootvorené. Kráčal medzi ňou a dverami a všimol si, že Belinda si zatienila tvár klobúčikom. Z kancelárie sa ozýval jedovatý krik. Zvedavo nazrel do miestnosti.
Zjazvený násilník – podľa všetkého správca – vrieskal na jedného zo svojich podriadených. To je ale úroveň! pomyslel si, znechutene pokrútiac hlavou.
Dozorca ich viedol labyrintom tmavých väzenských chodieb. Každý kút vyzeral preplnený chaotický a hlučný. Väzni vytŕčali ruky pomedzi mreže, žobrali o jedlo a kliali. Róbert zaťal zuby. Objal Belindu okolo pliec, privinul si ju k sebe a ľutoval, že ju nemôže pred tou hrôzou ochrániť.
Na konci poslednej chodby bolo oddelenie, ktoré vyzeralo o niečo slušnejšie. Viedli ich po schodoch do krídla, kde boli cely pre dlžníkov z lepších rodín.
Napokon dozorca zastal pred jednými dverami a Belinda si s úľavou zložila klobúk. Tvár však mala stále bledú. Róbert zovrel pery a zostal stáť v úzadí. Nebol si istý, či Belinda chce, aby išiel s ňou. Všimol si, že zdvihla hlavu, videl jej meravý úsmev. A keď odhodlane vystrela plecia, bolesť mu zovrela srdce od návalu súcitu.
Žalárnik otvoril dvere a v tej chvíli sa celá rozžiarila.
„Otecko!“ Vystrela ruky a rozbehla sa do cely so smiechom, ktorý znel dojímavo krehko. Hodila sa do náručia bielovlasému mužovi s okuliarmi na nose.
„Linda-bel! Vitaj, drahá dcérenka, vitaj! Vyzeráš oveľa lepšie ako keď som ťa videl naposledy. Francúzska strava ti určite prospela. Tak hovor, ako sa ti páčil Paríž?“
Bez akéhokoľvek varovania sa rozplakala. Starý muž si napravil okuliare na nose a prekvapene na ňu hľadel. „Ale, ale, upokoj sa, ty môj hlupáčik!“
Nariekala tak usedavo, že nebola schopná odpovedať. Róbert sa rozhodol zobrať veci do vlastných rúk. Odkašlal si, aby na seba upozornil, vošiel do cely, zložil si klobúk a naznačil sluhovi, aby zložil dary.
„Pán Hamilton?“ oslovil starého muža a podal mu ruku. „Som Róbert Knight, k vašim službám, pane.“
Otec mu váhavo potriasol rukou, nespúšťajúc z neho oči. „Teší ma, pán Knight. Ste Belin priateľ? Ak áno, mohli by ste mi povedať, prečo tak žalostne narieka?“
Belinda objala otca okolo krku. „To len od radosti a šťastia, že vás znova vidím, otecko. Veľmi ste mi chýbali, kým som bola v…“ uprela prosebný pohľad na Róberta, „v Paríži.“
Róbert zvraštil čelo a nechápavo na ňu pozrel, ale vzdal sa pokusu pochopiť, čo má ich rozhovor o Paríži znamenať. „Vaša dcéra vám priniesla zopár maličkostí, aby ste sa tu cítili pohodlnejšie, pán Hamilton.“
„On nie je pán, otecko, je to vojvoda z Hawkscliffu. Je veľmi skromný. Možno až príliš,“ zašepkala, nahlas smrkajúc.
„Prosím o prepáčenie, Vaša výsosť.“
„To je v poriadku.“ Róbert si uvedomoval, že začína byť úsečný, ale nedokázal odpustiť tomu starému čudákovi, pretože Belindina krásna tvárička bola stále poznačená bolesťou. Čo si ten chlap vlastne myslí? Ako mohol dať prednosť nejakým knihám pred svojou dcérou?
„Prepáčte,“ fikala. „Máte pravdu, správam sa detinsky. Veľmi ste mi chýbali, otecko. A teraz sa pozrite, čo všetko som vám priniesla.“ Rýchlo si poutierala slzy a prešla k posteli, kam sluha poukladal darčeky. „Tu je nový vankúš a teplá prikrývka, Srandy, trochu šnupavého tabaku –“
„Šnupavý tabak, Linda-bel? Naozaj si nespomínam, že by som šnupal tabak!“ Zasmial sa, akoby jeho zábudlivá hlava bola tou najsmiešnejšou vecou na svete.
Róbert sa zamračil a podišiel ku dverám.
„Môžete ním podplácať strážnikov.“
„Výborný nápad! Si veľmi bystrá, dcérka moja! Nepriniesla si mi náhodou aj… nejakú knihu?“ spýtal sa a s nádejou na ňu hľadel ako dieťa na Vianoce.
„Samozrejme, že som niečo priniesla.“
Otec si spolu s dcérou šepkali nad tromi novými knihami, ktoré mu priniesla. Boli to obsiahle rozpravy o stredovekej histórii. Róbert si vymenil so sluhom rozpačitý pohľad.
Napokon sa starý pán obrátil k nemu s otázkou: „Vaša výsosť, čo keby sme otvorili brandy, ktorú priniesla Bel, a dali si za dúšok?“
Správal sa s takou ľahkosťou a tak džentlmenský, že by sa človek mohol domnievať, že sú v jeho pracovni a nie vo väzenskej cele.
„Nie, pane, ale ďakujem za ponuku,“ odmietol.
„Odkiaľ vlastne poznáte moju dcéru?“ spýtal sa opatrne pán Hamilton.
Konečne preukázal ten chlap aspoň trochu otcovskej starostlivosti.
Keby sa jeho dcéra objavila taká vyobliekaná po boku neznámeho muža, tak by mu položil túto otázku ako prvú. Ak by ho, pravda, hneď po príchode nezrazil na zem. Nadýchol sa, že mu odpovie, ale Belinda mu na to nedala príležitosť.
„Jeho výsosť má veľmi láskavé srdce, otecko. Jeho sestra lady Jacinda Knightová bola medzi študentkami, ktoré som sprevádzala do Paríža.“
„Ach tak!“ uspokojil sa a spokojne sa usmial na dcérinho spoločníka.
Róbert sa zamračil. Nepamätal si, že by pred Belindou spomenul sestrino meno.
„Bel, drahá moja,“ pokračoval pán Hamilton. „Budeš učiť v Akadémii pani Hallovej aj budúci rok?“
Róbert prekvapene nadvihol obočie. Učiť?
Belinda sa starostlivo vyhýbala jeho pohľadu a nepokojne chodila hore-dolu po cele.
„Ak to bude nevyhnutné, tak áno, otecko. Tá práca ma veľmi baví, ale budúci rok už budeme celkom určite nazad v Kelmscote. Čoskoro našetrím celú sumu.“
„Tak je to teda! Si veľmi šikovná. Výborne, dcérka! Však je úžasná, pán… prepáčte, chcel som povedať Vaša výsosť.“
Róbert hľadel na Belindu tak prekvapene, akoby ju videl po prvý raz.
Vycítila, že sa pokúša pochopiť ich konverzáciu a snaží sa nájsť súvislosti, ktoré mu zatajila. Pozrela naňho a v jej pohľade sa zračilo varovanie i prosba zároveň.
„Aj vy ste sprevádzali dievčatá na ceste do Paríža, Vaša výsosť?“ spýtal sa Alfréd Hamilton po chvíľke ticha.
„Samozrejme, že nie, otecko,“ vyhŕkla rýchlo Belinda a vyčítavo pozrela na otca. „Jeho výsosť má veľmi významné postavenie v parlamente, takže má oveľa dôležitejšie povinnosti, ako sprevádzať mladé slečny po Európe.“
S nervóznym smiechom, ktorý sa ani trochu nepodobal na koketný smiech kurtizány, sa im obom otočila chrbtom a začala prestierať otcovi na posteľ čistú bielizeň. Potom natriasla drahý vankúš s husacím perím, ktorý priniesla, a prestrela na posteľ novú prikrývku.
Róbert ju mlčky pozoroval a pukalo mu pri tom srdce. Bolo by ľahké, nesmierne ľahké ísť na magistrát a dostať jej otca z väzenia pre dlžníkov. Vedel však, že to neurobí. Suma, ktorú jej otec dlhoval, bola len odrobinkou pre vojvodu, ale ten pochabý blázon si zaslúžil väzenie ako trest za poníženie, ktorému vystavil svoju dcéru. A okrem toho keby ho vyslobodil z väzenia, Belinda by s ním už nechcela zostať a on ju potrebuje. Potrebuje ju, aby vyriešil tajomstvo Lucinej smrti. Potrebuje ju vo svojom dome, chce ju vídavať sedieť pri svojom rozladenom klavíri.
Keď sa vrátil žalárnik a oznámil im, že čas návštevy vypršal, Belinda objala otca a sľúbila mu, že o pár dní príde opäť. Spýtala sa, či ešte niečo nepotrebuje a starý muž odvetil, že by ho potešilo, keby mu kúpila papier a atrament. Potom sa otočil k Róbertovi a v jeho očiach sa zračila úprimnosť a vďaka.
„Je mi útechou, že moja dcéra má v tom nepriateľskom svete spoľahlivého priateľa, Vaša výsosť. Som vaším veľkým dlžníkom.“ Slová vďaky vyslovil s takou odzbrojujúcou úprimnosťou, že vojvoda len prikývol a stisol mu podávanú ruku.
Belinda sa odvrátila od otca a keď prechádzala okolo Róberta k dverám, pozrela naňho pohľadom plným vďačnosti. Už len kvôli tomu pohľadu sa oplatilo sprevádzať ju sem. Popudený vlastným dojatím otočil sa na päte a kráčal za ňou von z cely. Nasledoval ich sluha a všetci traja spoločne kráčali za žalárnikom po tých istých chodbách, po ktorých prišli.
Teraz, keď spoznal Hamiltona, chápal, prečo sa Belinda snažila udržať otca v čistejších, teplejších a zdravších priestoroch väzenia. V preplnených skupinových celách plných zlodejov a vrahov by to starý džentlmen už dávno neprežil.
Ale aj tak netušil, čo jej povie, keď sa ocitnú sami. Učiteľka na akadémii pre dospievajúce dievčatá? Zrejme učila v Akadémii pani Hallovej v čase, keď vyčkávala na návrat toho vojaka. Verila, že sa vráti domov a že si ju zoberie za ženu. Napokon sa asi vzdala aj nádeje na sobáš, aj učenia v škole, a rozhodla sa pre výnosnejšie zamestnanie, aby zachránila otca.
Odrazu sa pred nimi ozvali zlostné výkriky a údery. Zabočili do ďalšej matne osvetlenej chodby a ich očiam sa naskytla brutálna scéna. Zjazvený správca práve sotil spurného mladého väzňa o stenu. Správca bol obrovský chlap, vyzeral ako medveď grizly a na páse mu visel obrovský zväzok kľúčov.
Róbert vystrel ruku, aby zabránil Belinde ísť ďalej. Usúdil, že správca si plní nepríjemné povinnosti, ale rozhodne nechcel, aby tu brutalitu videla.
„Zostaňte stáť, prosím.“ Rýchlo preletel pohľadom okolo seba. „Je tu ešte nejaký iný východ?“ obrátil sa na dozorcu, ale ten už utekal na pomoc svojmu nadriadenému.
Až potom si všimol Belindu.
Stála celkom pokojne, tvár mala popolavobielu a bez výrazu. Nemo civela na scénu pred sebou. Vyzerala ako duch alebo ako anjel, smutný, ale nestranný, akoby sa ho to vôbec netýkalo. Svetlé kadere jej poletovali v prievane okolo tváre.
Zaťal zuby. Rozhodol sa, že ju musí okamžite dostať z tohto pekla. Musí nájsť iný východ. Chytil ju za ruku a zovrel jej ju.
„Poďte, „ oslovil ju, ale ona sa ani nepohla.
„Nebudem pred ním utekať,“ šepla a jej hlas sa vznášal ako lupienky ruží ponad krik väzňa.
Držala ho za ruku ako dieťa, nevšímala si jeho protesty a odhodlane sa pustila kráčať vpred.
V jej útoku sa neozývala delostrelecká paľba ani nelietali guľky. Nepriatelia, ktorí sa zrazili v tej chvíli, existovali len v jej predstavivosti, bojovali, akoby jej mali roztrhať celé vnútro, ale aj tak odmietla kapitulovať. Vedela, že musí čeliť tomu surovcovi, že sa nesmie krčiť v tieni svojho vplyvného ochrancu. Musí prejsť okolo neho s hrdo vztýčenou hlavou, pozrieť tomu sviniarovi do očí a dať mu najavo, že sa ho už nebojí. On to možno vôbec nepochopí, ale ona bude vedieť, že to dokázala a to jej bude stačiť.
Nebudem utekať! Nebudem utekať! Nebudem utekať! opakovala si zas a znova pri každom kroku, hoci rinčanie kľúčov jej dunelo v hlave a každé zazvonenie pociťovala ako bolestivý úder do žalúdka.
Bolo to práve to rinčanie kľúčov, ktoré ju prenasledovalo vo všetkých nočných morách od toho večera, keď ju zneuctil.
Bála sa – príšerne sa bála – a celá sa triasla od hrôzy, ale aj napriek tomu, že ju tak nesmierne ponížil, vstala zo zeme. Koniec koncov, teraz mala mocného spojenca.
„Belinda –“
„To je v poriadku,“ počula svoj vlastný hlas, akoby z veľkej diaľky, tak jej hučala krv v ušiach. Nech Boh žehná Róbertovi! Nerozumie tomu, ale napriek tomu kráča vpred spolu s ňou.
Nešťastný väzeň buď prestal s urážkami, alebo si správca uvedomil prítomnosť svedkov. V každom prípade sa vzpriamil s obuškom v ruke – drsný, krutý, pošpinený mladíkovou krvou.
A vtedy sa jej pozrel priamo do očí.

Od hrôzy jej zovrelo hrdlo. Všetko okolo nej sa rozmazalo ako v tú strašnú noc v uličke. Čas sa premenil na tenučký pramienok, ktorý sotva kvapkal. Najradšej by sa ozlomkrky rozbehla a ušla, ale podarilo sa jej ten pohľad vydržať, hoci jej bolo na vracanie a nesmierna zima. Celá sa chvela od nenávisti a zuby zatínala tak silno, až ju rozbolela čeľusť.
Na dozorcovej tvári sa objavil beštiálny úsmev. Čakal, že pred ním cúvne, alebo ju chcel zastrašiť, aby nepovedala, čoho sa dopustil? Ale neurobila ani jedno, ani druhé. Žalúdok sa jej premenil na bolestivú hrču, ale tvár zostala pokojná. Uprostred bolesti, s ktorou sa naučila žiť, sa jej podarilo vydolovať posledné zvyšky statočnosti. Róbert jej predsa povedal, že stojí nohami pevne na zemi a že je múdra. Musí sa podľa toho správať.
Vykročila dopredu.
Všimla si, že správcu to zaskočilo. Zlostnými očami fľochol po Róbertovi.
Až teraz si uvedomila, že môže svojmu ochrancovi narobiť nepríjemnosti, dokonca ho dostať do nebezpečnej situácie. Ale keď sa naňho pozrela, videla, že Róbert hľadí na muža s odporom a aristokraticky povznesene. Spokojne sa pousmiala, pretože správcovi určite svitlo, že má vplyvného a mocného priateľa. Ochrancu.
Správca sa znova pozrel na ňu. Dúfala, že si uvedomil, že bude mlčať o jeho zločine, len ak jej zaručí otcovu bezpečnosť. Vôbec netušil, že nemá dôvod znepokojovať sa. Predstava, že Róbert, alebo ktokoľvek iný spomedzi jej obdivovateľov by mal zistiť, že stratila panenstvo s takouto beštiou, ju napĺňala nevýslovnou hrôzou. Krásnymi šatami a povýšeneckym správaním vo všetkých vyvolala dojem, že je mimoriadne cenná panna. Ako ich len podviedla! Ale veď pre Róberta máš cenu len ako návnada! pripomenulo jej svedomie.
Bez jediného slova prešli popri zúboženom väzňovi, správcovi a dozorcovi.
Vedela, že túto bitku vyhrala, ale správca do nej ešte raz bolestne „bodol“, keď sa posmešne rozrehotal za ich chrbtami a jeho smiech sa niesol za nimi po celej chodbe. Na dôvažok zlomyseľné zarinčal kľúčmi a kvôli tomu zvuku sa len-len že neprezradila. Pustila Róbertovu ruku a bezhlavo sa hnala dopredu, až sa napokon ocitla len pár krokov od oblúkovitého vchodu väzenia. Lapajúc po dychu, prešmykla sa von. Zdvihla oči k jasnej oblohe, hlava sa jej zakrútila a pred očami sa jej začali robiť čierne kruhy. Cítila, že Róbert ju podopiera. Schmatla ho a zúfalo bojovala s nevoľnosťou. Dúfala, že neomdlie.
„Belinda, ste bledá ako stena. Ste v poriadku?“
Zdalo sa, že jeho kultivovaný barytón prichádza k jej ušiam cez hrubú sklenenú stenu. Celé telo jej zvierala mučivá bolesť. Bože, ako veľmi chcela, aby k nej vystrel ruky, aby rozbil tú sklenenú klietku, držal ju v bezpečí! Nahé telo na nahom tele, nebolo by už čo skrývať. Ale to sa nikdy nestane. Nie jej. Pre ňu už lásky niet.
„Ja… som v poriadku,“ dostala konečne zo seba a odtiahla sa od neho. „Ďakujem vám.“
Počula, že prikázal sluhovi, aby priviezol koč. Prechádzal sa hore-dolu po chodníku, zatiaľ čo ona mlčky čakala, kým príde koč.
„Belinda, neželám si, aby ste ešte raz išli do tejto špinavej diery,“ z ničoho nič zlostne vyštekol.
Pomaly sklopila hlavu. „Myslíte si, že mi to bolo príjemné?“
„Tak prečo tam teda chodíte?“
Nemala silu hádať sa s ním. Samozrejme, že sa sem musí vracať. Väznia tu jej otca. Už-už mala na jazyku žiadosť, aby jej požičal peniaze, vďaka ktorým by otca dostala z väzenia okamžite, ale jej hrdosť utrpela v ostatnom čase príliš veľa úderov a ďalší by už jednoducho neuniesla. Nie je odkázaná na milodary a jeho mienka o nej je už aj tak príliš nízka. Stačí, že sa živí, ako sa živí, nemusí k tomu ešte aj žobrať.
Podišiel k nej a zostal stáť kúsok pred ňou s rukami vo vreckách. Pozbierala všetku odvahu, zdvihla hlavu a pokojne sa mu zahľadela do očí. Mala pocit, že jeho tmavé prenikavé oči hľadia priamo do najväčšieho bahna jej duše.
Nedokázala ani prehovoriť, ani sklopiť oči.
Vyzeral podráždene, ale hlas mal pokojný, keď povedal: „Mali ste mi dovoliť, aby som vás odtiaľ odviedol cez iné dvere. Nemuseli ste vidieť toľkú krutosť.“
Takmer sa nahlas rozosmiala. Keby len vedel! Jeho dobrota a láskavosť jej vohnali slzy do očí. „Ste naozaj svätec,“ zašepkala so smutným úsmevom.
„Prečo ma tak voláte? To vôbec nie je smiešne.“
Zamračil sa a odvrátil sa od nej. Vyzeral tak dotknuto, že ju to pobavilo. Práve v tej chvíli však zastal pri nich elegantný koč Hawkscliffovcov.
Nastúpili, Belinda si sadla vedľa Róberta a oprela si hlavu o jeho široké plece. Vedela, že je namrzený, ale aj tak neprotestoval. Trošku sa posunul, aby sa jej pohodlnejšie sedelo a váhavo ju objal. Zatvorila oči. Toto malé víťazstvo ju na smrť vyčerpalo. Príjemne voňal, jeho ruka bola pevná, silná a svalnaté plece bolo pre jej hlavu tým najmäkším vankúšom na svete.
Pomohol si mi, premýšľala, ani netušíš ako veľmi. Dal si mi silu, aby som to zvládla.
„Keď vám nabudúce budem radiť, mali by ste ma poslúchnuť,“ zahundral a snažil sa, aby to neznelo rozmrzene.
„Poslúchnem vás. Urobím všetko, čo poviete,“ zašepkala s náznakom úsmevu a ďakovala Bohu, že jej poslal do cesty takého šľachetného človeka. Len mi dovoľ zostať s tebou, dodala v duchu.






Deviata kapitola


Premenlivé anglické počasie sa opäť prejavilo v celej svojej kráse. Neprimerane ročnému obdobiu sa prudko schladilo a keď Hawkscliffe vyšiel v ten večer o pol jedenástej z klubu, z oblohy sa valili hotové prúdy dažďa. Bol hladný, unavený a mrzutý. A najhoršie na tom bolo, že ho po hádke s Eldonom, Sidmouthom a ich toryovskými pochlebovačmi počas večere príšerne rozbolela hlava. Bol taký znechutený ich krvilačnými názormi, že mu aj prestalo chutiť jesť.
Po celý čas mu behala po rozume len Belinda. Myšlienky na ňu mu vírili hlavou, miatli ho, týrali jeho neukojenú túžbu, až napokon vôbec nedokázal jasne myslieť.
Domov išiel cez Westminster, hľadel von oknom a pozoroval, ako vietor a dážď narážajú do platanov, zatiaľ čo sa jeho koč trmácal dolu ulicou Mail. V niekoľkých pouličných lampách zhasol plameň, a tak vznikli v ich rade medzery a ulice vyzerali tmavé ako čierne diery.
To, že učila v Akadémii pani Hallovej, je pravda, alebo výmysel, aby otec netrpel? A mal by sa o to vôbec zaujímať? Naozaj to chce vedieť?
Predstava, že charakter jeho už aj tak poriadne tvrdohlavej sestry formovala kurtizána, ho poburovala. Bude musieť zistiť pravdu už kvôli Jacinde, ibaže si nebol istý, či chce o slečne Hamiltonovej vedieť viac, než už vie.
Snažil sa, a Boh mu je svedkom, že sa naozaj poctivo snažil držať na uzde. Nechcel sa s ňou zapliesť. Ale aj tak cítil, že ho neodolateľne vťahuje do svojho orbitu, akoby vlastnila obrovský magnet, aký kurtizány neraz ovládajú a používajú, aby ním zotročili bohatých, vysokopostavených mužov, medzi ktorých patrí aj on. Mračil sa do okna, do ktorého neprestajne šibal dážď, šúchal si boľavé spánky a premýšľal, čo o Belinde vlastne vie.
Po chvíli skonštatoval, že v jeho vedomostiach sú znepokojujúco veľké medzery. Nevedel napríklad, kedy a prečo sa stala kurtizánou. Keby sa jej to spýtal priamo, určite by ju šokoval, a tak sa to zrejme nikdy nedozvie, iba ak mu sama tú informáciu neposkytne. To však bolo len málo pravdepodobné. Na rozdiel od ostatných žien, ktoré poznal a z ktorých väčšina bola utáraná, slečna Hamiltonová o sebe takmer vôbec nerozprávala. Ona nič nehovorila a on sa nepýtal. Napokon, prečo by som jej mal klásť osobné otázky? premýšľal rozčúlene. Medzi nami nieje nič, len dohoda, ktorá je užitočná pre obidve strany.
Ale aj tak – keď načúval, ako dážď bubnuje po streche koča, zatúžil vedieť, ktorý z jeho známych alebo priateľov z klubu White ju pripravil o nevinnosť. Hertford? Je na to dosť zhýralý. Alebo ju darovala tomu vojakovi na základe prázdneho sľubu, že si ju v budúcnosti zoberie? 
Kým koč vchádzal cez bránu paláca, povedal si: Nič ta do toho nieje. Vôbec nič. Vôbec na tom nezáleží, nechaj to tak.
Takmer nahlas nadával od rozčúlenia a potláčanej žiadostivosti. Vystúpil z koča a preskakoval mláky medzi kočom a schodmi. Kým však vbehol do osvetlenej haly, bol takmer do nitky premočený. Ešte ani nebol poriadne za dverami, keď mu vyšla v ústrety Belinda, pôvabná a pokojná.
„Bože, ale ste zmokli!“ poľutovala ho. Bola oblečená veľmi elegantne v hnedých hodvábnych šatách a okolo krku mala perlový náhrdelník. Zlatisté vlasy boli vyčesané do uzla. Kráčala k nemu, modré oči mala tmavé ako zafíry a keď si ho obzerala, zrejme zistila, aký je unavený. Zažiarili jej súcitom.
„Vitajte doma, Vaša výsosť.“ Zobrala mu z rúk kožený kufrík s dokumentmi a podala ho majordómovi, ktorý práve zatvoril vonkajšie dvere. „Odložte ho do pracovne Jeho výsosti,“ prikázala mu pokojne.
Walsh sa zdvorilo uklonil. „Áno, madam,“ povedal úslužne a okamžite odišiel splniť príkaz.
Róbert mlčky za ním hľadel. Walshov úctivý tón ho zaskočil a rýchlo obozretne pozrel na Belindu. Okamžite vycítil, že má niečo za lubom. Srdce mu poskočilo a mučivé otázky, ktorých mal v koči plnú hlavu, okamžite upadli do zabudnutia.
Ako môže rozum obstáť v súboji s jej príťažlivosťou? S jej nádhernou, pri chôdzi sa pohojdávajúcou postavou, perleťovou pokožkou, príjemným parfumom a leskom svetla sviečok na jej perách z lustra nad nimi? Bola to tá najtajomnejšia, najzvodnejšia žena, akú kedy videl. Vôbec sa nedokázal brániť očareniu.
Upokojujúco sa naňho usmiala, postavila sa za neho a pomáhala mu z mokrého kabáta. „Dovoľte, aby som ho dala sušiť, drahý Róbert. Večerali ste?“
„Áno, ale umieram od hladu,“ zahundral.
„Večera je pripravená. Poďte.“ Otočila sa a pokojne kráčala po chodbe k jedálni, hodvábne šaty sa jej pri chôdzi vlnili okolo dlhých nôh.
Bol zmätený jej srdečnosťou. Navyše vytušil, že v jeho domácnosti nastala pod jej vplyvom akási zmena. Prešiel si rukou po vlhkých vlasoch a bez rozmýšľania sa pustil za ňou. Bol príliš hladný a unavený, aby sa nad tým hlbšie zamýšľal. Skôr než zaujal svoje miesto za dlhým mahagónových stolom, začali sa mu v ústach zbiehať slinky.
Belinda čosi prikázala jednej zo slúžok, tá sa uklonila a potom sa náhlila vykonať jej príkaz. Belinda prešla k servírovaciemu stolíku, kde sa vo vedre s ľadom chladilo biele víno. Prekvapený Róbert nespúšťal z nej oči a po celý čas premýšľal nad tým, čo spôsobilo tie úžasné premeny. Čo to urobila s jeho sluhami? Dnes ráno ňou všetci pohŕdali, tak ako je možné, že teraz sa priam prekonávajú, aby plnili jej príkazy?
Naliala mu víno, a keď si všimla jeho zmätený úsmev, pobavene mu vysvetlila: „Kým ste boli preč, zavolala som si všetkých vrchných sluhov.“
„Uchýlili ste sa k bosoráctvu, alebo ide len o obyčajné podplácanie?“
„Ani jedno, ani druhé. Jednoducho som im vysvetlila, že majú pokladať za česť, že môžu pracovať v paláci Knightovcov a pripomenula som im, že nieje namieste, aby súdili svojho pána za jeho skutky. A okrem toho som im zdôraznila… Ach, to je vlastne jedno, čo všetko som im povedala. Pochopili, že nezískajú nič, ak mi budú robiť naprotiveň, Vaša výsosť,“ dodala skromne a uklonila sa. Potom sa vrátila k servírovaciemu stolíku a naliala víno aj sebe.
„Má to byť varovanie aj pre mňa?“
Potichu sa zasmiala, vrátila sa k stolu a pokojne si sadla na stoličku po jeho pravici. „Aké bolo zasadnutie?“
„Na zbláznenie,“ zašomral a odtrhol si kúsok chleba.
„Prečo?“ spýtala sa.
Pokojne ho počúvala s bradou opretou v dlaniach, z času na čas chápavo prikývla, keď opisoval zvadu s Eldonom a Sidmouthom a potom sa sťažoval na neznesiteľnú bolesť hlavy.
Kým sluhovia priniesli večeru, podarilo sa mu dostať zo seba sklamanie a s chuťou sa pustil do jedla. Mali jedno z jeho obľúbených jedál – jahňacie kotlety á la braise s krehkou, na masle udusenou špargľou. Belinda mu tentoraz naliala červené víno, ktoré sa k jedlu vynikajúco hodilo.
Popíjala víno a uprene hľadela do plameňa sviečky stojacej vo svietniku v strede stola. „Mali by sme sa dohodnúť na dátume večierka, Róbert.“
Práve hltal mäso. „Prosím?“
„Potrebujem od vás zoznam hostí. Čím skôr získame tých pánov na vašu stranu, tým lepšie. Koniec koncov, nebudem tu naveky.“ Tajuplne sa usmiala a znova sa napila vína.
„Naozaj si myslíte, že tí tvrdohlaví starci zmenia svoje názory len preto, že párkrát na nich žmurknete svojimi krásnymi očami?“
„To vy sa budete musieť postarať o to, aby zmenili názory, Róbert, ja ich len prinútim, aby si vás vypočuli. Musí to byť večera výlučne pre pánov. Ich manželky by určite nedovolili, aby som bola ich hostiteľkou. Nechcem ešte viac poškodiť vašu povesť, a preto sa neodvažujem pozvať Harriette a jej priateľky, aby pánov zabavili, pretože by sa mohlo začať o vašom dome klebetiť.“
„Naozaj si myslíte, že je to dobrý nápad?“
„Dôverujte mi. Stačí, keď mi napíšete zoznam hostí, o všetko ostatné sa už postarám sama.“
„Naháňate mi strach, Belinda.“ vzdychol.
Zasmiala sa, prešla k nemu a láskyplne sa dotkla jeho ramena. Usmial sa na ňu napriek vlastnej vôli.
Ako dezert im naservírovali ovocnú jahodovú tortu a mandľový krém s pohárikom brandy.
Kým Róbert dojedol, cítil sa ako znovuzrodený. Spokojne vystrel ruky nad hlavu, natiahol sa a s námahou potlačil zívnutie.
Belinda vstala, chytila ho za ruku a potiahla zo stoličky. „Poďte, mám pre vás prekvapenie.“
So záujmom na ňu pozrel. „Aké prekvapenie?“
„Keby som vám to povedala, už by to nebolo prekvapenie. Len poďte so mnou.“
Zobral si brandy a dovolil jej, aby ho odviedla do pracovne. V kozube praskal oheň, ktorý zaháňal neobvyklý nočný chlad. Vkročil dnu a zvedavo sa obzeral okolo seba. Nálada sa mu podstatne zlepšila, ale hlava ho stále pobolievala.
„Dúfam, že nemáte nič proti tomu, že som prikázala zakúriť v kozube. Vonku je mizerné počasie, tak som si myslela –“
„To je v poriadku,“ prerušil ju.
„Sadnite si do svojho kresla,“ vyzvala ho s rukami za chrbtom. Poslúchol, sadol si do veľkého koženého kresla pri kozube a vyčkával.
„Oprite si hlavu a zatvorte oči.“ Urobil, čo mu povedala.
Počul, že chodí po miestnosti, potom všetko stíchlo. O minútku neskôr zazneli z klavíra prvé pomalé, nežné tóny. Otvoril oči a mlčky ju pozoroval. Kým bol v parlamente, nechala klavír naladiť.
Najprv bol nahnevaný za jej trúfalosť, ale len čo spoznal tóny „Vbí ehe Sapete“ sladkej a pôvabnej árie z Figarovej svadby, nechal sa unášať krásnou melódiou.
Povinný dievčenský kúsok, ktorý sa hráva na slávnostných akadémiách pri príležitosti ukončenia štúdia, pomyslel si pobavene a usmieval sa sám pre seba, keď ju pozoroval, s akým zaujatím a sústredením hrá.
Nespievala, ale slová poznal:

Ty, ktorý si zvládol nežné umenie lásky, povedz mi, prečo ma      
bolí srdce… Divné vzrušenie, chvejúce sa túžby, blažené pocity,  
páliaci oheň? Zmocní sa ma triaška, potom palivá bolesť, a po 
chvíli zimnica opäť!

Hľadám niečo okúzľujúce a dobré,
s čím som sa ešte nikdy nestretla, čo nechápem,
niečo, po čom vzdychám aj proti vlastnej vôli,
niečo, pred čím utekám, a predsa ma to stále prenasleduje
niečo, čo ma máta dňom i nocou.

Ó, aké smutné je moje súženie!
Ty, ktorý si zvládol nežné umenie lásky,
povedz mi, prečo ma bolí srdce…

Oprel sa lakťom o kreslo, bradu si položil do dlane a pozoroval Belindu, vychutnávajúc si jej hru. Viac sa však nadchýnal jej pôvabmi ako jej umením.
Veľmi milé prekvapenie, pomyslel si. Zatvoril oči, ako mu prikázala, a uvoľnil sa. Život je nádherný.
Prestala hrať, ale neotvoril oči. Zdalo sa mu, že pracovňa za ním je ako obrovská čierna zívajúca diera a ešte viac sa schúlil do veľkého kresla pri kozube. V ruke držal pohárik s brandy, stopku mal medzi prstami a pohojdával ním. Tancujúce plamene vrhali na jeho tvár ponorenú do tieňov oranžové svetlo. Rozopol si vestu, prstami si prešiel po vlasoch, dúfajúc, že sa mu podarí zmierniť pulzujúcu bolesť, ktorá ho sužovala. Viečka mal príliš ťažké, aby ich zdvihol, hoci začul šušťanie hodvábu šiat približujúcej sa Belindy a zacítil jej vôňu.
„Ešte stále vás bolí hlava?“ spýtala sa nežne, s náznakom intímnosti v hlase.
„Príšerne,“ odpovedal, ale ani sa nepohol, dokonca ani neotvoril oči. „Hráte naozaj dobre, slečna Hamiltonová.“
„Ani zďaleka nie tak dobre ako vy. Povedali mi to.“
„Vyšiel som z cviku.“
„Prečo už nehrávate?“
„Nemám čas.“
Počul, že si vzdychla.
„Naša duša potrebuje hudbu, práve tak ako naše telá potrebujú nežný dotyk.“ Keď mu zobrala pohárik z ruky, nezaprotestoval. Trochu ho postrčila, aby mu roztiahla nohy, vkročila medzi ne a rozviazala mu nákrčník. Lenivo pootvoril oči a zahľadel sa na ňu. Rozmýšľal, že by mal predsa len protestovať. „Čo to robíte, slečna Hamiltonová?“ zašomral neochotne.
„Chcem, aby ste sa cítili príjemne.“
„Aha.“ Znova zatvoril oči, vychutnávajúc jemný dotyk jej prstov. Opatrne mu odvažovala naškrobený nákrčník, potom ho potiahla a dala mu ho dolu. Zľahka ho pohladkala po krku a nato mu rozopla aj golier na bielej košeli.
„Lepšie?“ zašepkala a rukou mu prešla po hrudi.
Zavzdychal. Znelo to čiastočne ako súhlas, čiastočne ako roztúžený ston. Srdce mu búšilo, ale oči mal stále zatvorené. Položila mu ruku na plece, obišla kreslo a postavila sa za neho. Uvedomoval si jej prítomnosť celým telom.
„A teraz robíte čo, slečna Hamiltonová?“ spýtal sa napäto.
„Snažím sa utíšiť vašu bolesť. Uvoľníte sa.“
Pokúšal sa ju poslúchnuť. Nežne ho hladkala po vlasoch. To skutočne ani netuší, do akého pokušenia ma privádza?
„Kde vás to bolí najviac?“ zisťovala. „Tu?“
„Uhm,“ pritakal, keď pritlačila palcami na dve miesta, kde cítila pulzovanie jeho krvi. Potom mu skĺzla prstami na svaly šije, chvíľu ich masírovala, až sa napokon uvoľnil.
Uplynula celá večnosť, keď si naplno vychutnával slastné pocity.
„Belinda,“ ozval sa po chvíli opatrne a zo všetkých síl sa snažil, aby jeho hlas znel zdvorilo. Bál sa, že stačí jediné nesprávne slovíčko a príde o rozkoš, ktorej sa mu dostávalo. „Čo znamenali tie reči vo väzení? O Paríži a o tom, že ste učiteľka? To je pravda?“
Ruky na jeho šiji sa prestali hýbať. „Drahý Róbert,“ začala káravo, s náznakom smiechu v hlase, „prečo si myslíte, že naša dohoda vám umožňuje vŕtať sa v mojom súkromí?“
„Ide o moju sestru, takže vaše súkromie sa ma bezprostredne týka.“
„Nemusíte sa obávať, neskazila som ju. Lady Jacinda je úplne v poriadku. Odvažujem sa povedať, že to dievča je dosť impulzívne a nerozvážne, ale len preto, že jej chýba pevná ruka.“
„Urobil som, čo bolo v mojich silách,“ namietol v sebaobrane.
Zasmiala sa a prešla mu prstami po vlasoch. „O tom vôbec nepochybujem… Lenže vy ste muž… jej chýbala matka,“ dodala veľavýznamne.
„Vyhýbate sa mojej otázke.“
„Tak dobre, ak to naozaj musíte vedieť, nejaký čas som na Akadémii pani Hallovej učila francúzštinu, hudbu a dejiny. Bolo to moje posledné úctyhodné zamestnanie pred… týmto.“
Róbert zatvoril oči a poškrabal sa na čele. Snažil sa ovládnuť hnev. Ak má muž doma kurtizánu, ktorá mu masíruje plecia, to je v poriadku, ale ak ide o učiteľku dospievajúcich dievčat, je to niečo celkom iné.
„Dolph docielil, že ma prepustili,“ pokračovala. „Chodil tam za mnou každý deň po celý mesiac. Pokúšal sa so mnou stretnúť, až napokon presvedčil riaditeľku, že je mojím milencom a že nie som ani dosť slušná, ani dosť počestná a môžem mať na dievčatá zlý vplyv. Pani Hallová mu uverila a vyhodila ma.“
„Nepovedali ste jej, že Dolph klame?“
„Samozrejme. Ale ak ste sa s pani Hallovou osobne stretli, určite viete, aká je staromódna. Bála sa o prestíž školy a ja som nechcela, aby kvôli mne utrpela povesť dievčat. Najmä v čase, keď majú byť uvedené do spoločnosti“ dodala. „Kvôli nim som sa toho miesta vzdala bez boja.“
„Čo ste robili potom?“
„Išla som k Harriette.“
Prikývol, ale v jej hlase vycítil zaváhanie a pochopil, že vstúpil na nebezpečnú pôdu.
„A teraz, Vaša výsosť, mohli by ste zmĺknuť a jednoducho si vychutnávať masáž? Alebo mám prestať?“
Zaklonil hlavu a zvodne sa na ňu usmial. „Už nepoviem ani slovo.“
S potláčaným úsmevom ho pohladkala po líci, na ktorom bolo cítiť celodenné strnisko. „Ste veľmi pekný, Vaša výsosť. Ale len ak sa nemračíte. Oprite si hlavu.“
Poslúchol ju. Hnietla a šúchala mu plecia i šiju a po celý čas mlčala. Prekvapilo ho, že mu jej masáž skutočne pomáha.
„Je to príjemné?“ spýtala sa po chvíli.
„Uhm.“
Postupne sa nechal unášať rozkošou, ktorú mu poskytovali jej dotyky, a bolesť celkom ustúpila.
„Áno, tak je to lepšie, láska moja,“ zašepkala a teplými, istými prstami prešla zo šije na bradu.
Bol čoraz uvoľnenejší a fascinovaný zážitkom, ktorý bol pre neho celkom nový. V tej chvíli jej jeho telo bezvýhradne patrilo, v jej rukách sa premenilo na tvárnu hmotu. So zatvorenými očami si predstavoval, čo všetko by s ňou chcel robiť. Fille dejoie. Dievča rozkoše, zišlo mu znovu na um, keď mu masírovala spánky, ľahučko sa dotýkala jeho čela a končekmi prstov mu jemne stláčala priehlbinky nad obočím.
Len čo prestala, okamžite pocítil nával ľútosti a sklamania, lebo sa domnieval, že skončila. Mýlil sa však. Hankami sa mu z obidvoch strán dotýkala tváre, postupne prešla na šiju, potom na plecia a rozopla mu na košeli ešte zopár gombíkov. Potom vkĺzla rukami pod látku, hladkala ho na hrudi, objavujúc jeho telo.
Sedel meravo, túžba mu zväzovala ruky a srdce búchalo ako splašené. Neodvážil sa otvoriť oči zo strachu, že je to všetko len sen a nechcel, aby sa skončil. Cítil, že mu vyhrnula košeľu z nohavíc, porozopínala ju a odhrnula mu ju z hrude. Na pokožke ho pošteklil chladný vzduch a cítil teplo blízkeho ohňa, ktorý mu zahrieval brucho a slabiny.
Keď sa natiahla ponad jeho plecia, vnímal na tvári jej dych. Rukami mu kĺzala po hrudi na brucho a pod jej dotykmi ho začal spaľovať mučivý, žiadostivý oheň. Bol plný očakávania a túžby, akú nikdy predtým nezažil. Dotýkaj sa ma. Ach, Bože, dotýkaj sa ma, pomôž mi, prosím! modlil sa úpenlivo v duchu. Kŕčovito zovrel opierky kresla a vyčkával, čo urobí.
Pobozkala ho na ucho. Potom ho jazykom hladkala po ušnom lalôčiku a on beznádejne podľahol jej čaru. Keď zľahka prešla rukou po jeho vzrušení a začala ho hladkať cez nohavice, nahlas zastonal.
Možno čakala, že bude protestovať, ale nedokázal vydať ani hláska, bol celkom v jej područí.
Napokon mu rozopla nohavice a vkĺzla pod ne rukou. „Ach, Róbert!“ zašepkala, ovinula prsty okolo jeho hladkého, tvrdého vzrušenia a hladkala ho.
Zastonal a nadvihol boky v túžbe dostať viac. Vyhovela mu, celkom ho vyslobodila z nohavíc a ďalej hladkala. Najprv len zľahka, potom pevnejšie. Rukami zvieral opierky tak mocne, až mu zbeleli hánky.
Cítil, že ho pozoruje, akoby sa snažila vnímať jeho reakciu na každý svoj dotyk… akoby sa chcela dozvedieť, čo mu spôsobuje rozkoš. Špičkou jazyka mu olizovala krivky ucha a doháňala ho tým na hranicu sebaovládania.
Otočil hlavu, vyhľadal jej pery a pobozkal ju plný rozochvenej žiadostivosti, zatiaľ čo ona ho stále naďalej zvierala a hladkala. Odrazu, z ničoho nič, všetky nežnosti prestali. Prestala ho bozkávať, prestala sa ho dotýkať. Prudko otvoril oči. Mal ich zastreté a blčiace túžbou. Šokovane na ňu pozrel. Nemôže ho predsa teraz takto nechať! Zaplatil by jej čokoľvek, len aby pokračovala.
Nesmierne sa mu uľavilo, keď videl, že neodchádza, len prechádza okolo kresla pred neho. Hľadel na ňu, horiac vášňou, plný rozochvenia a obdivu, uvedomujúc si, že od samého začiatku túžil práve po tomto. Vydržala jeho pohľad, jej nádherná tvár bola zvodná a pokojná a v jej tmavých očiach, ktoré boli v tej chvíli modré ako vzácne orchidey, tiež blikotala vášeň.
Oprela sa rukami o jeho mocné stehná a pomaly si mu kľakla medzi stehná. Čakal so zatajeným dychom, celkom vo vytržení. Nikdy v živote nebol taký vzrušený. Vyzerala ako nádherná pohanská kráľovná, rukami sa dotýkala jeho hrude a bozkávala ho. Prsty mu preplietala pomedzi kučeravé chĺpky na hrudi a jazykom dráždila bradavky. Jednou rukou sa zároveň maznala s jeho vzrušením a hýčkala ho.
Nemohol uveriť, že ho postihlo toľké šťastie. O toto vôbec nežiadal, nekúpil si to, nemusela to robiť. Mohlo to znamenať len jediné – nechce jeho peniaze, túži po ňom rovnako ako on po nej.
Potom zabudol na svoj údiv, pretože ho začala bozkávať na bruchu a okamžite ho schvátila prudká vlna vzrušenia. Jazykom mu opísala vlhký kruh okolo pupka, potom pootvorila pery a váhavo zobrala korunu jeho erekcie do horúcich úst. Bezvládne oprel hlavu dozadu, zastonal od rozkoše a dotkol sa jej hodvábnych zlatých vlasov. S láskou ho sala a pevnými, teplými rukami ho po celý čas láskala, kam len dosiahla.
Nenásytná túžba mu vyrážala dych. Hladkal ju po vlasoch a potom sklonil hlavu, aby ju mohol pozorovať. Nevedel pochopiť, prečo si to tak dlho odopieral.
Po niekoľkých minútach nesmierneho blaha zdvihla hlavu a zvodne sa naňho usmiala. Tvárila sa veľmi zmyselne, vyzerala ako stelesnenie hriešneho sna každého muža. Chvíľu naňho spaľujúco hľadela, potom znova sklonila hlavu a jazykom začala krúžiť okolo najcitlivejšieho vrcholu jeho mužnosti.
V jej pohyboch a očiach plných zbožňovania bola nešikovná snaha uspokojiť ho. Neprekážalo mu, že vyšla najavo jej neskúsenosť, jeho slasť nebola preto o nič menšia. Keby bola skúsená, asi by ho to rušilo. Páčila sa mu taká, aká bola.
Nevedel, ako dlho trvalo, než od neho odtiahla hlavu a uprela naňho oči. Chvíľu do nich dychtivo hľadel a zmocnila sa ho živočíšna žiadostivosť. Najradšej by jej nadvihol sukne a posadil šiju na lono, aby na ňom jazdila ako v konskom sedle. Ibaže ona mala inú predstavu. Zostala kľačať na kolenách, chytila ho za boky a škrabkala nechtami. Keď to už nemohol vydržať, prudko si ju pritiahol k sebe a začal ju bozkávať so zmyselnou dravosťou.
    Počul, že pri jeho náruživom bozku slastne zavzdychala. Bože, takto ju chcel bozkávať, odkedy ju u Harrietty uvidel po prvý raz! Netúžil po krotkých, neškodných bozkoch, nechcel sa ovládať. Chcel sa úplne odviazať, aby roztopil aj posledný kúsok ľadu, ktorý ju obaľoval a vďaka ktorému vyzerala povýšenecky a neprístupné. Túžil ju spaľovať ako oheň, až kým by nevyslobodil vášnivú dračicu, ktorá bola uväznená pod zovňajškom chladného zlatovlasého anjela.
Napokon ho zastavila a vtlačila späť do kresla. Chytil ju za ruku a preplietol si s ňou prsty.
„Chcem sa s tebou milovať,“ zašepkal.
Pokrútila hlavou a tajomne sa usmiala. „Len trpezlivosť.“
Nemal silu protestovať, keď sa k nemu opäť sklonila. Roztvorila sladké ústa a znovu ho začala sať s jednoznačným zámerom. Zatvoril oči a oddal sa jej. Pretože sa dlho postil, vyvrcholenie prišlo rýchlo. Keď ho priviedla k orgazmu, v miestnosti sa ozývali jeho vzdychy. Dosiahol obrovské uvoľnenie, ktoré sa mu šírilo do celého tela.
„Bože môj, Belinda!“ vydýchol napokon a klesol vyčerpané do kresla. Sotva si uvedomoval plynutie času.
Belinda vstala a s významným úsmevom mu hodila na brucho mušelínový nákrčník. „Cítiš sa už lepšie, Hawkscliffe?“
Prerývane sa zasmial, utrel sa a ona zatiaľ prevrátila do seba zvyšok brandy. Nonšalantne zobrala do ruky jeho vlhký nákrčník a hodila ho do ohňa.
Mlčky ju pozoroval a nevychádzal z údivu. Bol však príliš unavený, aby pohol čo i len jediným prstom. Aká zvláštna žena!
Potichu sa vrátila k nemu a pozapínala mu nohavice. Potom sa k nemu privinula a lenivo ho hladkala po hrudi a pleciach. Oči jej zacláňali napoly sklopené viečka.
„Budeš spať tu? Mám ti priniesť deku?“ spýtala sa.
Chytil ju za zápästie a stiahol na kolená. Jednou rukou ju objal okolo pása, aby sa mu nevyšmykla. Odhrnul jej rozstrapatené vlasy za ucho a pritom si všimol v jej očiach neistotu.
„Prečo si to urobila?“
„Pretože si to potreboval. Nepáčilo sa ti to?“ spýtala sa ho vzťahovačne.
„Pravdaže áno,“ ubezpečil ju a priškrtené sa zasmial. „Prečo sa pýtaš?“
„Od nášho prvého stretnutia si spochybňoval moje zručnosti, dával si mi najavo, že nie som dobrá kurtizána, a tak som si povedala, že by som ťa mala presvedčiť o svojich kvalitách.“
Zasmial sa a nežnejú pobozkal na líce. „Presvedčila si ma, zlatovláska, a môžeš ma presvedčovať, kedykoľvek sa ti znovu zažiada.“
Sklopila cudne viečka a usmiala sa. Zotrvali tak chvíľu – ona napätá a on plný túžby odvďačiť sa jej. Bozkával ju na líce a na krk a pokúšal sa ju uvoľniť.
„Urobila som to dobre, Róbert?“ spýtala sa po hodnej chvíli. „Môžeš mi povedať pravdu.“
Rozosmial sa, lebo mu jej otázka pripadala absurdná, ale zmeravel, keď dodala: „Pretože, vieš, ja… ja… som ešte nikdy –“
Šokovane na ňu pozrel.
„Tebe sa to nepáčilo!“ vyhŕkla nešťastne, keď videla jeho tvár.
„Práve naopak, bola si úchvatná, môj zlatovlasý anjel. Poď sem,“ zašepkal a nežne zobral do dlaní jej tvár. V snahe upokojiť jej obavy ju zľahka pobozkal. Postupne sa jeho bozk prehĺbil. Dovolila mu, aby jej pootvoril pery a vnikol jazykom do jej úst. Uveril, že to bolo po prvý raz. Ale prečo si vybrala práve jeho, prečo práve jemu chce dať taký dar? V tej chvíli bola pre neho celým svetom. Ústami sa vpíjal do jej saténových perí, vdychoval jej dych a zachytával vzdychy na jazyku. Vychutnával ústa, ktoré mu poskytli toľkú rozkoš.
Bozkami sa jej snažil povedať všetko, čo nedokázal vyjadriť slovami. Poddala sa jeho objatiu a vracala mu bozky čoraz náruživejšie. Prstami mu vošla do vlasov. Cítil, že jej túžba rozkvitá ako ružový púčik, ktorý sa otvára pod vplyvom slnečných lúčov.
Pohladkal ju po šiji, túžil ju bozkávať, nevedel sa odtrhnúť od jej sladkých úst. Bozkával ju s naliehavou nehou, hladkal po vlasoch a premýšľal: Bože dobrý, čo to so mnou stváraš?
O pár minút bozk prerušil. Belinda namáhavo dýchala. Odtiahla sa od neho a uprela naňho neistý pohľad. Jej modré oči vyzerali veľmi zraniteľné a vyplašené. Prešiel jej prstom po líci. „Spi so mnou. Dovoľ, aby som sa ti odvďačil –“
„Nie. Dobrú noc, Róbert. Radšej pôjdem.“ Vrtela sa v jeho náručí, ale držal ju pevne a usmieval sa jej snahe uniknúť mu.
„Zostaň, miláčik. Spi v mojom náručí.“ Zobral jej tvár do dlaní a naklonil sa, aby ju znova pobozkal, ale ona mu vykĺzla a vybehla z pracovne.
Zamračil sa, keď sa za ňou potichu zatvorili dvere. Rozmýšľal, či by nemal ísť za ňou, ale potom tú myšlienku zavrhol. Nie. Nech už má na to akýkoľvek dôvod, neželá si, aby sa s ňou miloval a on sa nechcel dopustiť žiadnej chyby. Vie lepšie ako ktorákoľvek iná žena, ktorú doteraz stretol, ako udržať muža na uzde. Čo má urobiť rytier, aby sa dostal cez jej obranné múry? Aby dobyl pevnosť, ktorá chráni jej srdce? Oči sa mu túlali po miestnosti, až zavadili o klavír. Vtedy mu napadlo, že má aj iné zmysly, ktoré potrebuje uspokojiť.
Naša duša potrebuje hudbu práve tak, ako naše telá potrebujú dotyk. Múdre slová, pomyslel si a smutne sa usmial.
S námahou vstal z kresla. Košeľa a vesta mu porozopínané viseli z pliec. Pomaličky prešiel ku klavíru. Unavene si sadol na stoličku a nadvihol veko. So zvláštnou nostalgiou za tým obdobím svojho života, ktoré sa už nenávratne stratilo, sa váhavo dotkol jednej klávesy. Napadlo mu, že ten osamelý tón sa ozýva v hlbokej studni jeho duše. Ak nechcela prijať jeho dotyky, pošle jej aspoň hudbu.
Klávesy pod prstami boli hladké a studené ako ľad. Zatvoril oči a spomínal na najobľúbenejšiu skladbu, ktorú kedysi hrával spamäti. Pevne dúfal, že si ešte pamätá, ako si vyliať dušu pomocou hudby…

Belinda bola otrasená a po celý čas zápasila so slzami a zmätkom v duši. Prezliekla sa do nočnej košele a potom prešla k toaletnému stolíku zo santalového dreva.
Bože môj, čo som to urobila!
Ruky sa jej triasli, keď si nalievala vodu z džbána do umývadla. Odložila džbán a naklonila sa, aby si umyla tvár. Šúchala si ju prisilno, akoby zápasila s neviditeľným nepriateľom.
Nemohla uveriť, že to skutočne urobila. Správala sa ako ozajstná prostitútka. Uspokojila vojvodu ústami a on bol taký… nádherný. Taký nádherný vo svojom uvoľnení a ešte krajšie bolo žiarivé uspokojenie v jeho očiach. Nebola si istá sama sebou a nevedela pochopiť, čo ju vlastne prinútilo k tomu, aby to urobila. Potrebovala si vyskúšať, akú má nad ním moc? Chcela mu ukázať, že vie, ako dosiahnuť, aby sa jeho fasáda svätca zrútila ako domček z karát?
Chcela, aby ochutnal, aké pôžitky by mu mohla poskytnúť. Potom ju možno prestane vnímať len ako návnadu a bude v nej vidieť aj ľudskú bytosť alebo aspoň ženu, ktorá by si zaslúžila postavenie jeho trvalej milenky a chránenkyne. A chcela mu ukázať, že sa netýči nad ňou až v takej neobyčajnej výške, ako predstiera. Preto sa rozhodla zviesť ho. Chcela získať postavenie rozmaznávanej milenky. Dúfala, že teraz je už jej budúcnosť spečatená. Bude bohatá. Veľmi sa mu to páčilo a určite bude chcieť, aby s ním zostala aj potom, keď skoncuje s Dolphom.
Lenže teraz si ju už nebude vážiť. Nie po tom, čo urobila. Koniec koncov, neváži si ani samu seba. Dnes večer sa z nej stala skutočná pobehlica, keď ani nepociťuje ľútosť, že sa niečo také udialo. Bol pôžitok cítiť ho v rukách, cítiť jeho silu a horúčosť, jeho chuť. Vnímať, ako reaguje na jej bozky, na každý jej dotyk…
Rozhodla sa získať ho, ale netušila, že zároveň odhalí príšernú osamelosť vo vlastnom srdci. Vo svojom vnútri odhalila prázdnotu, ktorá vystierala ruky po jeho sile a nehe.
Potom si povedala, že snaha mať nad ním moc nebola vôbec dôležitá. Už len to, že ho mohla bozkávať, že mu mohla dávať slasť, bolo pre ňu nevýslovnou rozkošou. A to bolo mimoriadne nebezpečné.
Zachvela sa a tuho zatvorila oči. Voda jej stekala pomedzi prsty späť do umývadla, nedokázala ju zadržať. A rovnako nemožno uchopiť lásku.
Odišla od umývadla a potichu sa skrčila s rukami na žalúdku. Musela zápasiť s panickou vlnou osamelosti a túžby po Róbertovi, ktorá bola taká intenzívna ako fyzická bolesť.
Nesmiem nič takéto cítiť. Kurtizána nesmie ľúbiť, lebo to by bol jej koniec.
Prešla k posteli, ľahla si a ramenom si zakryla oči, aby zastavila prúd sĺz.
Práve v tej chvíli k nej doľahli prvé tóny, váhavo skúmavé ako ich prvý bozk v tú noc u Harriette. Zatajila dych a načúvala. Jej okúzlenie bolo tým väčšie, čím viac hudba mohutnela a pohlcovala ju. Vnímala každý tón, ako keby od toho závisel celý jej ďalší život.
Hral majstrovsky. Sonáta bola náročná, ona by ju nedokázala zahrať. Bola pomalá, plná nehy a smútku. Po chvíli zaznela v mohutnej vznešenosti, ktorú mohol zložiť len Beethoven, a s plynúcimi tónmi pochopila, že Róbert sa jej prihovára. Len jej. Opojená radosťou sa rozosmiala a z očí jej zároveň tiekli slzy. Po prvýkrát a takýmto nepredvídateľným spôsobom dovolila, aby sa jej srdca dotkol muž, aj keď ich delilo jedno poschodie.




Desiata kapitola


O dva týždne neskôr stála Belinda pred zrkadlom u svojej novej krajčírky a obzerala sa vôkol seba. Rázna Francúzka kontrolovala, či sú šaty, ktoré práve ušila pre La Belie Hamiltonovú, v dokonalom poriadku. Boli ušité z modrého hodvábu a mali výstrih v tvare srdca, ktorého hrot sa vnáral do jarčeka medzi prsníkmi. Nebolo o tom pochýb – boli to odvážne šaty pre kurtizánu.
Belinda mlčky sledovala jej ruky, keď naprávala zvýšený pás a uhládzala jej sukňu okolo drieku a bokov. Opäť jej napadlo, že sa skutočne stáva kurtizánou, hoci to doteraz len predstierala, a že v tom nachádza viac radosti, ako kedy v živote poznala.
Celé dni nedokázala myslieť na nič iné len na Róberta.
„V týchto sa budete určite páčiť, slečinka,“ ospevovala šaty krajčírka a tmavé oči jej svietili od hrdosti nad vlastným dielom.
„Ach áno!“ súhlasila Belinda, ktorá obdivovala ženinu zručnosť. Nevedela sa už dočkať, ako sa zatvári Róbert, keď ju zazrie s týmto odvážnym výstrihom.
„Oblečiete si ich na nejakú mimoriadnu príležitosť?“
„Na bál v Argyle.“
„Myslela som, že sú na večeru –“
„Nie, tam si oblečiem tie ružové. Tieto sú určené na bál kurtizán.“
Od tej noci v pracovni vzniklo medzi ňou a Róbertom niečo nové a zázračné, čo každým dňom rástlo ako nežný zelený výhonok neznámeho kvetu. Kvôli Dolphovi zabudla, aké to je cítiť sa v bezpečí. A byť šťastná. Teraz ju ovládali iba tieto dva pocity.
Ich komédia pokračovala – chodievali spoločne na vychádzky, soirée, do Vauxhallu, divadiel či na koncerty. Róbert už nerozprával ani o Dolphovi, ani o lady Coldfellovej. Ona ich tiež nespomínala. Vedela však, že prvý august sa nezadržateľne blíži a spolu s ním aj koniec dohody, ktorú podpísali. Dúfala, že skôr než ten dátum príde, Róbert ju požiada, aby sa stala jeho milenkou.
Bolo by to dokonalé riešenie v jej nedokonalom svete –možno to bolo dokonca jediné prijateľné riešenie. Už nikdy sa nebude môcť vrátiť k počestnému životu, ale nepáčila sa jej ani predstava, že by sa po skončení ich dohody mala vrátiť k Hariette a znova sa začať ponúkať mužom.
Aká je pravdepodobnosť, že si nájde ďalšieho ochrancu, ktorému by mohla veriť aspoň spolovice tak ako staromódnemu, počestnému vojvodovi z Hawkscliffu? A okrem toho začínala veriť, že dokáže urobiť Róberta šťastným.
Vďaka klebetám sa dopočula, že sa ktorýsi deň celkom bezdôvodne nahlas rozosmial uprostred zasadania v Snemovni lordov. Potom – na pobavenie ostatných vážených lordov –hlasoval naopak a musel sa postaviť pred lorda kancelára a zmeniť svoje nie na áno.
Minulý týždeň ju prišiel navštíviť Mick Braden, ale Róbert mu nedovolil vstúpiť do paláca. Bol to incident, vďaka ktorému získala ešte väčší pocit istoty, že ju skutočne chráni. Vôbec sa jej nezdalo, že by takýmto správaním obmedzoval jej slobodu.
Intímne chvíle v pracovni sa medzi nimi už nezopakovali, ale ich vzťah sa prehĺbil. Pomaly, ale isto obidvaja skladali svoje masky a stávali sa skutočnými priateľmi.
A navyše za tých pár týždňov jej v banke pribudlo už sedemstopäťdesiat libier z troch tisíc, ktoré potrebovala, aby mohla vyslobodiť otca z väzenia.
Z premýšľania ju vytrhla krajčírkina otázka: „A ako sa má madam Júlia? Taká krásavica! Už dávno som ju nevidela.“
„Zasa čaká,“ prezradila jej Belinda dôverne.
Žena prestala pracovať a prekvapene zdvihla hlavu. „Mon Dieu! To už bude piate dieťa!“
„Šieste – toto má s plukovníkom Napierom.“
Krajčírka si čosi šomrala popod nos so sklonenou hlavou a napokon so špendlíkom v ústach zašepkala: „Vy si dávajte lepší pozor, slečna.“
„Budem, verte mi,“ hlesla Belinda. Harriette ju dôkladne poučila o tom, ako má správne používať tampón, ktorý bol jej jedinou ochranou proti otehotneniu, spolu s používaním menštruačného kalendára. Harriette ju ubezpečila, že v žiadnom prípade to nepokazí rozkoš ani jednému zákazníkovi. V Anglicku odporúčali tento spôsob antikoncepcie dokonca pôrodné babice ženám, ktorých zdravie bolo chatrné a pre ktoré by mohlo byť ďalšie tehotenstvo nebezpečné. Zohnať sa dali aj kondómy vyrobené z vnútorností čriev kôz, ale Harriette tvrdila, že žiadny lord sa nezníži k tomu, aby niečo také použil. Ak nič z toho nezaberie, existujú ešte po domácky pripravené lieky, ktoré ukončia nežiaduce tehotenstvo, a tie ju tiež naučila pripravovať. Išlo o prípravky z aloe, olova a ergotinu.
„Les sixenfants! Šesť detí!“ vzdychala pohoršene Francúzka. „Ako si chce udržať postavu?“
Keď prestala so špendlením, Belinda sa vrátila do prezliekarne, opatrne si vyzliekla nové šaty a znova si obliekla vychádzkové šaty z bieleho mušelínu. Cez plecia si prehodila široký modrý plášť s prvkami vojenskej uniformy – s úzkymi rukávmi, mosadznými gombíkmi a zlatými epoletami. Starostlivo vyplnila bankovú zloženku za šaty. Potešilo ju, že Róbert jej vložil na účet ďalších dvestopäťdesiat libier –jednoducho preto, že finančné príspevky na oblečenie boli súčasťou ich dohody.
Keď vyšla z obchodu a kráčala k svojmu elegantnému čiernemu koču, s hrdosťou premýšľala nad tým, že sto libier už investovala – pri päťpercentnom úroku bude konto síce rásť pomaly, ale keď neprší, aspoň kvapká. Nezabúdala preukazovať vďaku svojmu ochrancovi a z času na čas mu kúpila darček. Vždy to bola len nejaká drobnosť, ale dôkladne premyslená. Než prišla do krajčírstva, vybrala elegantnú striebornú poľovnícku fľašku, na ktorú nechala vygravírovať trochu šteklivé venovanie:
Róbertovi spolu s bozkom:
Aby si si mal kde navlhčiť pery, keď budeme hrať oko. Od Belindy, šťastne podrobenej. Jún 1814
Tento talizman sa dokonale hodil ku kazete delikátnej francúzskej brandy, ktorej zásoby zohnal jeho brat Jack na čiernom trhu.
William jej už otváral dvere na koči. Podala mu balíček s rozličnými drobnosťami, ktoré nakúpila, a požiadala ho, aby to odložil do batožinového priestoru. Pohľadom preletela cez rušnú ulicu a obďaleč uvidela Dolpha Breckinridgea. Sedel na svojej bričke, fajčil cigaru a pozoroval ju. Nepozdravil ju ani zdvihnutím klobúka, ani úsmevom. Jednoducho na ňu civel a nič nenaznačovalo, že by mal v úmysle priblížiť sa k nej. Napriek tomu sa cítila ako korisť, ktorú dravec zahnal do kúta. Po chrbte jej prebehli zimomriavky, lebo si uvedomila, že po celý čas tu zrejme sedel a pozoroval ju v salóne cez výklad.
„Najlepšie bude, ak pôjdeme čo najrýchlejšie domov, slečna,“ navrhol jej William, ktorý si Dolpha tiež všimol.
Belinda si však dodala odvahy a pokrútila hlavou. Neušla pred správcom väzenia a nebude utekať ani pred Dolphom Breckinridgeom. Nemá chuť letieť zbabelo ozlomkrky do paláca. Nevybavila ešte všetko, čo chcela.
„Nie, William. Odvezte ma k Harriette Wilsonovej, prosím.“ Róbertov posledný vklad znamenal, že Harriette dlhuje dvadsať percent. Dúfala, že jej radkyňa a učiteľka nemá práve pánsku návštevu, pretože sa spolu už dlhšie nerozprávali.
Dolph zostal sedieť, ani sa nepohol, len na ňu hľadel. Uľahčene si vydýchla a znova sa zahľadela dopredu. Bola unavená, pretože jednu noc za druhou trávili s Róbertom v spoločnosti. Potrebovala by si oddýchnuť od toho spoločenského virvaru, ale dnes večer mali na programe zúčastniť sa na koncerte na počesť pruského vojnového hrdinu generála Blúchera. Striasla sa, aby zahnala únavu. Predstava, že strávi celý večer s Róbertom, ju napĺňala radostným vzrušením.
Hľadela von oknom na cválajúce čierne kone, ktoré ťahali koč po rušných londýnskych uliciach. Na tvári mala bezvýraznú masku, pretože chodci na chodníkoch so záujmom sledovali jej koč, ako keby zistili, kto sa v ňom vezie.
Ukradomky sa obzrela dozadu a zbadala, že Dolph ju sleduje vo svojej bričke, hoci bol medzi nimi dostavník a ďalšia brička. Znova sa odhodlane zahľadela pred seba.
Keď William zastavil pred Harriettiným domom, Dolph zostal stáť na ulici o niečo ďalej a stále z nej nespúšťal oči. William zoskočil z kozlíka a išiel k dverám domu, aby oznámil jej príchod a zistil, či je Harriette voľná. Belinda videla, že dvere mu otvoril statný majordómus. Upokojila sa a vystúpila z koča, hoci Dolph nebol ďaleko. Rýchlo kráčala k dverám, kde už na ňu čakala Harriette.
Neupozornila ju na Dolpha, pretože posadnutosť toho panovačného muža ju privádzala do rozpakov. Namiesto toho sa rozšafné usmiala. Drobná kráľovná kurtizán vykríkla a celkom zabudla na svoju noblesu. Od závisti pri pohľade na Belindin nádherný koč a kone takmer ozelenela.
„Ešte si ich nevidela?“ usmievala sa Belinda. „Myslela som, že som sa ti už pochválila. Ako vidíš, vodí sa mi veľmi dobre.“
„La grande cortesane!“ zvolala Harriette so zvonivým smiechom a nadšene ju objala. „Vyzeráš úžasne, ty, tvoj koč i kone. Takmer to ani nedokážem prehltnúť. No poď už dnu, dáme si spolu čaj.“
Belinda ju s radosťou poslúchla a nechala sa vliecť za ruku dovnútra.
„Ty si skutočne zobrala Londýn útokom,“ obdivovala ju Harriette, keď už sedeli oproti sebe na pohodlnej sofe so šálkami čaju v lone. Bol to ten istý salónik, v ktorom jej Róbert pred niekoľkými týždňami predložil svoj návrh. „Sám Hawkscliffe! Keby som bola taká mladá ako ty, asi by som ťa za to musela nenávidieť! Ale keďže to je, ako je, som hrdá na tvoj úspech takmer ako tvoja matka – Hawkscliffe a malá Hamiltonová! V meste sa o ničom inom neklebetí. Tak hovor,“ žmurkla na ňu lišiacky, „aký je?“
„Je veľmi fajn. Myslím, že má teraz oveľa lepšiu náladu než v čase, keď som k nemu prišla…“
„Počkaj, ty hlupáčik. Ja chcem vedieť, aký je v posteli!“
„Harrie!“ zvolala Belinda a očervenela ako pivónia. Harriette nevedela, aká je v skutočnosti ich dohoda.
„Taký chlap ako on je buď neznesiteľne nudný, alebo posadnutý nejakými perverznosťami. Prezraď mi, čo z toho je pravda?“
Belinde jej slová vyrazili dych. Aj otvorila ústa, že to zahovorí, ale nezmohla sa na slovo.
„No tak, povedz mi to, Bel! Dobre vieš, že to neprezradím živej duši!“
„Ale áno, povieš. Povieš to Argyllovi a Hertfordovi a onedlho sa budú v obidvoch snemovniach parlamentu prerokovávať… majstrovské výkony môjho ochrancu v posteli.“
Harriette sa veselo rozosmiala a pohodlne sa oprela. „Vari je to skutočne dokonalý muž?“ Vzdychla si a zasnene sklopila oči. „Bože, Bel, veľmi ti to prajem. Je bohatý, hriešne príťažlivý ako samotný Mefisto, štedrý, veľkorysý, má moc a zrejme je aj dobrý milenec. Musím priznať, že si robím o teba starosti.“
„Prečo? Veď hovoríš, že som sa ocitla v závideniahodnej situácii.“
„Až príliš závideniahodnej.“ Harriette pokrútila hlavou. „Všimla som si, ako naňho vyvaľuješ oči. Je v poriadku, že ťa tvoj ochranca priťahuje, dokonca mu môžeš byť aj oddaná, ale zaprisahávam ťa, aby si nezabudla na naše základné pravidlo.“
Mlčky hľadeli jedna na druhú.
Belinda naň, samozrejme, nezabudla. Znelo: Nikdy sa nezaľúb! Civela do čaju. „Nezabúdam naň, Harrie.“
„Bel? Pozri sa na mňa. Neveríš mi?“
„Ja len… ako to pravidlo vlastne vzniklo?“ vybuchla. „Prečo sa nesmieme zaľúbiť?“
„Dobre vieš prečo. Pretože tým sa všetko končí! Tá, ktorá sa vyzná zo svojej lásky, prehrá. Dobre to vieš. Zabudla si, čo sa stalo mne?“
„Čo sa stalo? Si predsa najvyhľadávanejšia kurtizána v Anglicku!“
„Celé svoje srdce som darovala môjmu krásnemu, ale vierolomnému Ponsonbymu a on ho rozbil na márne kúsky, keď sa vrátil k svojej žene. A teraz ma každý milenec napĺňa odporom, ale musím pokračovať, lebo to je jediný život, aký poznám. Keď sa človek nad tým zamyslí, som vlastne veľmi nešťastná, poľutovaniahodná stvora.“ Harriette sa zahľadela do ohňa a melodramatický si vzdychla: „Nechcem, aby aj teba postihol rovnaký osud. Buď krásna a veselá, ale v prvom rade bezcitná a krutá, Bel. Nikdy sa nezaľúb.“
„Ale, Harriette,“ pokúšala sa Belinda ďalej protestovať. „Lord Blessington sa predsa oženil s Marguerite –“
„O tom už nechcem počuť ani slovo,“ osopila sa na ňu Harriette nahnevane. „Nezabúdaj, že na každú Margueritte pripadajú tisícky dievčat, ktoré skončia bez groša v samej spodine spoločnosti, obrazne povedané, v stoke.“
„V stoke? Nepreháňaš?“
„Jedného dňa tam skončím aj ja, ak sa nezbavím veriteľov.“
„Dobre vieš, že by si sa mohla kedykoľvek vydať za Worcestera.“
„Je to sladký, ale bláznivý mladík,“ vzdychla si ľútostivo Harriette. „Príliš ho mám rada, aby som jeho ponuku prijala, pretože viem, že taký zväzok by nebol ani v jeho záujme, ani v mojom.“
„Možno je mladší ako ty, ale všetci vedia, že je do teba zbláznený až po uši.“
„Mýliš sa, ak si myslíš, že je to láska.“ Harriette ľútostivo pohladkala Belindu po líci. „Ale prestaňme sa už dohadovať o takých nezmysloch. Nechcem sa dožiť toho, že ťa zničí láska k nejakému chlapovi. Nedopusti, aby si sa dopustila rovnakej chyby ako ja, keď som mala pätnásť. Aj keď je tvoj vojvoda skvelý a vznešený, jedného dňa sa ťa určite zbaví. Nezabúdaj, že Blessington nebol hviezdou v parlamente, keď sa oženil s Marguerite.“
Belinda nepovedala nič, len hľadela do zeme a dusila sa hnevom.
„Bel?“ nedala jej Harriette pokoj. „Domnievaš sa, že Margueritin život je nádherný len preto, že je lady Blessingtonová? Naozaj sa mýliš, ak si to myslíš. Ani jedna zo vznešených žien lepšej spoločnosti ju nikdy nebude pokladať za seberovnú. Nikdy ju neprijmú medzi seba, dokonca sa s ňou ani len nerozprávajú, hoci jej správanie je priam ukážkové. A okrem toho, ak zlákaš Hawkscliffa, aby ti ponúkol manželstvo, škandál zničí jeho sľubnú politickú kariéru. Ak ho o ňu oberieš, ak mu dovolíš – práve jemu, synovi lady Georgiany – aby dal prednosť túžbe pred povinnosťou, jedného dňa to oľutuje a začne tebou pohŕdať. A čo sa potom stane s tebou?“
„Viem, že všetko, čo hovoríš, je pravda, ale on je iný ako všetci ostatní. Je dobrý a láskavý, šľachetný –“
„Tak už dosť!“ vykríkla Harriette podráždene, vyskočila na rovné nohy z pohovky a zapchala si uši rukami. „Zničíš sa! Nesmieš sa naňho viazať! Prijmi všetko, čo ti dáva, ale buď pripravená opustiť ho, len čo spozoruješ akýkoľvek náznak toho, že sa s tebou nudí.“
„Ale to je strašne vypočítavé!“
„To je tvrdá realita, srdiečko moje. Musíš sa naučiť, ako prežiť.“
Belinda si nešťastne vzdychla a chytila ju za ruku. „Nehnevaj sa, Harrie. Dobre vieš, že budem počúvať tvoje rady,“ klamala, len aby ukončila hádku.
Harriette nič nechápe, pretože o ňom nevie všetko, pomyslela si vzdorovito. To jej základné pravidlo je múdre za normálnych okolností, ale jej situácia je predsa iná.
Harriette sa durdila, ale len do chvíle, kým Belinda neotvorila kabelku a nenapísala jej šek na päťdesiat libier, dvadsať percent ostatnej platby, ktorú od Róberta dostala. Šek zapôsobil priam zázračne a okamžite ju preladil na inú strunu.
Chvíľu sa ešte rozprávali, potom Belinda vstala a rozlúčila sa.
Keď sa vrátila do koča, všimla si, že Dolph odišiel. William nehovoril nič o tom, že by mu baronet robil nejaké problémy.
Zamierili späť do paláca. Niekoľkokrát sa cez zadné okno obzrela, aby sa presvedčila, či ju Dolph neprenasleduje. Napokon sa uspokojila a uverila, že ho to prestalo baviť, oprela si bradu do dlane a hľadela von oknom. Presviedčala samu seba, že Harriette ich vzťahu s Róbertom vôbec nerozumie. On nieje ako tí pôžitkárski a nezodpovední aristokrati, ktorí sa točili okolo sestier Wilsonových.
Odrazu zbadala na ulici dve dobre známe tváričky. Motali sa medzi množstvom ľudí na rohu Regentskej ulice a ulice Beak. Len čo uvidela svojho osemročného priateľa Tommyho a Andrewa, okamžite si spomenula na dni, keď predávala pomaranče. Tommy sa usiloval zaujať okoloidúcich na rohu ulíc, zametal ulicu pred džentlmenom v cylindri, zatiaľ čo jeho deväťročný brat kráčal o krok za ním a vyberal mužovi čosi z vrecka! Kristepane!
Potiahla za zvonček a William okamžite zastavil kone. Nečakala, kým jej otvorí dvere, vyskočila z koča a ráznym krokom prešla na roh ulice, kde obidvoch chlapcov schmatla za ucho a nie veľmi jemne ich začala ťahať ku kočiaru.
„Hej, pani! Pustite nás!“
„To som predsa ja, čo ma nepoznáte?“
„Slečna Bel!“ vykríkol Tommy užasnuto.
„Chcete, aby vás obesili? Hajde do koča! Okamžite!“
„Áno, madam!“ šepol starší.
„Áno, slečna Bel,“ pridal sa Tommy.
Poblednutí aj zahanbení sa vyškriabali do koča.
Belinda na nich zlostne gánila, ale srdce sa jej trepotalo od hrôzy. Čo ak niekto videl Andrewa kradnúť? Nastúpila do koča a sadla si oproti chlapcom. Koč naplnil nepríjemný zápach tých nešťastných stvorení. Boli ufúľaní a takí podvyživení, že sa poľahky zmestili na sedadlo pre jedného človeka.
Skrížila si ruky na hrudi a mračila sa na nich. „Som šokovaná. Dajte mi, čo ste ukradli,“ vystrela ruku.
Andrew sa prikrčil na sedadle a vybral z vrecka zlaté hodinky.
„Si veľmi skazený chlapec,“ kárala ho. „Vieš si predstaviť, čo sa stane s každým, koho pristihnú pri krádeži?“ Chlapci na seba stiesnene pozreli.
„Presne tak,“ pokračovala prísne, „išli by ste do basy.“
„Dajú tam človeku jesť, slečna Bel,“ bránil sa Andrew.
„Nebuď bezočivý!“ hnevala sa, ale nedokázala zamaskovať súcit pri jeho argumente. Najradšej by ho objala, ale musela ho vyhrešiť, pretože by im mohlo byť osudné, keby v tom pokračovali. Čo má s nimi urobiť? Nemôže ich predsa vystrčiť znova na ulicu.
Andrew zvesil strapatú hlavu. „Je nám to ľúto, slečna Bel.“
„Viem, že vám je to ľúto,“ hrešila ich ďalej. „Odteraz už nebudete kradnúť a ani nebudete hladní. Zoberiem vás na miesto, kde sa o vás postarajú.“
„Na aké miesto?“ okamžite spozornel Andrew.
„Do školy.“
Tommy nadvihol prekvapene obočie. „Do školy?“
Belinda prikývla. Práve sa rozhodla, že zruší objednávku na ďalšie spoločenské šaty a peniaze použije, aby títo dvaja mali strechu nad hlavou, čisté šaty a plné žalúdky.
„Nechcem ísť do školy!“ zamračil sa Andrew.
„To ma vôbec nezaujíma,“ odsekla Belinda.
„Ako to, že už nepredávate pomaranče?“ vyzvedal Tommy.
„Len sa pozri na tie parádne handry, Tom. Je kurva,“ poučoval Andrew brata so skúsenosťou staršieho obyvateľa ulice.
Belinde jeho slová vyrazili dych, pozrela na chlapca a mala pocit, že umrie od hanby. Odvrátila hlavu. Pripomínala si, čo všetko už títo malí nešťastníci vo svojom živote videli. Ale aj tak bola rada, keď sa jej Andrew nespýtal, prečo ona môže byť pobehlica, a oni nesmú kradnúť. Nevedela si predstaviť, čo by mu odpovedala. Zhrýzal ju pocit viny a výčitky svedomia, pretože celkom zabudla na týchto úbožiakov. Ponorená do vlastných problémov si na nich nespomenula vyše mesiaca!
Vyklonila sa von a prikázala Williamovi, aby odbočil do Paddingtonu. Kým učila u pani Hallovej, počula o charitatívnej škole, ktorú tam založila nejaká filantropická spoločnosť. Azda sa jej podarí presvedčiť riaditeľa, aby tie dve siroty prijal.
Keď prišli na miesto, chytila chlapcov za ruky, aby jej neušli, a spolu s nimi odhodlane kráčala k nízkej tehlovej budove.
Privítala ich sekretárka, ktorú požiadala o rozhovor s riaditeľom. Žena súhlasila, že dozrie na chlapcov, ktorí poslušne sedeli v prijímacej miestnosti, a sama sa vybrala do riaditeľne. Čakala niekoľko minút. Bola nervózna a sedela ako na ihlách. Napokon vstúpil do miestnosti muž s utrápenou tvárou a orlím nosom, ktorý vyzeral, akoby mal nesmierne veľa práce. Zdvihla hlavu a prísne si ho premerala.
„Prepáčte, že som vás nechal čakať, slečna. Som riaditeľ tejto školy a volám sa Webb. Čo môžem pre vás urobiť?“ spustil dôležito.
„Ďakujem vám, že ste ma prijali, pán Webb. Prišla som kvôli dvom sirotám, ktoré by som chcela umiestniť do vašej školy.“
Kútiky úst mu ovisli. „Sme takí plní, že budova praská vo švíkoch. Narodili sa v tejto farnosti?“ Belinda zaváhala.
„Priniesli ste predsa ich rodné listy, slečna…“
„Hamiltonová. Belinda Hamiltonová,“ predstavila sa. Pohoršene nadvihol ľavé obočie.
Belinda si okamžite začala nadávať za to, že mu povedala plné meno. Vedela, že je slávna – teda neslávne slávna – ale kto by predpokladal, že sa o nej dopočul aj riaditeľ školy na predmestí?
Naklonil hlavu nabok a nepriateľsky šiju premeral. „Aký vzťah je medzi vami a tými deťmi?“ spýtal sa podozrievavo.
„Sú to moji priatelia. Pán Webb, tie deti potrebujú strechu nad hlavou. Doteraz žili na ulici. Nemali čo jesť –“
„Prosím?“ prerušil ju. „Žili na ulici? V tom prípade do nášho zariadenia vôbec nepatria, slečna Hamiltonová. Nemôžem dovoliť, aby pokazili ostatné deti.“
„Pane!“ vykríkla prekvapene. „Tie chúdence určite nikoho nepokazia!“
„Máme tu siroty, ale všetky pochádzajú zo slušných a vážených rodín, aj keď chudobných. Nepochybujem, že tí vaši uličníci sú poľutovaniahodní, ale ak nemáte ich rodné listy, nemôžem ich prijať.“
„Možno som sa nevyjadrila dosť jasne,“ prinútila sa k zmierlivému úsmevu. „Budem vám za ich pobyt pravidelne platiť. Sú to veľmi milí chlapci. Potrebujú len trochu disciplíny a vzdelanie, aby si jedného dňa vedeli nájsť prácu. Som presvedčená –“
„Slečna Hamiltonová!“ prerušil ju znova. „Také deti u nás nie sú vítané. A ani také ženy, ako ste vy!“

„Ženy ako som ja? Nemôžete predsa odsúdiť tie deti kvôli mne.“
„Toto je slušné kresťanské zariadenie. Som si istý, že to dokážete pochopiť.“
„Skutočne? Nezdá sa mi, že váš postoj je kresťanský. Nebola azda Mária Magdaléna pobehlica?“
„Tam sú dvere, madam,“ rozlúčil sa s ňou ostentatívne.
„Pán Webb, odsudzujete tie deti na šibenicu.“
„Úlohou rodičov je, aby im vštepili základy morálky.“
„Ale veď nemajú rodičov.“
„Odvezte ich do chudobinca v Marylebone –“
Potlačila nadávku. „Tam by som neposlala ani zatúlaného psa. Zaplatím vám oveľa viac –“
„Vzhľadom na pôvod vašich peňazí, slečna Hamiltonová, ich nemôžeme prijať.“
„A čo mám podľa vás s tými chlapcami urobiť? Nemôžem ich vyhodiť na ulicu.“
„Postarajte sa o nich sama,“ odsekol. Posmešne si premeral jej drahé šaty a potom fľochol na jej luxusnú ekvipáž pred oknami. „Určite si to môžete dovoliť.“
Belinda nahnevane vstala. Zahanbil ju tak, že nevládala prehovoriť. Zvrtla sa na päte a vybehla z riaditeľne.
„Andrew, Tom, poďme!“ Hlavu držala hrdo vzpriamenú, ale cítila sa nesmierne pokorená. Zobrala chlapcov za ruku a spolu s nimi pochodovala von. Na chrbte cítila riaditeľov odsudzujúci pohľad. Usadila deti do koča a ľadovým hlasom zlostne prikázala Williamovi, aby ich odviezol do paláca. Hľadela von oknom s rukami prekríženými na hrudi, zatiaľ čo chlapci, vystrašení z jej tichého hnevu, ju úzkostlivo a plní obáv pozorovali.
„Nechceli… nechceli nás, slečna Hamiltonová?“ spýtal sa napokon Tommy opatrne.
„Nemali pre vás miesto,“ prinútila sa odpovedať čo najpokojnejšie. „Nebojte sa. Všetko bude v poriadku.“ Ibaže vôbec neviem, čo si s vami počnem…
Róberta možno raní mŕtvica, keď ich privedie do paláca, ale čo iné môže urobiť? Keď sa nad tým zamyslela, uvedomila si, že jej ochranca sa vôbec nemusí dozvedieť o tom, že tam sú. Každý dostane nejakú prácu, aby si na seba zarobili. Andrew bude mať na starosti psov a Tommy môže pomáhať v kuchyni.
Keď prišli do paláca, požiadala Williama, aby jej s chlapcami pomohol. Vzhľadom na jeho vlastnú skúsenosť s chudobou bývalý zametač ulíc a komínov bol rád, že im môže pomôcť. Bucľatá kuchárka ich tiež okamžite zobrala pod svoje materinské krídla. Statná žena bola šťastím takmer bez seba, že bude môcť tie chúdence kŕmiť a rozmaznávať.
Belinda pozrela do ich bledých, špinavých tváričiek a začala im vysvetľovať, ako sa majú správať. Jasne a zreteľne im povedala, že ak niektorý z nich ukradne čo i len kocku cukru, sama im nareže na zadok. Radšej nech dostanú výprask od nej, ako by mali skončiť vo väzení a potom so slučkou na krku.
V ubytovacích priestoroch pre služobníctvo sa našlo miesto pre ďalšie dve postele. Chlapci si, našťastie, všetkých získali hneď od prvej chvíle, ako prekročili prah paláca. Jedna zo slúžok, ktorá rozdávala úsmevy na všetky strany, odbehla, aby im pohľadala čisté šaty. V dome, v ktorom vyrástlo päť Hawkscliffovcov, boli truhlice na povale napratané chlapčenskými šatami, z ktorých už dávno vyrástli. Väčšina z nich bola vo veľmi dobrom stave.

Kým sa to dialo, vojvoda sedel v pracovni s nejakou návštevou. Tak informoval Belindu majordómus, ktorý sledoval celé dianie so zamračenou tvárou a s obavami, ale zdržal sa komentára. Bol presvedčený o tom, že vojvoda by sa mal vyjadriť k tomu, že jeho milenka si priviedla domov dvoch malých tulákov. Medzitým im začala kuchárka prihrievať mäso od včera.
Keď sa napokon udivení, ale šťastní chlapci s chuťou pustili do jedla, Belinda sa na kuchárku vďačne usmiala. Žena jej úsmev opätovala a modré oči jej žiarili láskou.
Teraz, keď mala istotu, že je o deti dobre postarané a sú v bezpečí, odišla do svojich komnát. Vedela, že by sa tým nemala trápiť, ale aj tak nemohla zabudnúť na riaditeľovo pohŕdanie. Po celodennom behaní po meste sa cítila unavená a špinavá, a tak potiahla za zvonček a požiadala slúžku, aby jej pripravila kúpeľ.
Kúpeľ a oddych – to bolo presne to, čo potrebovala pred večierkom. Vošla do šatníka a obzerala si nové šaty, aby sa rozhodla, čo si oblečie.
O polhodinu sa už cítila ako v nebi, voľkajúc si v horúcom kúpeli, ktorý voňal ružami, s nohami vyloženými na plechovej vani. Zvody stúpala para, ktorá jej zvlhčovala pramienky vlasov. Tvár a šiju si natrela vzácnym balzamom a cítila, ako sa jej pokožka prekrvuje. Napila sa vína, vzdychla si a oprela sa hlavou o okraj vane. Snažila sa zabudnúť na všetky starosti.
Nemala predstavu, koľko času uplynulo, keď sa ozvalo rázne klopanie na dvere.
„Belinda, tu je Hawkscliffe.“
Vydýchla a doširoka otvorila oči. Vzpriamene si sadla vo vani, ale on už bez ďalších okolkov vošiel dnu a tváril sa veľmi ustarostené.
„Ide o tú večeru –“
Zháčil sa. Upierala naňho veľké oči a neodvažovala sa ani dýchať.
Potom sa mu na tvári objavil rozmarný, zmyselný úsmev. „Áá, to je ale milé prekvapenie!“ Zakopol za sebou dvere, zamkol a potom sa okúzľujúco usmial. „Hawkscliffe, chlapče, ty skutočne vieš, kedy máš prísť!“
Belinda sa nervózne usmiala a očervenela. Najprv sa zľakla, že prišiel za ňou kvôli chlapcom, ale zdalo sa, že má oči len pre ňu a nič viac ho nezaujíma. Ponorila sa do vody a rukami si nahrnula mydlovú penu k sebe, aby zahalila svoje nahé telo pred jeho zvedavým pohľadom. Keďže hrala pred ním svetaznalú kurtizánu, nechcela, aby si všimol jej hanblivosť, ale pravda bola taká, že ešte nikdy v živote ju žiadny muž obnaženú nevidel.
„Chcel si niečo?“
„Až doteraz nie,“ zvodne sa usmial.
Vyčítavo naňho zazrela. Prešiel k nej a zdalo sa, že je spokojný sám so sebou. Určite doposiaľ pracoval, pomyslela si. Vestu mal porozopínanú a rukávy košele vyhrnuté.
Prešiel k vani, sklonil sa a chytil ju za bradu. Potom ju zľahka pobozkal na ústa. „Dobrý večer, zlatovláska,“ zašepkal. „Ďakujem ti za darček. Budem si ho opatrovať ako oko v hlave.“ Poklepkal jej prstom po nose.
Odtiahla sa a usmiala sa naňho. Nesmierne sa jej uľavilo. Ak je dôvodom jeho návštevy vďačnosť, tak o chlapcoch zrejme nič nevie.
„Prečo mi stále niečo kupuješ?“
„Robí mi to radosť.“
Zmätene pokrútil hlavou. „Chcel som ti len povedať, že do zoznamu našich hostí musíme pripísať ďalšieho.“
„Hádam len nie regenta?“ zašepkala zhrozene. Aj tak už mala dosť problémov s vypracovaním zasadacieho poriadku, pretože musela usadiť niekoľkých neurodzených mužov, ktorí však mali významné postavenie vo vláde, spolu s vojvodami a vikomtmi. Desila ju predstava, že urazí niečiu samoľúbosť tým, že miesto pri stole nebude zodpovedať postaveniu a pôvodu hosťa.
„Lord Coldfell,“ prezradil jej.
„Ale?“ prekvapene položila víno na malý stolík vedľa vane.
„Okolnosti sú trochu zvláštne,“ pripustil, „ale vojvoda je naším rodinným priateľom už celé roky. Vedel, že by som nikdy nezviedol jeho manželku. Práve on sa zmienil predo mnou o podozrení voči Dolphovi a priviedol ma na stopu.“
„Vie, o čo nám ide? Pozná pravdu?“ spýtala sa znepokojene.
„Nie, moja drahá. To je len naše malé tajomstvo,“ zašepkal s očarujúcim úsmevom, ktorý mu opätovala.
„Takže pred chvíľou si sa v pracovni rozprával práve s ním?“
Pozorujúc mydlové bubliny, ktoré sa vznášali na hladine, mávol odmietavo rukou. „Nie, to bol Clive Griffon, ktorý ma bol znova otravovať.“
„Kto je to?“
„Rojčivý mladý idealista, ktorý sa dožaduje, aby som ho dostal do Dolnej snemovne poslancov.“
„Vážne?“
„V jednom z okrskov, ktoré mám pod kontrolou, sa uvoľnilo poslanecké miesto. Griffon to chce skúsiť v politike.“
Belinda nadvihla obočie. „Ide o volebný okrsok?“
„Tak sa im ľudovo hovorí,“ pripustil povýšenecky.
Medzitým sa celkom upokojila, pretože išlo o bezpečnú tému. „A koľko volebných okrskov máte pod kontrolou, Vaša výsosť?“
Pobavene sa na ňu zahľadel. „O niečom takom džentlmen nikdy nehovorí.“
„No tak!“
„Šesť.“
Od prekvapenia takmer otvorila ústa: „Šesť?!“
„Je to veľa, ja viem,“ pripustil ostýchavo, hoci oči mu svietili smiechom, „ale Dovenshire má o jeden viac.“
„Prečo musia šľachtici do všetkého strkať nos? Nemohli by ste sa uspokojiť so Snemovňou lordov? O tom, kto je v Dolnej snemovni, by mali rozhodovať len a len voliči.“
Pokrčil plecami. „Tak to funguje. Nemôžem za to.“
Nespúšťal oči z jej kolien, vykúkajúcich z peny. Uvedomila si, že jej jeho prítomnosť už vôbec neprekáža.
„Pravda je taká,“ začal znova trochu duchom neprítomné, „že som sa pokúsil prinútiť Aleca, aby sa o to miesto uchádzal, ibaže on nejaví o politiku záujem. Zaujímajú ho len ženy a hazard.“
„Tvoj brat vôbec nie je typ politika,“ odvážila sa vysloviť svoj názor.
„Ale tento mladý Griffon… Nuž, na môj vkus je až príliš horlivý.“
„Aj takých treba.“
„Má odvážne predstavy.“
„Je radikál?“
„Nezávislý.“
„Zdá sa, že ťa celkom zaujal.“
Pokrčil plecami. „Chce reformovať trestný zákon – s tým môžem len súhlasiť. Ale reformovať celý parlament?“ pokrútil skepticky hlavou. „To sa nikdy nestane… hoci by sa možno malo.“
„Z teba ešte jedného dňa bude whig, drahý vojvoda,“ zabávala sa nad jeho odvážnymi myšlienkami. „Prečo nechceš poskytnúť tomu Griffonovi príležitosť?“
„Má na to vzdelanie i rodinné zázemie, to musím uznať. Je synom sudcu a pozná zákony. Ale je príliš mladý.“
„Aj Alec je mladý. Napokon, aj ty sám –“
„Tak moment, Belinda!“ prerušil ju a jeho hlas bol odrazu veľmi dôverný.
„Áno?“
„Odmietam sa baviť o politike čo i len sekundu dlhšie, keď sa predo mnou kúpe nahá žena. Proti tomu nie je žiadny muž dosť imúnny.“
Oprela sa lakťami o okraje vane a šibalsky sa naňho usmiala. „Flirtujete so mnou, Hawkscliffe?“
„Pokúšam sa o to.“
„A máte v úmysle tam len tak sedieť a zízať na mňa, kým sa budem kúpať?“
„Môžem?“
„Bola by som radšej, keby ste urobili niečo užitočnejšie. Poďte sem a vydrhnite mi chrbát, Hawkscliffe.“ Prekvapene si sadol. „To má byť pozvanie?“
„Skôr príkaz.“
„Aha.“ Vstal z postele, pomaly prešiel k vani a postavil sa za ňu. Srdce sa jej rozbúšilo a s napätím ho pozorovala kútikom oka. „Ty… malá potvora… Provokuješ ma?“ hundral si popod nos. ‚
„Nesmiem? Priznám sa, že sa mi celkom páčite.“
„Podobne, slečna Hamiltonová, a dovoľte, aby som vám povedal, že sa cítim poctený vašou priazňou.“ Pritiahol si taburetku, ktorá stála pri okne, a sadol si na ňu.
Zachvela sa, keď strčil ruku do vody a začal sa hrať s mydlovými bublinkami, pričom sa zľahka dotýkal jej nahého tela. Otočila sa a nastavila mu chrbát.
S ústami pri jej uchu zašepkal: „Si ty ale opica!“
„Dala som vám povolenie rozprávať, Hawkscliffe?“ umlčala ho roztopašne. „Umyte mi chrbát. Hneď teraz.“
Cítila, že sa usmieva. Pobozkal ju na plece.
„To je ale novinka,“ mudroval, kým jej mydlil chrbát. „A to som si myslel, že len ja môžem rozkazovať tebe.“
„Máte to nejaké dopletené, Hawkscliffe.“
„Prestaň už s tými rečami, lebo v opačnom prípade prídeš o svoje postavenie pri milovaní so svojím sluhom.“
Usmiala sa a naklonila sa ešte viac dopredu, aby jej mohol umyť celý chrbát. Na pokožke cítila jemný dotyk jeho skúsených rúk.
„Vynikajúca práca,“ priadla, keď prstami prechádzal po jej chrbtici.
„K vašim službám, madam.“ Hladkal ju po bokoch a prstami naháňal mydlové bubliny, keď jej zľahka masíroval plecia. Cítila, ako sa z nej pod jeho dotykmi vytráca všetko napätie. „Môžem vám umyť aj ruky, madam?“ zašepkal jej pri uchu.
Oprela mu hlavu o plece, ospalo sa usmiala a odvážne ho vyzvala: „Povedzte prosím.“
„Prosím,“ opakoval priškrteným hlasom. 
„Môžete.“
Okamžite sa do toho pustil. Čupol si k vani a sústredil sa na novú úlohu. Lesklé čierne vlasy sa mu v stúpajúcej pare skrútili do malých kučierok.
Keď jej roztieral mydlo po ramene, natiahla ruku ponad jeho plece a rozviazala mu nákrčník. Potom mu rozopla zopár gombičiek na košeli a plná obdivu sa dotýkala jeho lesknúcej sa vlhkej hrude. Chvíľu naňho roztúžene hľadela, potom si ho pritiahla k sebe, aby ho pobozkala. Jazykom mu pootvorila pery a začala ho zmyselne bozkávať. Hrdelne zastonal, potom jej siahol pod rameno a chytil ju za prsník. Roztúžene sa o neho oprela. Dotyk jeho rúk bol ohromujúci a nádherne nežný. Hnietol jej prsník a potom jeho namydlené prsty začali pomaly krúžiť okolo jej ľavej bradavky.
Rozkoš bola taká fascinujúca, že ho zabudla aj bozkávať. Jednoducho zatvorila oči a vychutnávala si slasť. Telo jej ochablo od vzrušenia. Skúmal rukami každý záhyb jej tela a po celý čas ju nenásytné bozkával. Prehýbala sa pod jeho dotykmi, až mu ponúkla aj druhý prsník. Nenachádzala vo svojej duši žiadny strach, len neviazané potešenie, pretože toto bol jej ochranca, ktorému bezvýhradne dôverovala.
Kľakol si za ňu, strčil obidve ruky do vody až po lakte a začal jej hladkať boky a stehná, ignorujúc, že si namočil rukávy.
„Bože môj, vieš ty vôbec o tom, aký si poklad?“ zašepkal jej do ucha. „Celé dni som sníval o tom, že sa ťa budem môcť takto dotýkať… Si ešte krajšia, ako som si ťa predstavoval. Tvoja pokožka… je ako hodváb.“
„Ach, Róbert, prosím, pokračuj,“ šepkala horúčkovito zmietaná túžbou. Zatvorila oči a znova si oprela hlavu o jeho hruď.
„Ako to chceš, miláčik? Ukáž mi.“
Chytila ho za ruku a pod vodou si ju položila do lona. Srdce jej divo búšilo nad vlastnou opovážlivosťou.
„Myslel som si to,“ zašepkal a začal ju zľahka hladkať, prebúdzajúc v nej pocity, ktoré vysielali horúčavu vzrušenia do celého jej tela. „A nemám slečnu najprv dokúpať?“ dodal samopašne.
Netrpezlivo zastenala, ale dovolila mu, aby robil, čo chcel. Pomaly kĺzal prstami po jej ľavom ramene, prešiel k ruke, sklonil hlavu a pobozkal ju na hánku. Otočila ruku a ponúkla mu dlaň. Vtlačil do nej bozk a potom ju ústami pohladkal po zápästí, rozvášnené pozorujúc jej tvár.
„Môžem umyť vaše krásne nohy, slečna Hamiltonová?“
„Len… ak si vyzlečiete košeľu,“ navrhla odvážne.
Usmial sa. „Dobre.“ Nespúšťajúc z nej oči, vyzliekol si vestu a stiahol nákrčník.
Belinda si hrýzla pery a keď si sťahoval košeľu cez hlavu, zvedavo pozorovala, ako sa pod ňou objavuje jeho brucho a postupne aj široká svalnatá hruď.
Odhodil košeľu za seba a pri tom pohybe sa mu zvlnili odhalené svaly. Nemohla odolať túžbe dotýkať sa ho. Objala ho, vychutnávajúc jeho pevné svaly a horúcu pokožku. Prešla prstami z hrudi zarastenej kučeravými chĺpkami dolu po žliabku na bruchu, až narazila na opasok nohavíc. Zakvačila sa doň prstom a vyzývavo k nemu zdvihla nezbedný pohľad.
V tmavých očiach mu blčala vášeň.
S úsmevom a búšiacim srdcom sa oprela chrbtom o vaňu. „Je to nádhera, Hawkscliffe.“
Usmial sa, siahol pod vodu a s tichým zastonaním ju chytil za lýtko. So zatajeným dychom sledovala, ako jej po celom tele naskočili zimomriavky túžby. Podala mu mydlo a pozorovala ho, keď jej ho roztieral po nohe. Pobozkal ju na koleno.
„Máte nádherné nohy, slečna Hamiltonová.“
Oprela si líce o dlaň a hľadela, ako usilovne jej umýva ľavú nohu. Uchopil jej chodidlo do ruky a s nehou ho šúchal a masíroval. Keď sa palcom dopracoval k istému bodu na chodidle, celé jej telo zaplavili vlny rozkoše. Potom urobil to isté s pravou nohou. Láskal ju, až kým sa nezačala vrtieť a chichotať, pretože ju to šteklilo. Napokon jej starostlivo opláchol nohu, vytiahol ju z vody a pobozkal.
Vypleštila naňho oči. „Bože môj, Róbert, čo to so mnou stváraš?“
Hriešne sa na ňu usmial a podpichol ju: „Nieje to presne to, čo si chcela? Muža, ktorý ti bude bozkávať nohy? Muža, ktorý bude zbožňovať zem, po ktorej kráčaš? Nieje to presne to, čo si zaslúžiš? Tak nie je?“
Bola taká fascinovaná, že sa nezmohla na slovo. Chvíľu ju spaľoval vášnivým pohľadom a potom jej z vnútornej strany oblizol členok. Sklonil hlavu a pokryl celé jej chodidlo bozkami. Uchvátená pozorovala hru svalov na jeho pleciach, rukách a hrudi, zatiaľ čo jeho ústa postupovali čoraz vyššie po jej nohe.
„Vstaň!“ šepol priškrteným hlasom.
Ani jej nenapadlo, že by ho mohla neposlúchnuť. Každý kúsok jej tela priam horel od túžby. Postavila sa na roztrasené nohy, voda jej stekala po tele. Kľačal pri vani a hľadel na jej nahotu, ružovkastú vo svetle ohňa. Prsníky mala v chladnom vzduchu nádherne vztýčené, bradavky tmavé a zdurené, bolestne túžiace po jeho dotyku.
V jeho pohľade sa zračila oduševnená úcta a bázeň. „Žiadne množstvo peňazí nemôže dať mužovi právo, aby vlastnil toľkú krásu,“ zašepkal oduševnene.
Zastenala jeho meno a chytila sa ho za plecia, aby nestratila rovnováhu. Nežne jej objal boky a pobozkal ju na brucho. Zaborila mu prsty do vlasov a nejasne si uvedomila, že sa vôbec nebojí. Prekvapilo ju to. Perami sa dotýkal horného okraja trojuholníka chĺpkov, ktoré mala pristrihnuté presne tak, ako sa od kurtizány očakávalo.
Cítila, ako jeho teplý dych preniká k jej najcitlivejšej podstate. Zatiaľ čo jej voda na tele pomaly schla, v lone bola čoraz vlhkejšia. Usilovala sa zachovať si jasnú hlavu, ale vedela, že je to vopred prehratý boj.
„Toto v našej dohode nebolo,“ zašemotila.
„Viem, ale nemôžem inak.“ Maznal sa perami s jej bruchom. „Túžim si ťa vychutnať.“
Nečakal na jej súhlas, sklonil hlavu a odvážne ju pobozkal ešte nižšie. Zastonala. Palcom jemne nahmatal zdurený púčik, potom ju poláskal dôraznejšie a práve keď sa domnievala, že rozkoš už väčšia ani nemôže byť, začal ju láskať jazykom. Vykríkla unesená bezhraničným vzrušením.
Prehĺbil svoje erotické bozky a ona mu vbárala prsty do havraních vlasov v prudkom vzbĺknutí vášne. Harriette a Fanny jej o tom rozprávali, ale vôbec netušila, aké blaho pri tom žena cíti.
Napokon ju požiadal, aby vyložila pravú nohu na okraj vane. Najprv ju hladkal otvorenou dlaňou, potom do nej opatrne vsunul prst a zastonal: „Bože, si taká úzka!“
Trpko sa usmiala jeho slovám, ale potom sa všetky jej myšlienky rozpŕchli ako kŕdeľ splašených vrabcov, pretože jej začal dychtivo sať ten zdurený púčik a rytmicky vnáral do nej dva prsty, až kým sa jej vzdychy nezmenili na výkriky, ktoré neustále silneli. Pohybovala panvou v rovnakom rytme ako on, hlavu zaklonila dozadu a keď pocítila, že sa jej telom ženie ohnivá búrka, z celej sily ho chytila za plecia vlhké od pary. Ruky sa jej chveli, v celom tele pociťovala neznámu triašku. Ten výbuch pripomínal zásah bleskom a oslepil ju vo svojej nádhere. Vykríkla. Takmer stratila rovnováhu, zatiaľ čo on sa vpíjal do jej rosy, kým jej telo neopustili aj posledné záchvevy slasti a zostala slabá a roztrasená.
Pritisla sa k nemu. „Bolo to krásne, Róbert.“
Keď sa upokojila, zobral ju do náručia a odniesol do postele. Odhodil prikrývku a položil ju na plachtu. Znepokojene naňho pozrela, domnievajúc sa, že teraz si bude nárokovať právo na vlastnú rozkoš. On však siahol po prikrývke a zakryl ju.
Sadol si na okraj postele, oprel sa o ruku a sklonil sa, aby ju pobozkal. Potom zatvoril oči a oprel si čelo o jej čelo. Cítila, že jeho telo zápasí s planúcou túžbou.
„Čo to robíme?“ zašepkal prerývane.
„Neviem,“ hlesla a objala ho okolo krku.
Vydýchol jej meno, zastonal od túžby a celý krk jej obsypal bozkami. „Vedela si, že sa to stane. Vedela si, že nedokážem odolať.“
Prešla mu prstami po vlasoch a vo vášnivom vytržení zatvorila oči. „Si šťastný?“
„Taký šťastný, až mi to naháňa strach.“ Prudko otvoril oči a zahľadel sa na ňu. „Bol som sám nekonečne dlho… Keď som s tebou… keď som s tebou, zem spieva, hviezdy tancujú a prestávam nenávidieť sám seba za to, že som taký nudný patrón.“
Jeho slová ju prekvapili. Vzala jeho milovanú tvár do dlaní a usmiala sa so slzami v očiach. „Čo to vravíš, Róbert? Ja sa s tebou rozhodne nenudím.“
Odtiahol sa od nej so smutným úsmevom, tmavé oči mu horeli pod čiernymi mihalnicami ako západ slnka.
Ľúbim ta, horela túžbou povedať mu, zmenil si môj život k lepšiemu. Ale neodvážila sa.
Znova si zdráhavo vzdychol, vstal a poodišiel od jej postele.
Nadvihla sa na lakte a obdivovala hru svetla z ohňa na jeho hladkom svalnatom chrbte. „Kam ideš, drahý môj?“
„Obliecť sa na Blúcherov večierok. Budem ti chýbať pri obliekaní?“
„Strašne.“
Pousmial sa a než vykročil k dverám, prehodil si košeľu, vestu a nákrčník cez plece. „Róbert…“
S rukou na kľučke na ňu spýtavo pozrel. Zvodnú tvár mal ponorenú do tieňov a poletovali po nej odlesky blkotajúceho ohňa.
Potichu zašepkala: „Ďakujem“ Nato mu poslala vzdušný bozk.
S ironickým úsmevom sa uklonil. „K vašim službám, madam. Potešenie bolo na mojej strane.“




Jedenásta kapitola


O chvíľu neskôr už Róbert netrpezlivo vyčkával, kým mu komorník Knowles upraví nákrčník. Po celý čas bojoval s vlastným svedomím, ktoré naliehalo, aby zaplatil zvyšok dlhu Alfréda Hamiltona a umožnil tomu starcovi opustiť väzenie. Čím ďalej tým viac Belindu ľúbil, a preto jej chcel pomôcť. Vedel, že keby vyplatil dlhy jej otca, získal by si jej vďačnosť, ale bolo s tým spojené aj nemalé riziko. Podpísali dohodu a sľúbila mu pomoc, ale na základe čoho si mal byť istý, že ho neopustí, len čo nebude potrebovať peniaze na vyslobodenie otca? Je múdre urobiť gesto, ktoré otvorene ukáže, ako veľmi mu na nej záleží? Okrem toho sa obával, že keby ten dlh vyplatil, mohlo by sa to stať precedensom a kedykoľvek by sa dostala do úzkych, spoliehala by sa, že ju dostane z problémov.
Ale najviac zo všetkého sa obával toho, že keby sa Alfréd Hamilton dozvedel, čo vlastne jeho dcéra robí, mohol by ju ako rozhorčený rodič odvliecť násilím z jeho paláca. A on nedovolí, aby mu ju ktokoľvek zobral.
„Je to v poriadku, Vaša výsosť,“ skonštatoval komorník po poslednej úprave nákrčníka a potom s úsmevom dodal: „Budete sa jej páčiť, pane.“
Róbert prekvapene nadvihol obočie.
Knowles zamaskoval svoje pobavenie a uklonil sa mu so zdvorilým želaním: „Prajem vám príjemný večer, pane.“
„Ďakujem, Knowles. Myslíte, že vyzerám elegantne?“ dodal s úškrnom, potom vyšiel z izby a zbehol dolu schodmi, aby počkal na Belindu.
Keď sa dostal na podestu schodišťa, začul čudný zvuk. Zvuk, ktorý poznal veľmi dobre, ale nepočul ho už celé roky: detský smiech. A z toho smiechu znelo poriadne darebáctvo. Len čo sa mu naskytol pohľad do haly, zostal stáť a prižmúril oči. Bol si istý, že si s ním zahráva vlastný zrak. Pod lustrom stáli dvaja chlapci a skúmavo si obzerali staroveké rytierske brnenie, ktoré dostal jeden z jeho predkov od kráľa Henricha VIII. Špinavými prstami sa dotýkali čepele vylešteného meča.
„Pánečku!“
„Toto by mohlo niekoho aj zabiť!“
„Ehm, ehm,“ ozval sa Róbert zo schodov.
Chlapci vykríkli a chceli splašene ujsť. Róbert zdvihol hlavu, založil si ruky za chrbát a pomaly kráčal dolu po schodoch. Zrejme sú to príbuzní niektorého zo sluhov.
„Toho meča sa nesmiete dotýkať. Je veľmi starý. Čo robíte mimo priestorov pre služobníctvo?“
Neodpovedali, len naňho ohúrené vypliešťali oči, ktoré im takmer vypadli z jamôk. Prekrížil si ruky na hrudi a týčil sa nad nimi ako hrozba. Zamračene si obzeral brnenie. „Celé ste ho zachytali. Zasa ho bude treba leštiť.“
„Prepáčte, pane,“ povedal úctivo vyšší z chlapcov, akoby sa rozhodol, že sa musí správať odvážne.
„Komu vlastne patríte?“
Začali sa spolu pošepky radiť a v tej chvíli mu pripomenuli bratov – dvojčatá Luciena a Damiena. Kým boli deti, mali svoj vlastný jazyk a dodnes sa zdalo, že dokážu jeden druhému čítať myšlienky.
„Niečo som sa vás pýtal.“ Róbert sa pomaly sklonil, až mal hlavu vo výške ich očí.
„Mohli by ste upresniť otázku?“ spýtal sa vyšší chlapec, škrabúc sa po hlave.
„Kto je vaša matka a otec, kde sú?“
Pokrčili plecami. Róbert sa zamračil.
Zdalo sa, že starší z chlapcov sa rozhodol otázku zahovoriť. Kývol na brnenie a spýtal sa: „Je vaše?“
„Áno.“
„Obliekate si ho niekedy?“
Róberta jeho otázka pobavila a veselo sa zasmial. „Nie.“
„Prečo nie?“
„Nebola na to príležitosť. A okrem toho som príliš vysoký.“
„Mohol by som si ho skúsiť?“
„Nie, ty si zasa príliš malý. Chlapci, ako ste sa sem dostali?“
„Priviedla nás slečna Hamiltonová,“ odvážil sa menší.
„Slečna Hamiltonová?“
Starší chlapec naňho obozretne pozrel. „Vy ste jej frajer, že?“
Róbert na to nemienil odpovedať. „Odkiaľ poznáte slečnu Hamiltonovú?“
„Dávala nám pomaranče.“
„Čože?“
„Pomaranče,“ zopakoval starší chlapec, znechutene zazrúc na brata za jeho prostorekosť. „Dávala nám pomaranče vtedy, keď ich predávala na ulici.“
„Teraz už nedostávame žiadne pomaranče,“ povedal sklamane ten menší z nich.

Belinda schádzala po mramorovom schodišti, upravená na večeru u generála Blúchera. Na šatách mala priesvitnú tuniku prekrásnej perleťovej farby, na hlave elegantný klobúčik s perom, pospevovala si a pohojdávala pritom vyšívanou kabelkou, ktorú mala prevesenú na zápästí. Keď zišla do polovice schodišťa, začula Róbertov rozhovor s chlapcami.
Zostala stáť na mieste ako skamenená.
Jednou rukou mocne zovrela zábradlie, druhú si pritlačila na žalúdok a vydesená počúvala, ako Tommy prezrádza Róbertovi podrobnosti o predchádzajúcom ponižujúcom období jej života. Nechcela, aby sa o tej epizóde niekedy dozvedel.
Róbert stál chrbtom k nej a čupel pred deťmi. „Predávala pomaranče?“ zopakoval užasnuto. V očiach vysokopostaveného šľachtica bola pouličná predavačka tisíckrát opovrhnutiahodnejšia než rozmaznávaná kurtizána.
Plná poníženia prižmúrila oči, potom ich znova otvorila a uprene hľadela na trojicu, ktorej stretnutie pokladala za vylúčené. Mala pocit, že sa dostala do pasce. Než stihla ujsť, všimol si ju Andrew a očká sa mu rozžiarili. „Slečna Bel!“ vykríkol.
Nechali neznámeho pána tak a rozbehli sa k nej, dupotajúc po schodoch. Tommy ju objal okolo nôh a Andrew chytil za ruku a začal ťahať dolu, aby jej ukázal brnenie. Obidvaja boli vzrušením celé bez seba.
Róbert sa pomaly vzpriamil, znovu si prekrížil ruky na hrudi a pozoroval výjav s nečitateľným výrazom na tvári. Belinda si ten pohľad všimla a len-len že nerozhodila v zúfalstve rukami.
Práve teraz, keď si myslela, že sa jej život začína obracať k lepšiemu, lebo si Róbert pomaly uvedomuje, že ho je hodná, musí zistiť, že jeho milenka bola predavačkou pomarančov! Došľaka, od osudu to nie je fér!
Medzitým ju každé z detí začalo ťahať opačným smerom.
„Tommy, veď spadnem. Pusti ma!“ Pokúsila sa vymaniť z objatia jeho rúk. Vtedy si všimla, že má na šatách odtlačky chlapcových špinavých prstov. To bola posledná kvapka do kalicha jej hnevu.
„Dočerta!“ vykríkla nazlostené, prehlušiac ich vzrušený džavot. „Viete si predstaviť, koľko tie šaty stáli?! A vy ste mi ich zničili! Teraz sa musím vrátiť hore a prezliecť sa. Prídeme neskoro na večierok. Vlastne tam už ani nechcem ísť!“
„Chlapci!“ zasiahol Róbert ostro a podišiel k nim. „Sadnite si. Sem.“ Luskol prstami a ukázal na schod.
Ustráchane ho poslúchli. Potom plní úzkosti upreli oči na Belindu. „My sme nechceli, slečna Bel –“
„Ja viem, viem,“ vzdychla zmierlivo. Už jej bolo ľúto, že sa na nich tak osopila. „To je v poriadku, Tommy. Nechcela som na vás kričať.“ Najradšej by sa prepadla pod zem. Od rozčúlenia očervenela v tvári. Prinútila sa pozrieť na Róberta. Neuvidí v jeho očiach veľkopanské pohŕdanie? Našla však v nich len trpezlivosť.
„Chceš zostať doma?“ spýtal sa.
Doma? pomyslela si nešťastne. Som tu vari doma?
Poslal chlapcov do kuchyne za kuchárkou. Neopovážili sa neposlúchnuť.
Pomaly podišiel k nej a prezeral si odtlačky drobných prštekov na jej šatách. „Komorník to vyčistí bielym vínom. Ak nie, kúpim ti druhé.“
Jeho pokojný tón ju pripravil o posledné zvyšky sebaovládania. Vborila tvár do dlaní, sadla si na schod a rozplakala sa.
Róbert si sadol na schod pod ňou a pohladkal ju po kolene. „Prečo si mi to nepovedala?“
„Ako som mohla? Nechcela som, aby si vedel, ako hlboko som klesla. Mám svoju hrdosť. Skúšala som kadečo, kým som začala predávať, musíš mi veriť.“
„Ale ja som nemal na mysli pomaranče. Prečo si mi nepovedala, že si sem priviedla tie decká?“
Jeho slová ju zaskočili. Zdvihla hlavu a neisto naňho pozrela. „Sľubujem, že sa o tých dvoch postarám. Prisahám, že nebudú robiť žiadne ťažkosti. Sama vyleštím to brnenie a –“
„Odkiaľ sú?“
„To vie iba Všemohúci. Stretla som ich na ulici. Trochu som sa o nich starala. Keď som ich dnes uvidela, pokúsila som sa ich umiestniť do internátnej školy pre chudobné deti, ale riaditeľ ich odmietol prijať. Zarobia si na seba, to ti sľubujem. Okrem mňa nepoznajú žiadneho dospelého človeka, na ktorého by sa mohli obrátiť s prosbou o pomoc. Sú to dobrí chlapci, len trochu hluční a nevychovaní. Cítim, že je mojou povinnosťou postarať sa o nich –“
„A mojou povinnosťou je postarať sa o teba,“ šepol a chytil ju nežne za ruku.
Vystrašene mu pozrela do očí. „Neprikážeš mi, aby som ich poslala preč?“
„Ale kdeže! Prečo si taká rozrušená?“ Hlas mal hlboký a upokojujúci. „Cítim, že ťa trápi aj niečo iné. Čo predo mnou zatajuješ?“
„Nechcem, aby nás moja minulosť rozdelila.“
„Milá slečna Hamiltonová,“ káral ju nežne, „náhodou ja mám pomaranče veľmi rád.“
„Naozaj?“
„Mala by si sa mi zdôveriť so všetkým, čo ťa trápi.“
Lenže to nemôžem, pomyslela si nešťastne.
„Nesľúbil som ti, že ťa nikdy nesklamem? Keď sme sa stretli po prvýkrát, nechcela si mi povedať o Dolphovi. A ochránil som ťa pred ním. Nechcela si, aby som vedel o Mickovi Bradenovi, ale aj vtedy som stál pri tebe. Nechcela si, aby som sa dozvedel, že tvoj otec je vo väzení, ani že si učila v Akadémii pani Hallovej. Keď si sa mi napokon so všetkým, čo som vymenoval, zdôverila, sklamal som ťa?“
„Nie,“ zašepkala zahanbene.
„Zradil som ťa niekedy? Nahneval som ťa?“
„Nie, to nie.“
„Som na tvojej strane, Bel. Nemohla by si už prestať so všetkými tými tajnosťami?“
Zdalo sa jej, že omdlie, ak neprestane na ňu tak nežne hľadieť.
„Chcem ti len pomôcť.“
„Už si mi pomohol, Róbert. Viac ako si myslíš.“
Potľapkal ju po kolene a očami sledoval svoju ruku. „Bol by som rád, keby si mi umožnila pochopiť, prečo je v tvojich očiach ukrytý taký hlboký žiaľ. Pokúšam sa ho vyhnať, ale vždy sa vráti.“
Sklonila hlavu a zo všetkých síl sa usilovala zachovať pokoj. Nevedela, ako dlho ešte dokáže znášať jeho nežnosť bez toho, aby sa znovu rozplakala.
„Videla som príliš veľa žiaľu a bolesti,“ hlesla napokon.
„Čo napríklad?“
„Nuž…“ Zvieralo jej hrdlo a takmer nevládala rozprávať. Rýchlo zhľadúvala v pamäti logické vysvetlenie. „Napríklad tí chlapci. Tisíce takých, ako sú oni, žijú na uliciach v nepredstaviteľnej biede a špine.“ Vtom si uvedomila, že Hawkscliffe – jeden z najvplyvnejších mužov v parlamente – má moc a prostriedky, ktoré by mohli všeličo zmeniť aj tam, kde obyčajní smrteľníci ako ona nezmôžu vôbec nič.
„Áno?“ naliehal, čakajúc na pokračovanie.
Dlaňou spočívala na jeho ruke a teraz ovinula prsty okolo nej a odhodlane pozrela do jeho zamatovohnedých očí. „Ak naozaj nemáš nič proti tomu, že nepôjdeme ku generálovi Blúcherovi, rada by som ti ukázala jedno miesto. Ale varujem ťa, nebude to pekný pohľad.“
„Aké miesto?“
„Ukážem ti tú stránku života, ktorú si určite nikdy nevidel. Tieto deti –“
„Belinda, hovoríme o tebe.“
„Áno… ja viem.“ Sklopila oči. „A ďakujem ti, že máš o mňa záujem a stojíš pri mne. Nikdy som nemala takého priateľa, akým si sa pre mňa stal ty. Moje problémy sú však malicherné v porovnaní so situáciou tých dvoch chlapcov. Pôjdeš so mnou?“
Skúmavo si ju obzeral a potom prikývol, tváril sa však zmätene. „Ak si to naozaj želáš…“
Postavila sa na špičky a pobozkala ho na líce.
„Ďakujem ti. Urobíš dobre, keď sa prezlečieš z tých krásnych šiat a dáš si na seba niečo jednoduchšie. Na mieste, kam pôjdeme, žijú deti v Andrewovom veku, ktorí by boli schopní podrezať ti hrdlo kvôli retiazke na hodinkách.“
„Čože?“
„Stretneme sa o desať minút,“ zavolala ponad plece a rozbehla sa hore po schodoch, aby sa vyhla jeho ďalším otázkam.

O polhodinu Róbert už v duchu preklínal svoju ochotu súhlasiť s tým nezmyselným dobrodružstvom. Kone klusali tmavým labyrintom špinavých úzkych uličiek v jednej z najchudobnejších štvrtí Londýna. Nebolo to miesto pre civilizovaného človeka, nieto ešte pre dámu. Sedel obkročmo na vysokom, nepokojnom vraníkovi a klusal popri pokojnej Belindinej kobyle. V ruke zvieral pištoľ a bol pripravený kedykoľvek vystreliť. Neustále sa podozrievavo obzeral po ulici a oknách ošarpaných budov. William sedel na ďalšom koni a kryl im chrbát.
Úzkymi uličkami sa šíril vlhký pižmový pach Temže. Tma bola ako v rohu a nezmiernili ju ani pouličné lampy. Žiadne tu totiž neboli. Na obchodoch viseli poškodené tabule, strašidelné vŕzgajúce v studenom vetre. Cesty boli plné dier, číhali na každom kroku, a boli také hlboké, že kôň sa mohol kedykoľvek zraniť.
„Dúfam, že toto všetko má nejaký zmysel,“ hundral nespokojne.
Belinda sedela bokom v dámskom sedle, tvár mala zahalenú tenučkým závojom a výraz jej zakrývala kamenná maska vynúteného pokoja. Potiahnutím za uzdu zastavila koňa. „Tamto,“ zašepkala a ukázala na akýsi sklad.
Róbert naň skúmavo pozrel. „Zdá sa, že je opustený.“
„Želala by som si, aby bol.“ Popchla koňa znovu do kroku.
Róbert pokrútil hlavou nad jej odvahou, zľahka stisol koňa členkami a pobral sa za ňou.
Keď sa dostali ku skladu, zastala a zoskočila z koňa.
„Čo to robíš?“
„Idem tam.“
„To nemôžeš –“
„Postaráte sa mi o koňa, William?“ Otočila sa k sluhovi. „Áno, madam.“ Mladík svižne zoskočil z koňa a zobral do ruky uzdu jej kobyly. 
„Belinda!“
„Prišli sme sem predsa kvôli tomu, aby si to videl. Najprv pôjdem ja.“
„To nemyslíš vážne!“ vybuchol.
„Poznajú ma. Keď pochopia, že im nehrozí nebezpečenstvo, zavolám ťa.“
„Belinda, v žiadnom prípade tam nepôjdeš. Vráť sa!“ prikazoval jej, ale nevšímala si ho. Zložila si jazdecký klobúčik a ponáhľala sa k skladu.
Róbert, popod nos nadávajúc, zoskočil z koňa a vybral sa za ňou. Vtedy si všimol akýsi pohyb. Zatajil dych a vytiahol pištoľ, ale z tmy sa odrazu vyrojili drobné postavičky a začali sa zhromažďovať okolo Belindy. S údivom hľadel na scénu pred sebou.
Deti!
Uvedomil si, že toto je flash house, miesto, kde žijú siroty, ktoré kradli alebo šliapali ulicu pre svojich „dobrodincov“. Samozrejme, vedel, že tieto strašidelné domy existujú, ale ešte nikdy žiadny z nich nevidel na vlastné oči.
Belinda sa sklonila a pohladkala malé otrhané stvorenie. Niektoré deti ju objali. Videl, že siahla do peňaženky a rozdávala im peniaze. Hľadel na ňu ohromený jej láskyplným srdcom, kvôli ktorému sa odvážila vstúpiť do podsvetia plného brutality, špiny a biedy.
S narastajúcou ľútosťou hľadel na zúbožené stvorenia, ktoré ju obkolesili. Všetko to boli budúci zlodeji a prostitútky, budúce „krmivo“ pre šibenice lorda Eldona. Aj keď to bola veľmi ponurá predstava, strach o Belindinu bezpečnosť ho neopúšťal. Niekde v blízkom okolí určite striehne pasák a jeho spoločníci, nebezpeční násilníci, pretože tieto deti, ktoré vyzerali ako nočné prízraky, celkom určite nekradli pre seba. Boh vie, čo za hrdlorezi sa potulujú v týchto končinách. Bol rád, že si zobral pištoľ a že ozbrojil aj Williama. Všetci traja budú mať veľké šťastie, ak neskončia ako mŕtvoly plávajúce v Temži.
Práve vtedy mu Belinda kývla, aby podišiel bližšie. Zastrčil pištoľ do puzdra a obzrel sa ponad plece, aby sa presvedčil, či William nemá problémy s jeho temperamentným vraníkom. Keď sa blížil k Belinde, cítil sa ako Gulliver v krajine Liliputánov. Mĺkve deti s vpadnutými očami mu uhýbali z cesty.
Na Belindino naliehanie nazrel cez dvere visiace z pántov do skladu. Celý šokovaný si obzeral nespočetnú masu detských tvárí vo vnútri.
Keď odchádzali, bol taký ohúrený, že sa nezmohol ani na slovo a len zamyslene mlčal.
„Si v poriadku?“ spýtala sa ho, keď sa vracali ku koňom.
Prikývol. „A ty?“
„Ja som na to zvyknutá.“ Dlho hľadela do ústia susednej uličky, ktorá zívala do čiernej tmy, akoby bola bránou do pekla. „Len ľutujem, že ma videli takú vyfintenú. Dala som im zlý príklad.“ Znova si nasadila jazdecký klobúčik a kráčala ku koňom.
Pomohol jej do sedla. William zatiaľ tíšil nepokojného vraníka. O pár minút už boli na ceste z nebezpečného labyrintu špinavých uličiek.
„Pre tie deti treba niečo urobiť,“ povedal zrazu Róbert.
Belinda naňho vďačne pozrela – a zdalo sa jej, že mu hľadí rovno do duše. „Vedela som, že budeš zmýšľať rovnako ako ja. Existuje zopár charitatívnych organizácií, ktoré sa pokúšajú týmto deťom pomôcť, ako Filantropická spoločnosť alebo Spoločnosť pomoci chudobným, ale to zďaleka nestačí. Ako keby sa pokúšali zabrániť povodni štopľom z fľaše.“
Natiahol k nej ruku. Uprela naňho spod závoja oči. „Ešte nikdy si nebola krajšia ako v tejto chvíli,“ zašepkal. „Urobím všetko, čo bude v mojej moci, aby som tým deťom pomohol.“
„Vedela som, že s tebou môžem rátať.“ Vďačne mu stisla ruku, ale potom ho pustila, aby usmernila koňa.
Len čo sa vrátili do paláca, pobozkala ho na líce a pobrala sa do postele s ospravedlnením, že je príliš vyčerpaná.
So smútkom nad úbohosťou sveta šiel Róbert do pracovne. Cestou k stolu pohladkal klavír a potom si sadol, aby si zapísal myšlienky a otázky týkajúce sa pomoci sirotám, ich kriminálnej činnosti a ďalších neduhov, ktorými bol Londýn zamorený len kúsok od parlamentu, Buckinghamského paláca a iných aristokratických sídiel.
Z času na čas sa pristihol, že hľadí do prázdna a v myšlienkach sa vracia k Belinde. Nikdy by si nemyslel, že niečo také pripustí, ale začínal chápať, že jej rozhodnutie stať sa kurtizánou sa nezrodilo zo ziskuchtivosti, ako sa spočiatku domnieval. Nebola to jej chyba, ale chyba jej nezodpovedného otca a Dolphovej nemilosrdnosti. Kvôli nim sa toto ušľachtilé stvorenie, ktoré bolo vychované vo všetkej počestnosti a slušnosti, ocitlo medzi núdznymi a stala sa z nej pouličná predavačka. Muselo ju to nesmieme ponižovať, pomyslel si a cítil sa stiesnene, keď si spomenul na netaktné poznámky, ktorými komentoval jej spôsob života.
Doposiaľ nevedel, že jej rozhodnutie stať sa kurtizánou bolo otázkou prežitia. Dnes večer sa mu otvorili oči a začal si uvedomovať význam spojenia boj o prežitie. Napriek všetkému, čo ju postretlo, nestratila schopnosť všímať si osudy iných a pomáhať im.
Položil brko na stôl a oprel si bradu do dlaní. Odrazu sa cítil ako obyčajný pokrytec. Po celý ten čas, čo na ňu hľadel zvysoka a odsudzoval ju ako kurtizánu, jej srdce prekypovalo láskou voči nešťastníkom v núdzi a zachovalo si tichú, dobre utajovanú čistotu a bezúhonnosť, ktorá mu teraz svietila v tme ako maják.
Dobrý Bože, prestaň s tými nezmyslami! prikázal mu hlas rozumu, ktorý mu pripomenul úsečné slová zosnulého otca. Takmer si vedel predstaviť, že z tmy naňho gáni tieň jeho predchodcu – ôsmeho vojvodu z Hawkscliffu. Je to absurdné, prihováral sa mu otcov tieň. Ty si predsa vojvoda a ponižuješ sa kvôli akejsi kurtizáne. Prestaň si ju idealizovať a prestaň sa kvôli nej trápiť. Spamätaj sa, skôr než si začne z teba robiť blázna, pretože to je presne to, čo urobí, ak dovolíš, aby to pokračovalo.
Práve vtedy sa ozval gong na hodinách starého otca a predstava rozhnevaného otca sa stratila, nechajúc ho napospas obavám a strachu z citu, ktorý sa v ňom začal rodiť voči Belinde.
Po chvíli sa vojna medzi jeho srdcom a rozumom rozzúrila s novou intenzitou. Mal sto chutí rozbehnúť sa za ňou. Hľadel do blikotajúceho plameňa sviečky a premýšľal, čo robí.
Nemôžem ju už ďalej zneužívať ako nástrahu, rozhodol sa. Trpko sa usmial. Má len jedinú možnosť – kľaknúť si pred ňu a priznať sa, že sa do nej zaľúbil.





Dvanásta kapitola


V pokojnej, pahorkami zvlnenej krajine grófstva Leicestershire v mestečku Melton Mowbray zastavil na malebnom námestí každý deň poštový dostavník. Statný desaťročný chlapec, ktorému bola zverená dôležitá povinnosť, pozdravil kočiša a prevzal poštu určenú jeho chlebodarcovi a okrem toho aj denník London Times.
Potom sa chlapec vybral na hodinovú púť cez lúky a polia, vďačný za každý kúsok zatieneného chodníka, pretože slnko prudko pálilo. Konečne sa na horizonte pred ním objavili oblúkovité, bridlicové strechy majestátneho vidieckeho sídla. Keď sa dostal na kopec, zostal na chvíľu stáť, aby sa vydýchal.
Vietor mu strapatil vlasy, kým si z diaľky obzeral červený, z tehál postavený zámok, ktorý sa krčil medzi zvlnenými kopcami. Kúsok od neho sa pod modrou letnou oblohou ligotal rybník.
Neoddychoval dlho, pretože vojvoda Coldfell netrpezlivo čakal na svoje noviny. Napravil si kožený vak s poštou a novinami na pleci a prižmúril oči. Aj z diaľky videl na lešení murárov a tesárov. Opravovali východné krídlo zámku, ktoré vyhorelo pri požiari krátko predtým, ako sa úbohá červenovlasá vojvodkyňa utopila.
Chudák starý pán, pomyslel si súcitne chlapec, ktorý ho spozoroval a videl, ako podopierajúc sa palicou, kontroluje prácu remeselníkov.
Celý zvyšok cesty k zámku bežal, nesúc svoj vzácny náklad. Len čo sa priblížil k starému pánovi, ten mu postrapatil rukou vlasy, usmial sa naňho a zobral si noviny.
S výtlačkom novín pod pazuchou sa vojvoda pobral do pracovne, zatvoril dvere a oprel palicu do kúta. Zovrel vráskavé ústa, zdvihol monokel a s pochmúrnou nedočkavosťou listoval v novinách, hľadajúc správu o Dolphovej smrti. Po niekoľkých minútach usilovného hľadania sklamane prižmúril oči.
Zasa nič.
Zamračil sa, vzpriamil hlavu od novín a monokel mu spadol na stôl. „Dočerta, Hawkscliffe, na čo čakáš?“ zašomral si zlostne popod nos.
Róbert predsa prisahal, že pomstí Lucy, ale doposiaľ neurobil vôbec nič. Len sa promenáduje po Londýne s tou predajnou kráskou. Hawkscliffe je zdravý muž a potrebuje, aby ho po Lucinej smrti utešovala nejaká žena, ale čo je veľa, to je veľa. Treba mu pripomenúť, na čo sa podujal. A tak sa starý vojvoda rozhodol vybrať o pár dní do Londýna na večierok toryovcov, na ktorý ho pozvala v mene svojho ochrancu Róbertova milenka. Potom na vlastné oči uvidí, čo sa deje medzi tou pobehlicou a mužom, ktorého si vybral za svojho budúceho zaťa.

Čím viac leto postupovalo, tým viac bol Dolph Breckinridge vydaný napospas malomyseľnosti a utrpeniu, o akých sa mu nikdy ani len nesnívalo. Dokázal len vysedávať v klube pri arkierovom okne a zatrpknuto civieť na dianie na ulici. Dnes bola vojenská prehliadka na počesť víťazstva spojencov nad Napoleonom, ktorou akoby sa osud vysmieval jeho vlastnej porážke.
Teraz už nikdy nebude mojou ženou, znelo mu v hlave zas a znova.
Prevrátil do seba pohár piva, odišiel z klubu a pokúsil sa ohlušiť nepokoj v duši prudkou jazdou na bričke. Spomalil a plný nádeje nazrel do výkladu, v ktorom nedávno pozoroval Belindu, keď si skúšala nové šaty.
Nenávidím ju. Chcem ju. Potrebujem ju. Dočerta, čo za obchod to mal Hawkscliffe vtedy vo Vauxhalle na mysli?
Odhodil ohorok z cigary na ulicu a nahnevane mykol opratami. O chvíľu sa už hnal ulicami Londýna, ako keby chcel uniknúť vlastnej posadnutosti Belindou. Prečo na ňu nedokáže zabudnúť? Ako je možné, že sa takto mučí? Čo ak – a na to sa bál čo i len pomyslieť – prišiel o rozum? Prešiel všetky miesta, kde ju kedysi stretával, keď predávala pomaranče, a zašiel aj k tomu špinavému a ošarpanému domu, kde mala prenajatú izbičku.
Napokon zamieril z centra Londýna na sever smerom na Islington. Nespomalil, kým neprišiel k starostlivo udržiavanej stromovej aleji, na konci ktorej stála Akadémia pani Hallovej, kde Belinda pár mesiacov pracovala.
Škola patrila k malebnej dedinke, stála však bokom od nej, akoby to bola bohatá dedička dištancujúca sa od chudobnejších susedov. Pretože kedysi sem chodieval za Belindou každý deň, poznal učebný rozvrh žiačok a aj okolie školy.
Impozantnú tehlovú budovu školy oddeľoval od obchodu a hostinca zelený trávnik, na ktorom rástli lúčne kvety. Uprostred zelene bol udržiavaný rybník s kŕdľom husí, niekoľkými kačkami a prekrásnou labuťou, ktorá plávala s pôvabne sklonenou hlavou, akoby si vo vodnej hladine obzerala svoj obraz. Školáčky s obľubou kŕmili vodné vtáctvo.
Zatiahol bričku na okraj vidieckej cesty, vystúpil a nechal ju na starosti vyľakanému paholkovi z hostinca. Pozrel na hodinky a potom sa pobral na prechádzku po vydláždenej dedinskej ulici k pekárstvu. Kúpil si bochník chleba a kráčal k rybníku, tváriac sa ako človek, ktorý si len kráti dlhú chvíľu.
Len čo sa zahnal rukou, aby hodil vtákom zopár kúskov chleba, ozval sa za jeho chrbtom školský zvonček. Presne ako predpokladal. Na tvári sa mu zjavil škodoradostný úsmev. Dnes zláka svoju korisť k sebe a bude sa s ňou rozprávať. Cítil to v kostiach.
Za chrbtom počul smiech a vravu dievčat, ktoré sa vyhrnuli z exkluzívnej akadémie a vo dvojiciach sa prechádzali okolo rybníka. Nenápadne ich pozoroval ponad plece.
Študentky boli vyobliekané do panensky bielych šiat, roztomilo štebotali a pomaly sa blížili k miestu, kde stál. Bolo ich zo tridsať. Preletel po nich skúseným okom, ale pohľadom spočinul až na mladej krásavici, ktorá vyčnievala medzi nimi ako labuť medzi kačkami.
Lady Jacinda Knightová – milovaná Hawkscliffova sestrička.
Však on ešte ukáže tomu nafúkancovi, že s Dolphom Breckinridgeom sa neradno zahrávať!
Dievčatá mali na hlavách čepčeky alebo vlasy zapletené do vrkočov a stočené okolo hlavy, len Jacinda ich mala rozpustené a hriva medovozlatých kučier jej poletovala okolo ružovej dievčenskej tváre. Bolo to odvážne, predčasne vyspelé dievča, ktoré spôsobovalo svojmu okoliu nemálo starostí. Malo aristokratické črty tváre a iskrivé hnedé oči. Smiala sa oveľa častejšie a hlasnejšie ako ostatné dievčatá, neustále bola v pohybe a zdalo sa, že pri chôdzi tancuje. Mohla mať šestnásť, najviac sedemnásť a jej telo bolo svižné a malo gracióznosť nymfy, čo ešte zvýrazňovalo jej dievčenský pôvab.
S trpezlivosťou skúseného poľovníka vyčkával, kým príde bližšie. V žilách mu pulzovalo známe vzrušenie ako pri postriežke na vzácnu korisť. Vo vánku začul nervózny dievčenský chichot. Jacinda práve zistila, že sa opäť vrátil, aby ju mohol obdivovať. Podarí sa mu nadviazať s ňou rozhovor? Dúfal, že ju nachytá na jej márnivosť, ibaže ako šľachtičná určite vedela, že sa nesmie rozprávať s mužom, ktorý jej nebol oficiálne predstavený. A on ju tiež nesmel osloviť, pretože by porušil pravidlá etikety.
Jacinda sa blížila po chodníku spolu so svojou spoločníčkou. Bolo to nevýrazné hnedovlasé dievča, vlasy malo vyčesané do pevného uzla a vyzeralo, akoby sa už teraz zmierilo s tým, že z nej bude stará dievka. Nahlas čítalo z knihy. Jacinda niesla v ruke slnečník a vykračovala si hrdo ako ušľachtilá kobylka, ktorá si uvedomuje, že nablízku je žrebec. Vysielala smerom k nemu koketné pohľady, očami s ním flirtovala, a on bol presvedčený, že je viac než ochotná nechať sa zviesť. Vedel si predstaviť, ako sa zahráva s mladíkmi vo svojom veku, ale určite sa jej ešte nikdy neušlo toľkej pozornosti od dospelého muža – muža, ktorý by vedel uspokojiť prebúdzajúce sa túžby, napĺňajúce jej mladučké telo. V spoločnosti sa už dávno klebetilo, že to dievča bude rovnaké ako jej matka. Bola to jediná dcéra Hawkscliffovej pobehlice.
Keď Jacinda opäť naňho ukradomky pozrela, oblizol si pery a zvodne sa na ňu usmial.
Pohodila hlavou, očervenela a rýchlo odvrátila pohľad. Jej správanie neušlo pozornosti jej priateľky, ktorá sledovala jej pohľad a okamžite sa prísne zamračila. Začala Jacindu hrešiť, ako keby bola jej guvernantkou. Pošepky sa o čomsi dohadovali. Dolph sa spokojne uškrnul. Ak sa mu niekedy podarí stretnúť to dievčisko osamote, určite sa bude chcieť pozrieť na jeho jazvy. Ženy milujú dobrodruhov.
Odtrhol kúsok chleba a hodil ho kačkám. Cítil, že ho obe dievčatá po očku pozorujú. A potom, s rýchlosťou blesku, Jacinda dokázala, že skutočne zdedila matkin zmysel pre flirtovanie. Či to už bol ženský úskok a prefíkanosť, alebo zasiahol osud, prudký závan vetra vytrhol Jacinde hodvábny slnečník z ruky, a ten chvíľu letel ako šarkan, až pristál uprostred plytkého rybníka.
Dolph sa otočil vo chvíli, keď pribehla k brehu, kde ju vítali rapotavé kačky. Zastala len kúsok od neho.
„Ach, nie!“ vykríkla nešťastne a rukami si chytila tvár ako Sarah Siddonsová na javisku v Covent Gardens.
Dolph sa v tej chvíli takmer do nej zamiloval. „Slečna…“ uklonil sa dvorne, pričom si hrýzol do jazyka, aby sa nerozosmial. „Dovoľte, aby som vám pomohol.“
„Ach, vzácny pane, nemôžem predsa zneužívať vašu láskavosť…“
Ale Dolph si už s rytierskym úsmevom vyzliekol kabát a začal sa brodiť doprostred rybníka, aby zachránil jej módny doplnok. Voda mu oblizovala svalnaté stehná, ale podarilo sa mu chytiť slnečník a vytiahnuť ho. Po celý čas maskoval rozčúlenie nad tým, že si zničil topánky, ktoré stáli celých sedemdesiat guineí. Pomstím sa Hawkscliffovi, a to mi celkom určite stojí za to, chlácholil sám seba. Otočil sa a uvidel svoju korisť rozžiarenú a zrumenenú, vietor jej strapatil zlatisté kučery.
„Zdá sa, že ani mne, ani jemu kúpeľ veľmi neprospel,“ zavtipkoval, keď vyšiel z bahna a podal jej ho.
Rozosmiala sa radostným smiechom. „Ďakujem vám, pane…“
„Sir Dolph Breckinridge, k vašim službám, mademoiselle.“
„Ja som Jacinda Knightová,“ zašepkala, obzerajúc sa s obavami ponad plece.
Jej priateľka stála obďaleč a mračila sa. Jedna z vychovávateliek v zástere sa už blížila k nim.
„Ste nádherná,“ zašepkal. „Môžem vám napísať?“
Oči jej zaiskrili vzrušením, keď namietla: „Som si istá, že sa to nepatrí!“
„Ani to sa nepatrí, aby mladé dámy hádzali slnečníky do rybníka,“ vytkol jej prekáravo. „Naozaj vám tak veľmi záleží na tom, čo sa patrí a čo nie?“
„Jacinda!“ zasyčala jej spoločníčka. „Ide sem slečna Alverstonová!“
„Zadrž ju, Lizzie!“ odvrkla jej ponad plece.
„Rada jazdíte bričkou? Poďte sa so mnou povoziť.“
„Pane!“ vykríkla pobúrené, ale v jej hlase znelo zároveň nesmierne vzrušenie.
„Naučím vás ovládať záprah. Bude to veľká zábava. Všetko vás naučím,“ sľuboval jej dvojzmyselným šeptom, nespúšťajúc oči z jej ružových perí.
„Lady Jacinda! Okamžite prestaňte obťažovať toho džentlmena!“ rozkričala sa na ňu vychovávateľka, ktorá sa už zjavila na scéne.
„Spadol jej do vody slnečník, slečna Alverstonová,“ pokúšala sa zachrániť situáciu Jacindina spoločníčka.
Jacinda si nevšímala ani jednu z nich a hľadela uprene na Dolpha, očarená jeho šokujúcimi návrhmi.
Staršia žena podišla k nej a chytila ju za plece. „Prepáčte, pane, ale toto je súkromný pozemok. Budete musieť odísť.“
„Prepáčte, neuvedomil som si to,“ ospravedlnil sa sladko, hľadiac na ňu zvysoka.
„Ďakujem, že ste mi zachránili slnečník,“ zakričala Jacinda, keď ju už vychovávateľka ťahala preč. Potom otočila hlavu a náhlila sa za ňou, aby udržala krok.
Ale jej prezieravá a rozumná spoločníčka, ktorú Jacinda oslovila Lizzie, zostala stáť a zlostne naňho gánila s rukami vbok. „Veľmi dobre si vás pamätám,“ varovala ho. „Vy ste ten nevychovanec, kvôli ktorému vyhodili našu obľúbenú učiteľku. Urobíte lepšie, ak sa budete držať čo najďalej od našej akadémie!“
„A čo mienite urobiť?“
„Budem sa na vás sťažovať!“
„Panebože, už teraz sa bojím. Možno ma riaditeľka vyplatí trstenicou,“ posmieval sa jej.
„Tej to predsa nebudem hovoriť, vy… vy… jeden drzáň. Poviem to bratom lady Jacindy – všetkým piatim! Rozsekajú vás na márne kúsky!“
„Lizzie!“ zakričalo ktorési z dievčat.
„Už idem!“
„Urobíte lepšie, keď budete držať jazyk za zubami,“ zasyčal zlostne Dolph.
„A vy urobíte lepšie, keď sa budete držať od mojej priateľky čo najďalej!“ odsekla Lizzie, potom sa zvrtla na päte a ponáhľala sa späť do školy.
Dolph si uvedomil, že to dievčisko mu urobilo škrt cez rozpočet. Hoci by plánovaná pomsta mohla byť mimoriadne sladká, prenasledovanie lady Jacindy by sa rovnalo samovražde. Už sám Hawkscliffe bol dosť nebezpečným nepriateľom – a radšej ani nemyslel na to, ako by dopadol, keby musel čeliť čiernej ovci rodiny Jackovi alebo vojnovému hrdinovi Damienovi Knightovcom.
Odpľul si do trávy a vrátil sa k bričke.

Možno je to len zaujatosť, premýšľal Róbert, ale keď sa v noci počas plesu kurtizán rinuli tóny orchestra sálami Argylu, dospel k rozhodnutiu, že Belinda krásou prevyšuje všetky ostatné. Štíhle telo mala zahalené do ligotavej ľadovomodrej tuniky, ktorú mala oblečenú na šatách s takým hlbokým výstrihom, že okamžite pocítil vzrušenie. Najradšej by bol, keby nemala na sebe vôbec nič, len ten diamantový náhrdelník, žiariaci na belostnom krku.
Zasa utrácal kvôli nej peniaze. Prekvapil ju týmto darčekom tesne pred večierkom. Smutne si vzdychol, keď si uvedomil, že sa správa čoraz nerozumnejšie a vôbec mu to nevadí. Stačilo, aby na ňu pozrel, a hneď mu bolo ľahšie na duši.
Tvárila sa prirodzene a okúzlila každého, kto jej prišiel do cesty. Akoby mala okolo seba zlatú žiaru, ktorá priťahovala ľudí. A všetci od nej odchádzali s úsmevom, najmä muži. Začínal byť trochu netrpezlivý, pretože väčšinu času trávila v rozhovoroch s hosťami. Najradšej by ju mal stále po svojom boku, kam aj patrí. Nech mu Boh pomáha, zrejme naozaj prišiel o rozum.
Zamračil sa, prevrátil do seba pohár sherry a položil ho na tácku okoloidúceho čašníka. Ktovie, či raz ňou nebude rovnako posadnutý ako Dolph. Nespúšťal ju z očí a pomaly kráčal pomedzi ľudí, bez záujmu odpovedajúc na pozdravy známych. Bolo mu celkom jedno, že okázalý večierok je v plnom prúde, všetku svoju pozornosť sústredil len na ňu. Okolo neho sa ozývali necudné príbehy, podpitý smiech a tí odvážnejší si ukradli aj pár bozkov. Ako sa blížila polnoc, nežnôstky boli čoraz dôvernejšie. Kurtizány dovolili svojim ctiteľom, aby porušovali všetky spoločenské pravidlá.
Belinda ho uvidela prichádzať a oči sa jej tak rozžiarili, že stlmili aj ligot šperkov. Pery zvlnila v okúzľujúcom úsmeve.
Kým sa predieral pomedzi mužov, ktorí ju obkolesili, sledovala ho pohľadom. Len čo sa jej dotkol, vzbĺkol ako fakľa. Pripadal si ako pobosorovaný. Oddane sa jej vpíjajúc do očí, chytil ju za ruku a viedol na tanečný parket, hluchý voči protestom mužov, ktorí sa s ňou doposiaľ rozprávali. Jedinou jeho lichôtkou bol obdivný úsmev a potom ju začal viesť v rytme menuetu. Počas tanca nespúšťali jeden z druhého oči. Vnímal každý jej pôvabný pohyb a keď tancovala okolo neho jednotlivé tanečné figúry, vdychoval vôňu jej parfumu. Skláňala hlavu, ale keď prechádzala okolo neho, vysielala k nemu ponad plece zvodné pohľady. Vystrel ruku, chytil ju okolo pása a zastavil ju. Spýtavo naňho pozrela.
Prestali tancovať, hoci tanec okolo nich pokračoval. V tesnej blízkosti hľadeli jeden na druhého a nehýbali sa. Vyzerali ako porcelánové súsošie milencov. V ušiach mu hučalo. A potom, vo veselom finále orchestra, počul vo svojom srdci inú melódiu, slobodnú, divokú a sladkú ako spev slávika.
Belinda hľadela na Róberta s pootvorenými perami a v očiach sa jej zračil údiv, ako keby tú melódiu počula aj ona.
A vtedy kapituloval. Držal ju za ruku a chvel sa v desivej úcte. Nemá význam vzdorovať. Ľúbi ju.

Belinda nechápala, čo sa deje. Jej ochranca stál vedľa nej, nespúšťal z nej oči a tváril sa, akoby ho zasiahol blesk z jasného neba. Práve sa chcela spýtať, či je v poriadku, keď k nim pristúpila Harriette a s veselým štebotom ju chytila pod pazuchu.
„Je mi to ľúto, Vaša výsosť, ale musím si vašu priateľku na chvíľku požičať. Hneď vám ju vrátim. Bel, poď so mnou. Je tu niekto, kto sa chce s tebou veľmi stretnúť –“
„Nie!“ odmietol Róbert príkro a mocne jej stisol zápästie.
Harriette a Belinda naňho prekvapene pozreli. Vtedy si uvedomil, že sa zachoval veľmi nezdvorilo.
Harriette sa koketne zasmiala a zľahka ho udrela vejárom po ruke. „Ale no tak, Hawkscliffe, buďte veľkorysý! Bel je tu predsa na to, aby zabávala hostí.“
Róbert pustil Belinde ruku a uprel na ňu prosebný pohľad. „Môže robiť všetko, čo pokladá za správne.“
Belinda zvraštila čelo. „Cítiš sa dobre?“
„Je mi fajn,“ odsekol.
„Tak poď už, drahá. Je to naliehavé.“ Harriette ju ťahala preč.
Belinda cupotala za ňou, ale po celý čas sa ponad plece obzerala na Róberta. Stál ako skamenený, hľadel za ňou a jeho tmavé oči metali hromy-blesky.
„Poď, ponáhľaj sa! V živote by si neuhádla, kto sa chce s tebou rozprávať. Musím sa priznať, že žiarlim.“
„Kto je to?“
„Samotný ruský cár Alexander!“
Belinda sa nadýchla, zostala stáť a vytrhla si ruku z Harriettinho zovretia. „Nežartuj!“
„Teraz sa tam nepozeraj, ale stojí na galérii spolu so svojím sprievodom. Všimol si ťa,“ šepkala natešene Harriette.
Belinda zdvihla pohľad na galériu a zbadala nejaký pohyb, niekto práve odchádzal od zábradlia. „Č-čo chce?“
„Upútala si ho. Dúfam, že si na to pripravená a že budeš ústretová.“
„Nie!“
„Nie?“ Harriette ju odtiahla nabok a bojovne si založila ruky vbok. „Čo má to tvoje nie znamenať?“
„Prišla som s Hawkscliffom.“
„No a?“
„Ale ja –“
„Panebože, koľkokrát som ťa varovala?“
„Netuším, o čom rozprávaš,“ ohradila sa urazene Belinda.
„Ty si sa do neho zaľúbila,“ zasipela Harriette obviňujúcim tónom.
„Nie,“ odsekla Belinda, ale cítila, že sa jej líca sfarbili červeňou.
„Ale áno, zaľúbila si sa. Prehrala si.“
„Neprehrala!“
„Nuž, to rada počujem. Pretože ruský cár ťa chce do postele. Tak poď. Nedovolím, aby si ho urazila a mňa priviedla do nepríjemnej situácie.“ Harriette ju chytila za plece a začala ťahať ku schodom. Belinda dupla nohou a odmietla sa pohnúť čo i len o krok.
„Nie!“
„Nemôžeš ho odmietnuť, si predsa kurtizána.“ vybuchla nahnevane Harriette.
„Svojich milencov si vyberám sama. Nechcem ho.“
„Nebuď blázon! Veď je to cár! A nie je škaredý. Naopak, je veľmi príťažlivý. Nevidela si ho?“
„Videla som ho, ale nemienim nechať Róberta samého.“
„Pošlem k nemu niektorú, aby ho zabavila –“
„Neopováž sa!“ vystríhala ju.
„Belinda Hamiltonová, nemôžeš odmietnuť ruského cára. Obetuj sa pre Anglicko.“
„Ak je naozaj taký džentlmen, ako to o ňom všetci tvrdia, tak to pochopí.“
„Uvedomuješ si, že zahadzuješ svoju životnú šancu? Zaobchádzaj s ním čo najlepšie, a ktovie, kam všade ťa zoberie. Bel, veď je to vládca obrovskej krajiny! Maj rozum!“
„Ak naozaj urobil na teba taký veľký dojem, tak si ho vezmi do parády ty sama, Harrie!“ Vyslobodila si ruku, otočila sa a vracala sa na trasúcich nohách k Róbertovi.
„Ty nevďačné, arogantné dievčisko! Ako sa opovažuješ priviesť ma do takejto nepríjemnej situácie? Po tom všetkom, čo som pre teba urobila!“
„Za to, čo si pre mňa urobila, ti platím dvadsať percent. Tak mi prepáč, ale ja sa nedokážem podlizovať.“
„A čo mám podľa teba povedať cárovi?“
„Povedz mu, že som polichotená jeho ponukou, ale musím byť lojálna voči svojmu ochrancovi. Idem domov.“
„Palác Knightovcov nieje tvojím domovom, jedného dňa to pochopíš a bude to pre teba poriadne tvrdá príučka. Nie si tam viac než obyčajná slúžka.“
Belinda takmer utekala pomedzi hostí a v ušiach jej neprestajne dunelo Harriettino varovanie. Zúfalo túžila nájsť Róberta. Modlila sa, aby sa na ňu nehneval za to, že dovolila Harriette, aby ju odviedla preč. A čo mal znamenať ten jeho pohľad?
Predrala sa pomedzi hlúčik ľudí a odrazu sa mu ocitla zoči-voči.
Tmavé oči mu svietili od hnevu a bolesti. Prikročila k nemu a prosebné sa dotkla jeho pleca. Chytil ju pod bradu, zdvihol jej hlavu a zahľadel sa jej do očí.
„Zmenila si názor?“ zahundral.
Namiesto odpovede ho objala okolo krku, pritiahla si ho k sebe a začala ho bozkávať. Objal ju okolo pása a uprostred plesovej sály opätoval jej bozky s odovzdanou bezstarostnosťou. Bol plný divokej vášne, najradšej by sa jej hneď zmocnil.
Bozkávali sa hluchí voči pokrikom a piskotu v sále. Nikto z prítomných si nevšimol ich zúfalstvo, všetci to chápali ako zábavu. Belinda bola túžbou celá bez seba. Zaborila Róbertovi prsty do vlasov a otvorila ústa, aby prijala jeho panovačné bozky. Cítila, že má v úmysle dať jej príučku, naučiť ju, že patrí výlučne jemu.
Modlila sa, aby ich rusky cár, jeho sprievod a Harriette pozorovali. Skončila bozk, ale držala mu tvár v trasúcich sa rukách.
„Poďme domov,“ šepla.
Nemusela ho o to žiadať dvakrát. Zdvihol ju do náručia a niesol zo sály celou cestou až do koča.
Sotva vnímala, že kočiš a lokaji zaujímajú svoje miesta. Len čo boli s Róbertom dnu, zatiahli záclonky a hodili sa jeden druhému do náručia.
Róbert ju oprel o kožené sedadlo a začal zápasiť s jej šatami. Navzájom sa hladkali a po celý čas sa bozkávali, ako keby sa nevedeli jeden druhého nasýtiť. V koči sa ozývalo ich dychčanie a vŕzganie kožených sedadiel.
Róbert si ju posadil obkročmo na lono. Ruky mal horúce a chveli sa mu.
„Presne toto som túžil urobiť celý večer.“ Roztrhol jej tuniku i živôtik, vyslobodil jej prsníky a schoval si medzi ne tvár. „Bože, ja by som ťa najradšej zjedol,“ zastonal, keď sa horúcimi, vlhkými ústami prisal na jednu z bradaviek.
Belinda vydýchla, ale potom sa rozosmiala hlbokým, radostným smiechom. Zaklonila hlavu a zaborila prsty do jeho čiernej hrivy vo chvíli, keď sa rozhodol ochutnať aj jej druhý prsník. Rukami ju hladkal po stehnách čoraz vyššie.
„Žiadna spodná bielizeň?“ dychčal udivene.
Zatvorila oči a omámené sa usmievala. Bozkával ju po šiji, maznal sa s ňou, až si napokon myslela, že zhorí túžbou po naplnení. Keď už bola na pokraji vyvrcholenia, prestal. Prudko otvorila oči, pretože ju z ničoho nič zdvihol a posadil na sedadlo oproti sebe. Chvíľu na ňu hľadel s temným, tajnostkárskym úsmevom na tvári, potom ju oprel o sedadlo a kľakol si pred ňu.
„Róbert –“
„Jednoducho si to vychutnaj,“ zašepkal.
S tichým povzdychom zastonala, zatvorila oči a poddala sa jeho zmyselnému láskaniu.
Oprel jej nohy o okraj sedadla oproti, sukne mala vyhrnuté až na boky a kým sa jej zmocňoval prstami i jazykom, z celej sily zvierala kožené opierky. Nadvihla boky, pohybujúc sa v rytme spolu s ním a v dusnej horúčave letnej noci zabudla na všetky zábrany. Zrýchlil rytmus, vyhovel jej túžbe a vyniesol ju k novým, nepoznaným výšinám hriešneho blaha.
Trasúcimi sa rukami si siahol na nohavice. Dokonale vyholená tvár sa mu leskla v mesačnej noci od potu. „Musím ťa mať. Teraz.“
Prebehol jej mráz po chrbte a takmer okamžite sa jej zmocnila panika. Nebola na to pripravená. Položila mu ruku na hruď, aby ho zadržala. Bolelo ju, že ho musí odmietnuť a modlila sa, aby sa neurazil. „Miláčik, n-nie v koči. Nie, keď to bude pre nás dvoch po prvýkrát.“
Zaklonil hlavu a sklamane zastonal.
„Prepáč, drahý môj,“ zašepkala. Pohladkala jeho oceľovo tvrdé vzrušenie, ktoré bolo cítiť aj cez hodvábne nohavice. „Môžem, Vaša výsosť?“ spýtala sa a hanblivo naňho pozrela. V jeho povzdychu bolo počuť erotickú túžbu, a tak ho oprela na sedadlo…
Keď koč zostal stáť pred palácom, obidvaja si rýchlo sadli na sedadlá a snažili sa upokojiť. Ale keď sluha otvoril dvere, musela ho ovanúť erotická vôňa.
Belinda očervenela až po korienky vlasov a ledva zdržiavala nervózny smiech. Keď kráčali do domu, neodvážila sa pozrieť na sluhov. Vôbec nepochybovala o tom, že každý z nich, ba dokonca aj kone, vedia o tom, čo robili cestou domov.
Topánky si niesla v jednej ruke, kabelku v druhej a po biede držala zdvihnutú hlavou. Hľadela rovno pred seba a veľmi naliehavo si uvedomovala, že je neupravená, že živôtik má roztrhnutý a že sa červená. Cítila sa však vynikajúco a nevedela sa dočkať, kedy sa bude môcť hodiť do postele.
Róbert bol na tom o niečo horšie. Nákrčník mal rozopnutý košeľu tiež napoly porozopínanú, vlasy strapaté, ale vyzeral spokojný. Kým kráčal vedľa nej po točitých schodoch, mlčal.
Hore na poschodí zostali stáť a neisto pozerali jeden na druhého.
Belinda sa usmiala, on jej úsmev skrúšene opätoval a rukou si prešiel po vlasoch. Sklopil oči a na chvíľu zavládlo ticho.
„Nikdy predtým som nebol na plese kurtizán,“ priznal sa. 
„Ani ja.“
Ďalšia nepríjemná pauza. „Výborne som sa zabával,“ zašomral.
Usmiala sa ešte viac. „A práve o to išlo.“ Prikročila k nemu, nadvihla sa na špičky a nežne ho pobozkala na líce. „Dobrú noc, Vaša výsosť.“
Keď sa od neho odtiahla, v očiach mu blčala neskrývaná túžba. „Kedy, Belinda?“ zašepkal.
Pohladkala ho po čiernej saténovej klopni fraku. „Onedlho.“ Odrazu bola celkom vyvedená z rovnováhy. Placho sa naňho usmiala a rýchlo sa otočila. Šál si prehodila cez plecia a vykročila k svojim komnatám s takou ľahkosťou, ako keby ju na tomto svete nesužovali žiadne problémy.
„Dobrú noc, slečna Hamiltonová,“ pozdravil ju s rovnakým tónom a zostal stáť s rukami vo vreckách. Svetlo sviečok osvetľovalo jeho sklamaný úsmev, keď hľadel za ňou, ako odchádza.




Trinásta kapitola


Vojvoda Coldfell sedel v Hawkscllffovom salóne spolu s ďalšími poprednými predstaviteľmi toryovcov a popíjal portské. Konečne nadišiel deň dlho očakávanej večere. Coldfellová vráskavá tvár sa usmievala, v duši si však pripadal ako rozladený nespokojný riaditeľ bábkového divadla. Jeho bábky sa totiž vôbec nesprávali podľa toho, ako poťahoval za nitky. Ale čoskoro opäť budú. Veru tak, určite budú.
Dnes večer sem prišiel len kvôli tomu, aby zistil, ako to je medzi Róbertom a tou jeho štetkou. Nemohol uveriť, že sa v Hawkscliffovi tak prerátal. Zásadový mladý vojvoda mal Dolpha už dávno zabiť, ibaže tento mladý muž pohodlne uvelebený vedľa svetlovlasej krásavice nehanebne ignoroval pobúrenie, ktoré vyvolávalo jeho správanie. Nevšímal si škandál, spájajúci sa s jeho menom.
Pokiaľ išlo o jeho sľub, že potrestá Dolpha, zdalo sa, že na to celkom zabudol. Coldfell sa domnieval, že to zapríčinila práve táto čarodejka, táto belie dame sans merci, ktorá ho zvábila a kvôli ktorej zabudol na prísahu pomstiť Lucinu smrť. Hawkscliffe bol očividne úplne v jej moci.
Ako muž, ktorý sa vždy klaňal kráse a mal pre ňu slabosť, nemohol vyčítať okúzľujúcej Bel Hamiltonovej spôsob jej obživy. Nepáčilo sa mu však, že prevzala vedenie domácnosti mladého vojvodu, že vládla sluhom a do istej miery aj samotnému pánovi domu. Tvárila sa ako jeho manželka a nie milenka, a to ho poriadne rozčuľovalo, pretože bol rozhodnutý, že deviatou vojvodkyňou z Hawkscliffu sa stane jeho dcéra.
Róbert by bol pre Juliet skvelá partia.
Coldfell si uvedomoval, že má svoje chyby, ale jednu cnosť mal určite: bol zbožňujúcim otcom a pre svoju dcéru bol ochotný urobiť čokoľvek na svete. Než opustí tento svet, chcel vidieť svoje jediné dieťa šťastne vydaté za ohľaduplného muža, ktorý sa o ňu bude starať rovnako ako on. Komu inému ako Hawkscliffovi by mohol zveriť svoju sladkú, krehkú, postihnutú dcéru? Kto iný by našiel v sebe toľko statočnosti, aby sa oženil s jeho jediným potomkom, ktorý bol taký nevinný, ako keby vyrástol v kláštore? Kto iný by dokázal pochopiť, že nieje slabomyseľná, že ju len choroba v útlom detstve obrala o sluch?
Na rozdiel od svetaznalej kurtizány, ktorá sa s vojvodom delila o posteľ, Juliet bola vo svetských záležitostiach vysloveným neviniatkom. Dokonca ani nezažila ozajstnú spoločenskú sezónu a nikdy ju oficiálne neuviedli do spoločnosti. Osud ju okradol o veľkolepý debut, na ktorý mala právo každá urodzená slečna. Nemohla tancovať, nepočula hudbu. Konverzácia s ľuďmi, ktorých nepoznala, bola pre ňu nemožná, aj keď pri rozhovore s ním a s pestúnkou bez problémov čítala z perí. Bola plachá ako srnka a rovnako nádherná.
Hawkscliffe bol rodeným rytierom a nebol by schopný odmietnuť ju, najmä keď uvidí jej veľké modré oči a čokoládovohnedé kučery. S tým počítal. Ich prvorodený syn –jeho budúci vnuk – zdedí vojvodstvo a potom sa bude môcť pokojne pobrať na druhý svet. Bude mať istotu, že jeho dcéra a majetok sú v dobrých rukách.
Nech si Hawkscliffe nechá túto krásku, uzavrel svoje úvahy, aspoň bude mat Juliet menej manželských povinností.
Práve vtedy sa otvorili dvere, ktoré spájali salón s jedálňou, a objavil sa v nich impozantný majordómus. Hlboko sa uklonil.
„Podáva sa večera, páni,“ oznámil vznešeným, hlasom.
„Wellington, urobíte mi tú česť?“ vyzval Hawkscliffe slávneho vojvodcu a potom mu predstavil svoju milenku.
Vysoký a stoicky prísny maršal so vzpriameným držaním tela a kamennou tvárou sa pousmial, keď jej kývol na pozdrav a ponúkol rameno. „Budem poctený, slečna Hamiltonová.“
S dôstojnosťou a pôvabom prijala jeho ruku.
Tá kurtizána je rovnako dokonalým dobyvateľom, ako bol Wellington, pomyslel si cynicky Coldfell, keď ich pozoroval, ako kráčajú do jedálne.
Chtiac-nechtiac musel priznať, že je úchvatná. Žiadny muž, a to bez ohľadu na vek, nemohol odolať jej čaru. Jej tajuplný úsmev všetkých fascinoval. Zdalo sa, že najmä Eldon je do nej zbláznený. Sedel na pohovke vedľa nej a určite by sa pokúsil prehovoriť ju, aby si sadla do jeho kostnatého lona, keby tam nebol Hawkscliffe. A určite by jeho ponuku prijala, pravdaže, za primerane vysokú cenu.
La Belie Hamiltonová mala očividne vkus a správala sa ako dáma. Jej príťažlivé telo bolo zahalené do priliehavých svetloružových mušelínových šiat. Lucy s ohnivými vlasmi, so svojou vášňou a zmyselnosťou bola ako oheň, táto je ako ľad, v duchu skonštatoval Coldfell. Aj keď odráža svetlo ako diamant, vedel si veľmi dobre predstaviť, že kvôli Hawkscliffovi sa kedykoľvek roztopí.
Tmavovlasý, mladý vojvoda sa zdvihol, s rezervovanou srdečnosťou sa usmial a ukázal rukou na jedáleň. „Nech sa páči, páni.“
Coldfell priateľsky kývol hostiteľovi hlavou, keď krivkajúc a podopierajúc sa o palicu, prechádzal okolo neho k svojmu miestu pri stole. Keď si všimol, že stôl je prikrytý s absolútnou dokonalosťou, v duchu sa zamračil. Takže je aj šikovná hostiteľka. Postarala sa o každú maličkosť. Svetlo vysokých bielych sviec sa odrážalo od vyrezávaného mahagónového nábytku, ligotalo sa v rokokovom striebre a veľkolepej ozdobnej mise, stojacej uprostred stola. Na dokonale bielom obruse čakali hostí misky s oranžovými kvetinami na umývanie prstov a v každom kúte miestnosti stáli lokaji s parochňami na hlavách, vyobliekaní do slávnostných livrejí.
Keď si Hawkscliffe sadol do čela stola, pozrel na svoju milenku sediacu na opačnom konci a na perách mu zaihral nepatrný úsmev. Coldfell si všimol, že si vymenili významné pohľady, ktoré prezrádzali vzájomné porozumenie. Spolupracovali hladko ako tandem, ako keby ich pozoroval pri pôvabnom tanci.
Ukradomky pozrel najprv na jedného, potom na druhého. Bolo nesporné, že tá žena sa ku Hawkscliffovi skvelo hodí. Vyzeral oveľa uvoľnenejšie a spokojnejšie než kedykoľvek predtým, jeho hnedé oči už zďaleka neboli utrápené. Jeho milenka očividne vedela, ako naňho. Keď ho Sidmouth dostal do nepríjemnej situácie a už-už začínal prekypovať hnevom, nenásilne sa zamiešala do rozhovoru a zažehnala konflikt.
A naopak, keď začali prichádzať hostia, slečna Hamiltonová viditeľne znervóznela. Coldfell videl, ako ju Róbert upokojil už len tým, že jej zľahka stisol lakeť. Tento jemný dotyk však prezrádzal nekonečnú náklonnosť a dôveru.
Odrazu pochopil.
Tí dvaja sú do seba zaľúbení!
Žiara vo vojvodových očiach a červeň na Belindinej ružovej tvári ich spoľahlivo prezradili. A kúzlo, ktoré z nich vyžarovalo, nakazilo všetkých prítomných, pomyslel si a nahnevane našpúlil ústa. Večer prebiehal v takej pohode, až začínal veriť, že slečna Hamiltonová nasýpala do šumivého vína nejaký omamujúci prášok.
Keď začali nosiť prvý, starostlivo zostavený chod – nádherne naaranžované podnosy s husacinou, grilovanými pstruhmi, divinou a šťavnatým teľacím mäskom s početnými prílohami, Coldfell uprel oči na stôl pred seba. Prestrel si na kolená snehobiely obrúsok a ponoril prsty do voňavej vody.
Nič sa nedá robiť, pomyslel si znechutene, budem musieť prijať drastické opatrenia.

Zdalo sa, že všetko prebieha celkom hladko, ale Belinda bola príliš nervózna, aby z druhého chodu zjedla viac než len kúsok pečeného moriaka. Keď servírovali tretí, ochutnala len raka á la braise. Kým boli v salóne, bolo jej úlohou postarať sa o to, aby toryovskí veľmoži prijali Róbertove reformistické myšlienky, ale teraz, keď prešli do jedálne, začala sa viac zaujímať o spisovateľov. Len whigovci sa bavia o politike aj pri jedle.
Snažila sa presvedčiť Waltera Scotta, aby jej aspoň naznačil, čo práve píše, ale ten vôbec nebol ochotný rozprávať o svojich rytierskych príbehoch. Hovoril len o Abbotsforde, veľkolepej napodobenine stredovekého paláca, ktorý si už nekonečne dlho staval na hraniciach so Škótskom. Znova a znova vykladal o problémoch pri stavbe: o nevyhovujúcom stavebnom dreve, niekoľkých prístavbách a vežičkách. Pri všetkej úcte, ktorú voči nemu pociťovala, jej pripadal ako škótske gajdy, pretože hoci bol veľmi milý, bol rovnako nafúkaný ako ony.
Zdvorilo sa naňho usmievala a v duchu si zaumienila, že si musí zapamätať, aké samoľúbe urečnené bytosti sú románopisci. Potom sa plná nádeje otočila k Róbertovi Southeyovi. Bola presvedčená, že tento elegantný dvorný básnik jej povie niečo inšpirujúce, ale ukázalo sa, že je to nesmierne konzervatívna duša. Len čo začali servírovať jedlo a víno, stratil chuť rozprávať o múzach. Klebetil len o skazenom, po krčmách sa ponevierajúcom darebákovi Byronovi, ktorého neznášal a z celej duše ním pohŕdal.
Opäť sa stretla s pohľadom svojho ochrancu a obidvaja mali čo robiť, aby sa nerozosmiali nad básnikovou žiarlivou podráždenosťou. Róbert našťastie šikovne zmenil tému rozhovoru a spýtal sa pána Southeyho na jeho dielo Nelsonov život. Rozprúdila sa živá diskusia, do ktorej sa zapojil aj mlčanlivý Wellington tým, že navrhol prípitok. Všetci si pripili na Nelsonovu počesť.
„Lord Castlereagh,“ oslovila politika Belinda, čím zapojila do rozhovoru aj elegantného a príťažlivého Íra, ktorý pracoval na ministerstve zahraničných vecí. „Hawkscliffe mi spomínal, že ste v parlamente navrhli, aby sa admirálovi Nelsonovi postavil pomník.“
„Kto by si ho zaslúžil viac než on?“ súhlasil Castlereagh a smútok a zádumčivosť sa aspoň na chvíľu vytratili z jeho očí. Všeobecne sa o ňom vedelo, že je nešťastný, pretože je taký inteligentný, až tým škodí sám sebe. „Jediné, čo ľutujem, je, že Nelson zahynul a nevidí, ako jeho starý kamarát Wellesley napokon predsa len dorazil Bonaparta. Ach, prepáčte mi, Vaša výsosť,“ podpichoval maršala, z ktorého sa ani nie pred mesiacom stal vojvoda z Wellingtonu.
Wellington urazene odfrkol, ale ostatní ho začali hneď upokojovať, že Castlereagh len žartoval a nikto nepopiera maršalove zásluhy.
„O akom pomníku sa uvažuje?“ spýtala sa rýchlo Belinda.
„Naši architekti navrhli vysoký stĺp s Nelsonovou sochou navrchu, aby ho bolo vidieť širokó-dáleko.“
„To by bolo skutočne veľkolepé,“ súhlasila so srdečným úsmevom. „Treba zvečniť jeho pamiatku v mramore, tak ako ho pán Southey urobil nesmrteľným vo svojej poézii.“
„Človeka robia nesmrteľným jeho skutky, slečna Hamiltonová. Ja som len perohryz,“ namietol Southey skromne. „Prezraďte nám, čo práve čítate?“
„Ste láskavý, že sa na to pýtate. Nedávno som objavila jeden nádherný román. Trávievam v kníhkupectvách pomerne veľa času,“ dodala. Bola to pravda, lebo tam zháňala knihy pre otca. „V kníhkupectve Hatcharďs som našla dielo, ktoré niekto vydal anonymne. Prečítala som si prvú vetu a už som jednoducho nedokázala prestať.“
„Anonymne? Nie je to jedna z tých nemravných francúzskych knižiek?“ podpichol ju Eldon.
„Nie, pane,“ ohradila sa, zatiaľ čo ostatní muži sa rozosmiali.
„Ako sa volá?“
„Rozum a cit.“
„To znie ako filozofický traktát.“ Zasmiala sa. „Nieje to filozofia.“
Potom si všimla, že Róbert sa na ňu akosi zvláštne pozerá a z jeho usmiatej tváre vyžaruje láska. Znervóznela, odvrátila sa od neho a prudko očervenela. Rýchlo zmenila predmet rozhovoru otázkou: „Dá si ešte niekto víno?“
Keď služobníctvo servírovalo zákusky, marhuľový nákyp, citrónovú tortu, šodó, ovocnú tortu s višňami a neapolské keksy zdobené skutočnými kvetmi, Belinda si všimla, že vojvoda Coldfell znova na ňu upiera zrak. Vychudnutý starec mal chladné, vyblednuté modré oči a ostré lícne kosti. Vyzeral nepriateľsky. Ako sup.
Otočila hlavu a v duchu sa striasla od ľútosti nad červenovlasou, ohnivou krásavicou, ktorú videla na Róbertovej miniatúre. Lady Coldfellová si v manželskej posteli určite neužila veľa radosti. Ako dokázala odolať nádhernému, mužnému Hawkscliffovi, keď vedela, že je do nej zaľúbený? Potom si spomenula, že to bol vlastne Róbert, kto odolal pokušeniu. Vojvodkyňa by možno neodmietla krátky flirtík.
Napokon využila príležitosť, aby sa mohla vzdialiť zo spoločnosti a nechala mužov, aby popíjali portské a bavili sa o politike. Všetci vstali a uklonili sa jej a ona sa im poďakovala za návštevu. Opätovali jej poďakovanie a zároveň vyjadrili svoj obdiv nad dokonale pripravenou hostinou.
Spoza vrchstola sa jej na znak úcty uklonil aj Róbert. Tmavé oči mu žiarili hrdosťou a boli plné prísľubov.
Len čo bola von z jedálne, oprela sa o zatvorené dvere a zhlboka si vydýchla. S rumencom na tvári a plná spokojnosti si vymenila tichý pohľad s pánom Walshom, ktorý vyčkával v hale s rukami za chrbtom. Na túto príležitosť si najala kuchára, ktorý mal výučný list z Francúzska, cukrára a pomocníkov. Keď sa rozbehla do kuchyne, aby im zablahoželala a poďakovala sa im, na Walshovej tvári sa rozhostil spokojný úsmev.
V kuchyni vládol čulý ruch a kuchárka už dirigovala upratovanie. Bolo treba poumývať nekonečné hory medených hrncov, liatinových panvíc a strieborného riadu. Keď si uvedomila, akú obrovskú snahu museli títo ľudia vynaložiť, aby bola večera prvotriedna, bez rozmýšľania dala celému kuchynskému personálu nasledujúci deň voľno.
Až keď vyslovila svoju veľkorysú ponuku, uvedomila si, že nie je v jej kompetencii rozhodovať o takýchto veciach, veď nie je pani domu. Bolo však už neskoro. Sluhovia ju chytili za slovo, chápali to ako sľub a okamžite sa začali tešiť a robiť si plány na návštevu Hyde parku, aby si mohli prezrieť stánky, ktoré tam postavili kvôli oslavám víťazstva nad Napoleonom. Na vlastné oči chceli vidieť aj prepychové pavilóny, na ktoré sa vyhodilo kopu peňazí a kde sa tiež pripravovali veľkolepé oslavy. Tie sa mali otvoriť na príkaz regenta prvého augusta. Medzi pavilónmi boli orientálne svätyne, pagody a spájali ich cestičky s pôvabnými mostíkmi. Bola tu aj neskutočne výstredná, takmer sto stôp vysoká Svätyňa svornosti, ktorú vztýčili kúsok od Green parku, kde mal byť ohňostroj.
Nedokázala svoj sľub odvolať. Nemala to srdce, pretože všetci vyzerali nesmierne nadšení. Celkom určite prekročila svoju právomoc, ale Róbert býval voči sluhom veľkorysý. Verila, že nebude namietať, pretože celý deň sa všetci veľmi činili.
Zistila, že Andrew a Tommy sa hrajú pod jedným z pracovných stolov. Pretože už bola takmer polnoc, sama sa podujala na to, že ich uloží do postele. Nahnala ich, aby sa poumývali a vyčistili si zuby, hoci ani jeden nebol nadšený takou novotou, ako je hygiena. Potom sa prezliekli do dlhých bavlnených nočných košieľ a vkĺzli do postieľok. Prečítala im z rozprávkovej knihy, ktorú si požičala z Róbertovej detskej knižnice, a potom čakala, kedy Róbertovi skončia povinnosti hostiteľa. Tým, že sa venovala deťom, sa trochu upokojila a pozabudla na svoje rozhodnutie prestať odopierať Róbertovi to najväčšie potešenie.
Bola odhodlaná, že dnes v noci sa mu oddá. Viac odhodlaná už ani nemohla byť.
Napokon sfúkla sviečku a potichu odišla z priestorov pre služobníctvo. Schádzala dolu po schodoch, celá rozochvená očakávaním. Návštevníci už stáli v hale a navzájom si želali dobrú noc.
Posledný odchádzal Coldfell a Róbert ho vyprevadil až k dverám. „Uvidíme sa teda zajtra.“
„Budem vás čakať. Ešte raz ďakujem za večeru, Róbert. Tá slečna Hamiltonová je skutočne rozkošná.“
Zoširoka sa usmial. „Dobrú noc, James.“
Coldfell krívajúc kráčal ku koču, kde mu pomohol nastúpiť sluha.
Róbert mu zakýval na rozlúčku a keď koč odhrkotal, rýchlo zatvoril dvere. Otočil sa, oprel sa o zatvorené dvere a všimol si, že Belinda stojí uprostred schodišťa a pozoruje ho. Rozžiaril sa a túžobne sa na ňu zahľadel. Potom sa odtisol odo dverí a pomaly vykročil k nej.
„Tu si, moja tajná zbraň,“ začal obdivne. „Moja zlatovlasá čarodejka. Castlereagha a Wellingtona som už získal na svoju stranu. A Eldon s Liverpoolom súhlasili s tým, že si prečítajú moju správu. Sidmouth sľúbil, že ak tí dvaja podporia moje názory, nebude mi stáť v ceste.“
Belinda vykríkla od radosti, nadvihla si sukne a zbehla po schodoch k nemu. Róbert ju chytil do náručia a ona ho objala okolo krku. Chytil ju okolo pása a rozkrútil sa s ňou.
„Bola si úžasná! Milá slečna Hamiltonová, my dvaja sme skutočne úspešná dvojica,“ jasal. „Čo by si povedala na to, keby sme ovládli celý svet? Nepokúsime sa o to?“
„Viem si predstaviť iné veci, ktoré by som s tebou chcela vyskúšať, drahý,“ namietla s nezbedným úsmevom. „Celý večer som horela túžbou, aby som sa ťa smela dotýkať.“
„Rovnako ako ja teba.“ Zdvihol ju do náručia a niesol po chodbe. „Urobila si na nich i na mňa nesmierny dojem.“
„Však som ti to hovorila. Ideme do jedálne, Róbert?“ spýtala sa prekvapene, keď odbočil doľava.
„Takmer nič si nejedla. Všímam si aj také veci,“ hrešil ju. „Niekto sa o teba musí starať. Schoval som ti ozajstnú pochúťku.“
„Čo také?“
„Ovocnú tortu s višňami… a so šľahačkou.“ Posadil ju na stôl, z ktorého už medzitým odpratali všetko okrem striebornej ozdobnej misy, višňovej torty a malej misky so šľahačkou. Na kraji bola kôpka nepoužitého strieborného riadu, ktorá čakala na Walsha, aby ju odložil do príborníka.
Stôl prikrytý snehobielym obrusom sa teraz zdal obrovský a veľké zrkadlá na každej stene ešte znásobovali jeho rozmery. Konečne boli sami a nevedeli sa nasýtiť objatí.
„Hádam si nemyslíš, že budem jesť rukami? Podaj mi vidličku.“
„Nemáte žiadnu fantáziu, slečna Hamiltonová,“ namietol a namočil prst do šľahačky. Potom jej ho s významným úsmevom ponúkol.
Prijala jeho ponuku a vášnivo mu zlízala šľahačku z prsta.
Sedela na stole a on stál pred ňou. Nežne jej uchopil tvár do rúk a bozkával ju s pomalou, omamujúcou dôkladnosťou. Keď sa k nemu privinula, uvedomila si, že ešte nikdy v živote si neboli takí duševne blízki. Od túžby celkom zoslabla, ale stále ju rozpaľovalo aj ich spoločné víťazstvo.
Keď sa zohol a začal ju bozkávať na bradu a potom na hrdlo, vzdychla si od prívalu rozkoše. Rukami ju hladkal po chrbte, nato pocítila myknutie a spýtavo sa naňho pozrela. „Prepánakráľa, čo to robíte, Vaša výsosť?“ zvolala, predstierajúc pohoršenie.
„Idem si dať zákusok,“ zašepkal a stiahol jej živôtik až na pás, takže sedela na okraji stola s obnaženou hruďou, len diamantový náhrdelník jej žiaril na krku.
Oprela sa rukami o stôl, uprene naňho hľadela spod privretých mihalníc a vyčkávala, čo Róbert urobí. Pozrel na misku so šľahačkou. Keď jej rozotrel šľahačku po prsníkoch a potom ju začal lízať, rozosmiala sa a v jej smiechu bolo počuť túžbu. Ten však zamrel, len čo v nej pohyby jeho nenásytného jazyka a vášnivé bozky vyvolali záchvevy nespútanej vášne.
Objala ho okolo krku a zaborila prsty do jeho hodvábnych čiernych vlasov. Láskal jej prsníky a potom ju položil na stôl, pričom jej jednou rukou podoprel hlavu.
Rozstrapatila mu vlasy, okolo úst mal šľahačku.
„Máš nádherné pery,“ zašepkala, keď sa privinula k nemu a zlízala mu z nich šľahačku. Keď ho vyzliekala, ruky sa jej triasli.
O chvíľu bol už aj on obnažený do pása. Zacítila jeho zamatovú, svalnatú hruď na svojej pokožke a blažene si vzdychla. Bolo to veľmi intímne, príjemne ju zohrieval. Hladkala mu plecia a obdivovala každý kúsok jeho tela.
„Dovolíš mi, aby som ťa dnes večer pomiloval?“ šepol pomedzi bozky.
„Možno,“ prisľúbila nejasne, hoci oči mala privreté od zadúšajúcej túžby.
„Vraj možno!“ posmieval sa.
„Skús ma presvedčiť.“
„To znie…“ bozkával ju a uvoľňoval jej vlasy z uzla, „ako výzva, slečna Hamiltonová.“
Hladkala ho po pevnom bruchu. „Naozaj?“
„Práve si mi hodila rukavicu, takže ťa budem musieť celkom vážne zviesť.“
Zasmiala sa a ležiac na chrbte, rozhodila ruky po stole. „Rob si so mnou, čo chceš.“
Skĺzol jej rukami na boky, sledujúc ich krivky. „Bože, ty si taká krásna!“ zašepkal.
„Ach, drahý, dotýkaj sa ma,“ dychčala. Hruď sa jej prudko dvíhala. Bola už celkom vlhká a keď jej rukou vkĺzol pod sukne, zakrútila sa jej hlava. Stačilo mierne naznačiť, aby roztiahla stehná trochu viac a hneď ho poslúchla. Keď vnikol prstom do jej vlhkej jaskynky a palcom ju hladkal po uzlíku, kde sa sústreďovala jej túžba, odovzdane zavzdychala. S rozkošou ju bozkával po prsníkoch.
Tmavé oči mal zastreté a viečka ťažké od túžby, keď videl, že podľahla jeho zvodom. Aj naďalej jej spôsoboval rozkoš, až kým sa nezačala vrtieť a nechtami škriabať stôl. Potom sa vystrel a kým si rozopínal nohavice, nespúšťal ju z očí. Plná očakávania ho pozorovala. S potmehúdskym úsmevom ju začal dráždiť. Obtieral sa o jej vlhkosť, a neprestal, kým nezačala prosíkať, aby pokračoval. Až potom sa podvolil a dal jej kúsok zo seba. Ale len kúsok…
„Ty si ale protivný!“ dychčala.
„Áno,“ zašepkal. „Ale nech to zostane naším malým tajomstvom. Chceš ma? Potrebuješ ma cítiť v sebe?“
„Bože, áno, prosím,“ stonala, vlniac sa vášnivo pod ním.
Chytil ju za ruky, preplietol si s ňou prsty a na jazyku zachytával povzdychy jej údivu, keď ju kúsok po kúsku napĺňal, až sa napokon do nej vnoril celý.
Hladkal ju po vlasoch, šepkal nesúvislé slová blaženosti, ale ona sa viac sústredila na ten zvláštny pocit vo svojom tele, ktoré sa ho pokúšalo prijať. Netušila, prečo to nebolí, ako ju to bolelo po prvý raz. Naopak, prežívala rozkoš, aj keď bol taký veľký.
„Ach, Belinda!“ stonal potichu. „Tak dlho už po tebe túžim.“
Začal sa v nej pohybovať v pomalom rytme. Nechala sa unášať inštinktmi. Páčila sa jej predstava, že práve ona dokáže naplniť jeho túžby. Zároveň si však hlboko vo svojej mysli uvedomovala aj vzdialený šepot svojho najtajnejšieho strachu. Odmietla sa mu však poddať a objala ho ešte pevnejšie.
Róbert bol ako v horúčke a celý sa chvel. Vo svetle sviečok mal pokožku lesklú od potu.
Nieje trochu pridrsný? našepkávali jej démoni. Zápasila s nimi zo všetkých síl. Je taký veľký, taký silný! Keby si ho požiadala, aby prestal, určite by ta neposlúchol.
Nežne sa dotkla jeho vlasov v úsilí zmierniť jeho vášeň, ale v duchu sa desila predstavy, že sa prezradí. Róbert sa predsa domnieva, že sa miluje s kurtizánou. Kým zápasila s takýmito myšlienkami, rozkoš pominula. Zatvorila oči, aby oklamala svoju myseľ. Chcela mu dovoliť, aby si vzal jej telo a vychutnal svoju rozkoš až do konca, ale v nasledujúcej chvíli rozhodol za ňu osud.
Keď jej Róbert zdvihol ruky nad hlavu a začal jej vnárať jazyk do úst v rovnakom rytme, v akom sa pohyboval v jej lone, stôl sa posunul a hŕbka striebra rytmicky zarinčala.
Bolo to ako ozvena tej najhoršej nočnej mory.
Prudko otvorila oči. Ten zvuk! Znel rovnako ako rinčanie kľúčov správcu väzenia! Uvedomila si, že ruky má zdvihnuté dohora, pritisnuté o tvrdý stôl, ktorý cítila pod chrbtom… Presne v tej istej polohe bola, keď ju správca väznice znásilňoval…
Všetko sa jej vrátilo.
Vykríkla v bezmedznej hrôze, mykla hlavou, aby sa vyhla Róbertovým bozkom, a okamžite sa pokúsila vstať. Samozrejme sa jej to nepodarilo. Bol príliš ťažký, a to v nej vyvolalo ďalšiu vlnu paniky. Bila ho päsťami a fňukajúc ho prosila, aby prestal.
„Čo sa deje, Bel?“ počula akoby z diaľky jeho zadychčaný hlas.
„Zlez zo mňa!“
Okamžite ju poslúchol a šokovane na ňu hľadel. „Čo sa stalo? Ublížil som ti?“
Bola už na polceste k dverám, naťahovala si šaty a tíško vzlykala.
„Bel! Počkaj!“
Kráčala však ďalej.
Pár krokmi ju dobehol a zabránil jej v odchode. „Dopekla, čo sa deje!“ dožadoval sa vysvetlenia, zapínajúc si nohavice. „Uhni mi z cesty!“
„Ale veď sme… chcela si to –“
„Dobrú noc, Vaša výsosť,“ precedila pomedzi zaťaté zuby.
Vyzeral šokovane. Rukou si roztržito prešiel po vlasoch. „Čo to má znamenať? Nejaká nová hra?“
„Áno. Bola to len hra. To je všetko, čo dostaneš. A teraz choď! Odíď! Choď mi z cesty! Myslím to vážne.“ Triasla sa na celom tele.
„Ani náhodou.“ Oprel sa rukou o dvere. „Vysvetli mi to!“
Preglgla a pohľadom zavadila o jeho svalnaté rameno a široké plece. Cúvla pred ním o krok.
Hlas mal odstrašujúco pokojný, ale hrozivý, keď povedal: „Konečne som sám sebe dovolil ľúbiť ťa, a ty sa so mnou len zahrávaš?“
„Môžem si robiť, čo sa mi zachce,“ trvala na svojom. Duša jej umierala, ale nedokázala zbúrať múr strachu v sebe, čo ako chcela. „Nevlastníš ma.“
„Ach, rozumiem,“ zašepkal. „Chceš zo mňa vytĺcť viac peňazí! Presne o to ti ide. Ty nenásytná, chamtivá štetka!“
Priškrtené vykríkla a z celej sily ho udrela po líci. Chytil si ho rukou a zazeral na ňu s pekelným hnevom v očiach.
Triasla sa a hľadela naňho, šokovaná vlastným správaním. Až teraz si uvedomila, že ho udrela. Ale bolo už neskoro. O všetko prišla.
„Nikdy nebudem platiť za to, čo medzi slušnými ľuďmi nie je na predaj,“ zavrčal. „Nikdy nebudem taký zúfalý.“
Vyšiel z jedálne a tresol jej dvermi rovno pred nosom.




Štrnásta kapitola


Nastalo voňavé ráno, ktoré však vôbec nepomohlo Róbertovi zbaviť sa hnevu, bolesti a pochybností. Mal sa zobudiť v milenkinej posteli, ale ešte nebolo ani sedem, a on už bol oblečený v hnedom jazdeckom kabátci, nohaviciach z volskej kože a vo vysokých, vzorne vyleštených jazdeckých čižmách.
Dokonale upravený, nákrčník naškrobený ešte viac než inokedy, kráčal dolu schodmi s chladnou, mechanickou odmeranosťou. Zakričal na sluhov, aby mu osedlali koňa.
Tak ti treba, Hawkscliffe, vyčítal mu zdravý rozum. Varoval som ta, pamätáš sa? Si blázon. Zaľúbiť sa do kurtizány! Taký nezmysel.
Na druhý koniec Green parku docválal až príliš rýchlo, pričom ani zďaleka nezabudol na svoj hnev. Pohŕdavo sa mračil na krikľavé dekorácie osláv víťazstva, ktoré zaplavili pokojné priestory parku. Potom popchol koňa smerom k jazeru Serpentíne v Hyde parku. Svojho tátoša hnal po chodníku a ranné slnko sa zrkadlilo na hladine po jeho ľavici.
Vedel predsa od samého začiatku, že je posadnutá peniazmi! Neprestajne sledovala ceny akcií a správy z burzy. Pretože bol idiot, nahováral si, že ide u ženy o obdivuhodnú vlastnosť, svedčiacu o jej mimoriadnej inteligencii. Bol hrdý na jej dôvtip, aby si uvedomil, kam až jej chamtivosť môže viesť.
Ešte stále nemohol uveriť tomu, že ho udrela. Nemal sa ponížiť natoľko, že ju nazval štetkou, ale zahnala ho do úzkych. Keď ho odstrčila od seba a tvárila sa, že sú jej jeho nežnosti odporné, bol krátko pred vyvrcholením. Ešte nikdy v živote som nemal taký silný pocit, že ma zneužili a odkopli, premýšľal zatrpknuto, stojac v strmeňoch, naklonený nad vraníkov chrbát. V oblaku prachu sa hnal ozlomkrky ďalej.
Nikdy jej neublížil, vždy bol k nej dobrý. V živote by neplatil za to, aby sa smel milovať s nejakou ženou. Nech to čert berie, bol presvedčený, že to bolo obidvom jasné!
Možno je dobre, že sa pohádali. Je predsa kurtizána. Keby mal rozum, bol by rád, že sa mu naskytla príležitosť spamätať sa, než sa do toho zamotá ešte viac. Je síce pravda, že to bolí, ale z dlhodobého hľadiska bude múdrejšie rozísť sa. Včera večer mu dala jasne najavo, že jeho city neopätuje.
Uvedomil si, že kôň začína byť zadychčaný, a tak spomalil do klusu.
Pohľad na štrkom vysypaný chodník vedúci popri jazere, kde sa s ňou prechádzal pri prvej schôdzke, v ňom vyvolal nával smútku. Začal ju ospravedlňovať. Cítil, že v jej minulosti sa odohrali veci, o ktorých nerozprávala. Ale ako jej má pomôcť, keď mu nedôveruje?
Ale nech! Nech si ponechá svoje tajomstvá pre seba.
Jedna vec je však celkom jasná: nastal čas, aby konfrontoval Dolpha Breckinridgea a čo najskôr s tou špinavou záležitosťou skoncoval. Čím skôr sa mu rozmarná slečna Hamiltonová stratí z cesty, tým lepšie.
Len čo si predstavil, že o ňu príde, zosmutnel ešte viac.
Poklusom sa vrátil do paláca, ruch okolo seba takmer nevnímajúc. Vďačne potľapkal spoľahlivého koňa po šiji a kráčajúc k dverám, stiahol si rukavice. V žalúdku mu už škvŕkalo, ale keď vošiel do jedálenského salóniku v obvyklý čas, nebolo v ňom ani stopy po omelete alebo hriankach, džúse, ba dokonca ani po čaji. Služobníctvo sa kamsi vyparilo.
Užasnuto ho hľadal po celom dome, išiel dokonca aj do kuchyne, ale nikde nikoho nebolo. Napokon otvoril zadné dvere a našiel tam Belindiných chránencov hrať sa na štrkom vysypanej časti dvora so psami.
Psy sa nadšene rozbehli k nemu a obskakovali ho, ale odohnal ich. Dnes ho ich dobrá nálada len rozčuľovala.
Len čo sa tam objavil, chlapci vyskočili a postavili sa do pozoru ako cínoví vojačikovia.
„Kde sú všetci?“ zavrčal.
Najprv pozreli na seba a potom vystrašenými očami naňho. „Čakám!“
„Na člne,“ vyhŕklo z mladšieho. Nechápavo zažmurkal očami. „Prosím?“ Začali si šuškať, očividne sa radili, čo by mali povedať. „Kde je kuchárka?“ pokračoval vo výsluchu. „Kde sú moje raňajky?“
„Kuchárka a jej pomocníci sa išli previezť na loďke, pane.“
„Na člne? Ako je to možné?“
„Slečna Bel im dala voľno,“ vysvetľoval ten väčší. „Čože?!“ vykríkol zlostne.
Jeden zo psov zakňučal a schúlil sa mu pri nohách. Menší chlapec sa schoval za väčšieho.
Róbert sa zamračil, otočil sa a ráznym krokom sa vracal do paláca. Ak slečna Hamiltonová pokladala za vhodné dať jeho sluhom voľno, tak potom mala zdvihnúť ten svoj rozkošný zadok a pripraviť mu raňajky sama. Nevšímal si chlapcov, ktorí sa zakrádali za ním, vybehol po schodoch a potom dupotal po chodbe smerom k jej dverám.
„Vstávaj, ty lenivá dora,“ šomral si rozzúrene popod nos. „Slečna Hamiltonová! Okamžite otvorte dvere! Nepredstierajte, že nepočujete,“ kričal do škáry vo dverách.
„Nieje tu, pane.“
Otočil sa a uvidel, že chlapci stoja len kúsok od neho. Menší si cmúľal prst. „Nie si na to cmúľanie trochu priveľký? A kde je slečna Hamiltonová?“
„Odišla.“
„Čo tým chceš povedať?“ Zmocnila sa ho panika. Skúsil kľučku a otvoril dvere. Vošiel do spálne a videl, že chlapec mal pravdu. Skontroloval šatník a pozrel von oknom, akoby očakával, že sa skrýva za závesmi.
„Kam išla?“
„Do kostola.“
„Pokánie sa jej naozaj zíde!“ vyprskol rozčúlene, ale od úľavy sa mu takmer podlomili kolená. Zamračene pozrel na deti. „Urobila raňajky aspoň vám?“
Pokrútili hlavou.
Zovrel pery. Musela byť poriadne rozrušená, keď zabudla aj na svojich zverencov. Utrápené si vzdychol, podišiel k nim a ujal sa velenia. „Tak poďte. My muži si dokážeme poradiť aj sami. Príprava jedla predsa nemôže byť až taká ťažká.“
Rozhodne sa rútil do kuchyne, vyzliekol si sako, vysúkal rukávy a pustil sa robiť omelety zo šiestich vajec. Jeho dvaja malí pomocníci sa pozerali naňho plní obáv.
„Kuchárka dá na panvicu najprv trochu masla,“ poučil ho Tommy, keď sa chvíľu prizeral jeho konaniu a všimol si, že okraje omelety černejú.
Róbert hodil varešku na stôl. „A to mi hovoríš až teraz?“
„Zabudol som na to.“
„Daj ju psom.“
Andrew pokrčil nosom. „Nebudú ju žrať.“ Napokon Róbert objavil v chladnej komore zvyšky zo včerajšej večere. Spolu s chlapcami si pochutnávali na kúskoch studenej pečenej morčaciny a potom ju zajedli citrónovou tortou.
Po raňajkách mal ísť Róbert na návštevu do Coldfellovho sídla v Južnom Kensingtone, a tak nechal chlapcov na starosti Williamovi. Bol si istý, že Belinda sa vráti načas, aby im dala obed. On sa naje v klube, pretože sa s ňou nechcel stretnúť. Čo by jej mal po včerajšku povedať?
Než odišiel za Coldfellom, vošiel do pracovne. Zahnal spomienky na milenku, na to, ako pred ním kľačala na kolenách, a načmáral úsečný odkaz Dolphovi Breckinridgeovi:
Som pripravený uskutočniť náš obchod. Stretneme sa zajtra o deviatej večer v hostinci Biela labuť na New Row neďaleko Bedford Street. Príďte sám.
Napísal adresu a potom so zachmúrenou tvárou opäť vysadol na koňa a pobral sa na dohodnuté stretnutie s vojvodom Coldfellom. Predpokladal, že bude od neho požadovať vysvetlenie. Netešil sa na to, ale teraz aspoň bude môcť vojvodu ubezpečiť, že mieni celú záležitosť skončiť už zajtra večer.
Práve keď vychádzal z brány paláca, stretol odporne veselého Cliva Griffona, ktorý ho zasa prišiel otravovať so svojimi politickými ambíciami. Chlapčenský príťažlivý dvadsaťjedenročný mladík mal od jazdy zrumenené líca a zlaté kučery rozstrapatené.
„Vaša výsosť, aké šťastie! Práve som vás chcel navštíviť!“
„To je pre mňa skutočne šťastný deň,“ zavrčal. Ten usmrkanec sa azda vždy nadchýna životom?
„Nádherné počasie, však?“ pokračoval mladík veselo, keď otočil dlhonohého plnokrvníka a pustil sa vedľa Hawkscliffa.
„O chvíľu bude pršať,“ odvrkol.
Griffon sa zasmial a potom sa bez Hawkscliffovho súhlasu rozhodol, že ho odprevadí až do Coldfellovho sídla. Zalesnené rozľahlé pozemky, kde stálo, boli módnou lokalitou, plnou vznešenej dôstojnosti, vyhľadávanou najmä tými, ktorí neznášali hluk a davy ľudí, alebo pokladali domy v radovej zástavbe za príliš obmedzujúce. Tu stáli paláce a zámočky diskrétne uprostred stromov, ku každému z nich patril niekoľko akrový pozemok, a navyše to bolo pomerne blízko parlamentu.
Griffon mlel celou cestou. Róbert počúval jeho nadšené táraniny len preto, že to bolo lepšie, ako myslieť na Belindu.
„A čo hovoríte na tému ženy, Griffon?“ vyhŕkol z ničoho nič a prerušil mladíkovo rozohňovanie sa proti obilným zákonom.
„Ženy?“ začudoval sa Griffon. Práve prechádzali cez Gloucester.
„Áno, ženy, Griffon. Opačné pohlavie. Tie prekliato rozmarné stvorenia.“
„Prepáčte mi, Vaša výsosť, ale nechápem, čo s tým majú spoločné. Diskutovali sme predsa o stave národnej pokladne.“
„Peniaze! To je jediné, čo ženy zaujíma – túžia len po tom, aby sa dostali mužom čo najhlbšie do vrecka.“
„Správne,“ súhlasil váhavo Griffon.
Od tej chvíle zmenil Róbert voči mladíkovi postoj – všetci zneužívaní muži musia spojiť svoje sily vo svete, ktorý je plný krásnych, ale prefíkaných žien.
„Pozrite sa, Griffon,“ povedal prísne, keď klusali okolo impozantného kaštieľa Georgea Canninga. „Dám vám príležitosť, aby ste svoju žiadosť predostreli lordovi Coldfellovi. Ak sa mu bude vaša reč páčiť, miesto je vaše. Dohodnutí?“
„Vaša výsosť!“ vykríkol mladík natešene. „Samozrejme, pane!“ Potom začal zo seba chrliť jedno poďakovanie za druhým, pretože si cenil príležitosť predostrieť svoje názory pred vplyvným vojvodom.
„Ehm, ehm,“ zahmkal Róbert v snahe prerušiť mladíkove prejavy vďačnosti. „Máte nádherného, čistokrvného koňa,“ kývol hlavou na zviera.
Griffon sa usmial a s láskou potľapkal bieleho žrebca po šiji. „Je to potomok Eclipse. Rád sa vám pochválim s jeho umením. Chcete vidieť, čo dokáže?“
„Radšej nie.“
Griffon sa však len zasmial a prikázal koňovi, aby sa postavil na zadné. Kôň hádzal hlavou a vyzeral celkom ako Pegas, ktorý sa chystá vzlietnuť, hoci nemá krídla. Róbert sa usmial proti svojej vôli, keď kôň dopadol na všetky štyri a pustil sa do takého prudkého cvalu, že mu spod kopýt odletovali kusy trávnika. Ach, mladosť – pochabosť, pomyslel si ironicky. Naklonil sa nad svojho vraníka a zľahka klusal za Griffonom.
Po krátkej chvíli ich pustili cez vysokú bránu na panstvo, kde žila Lucy. Zámok stál pyšne pod jasnou modrou oblohou. Ponáhľali sa k nemu po dlhom chodníku, prechádzajúc popri starostlivo ošetrovaných trávnikoch a stromoch. Róbert sa uznanlivo obzeral okolo seba. Každučké stebielko trávy bolo na svojom mieste. Nedalo sa poprieť, že on a vojvoda Coldfell boli z rovnakého cesta. Uctievali rovnaké hodnoty a nanešťastie sa zamilovali do tej istej ženy.
Mysľou mu preletela predstava ženy, nebola to však zelenooká červenovláska, ale zlatovláska s očami, ktoré mali nežný zasnený odtieň modrých zvončekov.
Keď prišli k domu, zosadli z koni. Róbert sa otočil k svojmu mladému spoločníkovi. „Počkajte tu. Dúfam, že vydržíte na jednom mieste a nespôsobíte nejaké problémy.“
„Samozrejme, Vaša výsosť!“ súhlasil Griffon s nadšeným úsmevom.
Len čo majordómus otvoril zámocké dvere, Róbert k nim rázne vykročil.
Vojvoda ho prijal v slnkom zaliatom salóne s výhľadom do záhrady a na rybník, v ktorom sa utopila Lucy. Nad kozubom visel jej portrét v životnej veľkosti. Keď naň pozrel, srdce mu zovrela bolesť.
Boh mu však bol svedkom, že dnes prežíval svoju stratu dvojnásobne. Belinda neopustila tento svet ako Lucy, ale tak či tak o ňu prišiel. A je to ešte horšie, pretože Belinda mu aspoň nakrátko patrila tak, ako mu Lucy nepatrila nikdy. Vôbec netušil, že kým si on vytváral k nej čoraz hlbší vzťah, dokonca sa do nej zaľúbil, ona to chápala len ako zárobkovú činnosť.
Nepochybne očakávala, že sa napokon vzdá a zahrnie ju peniazmi, len aby s ním zostala. Ibaže to on nikdy neurobí. Žiadna žena si z neho nebude robiť blázna. To bola lekcia, ktorú dostal v čase, keď otec s každým ďalším matkiným tehotenstvom prichádzal o svoju dôstojnosť.
„Som veľmi rád, že ste prišli,“ spustil Coldfell, šuchtavo kráčajúc k nemu v domácich papučiach. Cez elegantnú hnedú vestu a nohavice mal prehodený tmavý, po zem dlhý župan.
„Pane…“ pozdravil ho Róbert a prinútil sa k úsmevu. Potriasli si ruky a potom si sadli do kresiel oproti sebe.
Coldfell si prekrížil nohy a ruky si položil na kolená. „Poznal som vášho otca a vás poznám od čias, keď ste ešte boli malým chlapcom. Dnes som vás pozval, aby som vám položil veľmi jednoduchú otázku. Prečo dovolíte tej pochybnej ženskej, aby bývala vo vašom dome?“
Róbert sa zhlboka nadýchol, oprel sa, ale mlčal.
„Samozrejme, môžete mať milenku. Je to zdravé pre muža vo vašom veku. Musím vám zložiť poklonu, lebo máte vynikajúci vkus, ale –“
„Ja viem,“ prerušil starého pána netrpezlivo.
„Viete? Naozaj viete, že škandál už prepukol? Vaša povesť je ohrozená.“
Róbert zdvihol hlavu a pozrel na vojvodu. Jeho tvár neprezrádzala vôbec nič. „Nie je to také, ako sa zdá. Snáď bude na vysvetlenie stačiť, ak vám poviem, že Dolph je slečnou Hamiltonovou priam posadnutý a práve túto skutočnosť chcem využiť pri svojej pomste. Je to všetko len hra.“
„Nuž, mne sa zdalo, že je to až príliš skutočné,“ namietol podráždene starec. „Dávajte si na tú ženskú pozor. Viete predsa, čo je zač.“
Róbert sa to nepokúšal komentovať. „Môžem vás ubezpečiť, že to čoskoro skončí, pane. V priebehu jedného alebo dvoch dní mienim s vaším synovcom zatočiť presne tak, ako som vám sľúbil.“
„Dobre,“ reagoval starý vojvoda už pokojnejšie. „Chcem byť pri tom. Pošlete po mňa?“
Róbert prikývol.
Coldfell sa spokojne pohniezdil v kresle. „Tak, to by sme mali. Ak by som vás mohol poprosiť o láskavosť, bol by som rád, keby ste navštívili Juliet. Určite by sa potešila, keby sa mohla s vami stretnúť. Nemá žiadnu spoločnosť, zastaví sa tu len veľmi málo ľudí, aby ju navštívili,“ dodal a meravo vstal zo stoličky.
Róbert sa tváril srdečne len vďaka tomu, že mal hlboko v svojom vnútri zakorenený zmysel pre slušnosť. „Veľmi rád sa s ňou stretnem.“ Rozhodol sa, že sa bude správať milo, aj keď v tejto chvíli cítil voči ženám odpor a najradšej by sa im zďaleka vyhol.
„Správna reč, chlapče,“ usmial sa Coldfell žiarivo.
Starec ho viedol do rozľahlých záhrad. Zjavne si robil plány, že ich dá dokopy, a on bol dnes príliš nešťastný, aby protestoval. Lady Juliet pochádzala z vynikajúcej rodiny a bola vychovaná ako v skleníku. Bola príliš poslušná na to, aby sa muž musel kvôli nej obávať nejakého škandálu. Navyše deti nemohli po nej zdediť hluchotu, pretože tá vznikla v dôsledku žltej horúčky, nebola to teda vrodená chyba. Videl to dievča už predtým a vedel, že je celkom pekné na to, aby v ňom vyvolalo len súcit. Veľmi dobre chápal Coldfellove obavy, či nájde ohľaduplného manžela, ktorý by si jeho nešťastnú dcéru ctil, vážil a ochraňoval.
Dnes sa však pristihol pri tom, že premýšľa nad Alfrédom Hamiltonom a ľutoval, že ten nemal v sebe aspoň zrnko z vojvodovej túžby ochraňovať dcéru.
Držal v ruke jazdeckú čiapku a obzeral sa po nádherných, slnkom zaliatych záhradách s fontánami a ozdobne tvarovanými stromami a kríkmi.
Pohľad na pokojný zelený rybník v diaľke, v ktorom sa utopila Lucy, v ňom vyvolal napätie, a tak rozhodne odvrátil od neho pohľad.
„Mimochodom, priviedol som so sebou istého mladého muža a bol by som rád, keby ste sa s ním pozhovárali. Je to sľubný politik, plný ambícii a veľmi rád by získal kreslo v Dolnej snemovni. Dúfam, že mi poviete, čo si o ňom myslíte.“
„Veľmi rád sa s ním porozprávam, aby som zistil, či by mohol byť užitočný pre našu stranu,“ podvolil sa vojvoda. Kráčal ďalej, podopierajúc sa pri každom druhom kroku o palicu.
„Ďakujem.“ Róbert sa prezieravo rozhodol, že sa mu nezmieni o tom, že Griffon nepodporuje ich stranu, ale nadšene fandí nezávislým.
„Ako sa volá?“
„Clivé Griffon.“
„Z Griffonovcov z Derbyshire? Je to dobrý starý rod.“
„Áno.“
„Nie je ich dedičom?“
„Je, takže má vynikajúcu perspektívu.“
Medzitým prišli na okraj skupinky nízkych čerešní, odkiaľ zazrel pomedzi zelené listy obraz stelesnenej dievčenskej nevinnosti.
Lady Juliet kľačala pred holubníkom, na prste jej sedela biela holubica a mierne ju do neho ďobala. Coldfellová dcéra mala len sedemnásť, ale bola okúzľujúca. Bohaté hnedé kučery jej lemovali ružové líca a klenuté čelo. Nevšimla si ich príchod a aj naďalej si hrkútala s vtákmi.
Úkosom pozrel na Coldfella. Idylický obraz zapôsobil na jeho city aj napriek nálade, v ktorej sa nachádzal. „Nie som si istý, či by sme ju mali rušiť. Zdá sa, že je celkom zaujatá svojimi miláčikmi.“
Vojvoda žiaril šťastím a otcovskou pýchou. „Nezmysel, určite bude šťastím celá bez seba, keď vás uvidí. Mali by ste sa s ňou stretávať častejšie, je veľmi osamelá.“
Róbert podozrievavo pozrel na starého vojvodu a premýšľal, čo jej asi tak mohol povedať: Pozri, Juliet, dnes príde ten sympatický muž, ktorý sa chcel vyspať s tvojou macochou.
„Nezabudnite, chlapče, hovorte s ňou pomaly, potom vám bude môcť čítať z perí.“ Podopierajúc sa palicou, vošiel medzi čerešne.
Róbert sa pustil za ním, ale než tam prišli, vzduch sa rozozvučal veselým dievčenským smiechom. „Čo sa to deje?“ vykríkol Coldfell, zostal stáť a užasnuto hľadel na svoju dcéru.
Aj Róbert udivene nadvihol obočie. Zdalo sa, že lady Juliet si našla okrem holubíc aj ďalšieho spoločníka. Predtým im konáre čerešní bránili vo výhľade, ale teraz sa im naskytol pohľad na Clivá Griffona, ktorý stál na hlave a mával nohami, aby dievča pobavil.
„Huuuaaa!“ kričal, keď dopadol nohami do trávy, ale vzápätí urobil salto, zostal stáť pred ňou a fúkol jej do tváre odkvitnutú púpavu. Vyzeral ako klaun.
„Zaželajte si niečo,“ vyzval ju Griffon a rozprával s ňou s takou samozrejmosťou a ľahkosťou, akoby ju poznal už celú večnosť.
Chvíľu naňho omámené hľadela a potom fukla do bielej hlavičky. Chumáčiky odkvitnutej púpavy sa zachveli a rozleteli na všetky strany. Juliet mala ešte stále našpúlené pery, keď sa k nej Griffon odvážne naklonil, aby ju pobozkal. Vtom sa zháčil, lebo vojvoda Coldfell nahnevane vykríkol. Róbert pochopil, že je zle.
„Tak to by stačilo!“ rozčuľoval sa otec a hnal sa k dvojici, mávajúc palicou v ruke. „Okamžite sa practe od mojej dcéry!“
Stretnutie sa nevyvíjalo dobre.
Po pár minútach sa už Clivé Griffon a Róbert brali preč ku svojim koňom.
„Zaľúbil som sa,“ zveril sa mladík.
„Nerobte zo seba ešte väčšieho blázna, ako ste. Ako ste sa mohli odvážiť ju pobozkať, Griffon? Rovno pred jej otcom!“
„Nemôžem za to. Presne to mi prikazovalo moje srdce. A okrem toho ona nenamietala.“
„Ako to môžete vedieť? Ako ste sa s ňou rozprávali?“
„Veľmi veľa sa dá vyčítať z očí. Mám sesternicu, ktorá je tiež hluchá a mám ju veľmi rád. Vôbec na tom nezáleží, keď si na to človek zvykne. Juliet je úžasná.“ Griffon si pritisol ruku na srdce a kráčal pospiatky ku koňovi, hľadiac na zámok.
Róbert sa obzrel práve včas, aby uvidel skľúčenú Juliet, ktorá posielala z jedného z okien na prízemí Griffonovi bozk. Griffon prijal jej gesto s radostným výkrikom a potom sa šťastne rozosmial. Róbert sa zamračil. Niežeby žiarlil na svoju nádejnú nevestu, veď v tejto chvíli bol v takom stave, že by pokojne pristal navždy zostať starým mládencom. Narazil si čiapku na hlavu a vyhupol sa do sedla.
„Ožením sa s ňou, Hawkscliffe. Ona je tá pravá.“
„Bože, vy ste to najabsurdnejšie stvorenie, aké som kedy stretol,“ zavrčal vojvoda, keď sa klusom pobrali k Knightsbridge.
„Niekto si ju predsa musí zobrať. Mne je celkom jedno, že je hluchá. Je obdivuhodná…“
Blúznil a rozplýval sa aj ďalej, až to Róbert nevydržal a netrpezlivo ho prerušil: „Griffon, rozhodol som sa, že vám to kreslo dám.“
Mladému mužovi to takmer vyrazilo dych. „Vaša výsosť, ja zomriem od šťastia!“
„Slečna Hamiltonová si myslí, že by som vám mal dať príležitosť. A teraz už držte jazyk za zubami, lebo si to rozmyslím.“

Dolph Breckinridge sa vrátil z klubu do svojho staromládeneckého bytu na ulici Curzon a na vrátnici ho čakal odkaz. Keď uvidel pečať vojvodu Hawkscliffa, rýchlo ho otvoril a s ironickým úškrnom si prečítal jeho panovačný príkaz.
Bol najvyšší čas…
Ale napriek tomu nebude tancovať tak, ako mu Hawkscliffe píska. Zobral pero a papier a rýchlo napísal odpoveď:
Biela labuť mi nevyhovuje. Poznajú ma tam a táto záležitosť sa netýka nikoho okrem nás dvoch. Cez Hampstead Heath sa pusťte cestou Chalk Farm do Haverstock Híll. Asi míľu za križovatkou do Adelaide uvidíte po pravici domček so šindľovou strechou. Tam vás počkám. S navrhovaným časom o deviatej večer súhlasím, len si musíte uvedomiť, že cesta vám bude trvať dosť dlho. Priveďte so sebou aj slečnu Hamiltonovú. D. B.

V ten istý večer sedela Belinda obkľúčená obdivovateľmi a vyfintená šperkami v Kráľovskom divadle v Haymarkete vo svojej lóži, ktorá stála celých dvestopäťdesiat libier na sezónu, a uprene hľadela na javisko. Cítila sa mizerne a celkom na dne.
Teraz, keď to s Hawkscliffom načisto zbabrala, a na dôvažok porušila aj základné pravidlo kurtizán, nastal čas, aby sa začala obzerať po novom ochrancovi. Harriette jej vždy radila, aby mala oči otvorené a snažila sa zapôsobiť na bohatých mužov, ktorí by sa jej mohli zísť. Možno by si mala zobrať radu svojej učiteľky k srdcu.
Nemohla uveriť, že Róberta udrela. To si naozaj myslí, že jej ide len o jeho peniaze? Naplnilo ju zúfalstvo, pretože vedela, že zničila krásny vzťah a škodu by mohla napraviť len tak, že mu povie celú pravdu.
Spočiatku si vychutnávala ich milovanie, zúčastňovala sa na ňom s takou dychtivosťou, že sa teraz pri spomienke naň musela červenať. Ako mu však vysvetlí hlboko zakorenenú hrôzu, ktorú v nej vyvolalo rinčanie strieborného riadu? Musela by mu povedať o znásilnení, ale predstava, že by sa mal dozvedieť o jej hanbe, ju desila. Róbert videl toho podliaka na vlastné oči. Čo ak si pomyslí, že ho nejakým spôsobom vyprovokovala? Čo ak si bude myslieť, že s ním flirtovala, aby získala výhody pre uväzneného otca? Nevedela sa zmieriť s predstavou, že sa mu zdôverí so svojou bolesťou a on ju potom zahanbí a zraní ešte viac prekrúcaním skutočnosti.
Koniec koncov, vníma ju ako ženu voľných mravov, ktorá používa svoje telo na to, aby získala, po čom túži.
A taká aj naozaj je.
Nikdy ju nepochopí.
Ukradomky pozrela na tváre mužov stojacich okolo nej v tmavej divadelnej lóži. Nevedela si predstaviť, že by sa mala milovať s niektorým z nich, keď to nedokáže s mužom, ktorého zbožňuje.
Keď sa po opere vrátila do paláca, s Williamovou pomocou vystúpila z koča a zakrádala sa k vchodu. Ktovie, čo si Róbert myslel o tom, že sa vybrala večer von sama. A ktovie, či si vôbec všimol, že odišla.
Sťažka si vzdychla, jednou rukou si nadvihla sukne a vykročila po mramorovom schodišti. Už sa zmierila s tým, že pôjde spať bez toho, aby ho za celý deň čo i len zazrela. Druhou rukou sa chytila zábradlia, na zápästí sa jej hojdala kabelka. Bola už v polovici schodišťa, keď začula pomalé, ťažké kroky, ozývajúce sa na vyleštenej mramorovej dlážke. Potom zaznel jeho hlboký barytón.
„Moment, slečna Hamiltonová, buďte taká láskavá a počkajte chvíľu.“
Nadýchla sa a otočila sa na schodoch. Stál dolu v hale, vysoký a pokojný, oblečený do čierneho. Plecia mal meravo vystreté, ruky zopäté za chrbtom.
„Áno?“ spýtala sa so zatajeným dychom.
„Zajtra o deviatej večer sa stretneme s Dolphom Breckinridgeom. Inštrukcie, ako sa máte správať, vám dám ráno.“
„Dobre,“ súhlasila. Jeho chladný tón ju mrazil. „Potom budete voľná a môžete odísť, kedykoľvek sa vám to hodí.“
Jeho slová jej len pomaly prenikali do mozgu a len čo pochopila ich význam, akoby jedna časť jej bytosti zomrela.
Prečo ju vlastne šokuje, že sa jej chce zbaviť? Hľadela na jeho zadumanú tvár. Vysoká miestnosť sa s ňou hojdala a srdce jej pukalo žiaľom. Najradšej by naňho zavolala, ale namiesto toho len stiesnene súhlasila: „Rozumiem.“
„Dobrú noc… slečna Hamiltonová.“ Civel na mramorovú dlážku a matné svetlo sviečok sa mu ligotalo v tmavých, zvlnených vlasoch.
Nedokázala mu odpovedať, slová jej zostali trčať v hrdle. Je zradená a opustená, ale pretože nemohla nič urobiť ani povedať, pozbierala posledné sily, hrdo zdvihla hlavu a s bezvýraznou tvárou sa pobrala do izby.


Pätnásta kapitola


Nasledujúci večer prišiel až príliš rýchlo.
Spolu s Róbertom cválali na koňoch po prašnej ceste Chalk Farm na sever k Hampstead Heath. Belinda by najradšej otočila sivú kobylu a vrátila sa nazad do Londýna, pretože si po celý čas uvedomovala, že na ňu čaká jej nepriateľ a dúfa, že odteraz mu bude patriť. Nemôže však zradiť Róberta. Len ak bude dnes odvážne hrať svoju rolu a pomôže mu pomstiť milovanú lady Coldfellovú, môže vykúpiť v jeho očiach svoje hriechy.
Ale čo ak ňou Róbert pohŕda natoľko, že dovolí Dolphovi, aby si s ňou robil, čo sa mu zachce?
Minuli cestu do Adelaide a smerovali k Haverstock Hillu. Róbert sa neprestajne pozeral doprava, aby neminuli dom so šindľovou strechou, ktorý mal stáť kúsok od cesty.
Napokon spomalil a naznačil jej, aby urobila to isté. Boli pri cieli.
Mesiac v splne visel nízko nad kamenným domom a striebril listy na nádhernom breste, ktorého koruna sa rozprestierala ponad strechu. Okná boli tmavé, dvere ponorené do tieňa. Dolphov kôň sa pásol vedľa domu a keď sa blížili k nízkemu kamennému múriku, zdvihol hlavu a zastrihal ušami.
Nervózne pozrela na Róberta. Jeho tvár však nič neprezrádzala. Vyzeral rovnako neprítomné ako ráno, keď spolu hovorili, ale tmavé oči mu žiarili chladnou odhodlanosťou. Oblečený bol do čierneho, mal dve nabité pištole a okolo štíhlych bokov opásanú šabľu.
V tmavých dverách sa čosi pohlo a vzápätí sa v nich objavil Dolph. „Presný ako vždy, Hawkscliffe. Vidím, že ste mi priniesli aj odmenu.“
Belinda sťažka preglgla.
„Dnes večer bude vaša, Dolph, ale len za predpokladu, že budete spolupracovať.“
„A ona s tým súhlasí? Alebo je to nejaký úskok?“
„Súhlasím,“ prinútila sa Belinda povedať, ale hlas sa jej chvel.
„Ideme dnu.“ Róbert zoskočil z koňa a potom jej pomohol zo sedla. Kratučký dotyk jeho rúk na jej páse bol pre ňu hotovými mukami. Chcela tie ruky chytiť a uprosiť ho, aby ju tam nenútil ísť, ale mlčala. Zložil ju na zem.
Upravila si jazdecký kostým, hrdo vystrela hlavu a potom spolu vykročili cez malú, po pás vysokú bráničku k osamelému domu.
Predná záhradka bola zarastená a husté popínavé ruže, ktoré sa ťahali po rozpadávajúcich sa mrežiach, napĺňali letnú noc sladkou vôňou.
Dolph cúvol, keď sa k nemu Róbert priblížil. Vysoký autoritatívny vojvoda prekročil prah a Belinda kráčala dva kroky za ním.
Dolph na ňu uprel žiadostivý pohľad, ako keby sa už nevedel dočkať, kedy sa jej zmocní. „Som tvrdý ako kameň,“ zašepkal, keď vstúpila do dverí.
Zháčila sa a zaváhala, ale svoju rolu poznala veľmi dobre. Keď prechádzala popri ňom, prešla mu rukou po štíhlom bruchu a naoko túžobne naňho pozrela. „Poďte.“
Nedokázala pozrieť Róbertovi do tmavých očí, keď kráčala okolo neho do vedľajšej izby. Otočila sa v tme a vyčkávala na Dolpha, ktorý vošiel až za ňou.
Róbert zostal stáť uprostred prvej miestnosti, ako sa dohodli. Ona šla za Dolphom do ďalšej.
Pomaly si vyzliekla jazdecký kabátik. Dolph jej očami takmer prepálil bavlnenú blúzku a nedočkavo pristúpil k nej. Ešte stále sa mal na pozore. „Zmenili ste sa.“
„Áno.“
„Už ma nebudete odmietať?“
„Nebudem, Dolph.“
Pozeral na ňu, akoby ju chcel očami pohltiť, ale mal v nich stále podozrenie. „Prečo?“
„Pretože až teraz som pochopila, že vy ste na celom svete jediný, kto má o mňa skutočne záujem,“ povedala potichu. Svojím spôsobom to bola pravda.
„Bel!“ zašepkal s láskou v očiach. „Bál som sa, že na to nikdy neprídete.“ Zostal stáť kúsok od nej a hľadel na ňu. Pripadal jej obrovský. Hoci sa triasla od hrôzy, podarilo sa jej ukryť strach a neustúpila. Keď jej chytil prsník, zahryzla si do jazyka, aby nezačala protestovať.
Nenamáhal sa byť nežný a neprestajne ju pozoroval, akoby čakal, že pred ním cúvne. Mlčky mu hľadela do očí, jej tvár bola celkom bezvýrazná. Pousmial sa a stlačil mocnejšie –a potom ešte viac.
Trochu s ním flirtujte, inštruoval ju Róbert. A popod nos zašomral: Ste v tom predsa skvelá.
Preložila Dolphovu ruku okolo svojho krku, aby sa zbavila jeho stisku.
Oči sa mu rozhoreli divokou žiadostivosťou. Okamžite si ju pritisol k sebe. Potom zastonal a oprel si tvár o jej plece.
„Bel,“ šepkal. „Ach, Bel, boli ste ku mne taká zlá. Bol by som dal za vás čokoľvek, ale vy ste predo mnou stále utekali.“ Odrazu ju zovrel okolo pása tak mocne, že jej to vyrazilo dych. Druhou rukou ju chytil za vlasy a ťahal jej hlavu dozadu.
Hľadela naňho a opäť ju ochromila hrôza.
„Teraz, keď si už moja, postarám sa o to, aby si mi nikdy neutiekla,“ dychčal vášnivo.
Zdvihol ju do náručia a rýchlo ju kamsi niesol. Uvedomila si, že ju oprel chrbtom o stenu a dusil nenásytnými, divošskými bozkami. Nemohla ani dýchať, nieto ešte protestovať. Oči mala plné hrôzy, búchala ho do hrude, ale márne. Zubami jej hrýzol pery a mliaždil ju celým telom. Bokmi sa jej tlačil medzi stehná a nedočkavo jej rozopínal jazdecký kostým. Robil to s takou šikovnosťou, akú by od muža jeho vzrastu nikdy nečakala.
Kristepane, pomyslela si odrazu s celkom jasnou hlavou, ide ma znásilniť.
Ale najväčšia hrôza ju ovládla, až keď si uvedomila, že muž, ktorého ľúbi, je vo vedľajšej miestnosti.
A dovolí, aby sa to stalo.

Je tam podozrivo ticho, pomyslel si Róbert, rozčúlene sa prechádzajúc hore-dolu po kuchyni.
Vedel, že musí Belinde dopriať dosť času, aby spracovala Dolpha natoľko, že bude poddajný, ale ticho vo vedľajšej miestnosti ho znervózňovalo čoraz viac, až to napokon nevydržal.
S búšiacim srdcom vošiel dnu a uvidel, ako ju Dolph surovo tlačí o stenu. Pri pohľade na to násilie sa ho zmocnila taká zúrivosť, akú nikdy predtým nepoznal – a zároveň ho premkol pocit viny. Šťavnato zahrešil, priskočil k nim a drsne schmatol Dolpha za rameno. „Tak to by stačilo.“
„Vypadnite!“ vyštekol Dolph.
Róbert sa nedokázal pozrieť na Belindu, lebo vedel, že jej oči sú naplnené hrôzou. Zo všetkých síl krotil svoj hnev. „Najprv náš obchod.“
„Povedal som, že máte vypadnúť!“ zreval Dolph a otočil sa k nemu. „Mám vás už plné zuby. Čo odo mňa chcete, dočerta?“
Róbert vytiahol pištoľ a strčil ju Dolphovi pod bradu. Ten zmeravel. Belinda sa vyslobodila, rozplakala a utiekla preč. Róbert musel bojovať sám so sebou, najradšej by sa rozbehol za ňou.
„Poviem vám, čo chcem, Breckinridge.“ Pritlačil mu pištoľ o krk ešte silnejšie. „Chcem vedieť, prečo si zabil Lucy, ty sukin syn.“
Dolph naňho zjavne šokovaný vyvalil oči. „Lucy? Vy si myslíte, že ja som zabil Lucy?“
„Stačí, aby som stlačil kohútik. Navrhujem, aby si sa priznal.“
„Zbláznili ste sa? Lucy sa predsa utopila! Každý to vie!“ Nervózne hľadel na ústie zbrane. „Odložte tú búchačku, Hawkscliffe. Zbláznili ste sa?“
„Vy ste ju utopili. Priznajte sa.“
„Nemám s jej smrťou vôbec nič spoločné –“
„Aspoň raz v živote sa správajte ako čestný chlap. Zabili ste ju od strachu, že porodí syna a vy prídete o dedičstvo.“
Dolph sa rozosmial, akoby neveril vlastným ušiam. „A čie decko by podľa vás porodila? Ježišikriste, človeče, prečo by som ju mal zabíjať? Veď bola mojou milenkou!“
Róbert hľadel mlčky naňho a mal pocit, že sa mu pod nohami otvorila zem. Chvíľu nedokázal nájsť hlas a keď napokon prehovoril, znelo to ako zasipenie: „Čo ste to povedali?“
„Dobre ste počuli. Spávali sme spolu a verte mi, nechcela decko o nič viac než ja.“
Schvátila ho zúrivosť. Zovrel pištoľ a z celej sily ho ňou udrel po hlave. Dolph sa zapotácal dozadu, potkol sa o stolček a roztiahol sa aký dlhý, taký široký na dlážke.
Róbert naňho namieril pištoľ. „Povedzte pravdu, Breckinridge. Ak nie, prisahám, že vám vystrelím mozog!“
„Upokojte sa, Hawkscliffe! Pokúšam sa vám len povedať –“
„Nebola vaša milenka. Nebola! Lucy bola… čistá.“ Triasol sa od zúrivosti a akéhosi zvláštneho, strašného poznania, že ten darebák hovorí pravdu.
„Lucy, a čistá? Vy určite žartujete.“
„Nežartujem,“ zašepkal. „Znásilnili ste ju presne tak, ako by ste boli znásilnili Bel, keby som vám dal príležitosť.“
„Figu borovú! To Lucy zviedla mňa.“
„To by nikdy neurobila. Lucy bola cnostná žena.“
„Ak si to naozaj myslíte, tak potom ste ju nikdy poriadne nepoznali. Ach áno, už chápem, Lucy nechcela, aby ste ju poznali takú, aká bola v skutočnosti, pretože potom by ju čestný Hawkscliffe prestal obletovať. Spávala s polovicou chlapov v Londýne, ale snažila sa uloviť vás v nádeji, že jedného dňa, keď ovdovie, stane sa vašou manželkou. A poviem vám ešte niečo, vy úbohý paroháč,“ dodal so zlomyseľným úškrnom. „Poviem vám, aká čistá bola tá vaša sladká Lucy. Často sa vyzliekala pred oknom v spálni, aby mučila koniarov v stajni.“
„Zabijem ťa,“ zašepkal šokovaný Róbert, ktorému už stekal po tvári pot. „Klameš, ty darebák! Nebola tvojou milenkou, to viem celkom iste, pretože už vtedy si bol zamilovaný do Bel.“
„A kto tu hovorí o láske?“ posmieval sa. „Odkedy musí byť muž zamilovaný do ženy, aby prijal pozvanie do jej postele? Bože môj, vy ste ale puritán!“
„Bola predsa manželkou vášho strýka,“ hlesol konšternovane Róbert.
Dolph mykol plecom. „Nuž, možno je to perverzné, ale bol to jej nápad. Ja som jej len urobil po vôli.“
„Ty sukin syn, klameš!“ zreval Róbert a natiahol kohútik. Bol pripravený celkom chladnokrvne ho zastreliť. Položil prst na spúšť práve vo chvíli, keď sa ozval pokojný, ale rozhodný príkaz.
„Róbert, nerob to!“
Belinda najprv utiekla, ale len čo sa trochu upokojila, vrátila sa. Stála vo dverách dosť dlho, aby pochopila celý rozhovor. Bola svedkom toho, ako sa Róbertov sen o vysnívanej láske rozpadá na márne kúsky. Tvár mal neľútostnú a v mesačnom svetle, ktoré mu na nej vytváralo mozaiku, vyzeral ako divoch s bojovým pomaľovaním. V ruke zvieral pištoľ a mieril Dolphovi na srdce.
Belinda pristúpila k nemu o ďalší krok. „Nedovolím, aby si to urobil.“
„Prečo ho chrániš?“
„Chránim teba.“
„Je to klamár.“
„Je to neozbrojený muž. Mohli by ťa za jeho vraždu obesiť. Nieje toho hoden. A okrem toho sa zdá, že hovorí pravdu.“
„Naozaj hovorím pravdu,“ zasyčal Dolph a pomaly sa posadil.
„Dokáž to!“ osopil sa naňho Róbert.
„Tento dom patril Lucy. Venovala mi ho,“ povedal Dolph. „Tu sme sa stretávali. Myslím, že sa tu stretávala aj s inými milencami, ale vždy to robila maximálne diskrétne, aby strýko nič nezistil.“
Belinda znovu pozrela na Róberta. Bol bledý a oči mu svietili. Vyzeral v šoku. Znova sa otočila k Dolphovi. „Dokážte, že aspoň niečo z toho, čo tvrdíte, je pravda,“ vyzvala ho.
„Pozrite sa, čo je v tom stole.“ Dolph kývol hlavou doľava, ani na okamih nespúšťajúc oči z Róbertovej pištole. „Možno tam nájdete nejaké jej osobné veci.“
„Choď,“ prikázal Róbert Belinde.
Na stolíku našla olejovú lampu a v tme hmatala okolo seba, kým natrafila na kresadlo. Potom zapálila lampu. Keď sa plamienok rozhorel, otvorila písací stôl, nazrela dnu a prehrabávala sa v obsahu zásuvky.
„Mám hľadať listy alebo niečo také? Aha, je tu skicár.“
„Prines ho sem.“
Vybrala skicár s kresbami urobenými uhlíkom. Priniesla ho Róbertovi a otvorila na prvej strane.
„Labute. Dokonale vystihnuté,“ povedala uznanlivo a otočila ďalšiu stranu. „Narcisy. A portrét akéhosi dievčaťa.“
Róbert pozrel na skicár. Oči mal utrápené a pery celkom biele. „To je Coldfellová dcéra Juliet.“
Belinda začala obracať ďalšiu stranu, ale keď zazrela obrázok, šokovane skicár zaklapla.
„Róbert,“ začala opatrne, „myslíš, že toto sú kresby lady Coldfellovej?“
„Áno, ale to ešte neznamená, že využívala tento dom ako miesto tajných radovánok.“
„Tak potom pozri na toto.“ Znechutene skicár znovu otvorila a ukázala mu kresbu nahého Dolpha Breckinridgea. Ležal v posteli a spokojne spal.
Róbert hľadel na skicu zjavne ohúrený. Potom zaklial. „Vezmi to,“ zavrčal a strčil jej pištoľ do ruky. „Ak pohne jediným svalom, potiahni kohútik.“
Belinda sa preľakla, ale pištoľ pevne uchopila do ruky. Róbert odišiel so skicárom ku stolu, aby si mohol kresby dôkladnejšie pozrieť pri svetle lampy.
Dolph začal vstávať.
„Nehýbte sa, vy sviniar!“ varovala ho a namierila mu pištoľou doprostred čela.
Zaškľabil sa na ňu. „Vy by ste ma predsa nezastrelili, Bel. Ja som predsa jediný muž na svete, ktorý má o vás skutočný záujem.“
„Zavrite ústa!“
„Ľahnúť, Breckinridge!“ umlčal ho Róbert nahnevane.
Dolph klesol späť na dlážku ako urazený pes, ktorého práve vyhrešil jeho pán. Potom Róbert otočil ďalší list.
Belinda hľadela na jeho strhanú tvár, keď obracal list za listom a hľadel na Lucine kresby. Bol na nich nielen Dolph, ale celá skupinka ďalších mladíkov z vysokých spoločenských kruhov, všetci vyzlečení.
„Panebože!“ zastonal duto.
Belinda rýchlym pohľadom zistila, že sa jeho tmavé oči naplnili žiaľom, keď sa dostal ku skici, ktorá znázorňovala jeho vlastnú, láskou zmučenú tvár.
Obracal stranu za stranou a hľadel na svoje portréty, ktoré ho znázorňovali v rôznych náladách. Nech už Lucy hrala s jeho srdcom akúkoľvek hru, nebolo pochýb, že po ňom túžila. Túžba bola jasná z každého ťahu uhlíka. Musela dlho študovať každú črtu jeho tváre, keď ho dokázala nakresliť spamäti tak verne. Zachytila nepokoj v jeho duši i vášeň uväznenú pod jeho prísnosťou, jeho cit ukrytý za hrdosť.
Zdvihol k Belinde ubolené oči. Zdalo sa, že je celkom stratený.
„Chcela ťa získať, a ty si o tom ani nevedel,“ hlesla potichu.
„Samozrejme, že ho chcela,“ zašomral Dolph. „Presne to som mu povedal.“
„Ak chcela Hawkscliffa, prečo potom spávala s vami?“ spýtala sa Belinda.
„Prečo asi?“ odvrkol. „Môj strýko jej nebol k ničomu. Potrebovala muža medzi nohami – na rozdiel od vás, vy jedna frigidná –“
„Zabúdate, že držím v ruke pištoľ, Dolph. Rozmyslite si to s tými urážkami,“ vystríhala ho a zároveň si všimla, že mu na tvári preblesol pocit viny. Možno nezabil lady Coldfellovú, ale začínala tušiť, že určite niečo skrýva.
Róbert sa zdvihol z kresla. „Môžete ísť, Breckinridge. Ospravedlňujem sa vám za túto nepríjemnú situáciu. Zdá sa, že som sa mýlil.“
Belinda neisto pozerala z jedného na druhého.
„To by som povedal,“ uľahčené zašomral Dolph. Opatrne sa postavil a oprášil si šaty. „Som v pokušení vyzvať vás za tie urážky na súboj, Hawkscliffe, ale máte šťastie, lebo aj ja viem byť veľkorysý. Odpúšťam vám,“ zaškeril sa povýšenecky.
„Róbert, som presvedčená, že niečo skrýva. Poznám ho a –“
„Nezabil Lucy,“ prerušil ju ostro Róbert. „Na ničom inom mi nezáleží.“
„To je múdra odpoveď, Vaša výsosť. Tak teraz máte, čo ste chceli, a ak sme teda skončili s touto fraškou, vydáme sa so slečnou Hamiltonovou do Londýna.“
„Nie!“ vykríkla a znovu namierila na Dolpha pištoľou.
„Dohoda je dohoda, pusinka,“ žiadostivo sa na ňu usmial.
„Róbert!“
Hawkscliffe podišiel k nej a vzal jej z ruky pištoľ. „Choď von a nasadni na koňa,“ prikázal jej. 
„Nejdem s ním!“
„Ale áno, idete, drahá moja,“ vyškieral sa Dolph. 
„Nie, nejde,“ vyhlásil Róbert.
Dolph prižmúril oči. Zabudol na pištoľ a prikročil k Róbertovi. „Ide so mnou. Dali ste mi svoje slovo. Uzavreli sme spolu obchod – informácie za Belindu.“
„Klamal som,“ vyhlásil bezvýrazné.
Dolph naňho nechápavo vyvalil oči. „Vy ste klamali?!“
„Áno.“
„Tak tomu neverím. Ja vám poviem pravdu, a vy ma podvediete?“
Róbert sa ani nepohol a vydržal jeho pohľad i obvinenie.
Belinda cúvla, ale nevedela sa prinútiť odísť von. Kdesi hlboko v duši cítila, že sa stane niečo strašné.
Dolph bol zrazu od zúrivosti celkom bez seba. „Vy, Hawkscliffe? Muž preslávený svojou bezúhonnosťou? Ste obyčajný klamár! Podvodník!“
Belinda chytila svojho ochrancu za ruku. Teraz už s istotou vedela, čo sa má stať. Ak muž nazve džentlmena klamárom, dá sa to riešiť len jediným spôsobom. Česť má svoju cenu. „Prosím ťa, poď so mnou, nie je toho hoden,“ šepkala.
„Už teraz ste mŕtvy,“ soptil Dolph.
„Prosím ťa, Róbert, poďme –“ Celý Londýn vedel, že Dolph bol skvelý strelec.
„Áno, choďte, Hawkscliffe,“ prskal baronet pohŕdavo. „Choďte si do svojho paláca, vy prekliaty pokrytec, a zoberte si aj tú svoju kurvu. Do polnoci vás navštívi môj sekundant. Potom vyriešime celú záležitosť ako chlapi.“
„Nie!“ vykríkla Belinda, ale Róbert prikývol hlavou bez najmenšieho protestu.
Dolph prešiel pomedzi nich a keď vychádzal z domu, tresol za sebou dvermi.





Šestnásta kapitola


Cesta späť ubiehala v ponurom mlčaní. Róbert bol zamyslený a Belinda bojovala s panikou. Vedela, že na úsvite ten neznesiteľný, chlipný grobian zastrelí muža, ktorého ľúbi nadovšetko na svete. Zvierala uzdu a ukradomky pozorovala Róberta, ktorý mlčky klusal vedľa nej. Mesačné svetlo osvetľovalo jeho široké plecia a zdôrazňovalo črty mužnej tváre, oči mal však upreté na cestu pred sebou. Po hodine jazdy po krajine zaliatej mesačným svetlom sa vrátili do Londýna, prešli po ulici Regent a odbočili na Picadilly.
Keď sa blížili ku Green parku, odrazu sa ulicami začali ozývať výbuchy a dunenie, ktoré im vyplašilo kone. Róbert sa pokúsil ovládnuť svojho vraníka a keď sa mu to podarilo, chytil za uzdu aj jej kobylu. Len čo sa kone upokojili, obaja – každý pohrúžený do svojho nešťastia – zdvihli hlavy a uvideli na čiernej oblohe vybuchovať ohňostroj, ktorý otváral Festival víťazstva nad Francúzmi.
Nastal prvý august, posledný deň ich dohody.
Pestrofarebné rakety vystreľovali do výšky, tam sa rozprskli a rozkvitli tisíckami iskier, prakticky rovno nad strechou paláca Knightovcov.
Belinda si uvedomila, čo všetko dnešným dňom stráca. Uprela pohľad na Róberta. Strhanú tvár mu práve osvetľovalo červené svetlo. Obidvaja mlčali. Zápasila s návalom citov, lebo si spomenula na noc, keď pozorovali ohňostroj spolu po prvýkrát. Bolo to v ten neskutočne romantický večer vo Vauxhalle.
Róbert popchol koňa.
Prešli cez bránu a sluhovia pribehli hneď k nim, aby odviedli kone do stajne a obriadili ich. Belinda zoskočila na zem, zložila si klobúčik z hlavy a utrela si pot z čela. Hľadela za Róbertom, ktorý unavene kráčal k dverám. Zlatisté svetlo lampášov, ktoré lemovali chodník, vytváralo okolo jeho čiernych vlasov purpurový prstenec.
Stratil sa za dverami a ju rozbolelo srdce. Jeho rytierskosť, jeho zbožňovaný ideál, cnostná žena – to všetko sa ukázalo ako podvod.
Ovládol ju pocit viny, pretože svojím spôsobom je rovnakou podvodníčkou ako lady Coldfellová. Ako ho môže nechať v presvedčení, že ho odstrčila od seba len preto, aby z neho vylákala viac peňazí?
Ale na rozdiel od lady Coldfellovej ona má stále príležitosť všetko mu vysvetliť. Len či to dokáže? Dnešná noc môže byť na to jej posledná príležitosť.
Zdvihla oči k veľkolepému, bohato zdobenému palácu, akoby čakala, že jeho vznešená fasáda sa vzápätí zrúti. Presne tak, ako sa zrútila jeho predstava o Lucy.
Znova sa rozochvela, ale zahnala obavy a odhodlane vystrela plecia. Vedela celkom presne, čo musí urobiť. Aj keď to bude ponižujúce, dlhuje mu pravdu.

Róbert sedel v pracovni a dával príkazy dvom sluhom. Jedného poslal hľadať Aleca, ktorý mu mal byť ráno svedkom pri súboji, druhého vyslal za Coldfellom, aby mu oznámil, že očakávaný súboj sa uskutoční na úsvite.
Keď odišli, sadol si za stôl a zakryl si rukami oči. Cítil sa porazený a nesmierne osamelý.
Nemohol uveriť, že sa tak veľmi mýlil. Panebože, tak Lucy ho vodila za nos! Pustil sa do toho ako spravodlivý pomstiteľ, a úplne sa zosmiešnil!
Niet sa čo čudovať Dolphovi Breckinridgeovi, že ho vyzval na súboj. Každý muž obvinený z takého odporného zločinu by urobil to isté. Vedel, že nie je v práve a jeho jedinou možnosťou bolo prijať hodenú rukavicu.
„Róbert?“
Zdvihol hlavu, keď začul tiché oslovenie. Belinda stála vo dverách, tvár mala napätú a bledú. Jej krása zapôsobila naňho ako nečakaný úder do hrude. Zdvihol husacie brko a predstieral, že sa chystá písať.
„Želáte si, slečna Hamiltonová? Bohužiaľ, mám dosť naponáhlo. Musím dať do poriadku niektoré záležitosti, lebo sa môže celkom ľahko stať, že opustím tento svet rýchlejšie, než som predpokladal.“
Pri jeho slovách sklonila hlavu.
„Mlčíte? Môžem hádať? Prišli ste mi povedať: však som vám to hovorila? Od prvého dňa ste tvrdili, že Dolph ju nezabil, ale ja som vás nepočúval. Skláňam sa pred vašou múdrosťou a až do trpkého konca zostanem zaľúbeným bláznom. Do Lucy i do vás.“
„Bože, vy ale viete, ako ma zraniť,“ zašepkala, zdvihla hlavu a pozrela naňho s mučivou úzkosťou v očiach. „Neporovnávajte ma s ňou. Ja neskrývam skutočnosť, že som kurtizána.“
Hodil brko na stôl a oprel sa v kresle dozadu.
„Chcem vám niečo povedať,“ začala odvážne.
Nepochybne, pomyslel si a v duchu sa už pripravoval na spŕšku výčitiek.
Belinda zatvorila dvere. Keď kráčala do miestnosti, v ktorej zažili toľko intímnych chvíľ, sledoval ju očami zastretými smútkom a bolesťou. Boli aj jej prejavy lásky len jeho klamnou predstavou? Naozaj nedokáže rozoznať skutočnosť od sebaklamu? Cítil sa na smrť unavený.
Prešla ku klavíru, rukami sa oprela o vyleštené veko a oči uprela do vyhasnutého kozuba. „Chcela som vám povedať, že… Ostatné dva mesiace som sa pokúšala spríjemniť vám život a urobiť vás šťastnejším. Chcela som vám poskytnúť radosť zo života.“
Najradšej by jej povedal, že sa jej to dokonale podarilo, ale potlačil svoje nutkanie.
Skoncoval s ňou, a bašta! Koniec koncov, je ochotný kvôli nej zomrieť, veď odmietol prepustiť ju Dolphovi. Nestačí jej to? A prečo ho zrádza jeho vlastná hrdosť? Prečo by sa najradšej rozbehol k nej, zovrel ju do náručia a poskytol jej útechu? A prečo by chcel útechu hľadať práve u nej?
Sedel a stoicky mlčal. Mal v úmysle si ju vypočuť a poslať preč. Zatiaľ len pozoroval jej tvár, na ktorej sa odzrkadľovali zmiešané pocity.
„V tú noc v jedálni som ťa neodstrčila od seba kvôli chamtivosti,“ začala pokojne. „Pravda je… Róbert, veľmi ťa prosím…“
„Čo chceš?“ spýtal sa bez záujmu.
Zdalo sa, že celé jej telo stuhlo a ruka, ktorou sa opierala o klavír, bola celkom meravá. Zatvorila oči a odvrátila sa od neho. „Dobre viem, že hľadíš na kurtizány s pohŕdaním, a prosím, pokús sa ma pochopiť. Si môj p-prvý ochranca. Odstrčila som ťa, lebo…“
Slová jej opäť zamreli v hrdle.
Čakal celkom nehybne, ale dal si záležať na tom, aby jeho hlas znel uhladene a povýšenecky, keď ju vyzval: „Pokračuj.“
„Ja neviem, ako sa milovať,“ priznala neisto.
„Odpusť mi moju indiskrétnosť, ale nalejme si čistého vína. Milovanie je predsa tvoje zamestnanie. Všimol som si, že nie si panna.“
„Nie, nie som.“ V jej hlase bola mučivá naliehavosť, keď začala svoju spoveď: „Poviem ti niečo, čo som nikdy nikomu nepovedala. Niečo, čo sa mi stalo.“ Zdvihla hlavu a odvážne mu pozrela do očí. V jej pohľade však bola aj smrteľná únava. „Nieje pravda, že jedného dňa som mala chudoby po krk a aby som sa jej vyhla, rozhodla som sa stať kurtizánou. Bola som slušná žena. Keď sa Dolph postaral o to, aby ma vyhodili z akadémie, držala som sa nad vodou len vďaka tomu, že som cez deň predávala na ulici pomaranče a po večeroch opravovala košele. Presne tak, ako ti povedali chlapci. Bola to úmorná práca, ale mala som svoju hrdosť. Potom som stretla Tommyho a Andyho, bolo chladno a ich bosé nohy krvácali.“
Slová sa z jej hrdla hrnuli čoraz rýchlejšie a on začínal tušiť, že sa mu chystá povedať niečo hrozné.
„A tak namiesto toho, aby som zaplatila poplatok za otcovu celu vo väzení pre dlžníkov, kúpila som im topánky,“ pokračovala. Jej pokoj sa vytrácal každou slabikou, ktorú vyslovila. „Potom som išla za správcom, aby som ho požiadala, nech mi dva týždne počká. Sľúbil, že bude o tom premýšľať. V ten večer strašne pršalo.“
„Sadni si,“ zašepkal. Vstal, prešiel okolo stola, ani na okamih ju nespustiac z očí. Zbledol na smrť a vyzeral ako duch.
„Nie!“ odmietla rozhodne. Oči jej horúčkovito blčali, ale jej slová zneli logicky. „Počúvaj ma.“ Cúvla pred ním, keď ju chcel objať, a slová sa z nej valili ďalej. „Správca vedel, že vonku leje, a tak prikázal dozorcovi, aby ma odviezol domov. Myslela som si, že chce byť len gavalier, a-ale on len chcel zistiť, kde bývam. Spýtal sa ma, či mám nejakých bratov alebo manžela, a ja húpa som mu povedala, že nie.“
„Nie, anjelik, prestaň…“ prosil ju takmer nečujne a do očí sa mu nahrnuli slzy. Odrazu už nechcel nič viac počuť. Všetko vytušil.
„Znásilnil ma. Predtým som bola panna. Prečo to urobil?“ rozplakala sa, keď ju zobral do náručia. Privinula sa k nemu a takmer sa zadúšala pocitom životnej krivdy. „Prečo?“ nariekala. „Nikdy som nikomu neublížila. Prečo mi to urobil?“
Róbert dokázal len šepkať: „Ježiši, miláčik, nie, nie, nie.“ Objímal ju, hojdal v náručí a striedavo ho oblievala hrôza a zmocňovala sa zúrivosť. Hlava sa mu krútila, akoby ho niekto udrel kladivom. Zabijem ho! znelo mu v ušiach.
„Preto som sa stala kurtizánou. Lucy bola podvodníčka a ja som tiež podvodníčka,“ vzlykala. „Myslela som si, že to dokážem, lebo ťa tak veľmi ľúbim, ale ten zvuk… to rinčanie striebra… Je to hlúpe, ale znelo to ako… štrngot jeho kľúčov, ktoré mu viseli na opasku.“
Róbert si spomenul na obrovský zväzok kľúčov, ktoré mal ten sviniar zavesené na opasku.
„Všetko sa to vrátilo,“ stonala a opierala sa o neho, akoby jej už nezostala žiadna sila. „Nikdy by som ťa neodmietla kvôli peniazom.“
„Som s tebou,“ zadúšal sa. Posadil sa na pohovku a Belindu si usadil na kolená. Držal ju, kým žalostne plakala. Objímal ju a pod pevne zavretými viečkami ho pálili slzy zúrivosti a výčitiek svedomia.
Ach, Bože, keby to vedel, nikdy by ju nenútil, aby išla do tej tmavej miestnosti s Dolphom! Správca väzenia! Ježišíkriste! Popri tom zjazvenom netvorovi vyzeral Dolph ako chlapec z cirkevného spevokolu. Nič nepochopil, lebo si dával záležať len na tom, aby sa do ich vzťahu príliš nezaplietol. Mýlil sa, keď išlo o Lucy, mýlil sa aj v Dolphovi, ale keď išlo o Belindu, tak podviedol sám seba. Cítil predsa jej nevinnosť od ich prvého stretnutia, ale nedôveroval svojim inštinktom.
„Je mi to ľúto,“ šepkal znova a znova, bozkávajúc jej slzami zmáčanú tvár. Nedokázal prestať. Triasla sa v jeho náručí a tisla sa k nemu.
„Nemôžem ťa stratiť, Róbert. Odmietni ten súboj. Muži predsa nehája svoju česť kvôli kurtizánam.“
Zobral jej tvár do rúk a zahľadel sa jej do očí. „Pre mňa znamenáš oveľa viac a dokážem ti to.“
„Tým, že budeš riskovať svoj život? Nechcem ťa stratiť!“ Zimnične ho bozkávala a neprestávala nariekať: „Zostaň doma. Milujme sa, Róbert. Urob zo mňa svoju milenku!“
Zatvoril oči, oprel sa čelom o jej čelo a zápasil s vlastným hnevom. „Urobím, miláčik,“ sľúbil jej celkom pokojne. „Ale nie dnes. Nie takto.“
„Dnešný večer je možno všetko, čo nám zostalo, ak trváš na tom, že sa chceš zúčastniť na tom súboji!“ namietla. Odtiahla sa od neho a dodala: „Nerob to!“
Pozrel jej do vystrašenej tváre poznačenej plačom, zobral ju znovu do dlaní a nežne bozkával. „Dôveruj mi. Ešte si ťa nezaslúžim, ale keď sa vysporiadam s mužmi, ktorí ti ublížili, budem hodný tvojho daru.“ Plný úzkosti ju pohladkal po líci. „Drahé moje dievčatko, ako ti mohli tak ublížiť?“
Do očí sa jej znova nahrnuli slzy a on ju opäť zovrel v náručí, hladkal po vlasoch a chrbte, aby utíšil jej bolesť. Po chvíľke ju naozaj upokojil a prestala plakať.
„Škoda, že si mi to nepovedala skôr.“
„Ako som ti to mohla povedať? Túžila som po tom, aby si si ma vážil.“
Žiadne výčitky by ho nevytrestali viac než toto nesmelé priznanie. Sklonil hlavu, zatvoril oči a preklínal sám seba za svoju neuveriteľnú, povýšeneckú aroganciu. Koľkokrát jej dal najavo svoj nesúhlas s tým, čo robí, rovno do očí? Na základe čoho sa domnieval, že ju môže súdiť? Zašepkal ďalšie zbytočné ospravedlnenie, pritisol si ju k sebe a nežne držal, akoby bola z najkrehkejšieho porcelánu. Zostali tak, až kým necítil, že sa prestala chvieť a začala pokojne dýchať.
„Dáš si trochu vína?“
Prikývla.
Pobozkal ju na čelo, posadil vedľa seba a vstal. Prešiel ku skrinke s nápojmi a nalial jej pohár vína. Zamyslene sa na ňu obzrel ponad plece. Keby vedela, čo všetko sa chystá dnes v noci urobiť, pokúsila by sa mu v tom zabrániť. Dolph nebude jediný, s kým si to rozdá ešte pred úsvitom. V žilách mu pulzovala zúrivosť, divoká, výbušná a prudká, tajil to však pred ňou.
Do vína jej nasypal štipku ópia, ktoré opatroval v skrinke pre prípad, že by nemohol zaspať. Upokojí ju to a pomôže jej oddýchnuť si.
Potom znova siahol do skrinky a vybral z nej striebornú fľašku, ktorú mu darovala pred pár týždňami, keď spolu prežívali šťastnejšie chvíle. Odlial si do nej francúzskej brandy od brata Jacka, pretože mal pred sebou špinavú prácu a cítil, že si musí dodať odvahy.
Zatvoril fľašku a strčil si ju do náprsného vrecka.
Potom odniesol víno Belinde. Potichu mu poďakovala. Prešiel k dverám a vpustil do pracovne svojho obľúbeného psa Hyperia, aby ju strážil. Zlatistý novofundlander sa skrútil do klbka na koberčeku pri pohovke, na ktorej odpočívala Belinda, ešte stále zmorená od plaču.
Chytila ho za ruku. „Neopúšťaj ma, drahý,“ zamumlala.
„Som tu.“ Sadol si k nej.
Zostal po jej boku, zatiaľ čo ona popíjala víno. Hladkal ju po vlasoch a držal za ruku. Zobral jej pohár, keď si chcela uvoľniť výstrih na blúzke, a potom jej ho vrátil.
„Ďakujem ti.“
Usmial sa a zovrelo mu srdce, keď si uvedomil, že zdvorilosť má Belinda jednoducho v krvi. „Dnes večer si bola veľmi statočná,“ zašepkal a ďalej ju hladkal po vlasoch. „Keby som vedel, čo sa ti stalo, ani vo sne by mi nebolo napadlo, aby som ťa nútil stretnúť sa s Dolphom.“
Placho sa naňho usmiala. „Ja viem.“
„Celý ten plán využiť ťa ako návnadu pre Dolpha… Bola to odo mňa nesmierna surovosť. Prečo si mi dovolila, aby som to urobil?“
„Musela som dodržať slovo,“ bránila sa. „Chcela som ti dokázať, že sa len tak nezľaknem.“
„Vždy si bola odvážna. A navyše aj múdra a rozumná, dievčatko moje.“
Smutne sa usmiala a pohodlnejšie sa zaborila do vankúšov.
Pozrel na klavír. „Mám ti zahrať uspávanku?“
„Nie, zostaň pri mne,“ prosila ho a chytila ho za ruku.
„Chúďa moje, tak dlho si niesla také ťažké bremeno na svojich pleciach celkom sama.“ Predstava, že ten bastard zneužil toto nežné stvorenie, ho privádzala na pokraj šialenstva. Vyžadovalo si od neho nesmierne veľa sebaovládania, aby zostal ešte ďalšiu štvrťhodinu pri nej sedieť a čičíkať ju.
Spomenul si, ako správca brýzgal a nadával jednému zo svojich podriadených. Niektorý z nich mu za mastnú odmenu celkom iste prezradí, čo potrebuje vedieť.
Nevedel sa dočkať, kedy sa bude môcť s tým podliakom porátať. „Chcem, aby si si odpočinula, miláčik. Pokús sa zaspať,“ šepkal jej nežne. „O chvíľu sa vrátim.“
„Prečo odchádzaš? Zostaň so mnou,“ protestovala nevládne. Oči sa jej už zatvárali, lebo ópium začalo účinkovať.
„Oddýchni si, anjel môj.“ Sklonil sa k nej a vtlačil jej na čelo bozk. „Vždy budem tvoj ochranca a už nikdy nikomu nedovolím, aby ti ublížil.“
„Ďakujem,“ zamumlala a otočila sa na bok.
Potichu vstal, dokončil posledné prípravy, potom odišiel z pracovne a ozbrojil sa dvomi pištoľami. Cez plecia si prehodil čierny kabát. Dodatočne ho napadlo, aby si z prsta stiahol prsteň s rodinným erbom. Bude lepšie, ak ho nikto nedokáže identifikovať.
Zbehol po schodišti, vyšiel na štrkom vysypaný dvor za palácom a prešiel do vozovne.
V kúte miestnosti za niekoľkými vyleštenými kočiarmi s rodovými erbami stál starý čierny koč, ktorý vyradil už pred rokmi a dal ho do užívania služobníctvu. Dnes večer mu dokonale poslúži – je pevný a jeho majiteľ sa nedá zistiť. Prikázal Williamovi, aby mu zapriahol štyri kone, potom sa posadil na kozlík a zobral do rúk opraty.
William videl jeho zamračenú tvár a plný obáv sa ho spýtal, či nepotrebuje pomoc, ale on nechcel, aby sa niekto zaplietol do pomsty, ktorú mienil vykonať. Klobúk si stiahol na oči a vyrazil do preplnených ulíc. Ľudia sa už začínali rozchádzať do svojich domovov.
Musel vyzerať ako drožkár, lebo zopár opitých mladíkov sa ho pokúsilo privolať a keď nezastal, nadávali mu a vyhrážali sa päsťami.
Najprv sa zastavil pri väzení Fleet. Zoskočil z koča a zakričal na akéhosi výrastka, aby mu postrážil kone. Zmeniac hlas, sľúbil, že sa vráti o pätnásť minút.
Dozorcovi oznámil, že ide na návštevu za Alfrédom Hamiltonom a vpustili ho dnu. Keď kráčal po chodbe za dozorcom, nenápadne sa obzeral okolo seba. Správcova kancelária bola zatvorená. „Ale, ale, váš šéfko dnes azda nemá službu?“ spýtal sa žartovným tónom.
„Pracuje len cez deň.“
„Aha,“ prikývol a premeral si dozorcu. „Musí to byť poriadna úľava. Je to tvrďas.“
„To mi hovorte! Hotový otrokár,“ posťažoval sa mladý muž.
Keď prišli k dverám Hamiltonovej cely, mladík sa otočil k nemu plný očakávania, dúfajúc, že dostane odmenu.
Róbert mu strčil do ruky desať mincí. Určite to bolo viac, ako ten chlap zarobí za celý mesiac. „Neviete, kde by som ho našiel?“ spýtal sa pokojne.
„Správcu?“
„Dúfal som, že sa s ním budem môcť porozprávať.“
Mladík pozrel na mince v ruke. Zovrel ich do dlane a potom nervózne preglgol. „Stavil by som sa, že je vo vinárni Cock Pit.“
„A to je kde?“ pokračoval Róbert vo vyzvedaní.
 „Na ulici Pudding Lane, kúsok od Billingsgate.“
„Ste si tým istý?“
Dozorca sa opatrne obzrel ponad plece. „Som si tým istý. Práve sme dostali mzdu. Chodieva tam na kohútie zápasy. Okrem toho tam predávajú alkohol aj po záverečnej, aby obslúžili rybárov. Správca si rád vypije.“
Róbert spokojne prikývol. „Bude najlepšie, keby ste moju návštevu nezaznamenali, platí?“
„Dá sa to zariadiť.“
„Šikovný chlapec.“ Róbert sa usmial, dal mu ešte zopár mincí a potom vošiel do Alfrédovej cely, aby mu povedal celú tvrdú pravdu.
Urobil to bez štipky súcitu.

Srdcervúci plač starca mu znel v ušiach ešte aj vo chvíli, keď so zovretým žalúdkom opúšťal väzenie. Po tom, čo sa dozvedel pravdu o tom, aké následky mala pre Belindu otcova nezodpovednosť, prestal uvažovať o tom, že by ho mohol z väzenia dostať. Nech si spytuje vlastné svedomie.
Dal výrastkovi sľúbenú mincu, znova vyliezol na kozlík a pobral sa k Temži. Nad riekou sa prevaľovala hustá hmla. Keď vo vzduchu zacítil pach rýb, šíriaci sa od trhu Billingsgate, ktorý bol kúsok od prístaviska, vedel, že je blízko.
V diaľke sa týčila zlovestná Londýnska veža, zahalená hmlou.
Odbočil do uličky nazvanej Pudding Lane a pomerne rýchlo našiel vináreň Cock Pit, v ktorej bolo stále veľmi rušno. Koč odstavil do tieňa v podchode neďaleko vinárne a potom vošiel do preplnenej krčmy. Kým si obzeral podgurážených hulákajúcich chlapov, držal sa pri stene.
Správcu spozoroval takmer hneď v hlúčku, kde sa uzatvárali stávky.
Vykradol sa späť do noci a vrátil sa ku koču. Sadol si na kozlík, pohodlne sa oprel a ruky si prekrížil na hrudi. Vyčkával v tichu noci a zamyslene dumal. Z času na čas sa napil brandy. Noc bola chladná a mrholilo, ale alkohol ho zahrieval.
Zakaždým, keď sa otvorili dvere a žiara mdlého svetla sa rozliala po ulici, prebral sa, ale správca sa stále neobjavoval.
Po prvej hodine zišiel z koča a prechádzal sa po ulici, aby si rozhýbal stuhnuté nohy. Na hŕbe odpadu pri stene jedného z domov sa čosi zalesklo. Prešiel tam, zohol sa a zdvihol to – bola to krátka olovená rúra. Poťažkal ju v ruke so zlomyseľným úsmevom a vrátil sa do koča, aby vyčkal na svoju príležitosť.
Prešla ďalšia hodina. Pozrel na vreckové hodinky. Štvrť na tri. Do súboja s Dolphom Breckinridgeom mu zostávali už len dve hodiny, v lete svitalo už o štvrtej.
Mrholenie sa premenilo na nepríjemný dážď. Rozčúlene pozrel spod klobúka na oblohu a práve vtedy sa dvere na krčme otvorili a objavil sa v nich správca väzenia. Vytackal sa na ulicu.
Srdce sa mu rozbúšilo. Naklonil sa na kozlíku dopredu. V diaľke zadunel hrom.
Správca odchádzal s ďalšími dvomi chlapmi, ale na rohu sa rozlúčili. Tí dvaja sa tackavo pobrali k rieke, zatiaľ čo on vykročil smerom do centra.
Potichu zišiel z kozlíka. Keď sa správca dopotácal bližšie, vynoril sa z tieňov a vykročil k nemu. Uvidel ho, prižmúril oči a všimol si za jeho chrbtom kočiar.
„Odvez ma do Cheapside, drožkár!“ dožadoval sa panovačne.
Róberta jeho príkaz prekvapil, ale potom sa pobavene usmial. „Nech sa ľúbi.“
O chvíľu už ležal správca roztiahnutý v koči na dlážke so zapchatými ústami a Róbert mu kľačal na chrbte. Správca mal silu divocha, hoci bol opitý, zápasil v koči ako divoké zviera. Róbert bol až po okraj naplnený hnevom a nepriateľove údery takmer nevnímal. Keď ho premohol, zviazal mu zápästia na chrbte a potom sa vrátil na kozlík.
Srdce mu prudko búšilo, keď hnal kone po úzkych, krivo-lakých uličkách chudobnej štvrte. Po divokej jazde zastavil medzi dvomi opustenými skladmi neďaleko dokov v Shadwelli.
Dážď vytrvalo bubnoval na ich strechy, ale na okolí nebolo ani živej duše.
Zoskočil z kozlíka a prešiel dozadu, aby otvoril dvere na koči. Vytiahol statného opilca von a zviazaného, so zapchatými ústami, ho odtiahol do tmavej uličky. Vrátil sa po olovenú rúru a pomaly sa vracal k surovcovi. Vôbec mu nezáležalo na fér hre. Veď napadol bezbranné dievča!
Správca zazrel zbraň a vydesene naňho vyvalil oči.
„Spoznávaš ma?“ spýtal sa Róbert.
Pokrútil hlavou.
„Poviem ti len dve slová: Belinda Hamiltonová.“
Správca prskal od zlosti aj napriek tomu, že mal zaviazané ústa. Pokúsil sa vstať. Róbert mu stúpil na hruď a správca sa znova rozpľaštil na mokrej kamennej dlažbe. Róbert mal pocit, že pozoruje celý výjav ako nezainteresovaný divák. Videl sa, ako zdvíha olovenú rúru a potom udrel.
A znova.
Zakaždým, keď kov narazil, trafil aj jeho dušu. Za Belindu!
Dážď sa lial, krv tiekla.
Z odkvapových rúr sa rinuli hotové prúdy dažďa.
Nič v živote ho nepripravilo na krvilačnosť, ktorá ho ovládla, keď sa mstil mužovi, ktorý zneuctil jeho lásku. V tme, s premočenými vlasmi poletujúcimi okolo tváre a nenávistným úškrnom na perách sa zmenil na niekoho, koho nepoznal. Bolo to strašné a zároveň pomstiteľsky spravodlivé. Pomedzi údery sa mu prihováral, krúžil okolo neho ako dravec pohrávajúci sa so svojou korisťou. Správca stonal a niekoľkokrát sa pokúsil vztýčiť na kolená. Róbert ho zakaždým kopol do rebier. Potom zahodil krutú zbraň, lebo vedel, že ak neprestane, zabije ho.
Triasol sa na celom tele a hruď sa mu od námahy dvíhala. Mokré vlasy mal prilepené na tvár, krvou postriekaná košeľa sa mu lepila na hruď. Otrasený vlastným barbarstvom prešiel na okraj doku, kým sa správca zvíjal na zemi a stonal.
Zahľadel sa na čiernu, lesknúcu sa hladinu rieky. Neďaleko kotvila loď s odsúdencami, ktorých mali odviezť na nútené práce do Austrálie. Oči sa mu spokojne zaleskli. Keď podplatí strážnikov na lodi a hodí ho medzi trestancov, nejeden väzeň, ktorý je teraz v trupe lode, sa mu odplatí za brutálnosť, ktorej sa dopúšťal voči nemu vo väzení.
Dolu pri schodoch sa pohojdával rybársky čln. Znova pozrel na loď s odsúdencami. Čo nedokáže zariadiť vo svete týchto morských vlkov meno vojvodu Hawkscliffa, to určite zariadi meno jeho brata Jacka Knighta. A ak podplácanie i odvolanie sa na brata zlyhajú, jednoducho prehodí správcu cez okraj člna a nechá ho napospas rieke.
Vrátil sa k správcovi a odvliekol ho k člnu, ten odviazal a z celej sily vesloval proti prúdu ku kotviacej lodi.
Kým sa dostal späť na breh, lejak zmyl z dlažby všetku krv.
Ešte stále však cítil v žilách šteklivé opojenie z uvoľnenia zvieracích inštinktov, ktoré ho ovládli, keď správcu trestal. Zaklonil hlavu, zatvoril oči a nechal si umývať dažďom aj vlastnú tvár.

„Páni, máte ešte dve minúty,“ vyhlásil Dolphov sekundant a pozrel na hodinky.
Belinda videla, že kúsok od nej sa Róbert radí s Alecom.
Stretli sa v odľahlom lesíku v Hyde parku, kde sa mal v hmlistom ráne odohrať súboj.
Róbert kráčal popri Alecovi. Dvaja lekári, ktorých Alec priviedol, sa nezúčastnene opierali o koč. Prišiel aj vojvoda Coldfell. Sedel v luxusnom čiernom koči, prenikavými očami pozoroval dianie a kostnatými prstami bubnoval po hlavici vychádzkovej palice.
Alec odišiel od Róberta a pobral sa k Dolphovmu sekundantovi, aby sa presvedčil, či pištole nepriateľov obsahujú rovnaké množstvo pušného prachu.
Belinda bola celkom bez seba, keď hľadela na Róberta, ako kráča k nej. Nenávidela každú minútu tohto súboja, ale za nič na svete ho tu nechcela nechať samého. Toto bola jedna z mála výsad, ktoré mali kurtizány. Skutočná lady by sa nikdy nemohla na súboji zúčastniť.
Sekundanti sa dohodli, že duelanti súboja vystrelia súčasne. Trochu ju to utešilo. Nevedela si predstaviť, ako by mohla hľadieť na milovaného muža, ktorý by tam stál a ponúkal Dolphovi ako cieľ svoju hruď. Žreb by rozhodol, či by mal vôbec možnosť vystreliť aj on.
Nepýtala sa ho, kde bol, kým spala. Nemala v sebe toľko odvahy a okrem toho to hlboko v duši aj tak vedela. Vrátil sa s krvavými fľakmi na košeli. Keď teraz kráčal k nej, vybral si z náprsného vrecka striebornú fľašku, ktorú mu darovala, a znova sa napil. S úsmevom ju ponúkol, ale pokrútila hlavou. Vložil si fľašku späť do vrecka, potom ju chytil za ruku a odviedol pod košatý buk.
Držal ju za ruky a hľadel jej do očí. Chvíľu mlčky pozorovali jeden druhého.
Nechcela plakať ani ho znova prosiť, aby to nerobil. Vedela, že už nemá na výber.
Zdvihol si jej ruky k perám a pobozkal ich jednu po druhej. „Žiadne slzy, miláčik. Len jeden bozk pre šťastie.“
Hodila sa mu okolo krku a o dušu ho bozkávala.
Keď prišiel Alec a povedal mu, že je čas ísť, snažila sa ho zadržať. Cítila, že ma oči plné slz a rinú sa jej po lícach, ale aj tak ho bozkávala ďalej. Snažila sa vštepiť si do pamäti dotyk jeho hodvábnych ebenových vlasov a drapľavé strnisko líc, ktoré už potrebovali oholiť.
Zobral jej tvár do rúk a hľadel na ňu tmavými, planúcimi očami. „Ty si moja lady, hájim tvoju česť.“ Takmer drsne ju od seba odstrčil a odišiel.
Belinda potlačila zúfalý výkrik a hľadela za ním. Chvela sa na celom tele. To jediné slovíčko lady znamenalo pre ňu viac než čokoľvek na svete. Určite to vedel.
Obloha začala na východe blednúť a nad stromami žiarila už len Venuša. Róbert kráčal na čistinku uprostred lesíka, kde naňho čakal Dolph. Alec podišiel k Belinde, chytil ju pod pazuchu a odprevadil ku koču. Nevedela pochopiť, ako sa môže ten svetlovlasý archanjel tváriť v tejto strašnej situácii tak chladnokrvne.
„Rob bude v poriadku, slečna Hamiltonová, verte mi. Je rozhodnutý dostať sa z toho už len preto, že jeho titul by zdedil Jack,“ pokúsil sa zavtipkovať.
S pištoľami v rukách stáli Dolph a Róbert uprostred lesíka chrbtom k sebe a čakali, kým sa nad stromami neobjaví krvavočervený kotúč vychádzajúceho slnka.
Belinde bolo zle od žalúdka a len s problémami znášala radostný štebot vtákov, ktorý sa niesol z korún stromov. Znova sa začala v duchu modliť, aby bol Všemohúci k Róbertovi milostivý.
Lord Coldfell krivkal pomocou svojej palice dopredu, pretože sa mu dostalo cti spustiť bielu vreckovku na znak toho, že súboj má začať. Zostal stáť na okraji čistinky, aby ho dobre videli. Držal vreckovku v kostnatej ruke a čakal.
Dolphov sekundant dal signál a obidvaja muži začali odmeriavať vzdialenosť. Každý z nich dvanásť krokov. Potom sa otočili, ale zostali stáť bokom a zdvihli pištole. V tej chvíli vyzerali ako svoje vlastné zrkadlové obrazy. Potom vojvoda pustil bielu hodvábnu vreckovku.
Belinda hľadela na všetko ako v zlom sne, v ušiach jej hučalo. Zdalo sa, že prešla celá večnosť, kým biely hodvábny štvorec dopadol do mokrej, zarosenej trávy.
Len čo sa vreckovka dotkla zeme, zaduneli výstrely. Belinda civela na Róberta s rukou na ústach. Nedokázala sa pohnúť.
Kristepane, trafil ho! znelo jej mysľou.
Na poli cti prepukol chaos. Lesík sa rozoznel Dolphovými nadávkami plnými bolesti a pokynmi lekárov. Obidvaja súperi ležali na zemi. Belinda sa rozbehla k Róbertovi, srdce mala takmer až v krku.
„Róbert!“ kričala.
„Belinda!“ Bol pri vedomí, hľadel na ňu pomedzi dvoch lekárov, ktorí sa ho chystali ošetriť.
Kľakla si k nemu práve vo chvíli, keď mu jeden stiahol kabát, hľadajúc ranu. Točil sa s ňou celý svet. Neprestajne sa vypytovala, čo ho bolí a on opakoval, že mu nič nie je. Nepočúvala Dolphovo stonanie ani to, že vykrikuje jej meno.
„Pozrite!“ zvolal jeden lekár a vytiahol z Róbertovho náprsného vrecka striebornú fľašku, ktorá bola viditeľne prehnutá. Zastavila guľku. Belinda a Róbert neverili vlastným očiam.
„Počul som akýsi divný zvuk…“
„Zničená fľaška a jedna odstrelená gombička na kabáte, to je všetko, Vaša výsosť,“ smial sa začudovaný lekár. „Ochránil vás anjel strážny.“
„Ukážte!“ Belinda nebola spokojná, kým neodhalila Róbertovu hruď a na vlastné oči sa nepresvedčila, že nie je ranený. Zrejme mal len ubolené rebro od fľašky, ktorá zachytila strelu. Hodila sa mu okolo krku, zvalila ho na mokrú trávu a plakala od radosti.
Stiahol ju na seba, objal ju okolo pása a bozkával vo svetle vychádzajúceho slnka, ktoré už začalo prenikať pomedzi lístie stromov obklopujúcich čistinku. Nevšímali si lekárov a ostatných prítomných, zabudli na slušné maniere a šťastne sa bozkávali. Ale keď pod bruchom zacítila, že Róbertovo vzrušenie začína nadobúdať nebezpečné rozmery, zasmiala sa a cez slzy ukončila bozk.
„Ty si ale nezmar!“ zašepkala a zaborila mu prsty do vlasov. „Súboje, kurtizány a brandy z čierneho trhu. Čo by na to povedali ctihodné matróny?“
„Nech čert berie všetky matróny, láska moja. Poďme domov.“
Pomohli jeden druhému na nohy. Róbert objal Belindu okolo pliec a unavene vykročil ku koču. Rozžiarená ho držala okolo pása a zbožne naňho hľadela.
Pridal sa k nim aj lord Alec. „Pri tvojom z pekla šťastí by si mal začať hrať hazardné hry, braček.“
„Čo je s Breckinridgeom?“
Alec pozrel na druhý koniec čistinky. „Zomiera.“
Belinda zostala stáť. „Zomiera?“ Odrazu si uvedomila, že Dolph po celý čas volal na ňu hlasom, ktorý vzbudzuje súcit, a nedokázala ho už ignorovať. Váhavo zostala stáť a otočila sa.
Dolph ležal na zemi v kaluži vlastnej krvi, opretý o priateľa. Tvár mal smrteľne bledú.
„Róbert, prosím ťa, počkaj chvíľku,“ hlesla. 
„Belinda, nechoď tam.“
„Musím to urobiť,“ namietla a vykročila k miestu, kde ležal Dolph.
Len čo ju uvidel, oči sa mu naplnili slzami, jeho ústa boli suché a bledé. Jazykom si trochu navlhčil pery. „Bel,“ šepol.
Jeden z Róbertových lekárov mu práve rozopol vestu i košeľu, aby sa pozrel na ranu na hrudi. Jazva po pazúroch medveďa bola plná krvi.
„Nechcem zomrieť, kým mi neodpustíte,“ chrčal Dolph. „Je mi ľúto, že som vášho otca dostal do väzenia. Urobil som to, pretože… Však vy viete prečo. Zoberte si to.“ Zakrvavenou rukou jej niečo podával.
Belinda si kľakla vedľa neho na jedno koleno a vystrela ruku. Bol to náhrdelník so zubom medveďa, ktorý ho zjazvil. „Ľúbim vás.“
„Ja viem, Dolph.“ Položila mu ruku na čelo. „Skúste si oddýchnuť.“
Chytil ju za druhú ruku. „Nebojím sa smrti,“ zachrčal a pokúsil sa tváriť pohŕdavo. „Strýko! Kde je Coldfell?“
„Chcel by si mi niečo povedať?“
Belinda zdvihla hlavu a uvidela prichádzať lorda Coldfella, opierajúceho sa o palicu. Zdalo sa, že sa ho synovcov hroziaci skon vôbec nedotkol. Vymenila si pohľad s Róbertom, ktorý sa medzitým tiež pridal k skupinke, zhromaždenej okolo zomierajúceho muža.
Dolphovo zovretie zosilnelo, akoby v nej hľadal silu. „Ten požiar v Seven Oaks som zapálil ja. Odpusťte.“
„Ja viem,“ pritakal vojvoda spokojne.
Dolph začal odrazu sipieť a lapať po dychu.
Jeho sekundant preľaknuto pozrel na lekára. Ten sa zohol k Dolphovi, ale nedalo sa už nič robiť. Belinda hľadela na svojho trýzniteľa, ako sa z jeho očí vytrácajú aj posledné iskierky života a potom jeho zovretie poľavilo.
Skonal.
Nevládala sa ani pohnúť, lebo ešte nikdy predtým nebola svedkom smrti. Róbert pristúpil k nej a pomohol jej vstať. Chytil ju okolo pása a viedol preč. Oprela sa čelom o jeho hruď, akoby na nej hľadala úkryt a ochranu.
„Hawkscliffe!“
Obaja sa otočili a zistili, že Coldfell kráča za nimi. Belinda cítila, ako sa Róbertovi naplo telo.
„Dobrá práca,“ pochválil ho starec, keď k nim dokríval. Svetlomodré oči mu spokojne žiarili. „Urobili ste spravodlivosti zadosť. Váš otec by bol na vás hrdý. Nikdy vám to nezabudnem. Som si istý, že sa vám budem môcť revanšovať.“
Róbert unavene pokrútil hlavou. „To nieje potrebné.“
Belinda ho mocnejšie objala okolo pása. Vojvodova spokojnosť so smrťou vlastného synovca ju pobúrila. „Pane, ospravedlňte nás, prosím, ale Jeho výsosť potrebuje odpočinok. Poď, miláčik,“ zašepkala.
Róbert kývol vojvodovi na rozlúčku a spoločne kráčali ku koču. Keď sa ukradomky obzrel ponad plece, videl, že Coldfell stojí na tom istom mieste a s neľúbosťou hľadí na Belindu.



Sedemnásta kapitola


Asi o hodinu neskôr ležal Róbert v posteli a v náruči držal sporo oblečenú Belindu. Obidvaja oddychovali po noci plnej milovania. Ranné slnko osvetľovalo spálňu a tancovalo na jej teplej, hodvábnej pokožke. Premýšľal nad udalosťami ostatných dvanástich hodín a hladkal ju po vlasoch. Pravú ruku mala položenú na jeho nahej hrudi, hlavou mu spočívala na pleci. Vdychoval vôňu jej vlasov a občas ju na ne pobozkal, vychutnávajúc ich hebkosť.
Bol nesmierne unavený, a pretože v krátkom čase prežil množstvo extrémnych emócií – zúrivosť, mučivú úzkosť, vinu a lásku – jej šokujúce priznanie, barbarské násilie, ktorého sa dopustil voči správcovi, aj pachuť vlastnej smrteľnosti, ktorá mu zostala na jazyku po súboji s Dolphom. Ale ani pomsta, ktorú vykonal, mu neumožnila zabudnúť na utrpenie, ktoré musela podstúpiť Belinda. Cítil sa prázdny a skleslý. Utešovala ho len skutočnosť, že ju drží v náručí.
Odrazu si predstavil, že by sa jej aj v budúcnosti mohla stať podobná neprávosť a zmocnil sa ho strach. Objal ju ešte mocnejšie. Ich dohoda skončila, ale bol rozhodnutý nedovoliť jej odísť. Nikdy by nestrpel, aby sa vrátila k takému nebezpečnému spôsobu života, aký vedú kurtizány. Ale akým právom jej chce niečo prikazovať? Je slobodná a nezávislá, môže si robiť, čo chce.
„Róbert?“ ozvala sa a prerušila niť jeho myšlienok. Nadvihla sa, chrbtom sa oprela o čelo postele a bradou o ruku. Hľadel na ňu naplnený tichou radosťou. „Ešte stále som zmätená, pokiaľ ide o smrť lady Coldfellovej. Bola to len nehoda, ako určil koroner?“
Pokrčil plecami. „K inému záveru som nedospel.“
Rozpačito sa zamračila. „Stále nechápem, prečo zviedla Dolpha, keď vlastne túžila po tebe.“
„Neodvažujem sa hádať, aké boli jej motívy,“ vzdychol si, pohrávajúc sa s jej plavými vlasmi.
„Mám istú domnienku, ale zrejme sa ti nebude páčiť.“ Keď na ňu spýtavo pozrel, pokračovala: „Dolph tvrdil, že lady Coldfellová túžila stať sa tvojou manželkou.“
„To je pravda.“
„A čo lord Coldfell? Je už síce v rokoch, ale okrem toho, že kríva, sa teší celkom dobrému zdraviu.“
Pochybovačné nadvihol jedno obočie.
„Možno je to pritiahnuté za vlasy, ale predpokladajme, že lady Coldfellová sa chcela zbaviť starého manžela, aby mohla uloviť za manžela teba. Nemohla strácať čas, lebo sa bála, že si nájdeš inú manželku. Zároveň mala k dispozícii Dolpha, na ktorého stačilo kývnuť prstom. Bol to dobrodruh a nevedel sa dočkať, kedy už konečne bude dediť. Je mi to ľúto, ale ja jednoducho neverím, že lady Coldfellová chcela Dolpha len preto, aby si s ním užila. Ak žena zvádza nejakého muža, o ktorého nemá záujem, obyčajne sleduje nejaký ciel.“
„Chceš naznačiť… že sa spriahli a tajne pripravovali vraždu lorda Coldfella?“
„Keby bol vojvoda na pravde božej, Lucy by bola slobodná a mohla by sa vydať za muža, ktorého skutočne chcela, teda za teba. A Dolph by zdedil jeho titul a majetok. Nehovoril Dolph krátko pred smrťou o tom, že podpálil Seven Oaks? Čo ak ho na to naviedla ona?“
Pokrútil hlavou. Mrazilo ho pri predstave, že scenár, ktorý mu Belinda predostrela, by mohol byť pravdivý. „Keby si poznala Lucy, uvedomila by si si, že to neprichádza do úvahy. Nebola vrahyňa –“
„Bola počestná a skromná, aspoň ty si ju takú poznal,“ skočila mu do reči, „ale pri všetkej úcte k tebe, milý Róbert, ja si myslím, že lady Coldfellovú si vôbec nepoznal.“
To ho na chvíľu umlčalo. „Lucy možno viedla tajný život, v ktorom striedala jedného milenca za druhým, ale nemôžem uveriť, že by chystala manželovu vraždu. Pokiaľ ide o Coldfella, samozrejme, nepoviem mu pravdu o jej vzťahu s Dolphom. Najlepšie je, ak si človek zoberie svoje tajomstvá so sebou do hrobu.“
„A čo ak to vie? Presne to sa ti snažím naznačiť, Róbert. Všetko to predsa začal Coldfell, keď ťa požiadal, aby si mu pomohol. Pravdu povediac, ani trochu neverím tomu starému intrigánovi.“
„Coldfell je priateľom našej rodiny od čias, keď ma ešte vodili za ručičku. Poznal môjho otca. Neklamal by mi.“
Vzdychla si, aby potlačila podráždenie, a potom ho nežne pohladkala po vlasoch. „Miláčik, ty si príliš čestný, a preto nemôžeš uveriť, že ľudia, ktorých si vážiš, by boli schopní dopustiť sa nejakej hanebnosti. Svoju dôveru však rozdávaš príliš veľkoryso. Sám si videl, aký spokojný bol, keď Dolph zomrel. Nezdalo sa ti to neprirodzené?“
„Neprirodzené bolo predovšetkým to, že Dolph spával so svojou tetou, aj keď len nevlastnou. Coldfellovo správanie bolo dnes v súlade s jeho presvedčením, že Dolph zabil Lucy. Tentoraz sa vo svojom úsudku mýliš. Tvojím problémom je, že neveríš nikomu.“ Mávol rukou. „Teraz už nechcem o tom počuť ani slovo, už preto nie, že máme odlišné názory. Je to za nami. Lucy a Dolph sú mŕtvi. Ani jeden z nich sa už nepostaví medzi nás, tak to jednoducho hoďme za hlavu a sústreďme sa jeden na druhého.“
„Ako myslíš,“ vzdychla si a zhovievavo sa naňho usmiala.
„Tak to bude lepšie. Vieš, dnes som hľadel smrti do očí, a to postavilo mnohé veci do celkom nového svetla.“ Naklonil sa bližšie k nej, zobral jej tvár do dlaní a pobozkal ju na pery. „Zostaň so mnou,“ zašepkal, hladkajúc ju po vlasoch. „Rád by som ťa zobral do svojho domova v Cumberlande. Chcel by som ti ukázať jazerá, hory, slatiny, jednoducho všetky miesta, ktoré mám rád. Môžeme odísť hneď zajtra ráno.“
Hľadela naňho plná úzkosti a potom k nemu otočila hlavu. „Ach, Róbert!“
„Čo sa deje?“ spýtal sa s nežným úsmevom.
„Som zmätená.“
„A z čoho?“
„Z teba.“
„Nemáš byť z čoho zmätená.“ Chytil ju pod bradu a zahľadel sa jej do očí. „Chcem sa o teba starať až do konca tvojho života.“
„Čo tým chceš povedať?“ Ležala celkom nehybne a hľadela naňho prekvapenými fialkovomodrými očami.
Róbert si okamžite uvedomil svoju chybu. Dobrý Bože, ona si myslí, že jej ponúkam manželstvo! Zbledol a mlčky na ňu hľadel, nevediac, ako ju má vyviesť z omylu. Videl, že odhalila jeho paniku a robí si vlastné závery. Pery mala pootvorené, akoby chcela prehovoriť, ale nech už chcela povedať čokoľvek, napokon si to rozmyslela a len sa trpko usmiala.
Potlačil výčitky svedomia a skĺzol nižšie, aby ju pobozkal na hodvábnu pokožku v jarčeku medzi prsníkmi. „Miláčik, nikdy v živote ti neublížim,“ vzdychol si nešťastne, položil hlavu na jej hruď a objal ju okolo pása, aby jej zabránil v odchode. Očakával, že sa o to pokúsi.
 „Viem.“
„Keby to bolo možné –“
„Chápem,“ prerušila ho.
„Pochop, nemôžem robiť všetko, čo by som chcel. Existujú určité obmedzenia.“
„To je v poriadku,“ vyhŕkla, očervenela od poníženia a vehementne sa brala z postele. „Už o tom nehovor. Nikdy som nepredpokladala, že sa so mnou oženíš a ak si myslíš, že ťa chcem uloviť, tak hneď teraz odídem a už ma nikdy neuvidíš.“
„Zostaň!“ Držal ju za ruku a srdce mu búchalo pri hrozivej predstave, že by ju mohol stratiť. „Nemyslím si to. Nechoď, Bel. Zostaň.“
Varovne naňho pozerala. Srdce mu zovrelo, keď pochopil, aká je citlivá. Koľká hrdosť a koľký oheň je ukrytý pod jej pokojným zovňajškom!
„Ak mám povedať pravdu, nikdy v živote som nestretol nikoho, ako si ty,“ vyznával sa potichu.
Zavrtela hlavou. „Nepotrebujem manželstvo, ani manželstvo s vojvodom nie. O svojom živote chcem rozhodovať sama a nevzdám sa nezávislosti kvôli vojvodskej korunke, čo ako by si ma o to prosil.“
Previnilo sa na ňu usmial. Veľmi trúfalé slová, pomyslel si s láskou. „Tak zostaneš?“
Vydržala jeho pohľad a jej tón bol oveľa miernejší, keď odvetila: „To nieje také jednoduché.“
„Ale áno, je.“ Položil jej ruku na bok a jemne ho stískal cez saténovú košeľu. „Nikdy ťa neopustím. Nikdy nebudem s tebou zle zaobchádzať. To si už azda pochopila. Skús to so mnou. Mali by sme si dopriať trochu času, aby sme zistili, či nám to bude spolu klapať.“
„A čo myslíš?“
„Ako to mám vedieť? Ešte nikdy v živote som to neskúsil.“
Pod dlhými mihalnicami sa jej na chvíľku zaligotali slzy, ale potom zažmurkala, aby ich odohnala, a zdráhavo sa naňho usmiala. Sadla si, rukami si objala zohnuté kolená a vzdychla: „Obidvaja sa vystavíme veľkej bolesti, keď jedného dňa nadíde čas rozchodu.“
„Nehovor o rozchode, miláčik. Zostaneš so mnou navždy.“ Usmial sa, hoci ho šokovali vlastné slová.
„Ako tvoja milenka?“
„Ako moja láska.“
„Neviem, ako sa mám rozhodnúť. Veľmi som si ťa obľúbila, ale…“ Prešla si rukou po vlasoch. „Keď si spomeniem, že som ťa dnes takmer stratila… Chcem zostať s tebou, ale…“ zmĺkla.
„Pokračuj!“ naliehal a trpezlivo hľadel, ako bojuje sama so sebou.
„Je to neprofesionálne.“
„Ide ti o peniaze? Ak chceš, aby som zaplatil otcove dlhy, urobím –“
„Nie! S peniazmi to nemá nič spoločné.“ Pohoršene naňho zazrela. „A pokiaľ ide o otca, možno si zaslúži, aby trpel za nezodpovednosť, ktorej sa dopustil. Sám si to zavinil, nech sa poučí na vlastnej chybe. Presne to by povedala moja matka.“
Upokojujúco sa jej dotkol pleca, potom ju pohladkal po chrbte. „Asi by si mala vedieť, že som tvojmu otcovi všetko povedal.“
Zdalo sa, že zvažuje jeho slová. Neotočila sa k nemu, len sa schúlila v sebaobrane do seba. „Ako to prijal?“ šepla napokon.
„Zobralo ho to.“
Znova si schovala tvár do dlaní, ako keby sa chcela skryť pred celým svetom.
„Bude v poriadku, neboj sa.“
„Mám pocit, že si potrestal správcu,“ vyhŕkla, sotva čujne. „Nemám nič proti tomu, ale čo ak ťa chytia?“
„Nechytia,“ ubezpečil ju. „Už nikdy sa ho nebudeš musieť báť. Si v bezpečí… a ľúbim ťa.“
Zdvihla hlavu, otočila sa k nemu a uprela naňho užasnuté oči. Pery sa jej chveli. „Aj ja ťa ľúbim, Róbert,“ šepla. „Nemala by som, ale ľúbim ťa.“
Na tvári sa mu pomaly rozhostil široký úsmev. Nevšímal si jej previnilý pohľad, zobral ju do náručia a stiahol na posteľ. „Nemala? Vraj by ma nemala ľúbiť!“ fučal pohoršene, hlas mal nežný a chrapľavý. „Čo je to za nezmysel? Prečo by si ma nemala ľúbiť?“
„Pretože nikdy nebudeš môj.“
Zamračil sa na ňu. „Až doteraz som ťa pokladal za inteligentnú ženu.“
Zasmiala sa.
„Zostaň so mnou, Bel. Som len tvoj, a ak si si to náhodou nevšimla, viem to už nejaký týždeň.“
„Včera večer si ma chcel vyhodiť z domu, pamätáš? Nemám žiadnu istotu, že sa to nezopakuje.“
„Ach, už rozumiem,“ zašepkal, hľadiac jej do očí.
„Vyhodíš ma na ulicu, len čo sa ti zunujem.“
„Čím by som ťa presvedčil, že ma nikdy nezunuješ? Azda týmto.“ Siahol na stolík pri posteli a zobral z neho striebornú fľašku, ktorú tam vyložil, keď sa vyzliekal. Podal jej ju. „Toto je dôkaz, že patríme k sebe, láska moja.“
Zobrala fľašu do rúk, prevracala si ju a dôkladne si obzerala preliačeninu po guľke. Pozoroval jej profil a všimol si, že sa jej oči naplnili slzami.
„Mohol si kvôli mne zomrieť,“ šepla.
„A urobil by som to znova, keby bolo treba chrániť tvoju česť. S radosťou.“
Bez slova sa k nemu otočila, objala ho okolo krku a mocne držala. Ovinul ruky okolo jej pása. Počul jej vzlyky a cítil, ako mu jej slzy stekajú po obnaženej hrudi.
„Nemala som právo pochybovať o tebe. Si silný muž a máš so mnou toľkú trpezlivosť – nezaslúžiš si takéto podozrievanie. Nechcela som byť nevďačná. Nie som na niečo podobné zvyknutá, ale myslím, že už ti dôverujem.“
„To je dobrý začiatok nového dňa,“ usmial sa a zachytil prstom ďalšiu slzu, ktorá jej stekala po líci. Ligotala sa mu v rannom svetle na ukazováku ako perla. Ľad sa topí, pomyslel si. Dal si prst do úst a slzu ochutnal. Pomaly sa k nej naklonil a pobozkal ju.
Roztúžene zastonala a pootvorila pery. Vychutnával si jej ústa a bozkami jej vyznával lásku. Mal pocit, že z neho tryská svetlo do najvzdialenejších, najtmavších kútov vesmíru, ako keby sa z ich lásky mala zrodiť nová hviezda.
Belinda plná očakávania ležala na chrbte. Keď si na ňu ľahol, dlhými nohami ho objala okolo bokov. Zatvoril oči, hlava sa mu krútila od túžby, ale skončil bozk, lebo ho začínali spaľovať plamene nového pokušenia. Teraz, keď vedel o neviditeľných jazvách, ktoré utrpela, zaobchádzal s ňou s láskavou nežnosťou.
Odrazu dostal vynikajúci nápad. Sklonil sa, aby ju opäť pobozkal a potom sa na ňu žiarivo usmial, nadšený vlastným vnuknutím. „Oddýchnite si, slečna Hamiltonová. Na dnešný večer mám pre vás výnimočné prekvapenie.“
„Čo by už mohlo byť krajšie ako toto?“ protestovala, hľadiac naňho omámenými očami.
Nakrútil si na prst prameň jej dlhých zlatistých vlasov a pobozkal ju na pery. „Uvidíš.“ Potom ju pobozkal aj na obe viečka a pošepky jej prikázal, aby spala.

O pár hodín neskôr sedel Róbert v pracovni. Predsedom parlamentných výborov oznámil, že odchádza na vidiek a napísal niekoľko inštrukcií pre obchodných zástupcov. Belinda medzitým pripravovala domácnosť na odchod. Chodila z jednej komnaty do druhej, pomáhala chyžným zakrývať nábytok plátnom. Keď vošla do vstupnej haly, stretla sa so sluhom, ktorý išiel za Walshom, aby mu odovzdal list pre Jeho výsosť. Majordómus mal vojvodovi doručiť list na striebornom podnose. Odmietla takýto formálny postup, usmiala sa na sluhu a vzala list, aby ho Róbertovi odovzdala osobne. Bola to celkom dobrá zámienka, aby mohla ísť za ním. Pozrela na list a zamračila sa, keď si všimla, že ho podávali v Islingtone. Potom ho otočila a videla, že ako spiatočná adresa je uvedená Akadémia pani Hallovej.
Na okamih zaváhala a zostala stáť. O čo ide? Nejaký nový útok na ňu? Ale možno to nemá s ňou vôbec nič spoločné a ide o lady Jacindu. Čo ak Jacinda ochorela? Rýchlo vošla do pracovne, prešla k Róbertovmu stolu a položila list pred neho. Sklonila sa a pobozkala ho na čelo.
„Práve to priniesol poslík.“
Zdvihol list a zlomil pečať.
Ustúpila a úzkostlivo čakala na Róbertovu reakciu. Jeho prísna tvár potemnela, kým čítal a napokon list zlostne zhúžval v ruke.
„O čo ide?“ spýtala sa nedočkavo.
„Oznamujú mi, že sestre hrozí vylúčenie zo školy, lebo sa rozprávala na verejnosti s neznámym mužom. S mužom, ktorý sa volá Dolph Breckinridge.“ Nahnevane hodil skrkvaný list na stôl.
Belinda si šokovane zakryla ústa. „Ako sa vôbec odvážil –“
„Určite ma chcel vydierať. Ďakujem Bohu, že Lizzie Carlislová bola poruke a zachovala si chladnú hlavu.“
„Neublížil jej?“
„Chvalabohu, nie. Lizzie zavolala vychovávateľku. Breckinridge sa pokúšal vylákať sestru do koča.“
Belinda sa tak zľakla, že jej zovrelo žalúdok. Keby Dolph ublížil nevinnému dieťaťu… Tá predstava bola neznesiteľná.
„Obávam sa, že sestra a jej spoločníčka budú musieť ísť na vidiek spolu s nami,“ skonštatoval Róbert a oprel sa rukami o stôl. „Dúfam, že nemáš nič proti tomu, hoci ja áno. Ani náhodou som si nepredstavoval, že tam budeme mať spoločnosť.“
„Samozrejme, že nemám nič proti tomu. Ale čo ich povesť? Som tvoja milenka, asi by bolo lepšie, keby som zostala tu.“ Zatajila dych a pripravovala sa na sklamanie.
„Nebuď smiešna! Idem tam predsa len a len kvôli tebe.“ Zamyslene sa škrabal po brade. „Ak nemáš nič proti tomu, mohli by sme ťa vydávať za ich guvernantku. Hore na severe ťa nikto nepozná.“
„Ďalšia maškaráda?“ Unavene si vzdychla. „Jacinda pochopí, že sa deje niečo neprístojne. Je bystrá, nemá zmysel, aby sme pred ňou ukrývali pravdu.“
„V tom prípade to bude musieť prijať ako dospelý človek.“
„A Lizzie bude pobúrená tiež. Mimochodom, nevedela som, že slečnu Carlislovú poznáš. Je to veľmi milé dievča.“
„Je to moja chovankyňa.“
„Naozaj?“ vyhŕkla prekvapene. „Panebože, Róbert, existuje v Londýne niekto, koho neochraňuješ?“
„Slečna Carlislová je dcéra nášho bývalého správcu. Zomrel pred desiatimi rokmi a Lizzie bola jeho jediné dieťa. Nemala príbuzných, ktorí by sa o ňu postarali. Bola Jacindinou spoločníčkou od útleho detstva, a to už ani nehovorím o tom, že bola a je aj jej svedomím. Vďakabohu, že bola s ňou aj vtedy, keď ju Dolph oslovil.“
Belinda pokrútila hlavou. „Cítim sa za to zodpovedná. Keď si pomyslím, čo všetko sa mohlo stať…“
„Nemysli na to, Bel. Nič tým nedosiahneš a, našťastie, nič sa nestalo. Pusť to z hlavy. A teraz choď. Mám ešte veľa práce, ktorú musím stihnúť, kým nastane čas na tvoje prekvapenie.“
Belinda sa naňho placho usmiala. Zdvihol brko a pustil sa písať odpoveď pani Hallovej.
Večer o ôsmej odišli z paláca.
Róbert požiadal Belindu, aby si dala záležať na večernom oblečení, ale nepovedal prečo. Keď sedeli v koči, zatiahol závesy, aby neuhádla, kam majú namierené.
Konečne koč zastal a sluhovia zoskočili, aby im otvorili dvere. Belinda bola plná očakávania.
„Zavri oči, drahá. Prekvapenie je už na dosah ruky.“
„Ale to sa nedá, keď vyzeráš tak príťažlivo.“
„Lichôtkami nič nedosiahneš,“ zamietol jej pokus.
Zasmiala sa a poslúchla ho, ale pred očami mala stále jeho obraz. Vyparádil sa oveľa viac než kedykoľvek predtým. Svoju obľúbenú čiernu vymenil za tmavomodrý zamatový frak. Biely hodvábny nákrčník bol dokonalým, veľmi zložitým dielom a saténovú vestu mal vyšívanú drobným vzorom v zlatistom odtieni. Úzke nohavice obopínali každý sval na jeho mocných stehnách, zatiaľ čo biele hodvábne podkolienky zdôrazňovali jeho svalnaté lýtka. Bol stelesnením mužskej krásy od hlavy až po čierne lakované topánky s ozdobnou sponou. Aj napriek úsiliu, ktoré vynaložil pri obliekaní, aby na ňu zapôsobil, najviac zo všetkého túžila po tom, aby ho mohla čo najskôr vyzliecť.
„Už to nevydržím!“ vykríkla a stisla mu ruku. Oči však mala stále zatvorené. „Kde sme?“
„Uvidíš,“ trápil ju. „Nieže budeš podvádzať!“
Počula, ako sa otvorili dvere, a potom začula cvaknutie, keď sluha vytiahol schodíky. Róbert vystúpil prvý a potom jej pomohol z koča.
„Cítim kone,“ vyhlásila a pokrčila nosom.
„Už môžeš otvoriť oči.“
Pomaly zdvihla viečka. Róbert stál vedľa nej, tvár mu žiarila. Ponúkol jej ruku a všetci sluhovia urobili špalier, pripravení splniť akékoľvek ich želanie.
Belinda zdvihla pohľad na vznešenú budovu pred sebou. Okamžite ju spoznala a šokovane na ňu hľadela. „Almack! vydýchla.
Uškrnul sa. „To je moje prekvapenie.“
Jej vytúžený dievčenský sen sa splní! Zatvorila ústa a otočila sa k nemu. Od strachu bola celkom bez seba. „Nemôžem tam ísť! Vyženú ma!“
„A kto?“ spýtal sa potichu s chlapčenský nezbedným úsmevom na perách. Tmavé oči mu žiarili. „Máme ho sami pre seba.“
Šokovane naňho pozrela. „Ty si prenajal Almack kvôli mne?“
„Uhm.“
„Celú budovu?“
„Aj orchester.“
„Hawkscliffe!“ Hodila sa mu do náručia. „Za celý život nebol ku mne nikto taký milý! Ale veď toto je strašná výstrednosť a márnotratnosť –“
„Ty si to zaslúžiš.“ Ukázal rukou na dvere a oči mal plné nehy, ktorá bola v protiklade s jeho svetáckym úsmevom. „Poďme.“
So smiechom plným neopísateľnej radosti sa rozbehla k dverám a zmizla v budove. Spokojne sa uškrnul a kráčal za ňou.
Keď ju dobehol, nadchýnala sa krásou interiéru. Zatiaľ sa nedostala ďalej ako do vstupnej haly. Stála a s posvätnou úctou obdivovala veľkolepé schodište, ktoré viedlo do spoločenských priestorov. Túžila ísť hore, ale cítila sa ako votrelec v svätyni. Takmer počula, ako matróny pohoršene sipia. Podišiel bližšie a postavil sa k nej. Otočila k nemu tvár plnú úzkosti. „Nepatrím sem.“
Nepovedal nič, len sa na ňu usmial a ponúkol jej rameno. Vďaka jeho upokojujúcej sile nabrala odvahu, spočinula dlaňou na jeho ruke a nechala sa viesť na slávne schodište, kde môžu počas dvanástich večerov vždy v stredu vkročiť len slečny s bezúhonnou povesťou a bezchybným pôvodom.
Obdivovala každý detail, hoci jednoduchá elegancia Almacku sa nedala porovnávať s bohatou nádherou paláca Knightovcov. Nad schodišťom bola kruhová hala. Po obidvoch stranách boli miestnosti pre kartárov. Róbert jej vysvetlil, že sa využívajú aj na slávnostné bankety. A rovno pred nimi bola tá najslávnejšia miestnosť z najslávnejších – obrovská plesová sieň.
Belinda bola taká očarená, že takmer nevládala dýchať. Vošla dnu a obzerala sa okolo seba. Sála bola dlhá asi sto stôp a polovicu z toho široká. Okolo celej miestnosti bola krémová, bohato zlátená fríza, pod ňou sivozelené steny a po celom obvode obrovské oblúkovité okná. Okrasné lišty a reliéfy sa vynímali v bielom prevedení, všade dookola viseli girlandy. Pozdĺž stien stáli lavičky a na konci oproti dverám bolo vyvýšené pódium s pozlátenou mrežovinou.

Od prekvapenia takmer zamrela, keď uvidela, že hudobníci čakajú a len čo vošli, postavili sa.
Neisto im kývla na pozdrav. „Dobrý večer.“
„Dobrý večer, slečna,“ pozdravil dirigent a hlboko sa uklonil. „Máme vám zahrať niečo na želanie?“
„Hrajte to, čo hrávate obvykle.“ Šokovane sa otočila k Róbertovi, keď videla, že hudobníci sa na jeho pokyn posadili a zobrali do rúk nástroje.
Keď sa po miestnosti rozleteli tóny čarovného divertimenta, Róbert sa spokojne usmial.
Vošla doprostred sály a hľadela na jednu, potom na druhú stranu. Snažila sa zapamätať si každý detail miestnosti – oslnivé zrkadlá, ligotajúce sa lustre a dvoch amorkov v životnej veľkosti, ktorí držali svietniky.
„Nemôžem uveriť, že si to naozaj urobil. To je ten najkrajší darček na svete!“
„Pamätám si, ako roztúžene si o Almacku rozprávala, keď sme sa prechádzali v Hyde parku. Bol by som rád, keby bol dnešný večer pre teba čo najkrajší,“ pokračoval intímnym tónom, potom ju chytil za ruku a pobozkal ju. „Smiem vás požiadať o tanec, slečna Hamiltonová?“
Žiarivo sa rozosmiala, oči jej svietili ako hviezdy. „Musím sa spýtať svojej gardedámy!“ predstierala debutantku.
Ignoroval jej námietku, zaviedol ju doprostred obrovskej miestnosti a prikázal dirigentovi, aby zahrali waltz.
Potom sa jej uklonil a aj Belinda vystrúhala hlbokú poklonu, ktorá zodpovedala všetkým pravidlám. Obidvaja zápasili so smiechom, nato položila pravú ruku na jeho plece, on ju objal okolo pása a hudba začala opäť hrať.
Tancovali, až kým si už nedokázali spomenúť na žiadny dôvod, prečo by sa nemohli smiať. Dopili najlepšie šampanské, aké kedy pila, a tancovali znovu, krútiac sa na lesklom parkete. Ručičky hodín medzitým minuli dvojku i trojku. Napokon ju Róbert uprostred jednej z figúr chytil, privinul si ju na hruď, uchopil ju za bradu a sklonil sa k jej ústam.
Zatvorila oči, objala ho okolo krku a s láskou mu bozky opätovala. Hlavu mala ľahkú, krv rozhorúčenú.

Belinde sa zdalo, že prešlo len pár minút, kým sa vrátili do paláca. Cestou k jej komnatám sa vášnivo bozkávali. Podchvíľou zostali stáť, aby si vychutnali každú nežnosť.
Róbert s rozviazaným nákrčníkom hmatal po kľučke bez toho, aby prerušil bozk. Konečne otvoril dvere a vtiahol Belindu dnu. Tanečným krokom vošla do izby a vzápätí sa znovu perami pritisla na jeho ústa.
Mesačné lúče dopadali rovno na posteľ s baldachýnom, akoby ich pozývali, ale oni zostali stáť pri dverách. Belinda chytila Róberta za klopne zamatového fraku. Rozkročil nohy, aby sa mohla medzi ne postaviť, pretože bozky v nej prebudili odvážnu zmyselnosť.
„Chutíš ako šampanské,“ chichotala sa a potom mu blúdila jazykom po lahodných ústach v ďalšom nenásytnom bozku. Stiahla mu nákrčník z krku a začala mu rozopínať vestu.
Strčil jej prst pod výstrih a pomaly ním prechádzal po jej nahej hrudi.
„Hmm,“ dychčala a cítila, že bradavky jej okamžite stvrdli.
Ľahučko ju pohladkal prstom po hrdle, brade a potom sa dotkol jej perí. Zatvorila oči a s rozkošou ho sala. Pozoroval ju v tme a jeho dych sa čoraz viac zrýchľoval.
Druhou rukou ju chytil za boky a pritiahol k svojmu vzrušeniu. Videla, že sa ovláda len s námahou. Vychutnávala si jeho poslušnosť a ochotu dovoliť jej, aby s ním robila, čo sa jej zachce. Bola čoraz odvážnejšia a chytila ho cez nohavice. Slastne zastonal a oprel hlavu o dvere. Prešla rukou po jeho vzrušení, potom po bruchu okolo pupka a zvedavo naňho pozerala. Hľadel na ňu v mučivom vytržení.
„Nauč ma poznávať radosť, ktorú si mi sľuboval,“ zašepkala, „som pripravená.“
Usmial sa na ňu tak zvodne, až sa rozochvela na celom tele.
Kráčal k posteli a ťahal ju za ruku. Sadla si na okraj a vyčkávala, opretá dozadu o lakte. Zľahka sa maznal s jej prsníkmi cez šaty, potom ju bozkával na hrudi a napokon sa vzpriamil, zdvorilo sa uklonil a odišiel zapáliť svietniky.
Usmiala sa. Ako keby jej chcel dodať istotu tým, že zapálil každú sviečku a vyhnal z izby tmu. Miestnosť sa rozsvietila teplým, oranžovým svetlom zo svietnikov na rímse nad kozubom, na toaletnom stolíku a nočnom stolíku pri posteli. Potom sa vrátil k nej a dôverne sa na ňu usmial. Na tvári mu tancovali plamienky a vytvárali na nej tajuplné tiene.
Zostal stáť pred ňou, pomaly si vyzliekol frak a hodil ho na zem. Plná obdivu sa zahľadela na jeho široké plecia a štíhly pás. Zlaté gombíky na veste sa trblietali vo svetle sviečok. Napokon rozopol aj posledný a vyzliekol si vestu.
Voľná košeľa z bieleho batistu mala vpredu riasenie, ktoré rozhrnula a začala ho bozkávať na obnaženú hruď. Keď si preobliekol košeľu cez hlavu, celá sa chvela očakávaním.
Ich oči sa stretli. Vášnivo na ňu hľadel, vlhké pery mal opuchnuté od bozkov, vlasy rozstrapatené.
Bozkávala jeho zamatovú pokožku, skúmavo sa dotýkala mocnej hrude a pevného brucha. Oči mal zatvorené a nehybne stál pred ňou, vychutnávajúc si jej dotyky.
Spočinula rukami na jeho pleciach a potom ho začala hladkať po rukách, obdivujúc krivky jeho tvrdých bicepsov a silného predlaktia.
„Si nádherný… Hawkscliffe.“
Potichu sa zasmial, otvoril oči a keď skĺzla rukou na jeho zápästia, chytil ju za ňu. Preplietol si prsty s jej prstami a zohol sa, aby ich pobozkal.
Dlho stáli vedľa postele, držali sa za ruky a bozkávali.
„Chcem ťa vidieť nahú,“ zašepkal.
Začervenala sa, ale poslúchla, hoci sa hanbila. Zdvihla si vlasy a otočila sa k nemu chrbtom. Porozopínal jej gombíky a rozviazal šnúrky na spodničke.
Srdce sa jej rozbúšilo, keď jej stiahol šaty z pliec. Dotyk jemného mušelínu, ktorý sa jej kĺzal po tele, bol neuveriteľne zmyselný. Hneď za ním nasledovali jeho ruky, ktoré sa zľahka dotýkali jej tela. Zachvela sa túžbou, keď si sadol na posteľ za ňou, chytil ju za boky a znova a znova cez tenkú spodničku bozkával jej telo.
Keď jej šaty vytvorili hŕbku bieleho hodvábu na dlážke, kľakol si a siahol jej pod spodničku. Istými rukami kĺzal nahor po lýtkach až po čipkový podväzok a potom jej stiahol pančuchy. Znova sa postavil, hruď sa mu prudko vlnila od túžby. Oči mu pod čiernymi mihalnicami potemneli a žiarili ako drahokamy.
Nežne sa dotkla jeho hrude. „Moment,“ zašepkala, „nechceme predsa, aby si sa stal oteckom.“ Vykročila ku skrinke, aby si vybrala malý, okrúhly tampón so šnúrkou a chystala sa ho použiť, tak ako ju učili sestry Wilsonové, ale Róbert ju chytil za ruku a zabránil jej odísť. Pozrel jej hlboko do očí. „Bolo by to také zlé?“ spýtal sa.
Srdce jej poskočilo. „N-nie.“
„Si pripravená, Belinda?“
„Áno, teraz som pripravená.“ Nervózne zatajila dych a vykročila s ním ruka v ruke k posteli, kde si vyzliekli aj zvyšky oblečenia. Vkĺzol pod prikrývky, ona však zostala s búšiacim srdcom neisto sedieť na peľasti.
Mlčky ho pozorovala, keď sa nežne dotkol jej brucha a keď jeho nedočkavá ruka objala jej prsník, prudko sa nadýchla. Jediným pohybom sa zohol a pobozkal ho. Zatvorila oči.
Dotýkali sa rukami, hladkali sa, hnietli svoje telá. Stiahol ju k sebe na posteľ a ona objavovala mocné afrodiziakum jeho nahoty. Neznesiteľne ju vzrušoval, keď sa ich celkom nahé telá preplietli.
Na okamih pocítila v srdci tieň strachu, ale stačilo, aby otvorila oči a pozerala mu do očí plných nehy a hneď sa všetky jej obavy pominuli. Bol voči nej mimoriadne nežný, trpezlivý a chápavý.
„Ľúbim ťa, zlatovláska,“ šepkal, keď ju položil na chrbát a bozkával na hrdlo.
Unášaná neskonalou radosťou, šepkala mu vyznania lásky. Nohy mu ovinula okolo bokov. Teraz, pomyslela si a pevne ho zovrela.
Ibaže on ešte nebol pripravený uspokojiť jej túžby. Nadvihol sa nad ňu a pozoroval jej tvár, kým do nej vnikal len nakrátko, aby ju čo najviac vzrušil.
Nadvihla boky a dožadovala sa ho, ale on sa na ňu len zvodne usmial a znovu sa vynoril. Zošmykol sa po jej tele, sklonil hlavu a chvíľu ju láskal jazykom. Keď jej stony prezrádzali, že je na pokraji vyvrcholenia, znovu pomaly vnikol do jej roztúženej jaskynky. Ponoril sa len o niečo hlbšie ako predtým, hoci chcela viac. Toto mučenie zopakoval niekoľkokrát, až stonala od túžby.
„Prosím, prosím,“ počula prosíkať samu seba. Zdvíhala boky, aby cítila dotyk jeho tela. „Chcem ťa cítiť vo svojom vnútri. Hlboko, prosím, prosím.“
Pobozkal ju na čelo a začal do nej opäť pomaly vnikať.
„Ach,“ hlesla užasnuto a zatvorila oči, keď cítila, že sa do nej ponoril celý. Pevne ho objala a držala. Na hruď mu vystúpil pot.
Obidvaja nehybne ležali a vychutnávali si nádherné spojenie, po ktorom tak dlho túžili.
Bozkával jej pery a znova sa do nej ponoril, až sa dostali do šialeného rytmu. Zrazu prestal, sťažka dýchajúc.
„Daj mi sekundu,“ zašepkal. Zmyselne sa na ňu usmial ústami opuchnutými od bozkov. Ľahol si na chrbát, stiahol ju na seba a zvodným hlasom ju vyzval: „Teraz ty.“
Nedočkavo si naňho obkročmo sadla.
„Ach, láska moja,“ šepkala. Bola ním naplnená po samý okraj, Silnými, opálenými rukami ju držal za boky, nadvihoval a nechal ju opäť klesať.
„Si nádherná,“ šepol a pozoroval ju očami lesknúcimi sa vášňou.
Keď sa prstom dotkol jej pulzujúceho centra, zachvela sa, zaklonila hlavu a zrýchlila rytmus. Posadil sa a zobral bradavku jej vlniaceho sa prsníka do úst.
Rozkoš ju schvátila zo všetkých strán, dávali jej ju jeho ruky, jeho ústa, jeho vzrušená mužnosť. Poddala sa ničivému vyvrcholeniu a vôbec si neuvedomovala výkriky, ktoré sa jej drali z hrdla. Uvedomovala si len jeho, ako zviera jej telo v divokej, milujúcej blaženosti.
Až keď záchvevy jej rozkoše takmer dozneli, pretočil ju na chrbát, znovu sa jej zmocnil a oddal sa svojmu pôžitku. Pulzoval v nej, potom jeho napäté svaly začali ochabovať. Na hrudi cítila, ako mu prudko bije srdce.
„Bože, ako ťa ľúbim!“ zašepkal. Znelo to, akoby bol tým poznaním otrasený do hĺbky duše.
Pritiahla si ho k sebe a pritisla si jeho hlavu na hruď.
Bol ťažký a unavený, ale napriek tomu jej vtisol na prsník bozk. „Aj ja ťa ľúbim, Róbert,“ zašepkala a pobozkala ho na čelo. „Aj ja ta ľúbim.“





Osemnásta kapitola


Dvojdenná púť po Veľkej severnej ceste ich viedla cez zelené polia grófstiev, kde videli rozmerné plte vezúce náklady po kanáloch do Londýna i biely kľukatiaci sa dym stúpajúci z vysokých pecí malých hrnčiarní. Na poliach dozrieval jačmeň a pšenica, blížila sa žatva.
Počasie im prialo. Vial len mierny vietor a obloha nad ich hlavami bola nádherne modrá. Vozovka pokrytá makadamom bola pomerne rovná, a tak boli nekonečné hodiny cesty v Róbertovom cestovnom koči celkom znesiteľné.
Keď prešli po moste do starovekého mesta York, kde strávili druhú noc svojej cesty, neskoré slnko ešte stále tancovalo na rieke Ouse. Z akadémie vzali Jacindu a Elizabeth a chvíľu sa prechádzali, aby si rozhýbali stŕpnuté údy. Zastavili sa v obrovskej, stredovekej katedrále. Belinda obdivovala vitráž východného okna, na ktorom bolo znázornené Stvorenie sveta. Zdalo sa, že prekrásne farebné sklo siaha až do neba, znázorňujúc predstavy umelcov, ktorí boli mŕtvi už celé storočia.
Chytila Róberta za ruku a spoločne sa zahľadeli na západné okno, cez ktoré prúdili posledné lúče letného slnka a rozžiarili interiér pestrými farbami. Napokon sa s ľútosťou pobrali preč, pretože obidve dievčatá boli unavené, hladné a vrtošivé.
Ubytovali sa v príjemnom hoteli na námestí High Petergate.
Výdatné jedlo, ktoré Róbert objednal a ktoré im priniesli do izieb, pozostávalo z mletého mäsa, zemiakovej kaše a chrumkavého yorkshirského pečiva, ktoré jedli s pečenou hovädzinou. Belinda pociťovala nevysvetliteľnú spokojnosť, keď pozorovala Róbertov veľký apetít. Jedlo zapíjal tmavým pivom. Zdalo sa, že čím viac sa vzďaľujú z Londýna, tým je veselšia.
Po dobrom jedle ich Jacinda obidvoch objala a zazdala im dobrú noc. Lizzie sa len placho uklonila. Dievčatá sa pobrali do svojich izieb a Róbert sa pohodlne oprel v kresle a pozoroval Belindu s iskierkami v očiach, ktorým už začínala spoľahlivo rozumieť.
Nechal na stole zapálenú sviečku a po krátkej chvíli ju prehovoril, aby si išli ľahnúť. Klesla na posteľ s rukami okolo jeho krku a keď si uvedomila, ako rýchlo sa zbavila svojho panického strachu, spokojne sa usmiala. Potom pokračoval v jej erotickom vzdelávaní.

Ráno sa všetci cítili sviežo, pripravení vydať sa smerom na severozápad cez údolia grófstva Yorkshire a ponuré slatiny, aby večer dorazili do grófstva Westmorland.
„Prakticky budeme v Škótsku,“ vyhlásila Belinda, na čo sa Jeho výsosť vojvoda a jeho sestra urazili. Smiala sa ich rozhorčeniu i tomu, keď sa dušovali, že najkrajšiu scenériu na svete uvidí na ich panstve. Aj slávny maliar Constable to tvrdil vystatovala sa Jacinda.
Tretí deň sa cesta vinula pomedzi vrchy a slatiny s trblietajúcimi sa rybníkmi. Vo vzduchu boli cítiť opojné vône, kopce boli zelené ako smaragdy. Pri pohľade na toľkú krásu Belindu rozbolelo srdce. Po obidvoch stranách sa okolo nich dvíhali hrebene vrchov. Čím viac stúpali na sever, tým bol vzduch sviežejší a čistejší.
Práve tu, v týchto veterných končinách, básnici nachádzajú svoje múzy, pomyslela si. Kamkoľvek sa pozrela, bola ohúrená krásou. Či už to bol týčiaci sa veľkolepý chrbát hory Saddleback, alebo ovce spokojne sa pasúce pri modrej hladine jazera Grasmere v údolí.
Keď zostali stáť, aby sa pokochali krásou jazera, pozrela na Róbertov prísny profil osvetlený ostrým slnkom. Vánok mu strapatil čierne vlasy, nad hlavou mal nadýchané obláčiky, v diaľke za ním sa vinuli hnedé a zelené pahorky. Odrazu si uvedomila, že toto je jeho svet. Toto je miesto, kde je Róbert vo svojom živle. Nie strojená nádhera parlamentu a paláca Knightovcov, ani preplnené ulice Londýna, starostlivo strážené bedlivými očami vyššej spoločnosti. Táto nekonečná, rozpínajúca sa krajina so svojou náladovou, večne sa meniacou oblohou a vidieckym pokojom je jeho domovom.
Keď dorazili krátko pred západom slnka pred Hawkscliffe Hall, ktorý sa týčil v diaľke, Róbert vyzeral ako skutočný hradný pán.
Hawkscliffe Hall, ktorého hradby čneli nad zrkadliacim sa jazerom, mal v sebe niečo stále a trvalé, ako keby ani nepodliehal zmenám času. A vtedy si znova spomenula na Róbertov šepot v to ráno po súboji. Zostaň navždy. Po prvýkrát, odkedy tie slová vyslovil, sa zamyslela nad tým, čo nimi chcel povedať. Uvedomila si, že pre muža, ktorý žije v stáročnom hrade, slovo večnosť nieje len vrtoch.
Potom však zaváhala. Nech je ich vzťah akokoľvek romantický, ich dohoda je len dočasná.
Alebo nie?
Jedinou odpoveďou na jej pochybnosti bol krik jastraba krúžiaceho vysoko nad ich hlavami, vznášajúceho sa vo vzdušných víroch.
Róbert prižmúril oči proti slnku a pozoroval ho.
Na poliach a lúkach okolo hradu sa vo vetre pohojdávali lúčne kvety a prašná cesta pred nimi sa vinula po brehu jazera.
„Nepovedal si mi, že žiješ v skutočnom… hrade,“ povedala, keď sa jej obdivný pohľad zatúlal na strmú modrosivú stenu, chrániacu prístup na vysoký kopec asi pol míle od nich.
Róbert sa len pousmial.
Hawkscliffe Hall mal hradby zakončené cimburím, vysoké okrúhle veže postavené v pravidelných intervaloch po ich obvode a vysokú hranatú obrannú vežu pri bráne. Okamžite si spomenula na stredovekých lukostrelcov vystreľujúcich šípy z jej okien a útočiacich rytierov na koňoch obliehajúcich hradby.
Jastrab triumfálne zaškriekal.
Belinda pozrela na majestátneho vtáka a rukou si zatienila oči. „Je nádherný.“
„Darí sa im tu. Ukážem ti voliéry sokolov. Poďme. Už celú večnosť som nebol doma.“
Kráčala za ním späť do koča a bola zmätená. V Londýne sa zdalo, že je najvyšším pánom sveta, všemocný vo svojom bohatstve a vplyve. Jeho vrodená šikovnosť, elegancia a diplomacia mu dláždili cestu do najvyšších politických kruhov. Ale tu, v domove jeho predkov, v ňom videla silného, drsného muža v najlepších rokoch svojho života.
Každý hrad má svojho draka, uvedomila si pobavene, keď jej cestu znova skrížila dračica pani Lavertyová. Tentoraz sa však rozhodla, že nájdu k sebe cestu.
Vo vnútri bol hrad labyrintom chodieb a zákutí. Vedela si predstaviť, že Róbert a jeho početní súrodenci sa tu ako deti s nadšením hrávali na naháňačku a schovávačku. Kým ju Jacinda strašila historkami o tajomných duchoch, Róbert ju vodil po hrade.
Vkus ich matky, ktorá očividne milovala rokoko, sa prejavil pozlátenými a vyčačkanými komnatami, čo prekrylo temnejší, pôvodný jakobínsky štýl stredovekej stavby.
Jacinda sotva dokázala ovládnuť svoje nadšenie, keď pobehovala z miestnosti do miestnosti, všetkého sa dotýkala a zoznamovala sa s obľúbenými predmetmi. Bol tam Benátsky salón, Čínsky prijímací salón, tanečná sieň a biliardáreň, všetky zariadené štýlom, ktorým sa vojvodkyňa inšpirovala vo Versailles.
Zadná časť hradu, vkusne zmodernizovaná, viedla do starej jedálne, ktorá bola zároveň obrazovou galériou. Zariadenie veľkej siene plnej gobelínov bolo najstaršie zo všetkých. Belinda si takmer dokázala predstaviť Róbertových predkov, ako tu kujú bojové plány proti svojim škótskym susedom. Jej predstavivosť bola tým bujnejšia, čím dôkladnejšie sa obzerala okolo seba. Ľutovala, že tu nie je s ňou jej otec.
Vzadu za hradom stál obrovský skleník s oranžériou. Za ním sa tiahli terasy s ozdobne tvarovanými stromami a kvetinovými záhonmi a celé akre trávnika a lesov. A to všetko patrilo Róbertovi. A patrilo mu aj hlboké tmavomodré jazero, ktoré ležalo v tieni skalného previsu.
Vyšli von na štrkom vysypané nádvorie, kde jej Róbert ukázal kaplnku, domček pre služobníctvo, ako aj obrovské stajne a voliéry, ktoré stáli neďaleko.
Jacinda a Lizzie odbehli, aby sa zvítali s obľúbenými koňmi, a oni dvaja sa vrátili dnu.
„Tvoj hrad je hotový zázrak, Róbert. Skutočne, je to div divúci. Vyzerá ako kulisy príbehov Waltera Scotta,“ rozplývala sa očarene, krútiac hlavou.
„Budem rád, keď sa tu budeš cítiť ako doma,“ odpovedal potichu a zdvihol k perám jej ruku.
Sluhovi prikázal, aby jej veci zložili do spálne, ktorá susedila s jeho komnatami. Sluha splnil jeho trúfalý príkaz bez mihnutia oka. Belinda bola zmätená, ale šťastná, že tak otvorene priznáva, aký je medzi nimi vzťah. Konečne sa zhodli. Ona sa zriekla najzákladnejšieho pravidla kurtizán a on ju naozaj prijal do svojho života.
V tú noc spali v manželskej posteli, v ktorej jeho rodičia počali aj Róberta. Zmocnil sa jej s ráznosťou a živočíšnou silou, ktorú čerpal z tejto krajiny.

V nasledujúcich dňoch Belinda zistila, že aj keď tu Róbert niekoľko mesiacov nebol, bol pilierom miestneho života. Takmer denne ho navštevovali ľudia, ktorí boli ochotní prejsť celé míle, len aby ho požiadali o radu alebo pomoc. Vždy si urobil pre nich čas.
Ona sama sa zamestnávala tým, že sa starala o Jacindu a Lizzie. Zbožňovali ju, aj keď vedeli, že je len Róbertovou milenkou. Ich náklonnosť a túžba tráviť s ňou čo najviac času jej pomáhali zabudnúť na minulosť rovnako ako Róbertova láska. Ak popoludní svietilo slnko, vybrali sa na potulky po krajine s klobúkmi na hlavách a spoločne hľadali miesta, ktoré by mohli maľovať.
Jacinda a Lizzie boli už takmer dospelé, ale ani jedna z nich neokúsila materinskú lásku. Belindu dojímala ich dychtivá túžba po ženskej autorite a ochota prijať jej rady. Dozvedela sa, že Jacinda sa obáva svojho debutu v spoločnosti, pretože matróny ju budú sledovať orlím zrakom a hľadať v jej správaní náznaky matkinho výstredného správania sa. Lizzie sa zasa priznala, že postavenie chudobnej chovankyne je veľkou skúškou jej hrdosti. Obávala sa, čo sa s ňou stane, keď Jacinda vstúpi do spoločnosti a vydá sa. A okrem toho bola beznádejne zaľúbená do lorda Aleca.
Začiatkom druhého týždňa ich pobytu na vidieku sľúbila Jacinda ich novej priateľke veľké prekvapenie. „Dnes vás zoberieme na najkrajšie miesto zo všetkých. Nechávali sme si ho nakoniec, však, Lizzie?“
Dievčatá si vymenili sprisahanecké pohľady a roztopašné sa rozosmiali.
„Kam pôjdeme?“ vyzvedala Belinda, kým ukladala do pik-nikového koša skicáre a jedlo.
„Na hrad Pendragon,“ oznámila Jacinda dôležito. „Pred viac než tisíc rokmi to bol hrad Uthera Pendragona, ktorý bol otcom samotného kráľa Artuša!“
„Ach, Jacinda, ty stále žiješ v rozprávkach!“
„Je to pravda! To miesto je veľmi zvláštne. Hovorí sa, že v obrovskom tise, ktorý stojí rovno nad ruinami hradu, je zakliaty čarodejník Merlin.“
„Fantazmagórie.“
„Hovorí pravdu, slečna Hamiltonová, čestné slovo,“ podporila priateľku Lizzie s vážnou tvárou a s doširoka otvorenými očami.
„Bratia sa tam hrávali na rytierov okrúhleho stola, keď boli malí,“ rapotala Jacinda cestou na dvor.
Ku hradu sa vydali pešo a cestou stretli veľa miestnych ľudí – deti pastiera, ktoré sa pokúšali zvládnuť veľké stádo, starého roľníka, vezúceho kurence na trh a dvoch vetrom ošľahaných mužov, ktorých jej Jacinda predstavila ako horára a správcu. Povedali, že sa vracajú do hradu na obed.
Belinda so začudovaním počúvala, ako sa ich Jacinda vypytuje, ako sa darí poliam a lesom, s takou vážnosťou, akoby bola paňou hradu. Obidvaja muži sa jej snažili vyhovieť a zoširoka jej odpovedali, ale ona vycítila, že sa zaujímajú viac o ňu, a tak sa stiahla nabok a mlčala.
Správca vychvaľoval vojvodu za prezieravosť a pokrokové myslenie, vďaka ktorým sa v kraji zrealizovali mnohé novinky v poľnohospodárstve a panstvo utešene prekvitalo. Statný horár sa zasa zdôveril, že mu Róbert prikázal, aby privrel oči nad pytliačením v horách a tým si vyslúžil povesť šľachetného pána.
Napokon sa rozišli.
Sluha naložený všetkými zásobami namáhavo kráčal za tromi výletníčkami. Keď sa blížili k slatine Wild Boar, zbadali stádo divokých poníkov, ktoré sa napájali v rieke Eden. Zostali stáť a s očarením ich pozorovali, až kým sa zvieratá nerozhodli, že sa ľuďom neoplatí dôverovať a neodklusali preč. Dievčatá sa vzrušene rozprávali o nečakanom stretnutí a namáhavo stúpali k ruinám hradu Pendragon.
Belinda fascinovane hľadela na starovekú kamennú zrúcaninu bývalej pevnosti. Nemý svedok starého mýtu – hrad Pendragon – sa dovysoka týčil na strmom skalisku. Mohutný strom rozprestieral korunu ponad jeho poškodené hradby, ale veľká časť hradu sa už celkom rozpadla.
Podišla bližšie a zvedavo si stavbu obzerala, zatiaľ čo Jacinda prikázala sluhovi, aby prestrel deku. Vedela si živo predstaviť skupinku nezbedných chlapcov, ktorí sa tu hrali na rytierov kráľa Artuša. Kdesi za ňou spadla skala. Otočila hlavu a zistila, že Lizzie kráča pomedzi popadané, machom obrastené kamene.
„Práve som si uvedomila, že som ešte nikdy nepočula o ďalších bratoch lady Jacindy,“ prihovorila sa dievčaťu. „Poznám len Hawkscliffa a lorda Aleca.“
„Druhorodeným synom je Jack, ale o ňom sa v slušnej spoločnosti nehovorí.“ Ukradomky sa obzrela ponad plece na Jacindu. „Pokladá sa za čiernu ovcu rodiny.“
„Naozaj je pašerákom?“
„Áno, myslím, že je schopný všetkého, ale inak má veľmi dobré srdce.“
„Prečo sa dal na pašeráctvo?“
Ani jedna z nich si nevšimla, že Jacinda poskakuje k nim zo skaly na skalu a očividne začula jej otázku, pretože odvetila namiesto Lizzie. „Pretože sa chcel vzoprieť otcovi, ktorý bol voči nemu veľmi krutý. Môj otec nebol jeho biologický otec, viete? Len Róbert a ja máme v žilách krv oboch rodičov. Róbert je dedič, Jack mal byť jeho náhradníkom. Nuž, a ja som dieťa lásky, ktoré sa narodilo, keď sa rodičia po rokoch maminých nevier zmierili.“
Belinda zalapala po dychu a Jacinda sa zvonivo rozosmiala. „To je v poriadku. Rada vám porozprávam o našej rodine, slečna Hamiltonová. Ste predsa jedna z nás.“ Chichotala sa a začala sa krútiť na skale. „Každý vie, že naša mama mala kopu milencov. A ja ich budem mať tiež,“ vyhlásila trúfalo.“
„Jacinda!“ zaúpela Lizzie.
Pohodila nonšalantne plecom. „Zo všetkých mojich bratov mal otec naozaj rád jedine Róberta.“
Belinda chvíľu premýšľala o tom, že dievča pokarhá, ale potom si uvedomila, že Jacinda ju len provokuje. „Nie je neobvyklé, že otcovia zahŕňajú pozornosťou a láskou svojho dediča a prehliadajú ostatných potomkov.“
„Otec zomrel krátko predtým, ako som sa narodila, tak neviem, aké mal dôvody, ale musíte uznať, že to nebolo od neho pekné. Myslím, že jedného dňa mal toho Jack plné zuby, vykašľal sa na univerzitu v Oxforde a vydal sa na more. Po Jackovi sa mame narodili ešte dvojčatá Damien a Lucien. Sú si podobní ako vajce vajcu.“
„Sú úžasní,“ zašepkala Lizzie.
„Damien je plukovníkom pechoty a slávnym vojnovým hrdinom. Ním sa rada pochválim,“ pokračovala Jacinda hrdo. „Raz ukoristil v bitke francúzskeho orla. Dôstojníci jeho regimentu mu dali urobiť kópiu a teraz visí v našom paláci v Londýne.“
„Všimla som si ho,“ pritakala Belinda. „A čo Lucien?“
„Nemali by sme vedieť nič o tom, čo robí a kde sa nachádza,“ začala tajnostkársky Lizzie.
„Ale teraz, keď sa vojna s Napoleonom skončila, vám to už môžem povedať!“ namietla Jacinda a pozrela na Belindu s huncútstvom v očiach. „Lucien je v Paríži. Je špión!“
„Vyzvedač,“ opravila ju Lizzie, ale Jacinda ohrnula nad tým slovom nos.
„Naozaj?“ neverila vlastným ušiam Belinda.
„Áno, ale nesmiete to povedať ani živej duši. Máme hovoriť, že je v Egypte, kde sa zúčastňuje na archeologických vykopávkach. Vysvetľuje sa tým jeho neprítomnosť v Anglicku. Úbohý Lucien, myslím, že sa skutočne chcel stať archeológom, ale musel dať prednosť vlasteneckým povinnostiam. Najprv to skúšal spoločne s Damienom v armáde. Lenže on nenávidel vojenskú disciplínu.“
„Lord Lucien je vedec, slečna Hamiltonová,“ dodala Lizzie znalecky. „Všetci hovoria, že je to hotový génius.“
„Boh mi je svedkom, že nikdy nerozumiem ani slovo z toho, čo Lucien hovorí… Som hladná,“ zamrnčala z ničoho nič.
„Tak poďme hodovať,“ usmiala sa zoširoka Belinda, fascinovaná tým, čo počula. Znepokojili ju Jacindine slová, že aj ona bude mať milencov ako jej matka. Aj keď to povedala v snahe šokovať ju, neveštilo to nič dobré.
Sadli si k šunke, syru a ovociu.
Belinda pozrela na Jacindinu krásnu tvár. „Povedzte mi niečo o svojej matke, Jacinda. Pamätáte sa na ňu?“
„Iba trochu. Bola krásna, inteligentná a nebojácna,“ odvetila a zamyslene sa zahľadela na žblnkotajúcu rieku. „Mladé ženy na ňu žiarlili, staršie ju nenávideli. Jej duch bol priveľký a nezmestil sa do obmedzeného priestoru, do ktorého ho chcela spoločnosť napchať.“
Lizzie stiesnene pozrela na Belindu.
„Róbert sa hanbí za našu matku, ale len preto, že otec ho proti nej štval,“ rapotala ďalej Jacinda.
Belinda zvraštila obočie. „Je to pravda?“
„Alec to tvrdí,“ odvetila Jacinda a jej veľké, tmavé oči potemneli. „Róbert mi dokonca nedovolí, aby som sa na mamu vypytovala, hoci je najstarší a poznal ju najdlhšie. To nieje fér. Ľudia rozprávajú o jej škandáloch, ale počuli ste niekedy o tom, ako zomrela, slečna Hamiltonová?“
Belinda pokrutila hlavou. Nebola si istá, či chce počuť pravdu. V krásnej, sviežej tváričke dievčaťa preblesklo niečo ako krutosť.
„V čase najväčšieho teroru v Paríži mama pomáhala francúzskym utečencom. Jej priateľka, s ktorou študovala na univerzite v Sorbonne, ju totiž požiadala o pomoc. Uprosila ju, aby zachránila jej deti a dostala ich z Francúzska do bezpečia. Jej manžela – vikomta – krátko predtým zlynčoval dav. Mama riskovala vlastný život, ale aj tak sa vybrala do Francúzska a pomáhala prevážať deti mnohých francúzskych aristokratov do Anglicka. Počas rokov, ktoré nasledovali, podnikla niekoľko takých ciest a zakaždým priviezla niekoľko detí zo šľachtických rodín. Aj keď Jakobíni napokon s terorom prestali, utečenci boli vždy pokladaní za zradcov Francúzska a pomoc pri ich útekoch sa prísne trestala. Mamu chytili a uväznili na jeseň v roku 1799, v posledných mesiacoch jakobínskej vlády. Obvinili ju ako agentku francúzskeho kráľa a anglickú špiónku, postavili ju pred popravčiu čatu a zastrelili.“
Belinda na ňu šokovane hľadela a pokrútila hlavou.
„Je to pravda,“ potvrdila Lizzie a smutne kývla.
Dlho ani jedna z nich neprehovorila. A to má byť žena, za ktorú sa Róbert hanbí?
„Jacinda,“ prihovorila sa jej Belinda napokon, „vaša matka bola skutočná hrdinka. Nikdy som nepočula o nikom, kto by bol taký statočný ako ona. Viem, že sa jej chcete podobať, ale práve kvôli jej pamiatke dúfam, že budete zachovávať pravidlá etikety. Drahá moja, je to veľmi bolestivé, keď vami pohŕda celý svet. Cítim, že vaša mama by súhlasila, aby som vás pred tým varovala. Nechcela by, aby vám ublížili. Mali by ste si tiež pamätať, že ak sa zapletiete s nejakým mužom, jeden z vašich bratov ho bude musieť vyzvať na súboj, aby bránil vašu česť. Keď sa musíte prizerať, ako niekto dáva kvôli vašej bláznivej chybe v stávku vlastný život, je to veľmi zahanbujúce a zničujúce.“
Videla, že jej slová zabrali. Jacinda na ňu hľadela s doširoka otvorenými očami.
Zanechali pochmúrne témy, dojedli a potom chvíľu zostali sedieť a kreslili ruiny hradu Pendragon so stromom klenúcim sa ponad priepasť a riekou hadiacou sa dolu popod zvyšky hradieb.
Kým si pozbierali veci a pobrali sa späť do Hawkscliffe Hallu, Belinda bola už poriadne unavená.
Čvirikanie vtákov bolo uspávajúce, ale odrazu začuli prichádzať koč. Všetky tri sa otočili, zatiaľ čo sluha odskočil z cesty pred veľkým kočiarom, ktorý ťahala štvorica sivých koni.
„Ach, Bože!“ zjojkla Jacinda. „To je lady Borrowdalová a jej škaredé dcéry.“
„Jacinda!“ umlčala ju Lizzie, potláčajúc úsmev. „Kto je to?“
„Markíza Borrowdalová, naša najnepríjemnejšia suseda. Je rozhodnutá, že pre svoje otrasné dcéry uchmatne aspoň dvoch mojich bratov. Chudák Róbert, bude mať čo robiť, aby sa jej zbavil.“
Kočiš v livreji zastavil kone.
Kyprá matróna sa vyklonila z koča a hromovým hlasom zakričala: „Lady Jacinda! Haló! Haló!“
Jacinda si sťažka vzdychla a spolu s Lizzie sa vliekla ku kočiaru, aby pozdravili susedky.
„Práve vás ideme navštíviť, drahá moja. Ako nádherne vyzeráte! Bože, ste už takmer dospelá!“ zvolala suseda.
„Ďakujem, lady,“ povedala Jacinda spôsobne.
„Aj vy ste tu, slečna Carlislová?“ zobrala markíza neochotne na vedomie Lizziinu prítomnosť.
„Lady Borrowdalová, lady Meredith, lady Anne, som rada, že vás opäť vidím,“ odpovedala Lizzie zdvorilo a uklonila sa.
Dávajúc najavo vlastnú dôležitosť, tučná lady sa otočila späť k Jacinde a pokúšala sa rozprúdiť rozhovor medzi ňou a svojimi dcérami.
Belinda nad tým všetkým v duchu znechutene krútila hlavou. Matku, ktorá sa pokúša uloviť ženícha pre svoju dcéru, dokázala rozoznať aj na sto honov. Každá šľachtická dcérenka súca na vydaj určite horela túžbou stať sa Róbertovou manželkou a ona je proti tomu bezmocná.
Róbert sa snažil udržať ich príchod v tajnosti a staral sa len o vlastné záležitosti, ale chýr o jeho príchode sa očividne rozletel veľmi rýchlo. Všetci už vedeli, že jeden z najžiadanejších slobodných mužov Anglicka sa vrátil domov. Belinda si odrazu bola celkom istá, že toto trio je len predvojom.
Našťastie sa nemusela báť, že niektorá z týchto husičiek, ktoré pripomínali nakysnuté buchty, by mohla ohroziť jej miesto v Róbertovom srdci. Dievčatá sa tvárili odmerane a neprejavili ani štipku zmyslu pre humor, aspoň trochu pochopenia či snahy zabaviť svojich poslucháčov, čím by vykompenzovali svoj nie veľmi príťažlivý zovňajšok. Nehybne sedeli v koči oproti spupnej, povýšeneckej matke a hľadeli na Jacindu, akoby ňou pohŕdali kvôli jej kráse, duchu a energii. Jedna mala dozadu ustupujúcu bradu a mdlé oči, druhá špicatý nos a obe pôsobili veľmi nepríjemným dojmom.
„A kto je toto?“ ozvala sa matka, nedôverčivo si obzerajúc Belindu.
Pretože všetky upriamili na ňu pozornosť, o pár krokov podišla ku koču, premýšľajúc nad nejakou uštipačnou poznámkou, ktorou by počastovala markízu Borrowdalovú.
„Rada by som vám predstavila svoju guvernantku, slečnu Hamiltonovú,“ zašvitorila Jacinda.
Belinda zdvihla hlavu a mierne sa uklonila. „Lady Borrowdalová…“
„Guvernantka?“ premerala šiju nepriateľsky sa tváriaca lady od hlavy po päty. „Načo vám je guvernantka? Veď vy predsa chodíte do akadémie, drahá Jacinda,“ otočila sa prekvapene k Jacinde.
Bolo jasné, že lady Borrowdalová venovala svoju pozornosť len ľuďom ovenčeným šľachtickým titulom.
„Vylúčili ma,“ vyhlásila Jacinda a triumfálne sa uškrnula.
„To nieje pravda,“ opravila ju Belinda káravo, pretože lady Borrowdalovej len-len že nevypadli oči z jamôk. Belinda sa usmiala na dievča a dodala: „Vy ste niekedy až príliš nezbedná, slečna.“ Potom sa s čo najpresvedčivejším úsmevom pozrela na markízu. „Len žartuje, madam. Jeho výsosť jednoducho usúdila, že lady Jacinde by po toľkých mesiacoch v meste dobre padlo nadýchať sa čerstvého vidieckeho vzduchu.“
„To je zaujímavé, že vojvoda Hawkscliffe sa s vami radí o zdraví svojej sestry, slečna… Ako sa to voláte?“
„Hamiltonová,“ odvetila Belinda odmerane, zaskočená ženiným pohŕdavým tónom.
„Ach, prepáčte mi moju zábudlivosť. Len sa čudujem, že Jeho výsosť svojej sestre nezabezpečil solídnejší dozor.“
„Slečna Hamiltonová je kvalifikovaná a veľmi schopná guvernantka,“ vyhlásila Jacinda škrobené a zvraštila obočie. Primkla sa bližšie k Belinde.
„Možno je, ale vyzerá, akoby len teraz sama vyšla zo školských lavíc. Guvernantka mojej netere si hľadá miesto, pretože jej chovankyňa sa vydala. Pani Swissová, nepoznáte ju? Je mimoriadne schopná. Určite by sa k vám lepšie hodila. Nezabudnem celú záležitosť spomenúť Jeho výsosti. Koniec koncov, čo vedia starí mládenci o týchto náležitostiach?“
Oči lady Borrowdalovej sa opäť zlomyseľné zapichli do Jacindinej tváre.
Naozaj si táto všetečná ženská myslí, že vojvoda bude mrhať časom kvôli takým maličkostiam, ako je guvernantka jeho sestry? Samozrejme, je to všetko len maškaráda, ale čo si tá ženská vlastne o sebe myslí? Kto je, že si dovoľuje spochybňovať rozhodnutia vojvodu Hawkscliffa? „Lady Borrowdalová,“ spustila škrobené, pretože už nedokázala udržať jazyk za zubami, „ubezpečujem vás, že Jeho výsosť si získalo bezchybnú reputáciu práve vďaka tomu, že dokonale rešpektuje všetky zásady etikety a svojím neobvyklým zmyslom pre česť.“
Panebože, bráni ho ako lojálna služobníčka!
Než vyriekla tie slová, mala v úmysle upokojiť lady Borrowdalovú a dať jej najavo, že si nemusí robiť o Jacindu starosti, ibaže jej slová mali presne opačný účinok. Z malých očiek statnej matróny vyšľahli blesky od rozčúlenia, že sa niekto pokúsil spochybniť jej názor. „Taká bezočivosť!“ vybuchla. „Toto má byť príkladné správanie sa pre mladé dámy? To je nehoráznosť!“
„Ak človek odmietne podlizovať sa, sotva sa to dá nazvať bezočivosťou,“ namietla Belinda. Bola prekvapená, ako ľahko dokáže usadiť nafúkanú ženskú. Bolo to rovnako jednoduché, ako uzemniť tokajúcich šľachticov.
Lady Borrowdalová, ledva lapajúc po dychu, vyštekla: „Nijaká guvernantka sa so mnou nebude rozprávať ako so seberovnou! Okamžite sa ospravedlňte!“
„A za čo, madam? Len som vám pripomenula, že Jeho výsosť sa v Londýne teší vynikajúcej povesti.“
„Vy mi nemáte čo pripomínať! Máte odvahu, len čo je pravda, ale môžete si byť istá, že Jeho výsosť sa dopočuje o vašej drzosti.“
Len čo zaznela táto hrozba, Belinda urobila presne to, čo urobiť nemala. V podobných situáciách sa vedela zachovať aj rozumnejšie, ale po dlhých mesiacoch, počas ktorých musela znášať nenávistné pohľady podobných matrón, ako je táto, už jednoducho nedokázala krotiť svoj hnev. Na výbuch lady Borrowdalovej odpovedala chladným pousmiatím vyjadrujúcim pobavenie, akoby chcela povedať: Povedz mu, čo chceš, aj tak sa mi nič nestane. Bol to úsmev kurtizány.
Lady Borrowdalová na ňu vypleštila v úžase oči.
„Madam,“ zasiahla Jacinda opatrne, „dnes asi nieje najvhodnejší čas na návštevu.“
„Boli sme si pozrieť starý hrad a všetky sme unavené,“ pridala sa Lizzie.
„Neprišli by ste na čaj zajtra?“ dodala Jacinda.
„Hm,“ lady Borrowdalová si uprene obzerala najprv Jacindu, potom Lizzie a napokon fľochla na Belindu. „Zajtra mám iné povinnosti. Bude Jeho výsosť doma v stredu popoludní?“
„Ťažko povedať. Môj brat je mimoriadne zaneprázdnený –“
„Povedzte mu, že si želám s ním hovoriť,“ vyprskla urazene.
Ešte aj neskrotnú Jacindu jej tón poľakal. „Ako si želáte, madam.“
„Kočiš!“ vyštekla lady Borrowdalová. Kým kočiš a postilión obracali koč, ešte raz pohŕdavo zazrela na Belindu.
Všetky tri stáli pri ceste a hľadeli za markízou a jej roz-maznanými dcérami, ktoré odchádzali v hrkotajúcom koči. Jacinda sa otočila a skúmavo pozrela na Belindu. V očiach sa jej zračili pochybnosti. Belinda jej opätovala pohľad s nepokojom v duši, ale v tej chvíli sa rozchichotala Lizzie.
„Tá ale zízala! Myslela som si, že jej vypadnú oči z jamôk!“
„Správala som sa nevhodne,“ vzdychla Belinda, ale obidve dievčatá sa rozosmiali, ešte aj sluha sa diskrétne chichotal do dlane.
„Zaslúžila si to! Už dávno ju mal niekto uzemniť!“ zadúšala sa Lizzie. „Drahá slečna Hamiltonová, naučíte ma brániť sa pred podobnými semetrikami?“

Róbert sa usmial, keď počúval o Belindinej konfrontácii s lady Borrowdalovou. Ubezpečil ju, že dá celú záležitosť do poriadku. Belinda však tušila správne – markíza a jej dcéry boli len prvé z mnohých návštev a nie všetky boli tak málo príťažlivé.
Prichádzali nádherné neviniatka z celého okolia pod zámienkou, že idú navštíviť Jacindu, ale počas návštevy strkali nos do každej miestnosti, okolo ktorej prechádzali. Boli ako zvedavé mačence a išlo im len o to, aby videli Róberta. Ten sa však odsťahoval na poschodie, aby sa im vyhol.
Raz v noci Belinda nemohla zaspať a pozorovala jeho profil osvetlený mesačným svetlom. Pristihla sa, že premýšľa o tom, že raz nastane deň, keď sa bude musieť oženiť. Čo potom urobí?
Nevedela si to ani len predstaviť. Bola to téma, o ktorej nikdy nehovorili. Nebol dôvod, pretože jeho výber nevesty nemal s ňou vôbec nič spoločné. Pre mužov jeho postavenia bol sobáš otázkou majetku a príslušnosti k rovnakej triede. Nespochybňovala jeho povinnosť. Vedela, že jej urodzený milenec jej nikdy neponúkne svoje meno a nikdy to ani neočakávala.
Ale aj tak to bolelo.
Utešovalo ju vedomie, že hoci nikdy nebude nosiť jeho meno, dáva jej to, na čom záležalo najviac – svoju lásku, oheň, svoje srdce.
Na samom začiatku túžila len po slobode a nezávislosti. Chcela mať dostatok peňazí, ktoré by jej zabezpečili istotu, a teraz ich mala. V tomto zmysle sa jej darilo. Zachránil ju z temnoty a pred hanbou, ktoré ju takmer pohltili. Doteraz si nevedela predstaviť, že by mohla porušiť svoj sľub, že sa nikdy nezapletie so ženatým mužom. Každý kúsok ťažko vybojovanej integrity znamenal pre ňu nesmierne veľa a ničoho z toho, čo mala, sa nedokázala vzdať. Keď sa Róbert ožení, bude si musieť nájsť nového ochrancu, aby sa dokázala pozrieť na seba do zrkadla.
Napokon mrazivé myšlienky zapudila. Róbert zatiaľ neprejavil ani najmenší záujem o žiadnu z mladých dám, ktoré k nim prichádzali v nádeji, že ho ulovia. Nemala dôvod na paniku. Ak aj má v pláne oženiť sa, určite to ešte niekoľko rokov potrvá.
Privinula sa bližšie k jeho teplému, mocnému telu, uvoľnenému v spánku, a zobudila ho majetníckym pohladkaním po pevnom bruchu. Bol to dotyk, ktorým ho chcela zviesť. Bozkávala ho na hruď, potom na krk a tvár. Chcela, aby si aspoň v tejto chvíli uvedomil, že patrí iba jej.
Jemne ho hladkala, až sa napokon pohol, prebudil a oddal sa jej vôli. Sadla si naňho a naďalej ho bozkávala. Privlastňovala si ho, jazdila na ňom, milovala sa s ním s búrlivou oddanosťou.
„Bože, ty si ako sen!“ vydýchol, keď použila každý trik, ktorý ju naučil, aby zvýšila jeho rozkoš.
Pri milovaní celkom zabudla na svoje obavy. Vstupoval do nej pri každom mohutnom náraze a ona sa opíjala rozkošou pri jeho blažených stonoch. Potom sa jej celý svet zastrel rozkošou. Obidvaja sa snažili nasýtiť jeden druhého, ale keď sa o nejaký čas vrátila do skutočného sveta, cítila, že sa jej do očí tisnú slzy. Boli to síce slzy uvoľnenia, zanechávali v nej však prázdnotu a zúfalstvo.
Je v jeho náručí, ale nikdy ho nebude vlastniť tak, ako vlastní on ju. Ak sa žena zaľúbi do muža, ocitne sa v jeho moci, premýšľala zúfalo nad pravidlom kurtizán, ktoré tak ľahkovážne porušila. Ak sa kurtizána zaľúbi, je stratená.
Je otrokyňou tohto muža a veľmi dobre si to uvedomuje. Je len otázkou času, kedy bude musieť draho zaplatiť za svoje bláznovstvo.
Róbert ju hladkal po chrbte, dlho a nežne. Spočívala hlavou na jeho hrudi a počúvala pravidelné údery jeho srdca. Pobozkal ju na čelo. „Ľúbim ťa, Bel,“ zašepkal.
Dúfam, pomyslela si, zahľadená do tmy.




Devätnásta kapitola


Možno to spôsobil duel a dotyk so smrťou, že Róbert znova našiel chuť do života. Cítil sa ako znovuzrodený. Bol zaľúbený a vedel, že aj Belinda ľúbi jeho. Ľúbi ho žena, ktorá mu ako jediná dokázala dať istotu a pocit, že život je úžasný. Jeho šťastie, spokojnosť a presvedčenie, že niekomu patrí, kazil len dotieravý pocit viny. Vedel, že voči Belinde sa nespráva fér.
A teraz navyše dostal list od lorda Coldfella, od ktorého závisel jeho ďalší osud.
Ležal poskladaný na stole pred ním. Premýšľal nad ponukou starého vojvodu, zvažoval riziká. Prekrížené nohy si vyložil na stôl a zamyslene si orezával husacie brko.
Belinda mu povedala o svojej zásade nezapliesť sa so ženatým mužom. Vedel, že je jeho povinnosťou oženiť sa a splodiť potomkov tak, ako mu to prikazuje jeho titul. S istotou však vedel, že keď ten čas príde, urobí čokoľvek, aby prinútil Belindu zostať s ním. Nikdy jej nedovolí, aby sa vrátila k životu kurtizány.
Než odpovie Coldfellovi, musí sa ubezpečiť, že Belindina láska k nemu je neotrasiteľná a že mu nedá zbohom, ani keď sa ožení. Možno je od neho kruté, že ju chce pripraviť aj o poslednú morálnu zásadu, ktorej sa držala ako topiaci sa slamky, ale dobre vedel, že ju potrebuje a nikdy jej nedovolí odísť. Ak ho skutočne ľúbi, skloní sa pred nevyhnutnosťou jeho manželstva so svojím obvyklým vznešeným pôvabom.
Čo by som mal urobiť pre to, aby som ju presvedčil? premýšľal s povzdychom. Jedinou odpoveďou na utíšenie výčitiek svedomia bolo rozhodnutie, že musí usilovne pracovať na zmiernení biedy bezprizorných detí žijúcich v Londýne.
Pred niekoľkými dňami napísal najväčším charitatívnym organizáciám a vyžiadal si od nich informácie, štatistiky, správy o podmienkach v ich zariadeniach. Keď zhromaždí všetky podklady, vráti sa do Londýna. Stretne sa s lordom Sidmouthom, ministrom vnútra a požiada ho o finančný príspevok.
Na chvíľu sa v myšlienkach zatúlal do predchádzajúcej noci a spomenul si, ako ho uprostred spánku zobudila, aby sa s ním pomilovala. Vychutnával spomienky na jej sladké požiadavky, pretože veľmi dobre vedel, akú cestu musela prejsť od čias, keď sa panicky bála jeho milovania. Ktorý smrteľník niekedy nesníval o tom, že ho bude zvádzať zmyselná krásavica? Nikdy netušil, aké prekvapenie mu najbližšie pripraví. Nech mu Boh pomáha, naozaj je do nej šialene zaľúbený.
Zvuk krokov na chodbe ho vytrhol z rozjímania a potom sa ozvalo klopanie na dvere jeho pracovne.
„Áno?“
Dvere sa otvorili a jedna z Jacindiných priateliek strčila dnu hlavu. Bola to bezvýrazná slečna, tvár jej lemovali gaštanovohnedé kučery. „Vaša výsosť, prepáčte, že vyrušujem. Váš sluha mi povedal, že by som tu mohla nájsť lady Jacindu.“
„Bohužiaľ, som tu len ja,“ odpovedal a neochotne sa postavil.
Dievča váhavo vkročilo dnu, ale nepúšťalo kľučku z ruky. „Aká šťastná náhoda!“ pohodilo hlavou a kučery okolo tváre sa mu rozhojdali.
Bezočivé dievčisko, rozčuľoval sa v duchu. Spoznal v nej dcéru baróna Penritha. Náhoda, to určite!
„Počuli ste už, že som sa práve vrátila po mojej prvej spoločenskej sezóne v Londýne?“ zaťahovala afektované.
„Som si istý, že ste žali samé úspechy,“ zahundral.
Koketné si ovinula kučeru okolo prsta a pristúpila bližšie. Róbert sa obzeral okolo seba a nevedel si predstaviť, ako jej unikne.
„Bola som si istá, že sa tam stretneme, ale mala som smolu.“
Zmeravel a uprene sa na ňu zahľadel. Ktovie, či sa dopočula klebety – viac ako klebety – o ňom a jeho milenke. Zostávalo mu len veriť, že rodičia nedopustili, aby také mladé dievča počúvalo klzké reči. Ale, dobrý Bože, čo ak ich spolu videla? Čo ak spozná Belindu?
„Nemáte rád spoločnosť, Vaša výsosť?“ podpichovalo dievča a pristúpilo ešte bližšie k nemu.
„Som veľmi zaneprázdnený v parlamente,“ vysvetľoval s predstieraným úsmevom. „Mali sme veľa zasadnutí a okrem toho sme museli riešiť záležitosti súvisiace s koncom vojny.“
„Aha,“ kývla hlavou a potom začala džavotať o spoločnosti. Rovno pred očami videl rodiacu sa matrónu.
Nielenže sa bál, čo by sa mohlo stať, keby spoznala Belindu, ale vedel aj to, že musí okamžite odísť. Počul svoje vlastné búšiace srdce a spolu s ním tikot hodín, ktoré odmeriavali čas, keď povesť mladej slečny začne byť kompromitovaná, pretože bola príliš dlho sama v miestnosti s nejakým džentlmenom. Dokonca aj v takom prípade, ak išlo len o prefíkaný ženský manéver.
Pravidlá sú pravidlá a desiatky mladých intrigánok a ich rodičov sa mu už v minulosti pokúšali takýmto spôsobom natiahnuť na krk chomút. Nepodarilo sa im to a nepodarí sa to ani tejto. Manželstvo je dosť zlé aj bez toho, aby človeka zahnali do neho úskokom.
„Vidiek sa mi zdá po zážitkoch v Londýne nekonečne nudný. Človek je tu odlúčený od skutočného života,“ vzdychla si barónova dcéra a znova pristúpila bližšie.
„Som si istý, že taká okúzľujúca mladá dáma ako vy má aj tu veľa priateľov,“ podpichol ju. „Dovoľte, aby som našiel Jacindu –“
„Neobťažujte sa, prosím –“
„To nie je žiadne obťažovanie,“ prerušil ju s napätým úsmevom. „Ja… idem ju pohľadať a pošlem ju za vami.“
Počul, že dievča sklamane duplo nohou, keď vyšiel na chodbu len pár sekúnd pred vypršaním limitu.
V prijímacom salóne počul trkotať barónku a ďalšie ženy. Vo vlastnom dome sa musel zakrádať ako lupič, aby pred nimi unikol. Matky vždy rady využijú každú príležitosť, to vedel z vlastnej skúsenosti. Bral schody po dvoch a až keď sa ocitol na poschodí, vydýchol si. V duchu hromžil na sestru, že si dohodla stretnutia, a potom nie je doma.
Išli von? čudoval sa, keď prehľadal všetky komnaty a nikde ich nenašiel. Belinda by mu predsa povedala, keby sa vybrali na jednu zo svojich potuliek.
Zbadal Jacindinu komornú a spýtal sa, kde je jeho sestra. Dievča zbledlo a priznalo pravdu. „Išli do budoáru vojvodkyne, Vaša výsosť,“ šepla, trasúc sa od strachu.
Zvraštil čelo a tvár mu potemnela. „Prosím?“
„Sú v izbách vojvodkyne Georgiany.“
Prudko sa otočil a vykročil po chodbe. Nemohol uveriť, že sestra sa vzoprela jeho dlhoročnému zákazu. Meravo kráčal po schodoch na štvrté poschodie. Keď začul z izby na konci chodby dievčenský smiech, zaťal zuby. Otvoril dvere a naskytol sa mu pohľad, ktorý ho celkom rozčertil.
Jacinda sedela pri matkinom pozlátenom toaletnom stolíku a v matkinej obrovskej bielej parochni pretkávanej šperkami vyzerala vyslovene komicky. Malým štetcom si nanášala na líca lepidlo a priliepala si matkine hodvábne mušky.
„Čo tu robíš?“ zavrčal hrozivo.
Všetky zvuky v miestnosti razom stíchli.
Jacinda vyskočila z čalúneného sedadla, prudko sa zvrtla a strhla si z hlavy parochňu. „Nič.“
Lizzie si stiahla boa, ktoré mala prehodené cez plecia, a postavila sa za Jacindu. Vyzerala prestrašene ako sivá myška pred kocúrom.
„Dobre viete, že sem nesmiete chodiť,“ pustil sa do nich hlbokými hlasom, zlostne vyslovujúc každú slabiku.
„S-slečna Hamiltonová povedala, že môžeme,“ vyjachtala Jacinda.
„Róbert, prečo sa hneváš?“
Otočil sa, keď počul Belindinu otázku. Sedela v kresle pri okne a čítala knihu. Zatvorila ju, vstala a mračiac sa podišla k nemu. „Na tom predsa nieje nič zlé.“
Nemohla, samozrejme, vedieť, ako ho to vyviedlo z miery. „Nikto nesmie vstúpiť do týchto komnát, a dievčatá to veľmi dobre vedia.“
„Prečo?“
„Pretože som tak rozhodol. Jacinda, okamžite si daj dolu tie otrasné mušky a ponáhľaj sa dolu. Barónka Penrithová a jej dcéra čakajú na teba už dobrú štvrťhodinu.“
„Prečo si taký sebecký?“ zlostila sa Jacinda. „Si rovnaký ako otec. Bola to moja mama!“
„Pozri sa na seba. Vyzeráš ako pobehlica. Okamžite si daj tie čačky dolu z tváre!“
„Róbert!“ postavila sa Belinda pred Jacindu. „Nekrič na ňu. Je to dieťa, a toto je nevinná hra.“
„Nemiešaj sa do toho! Jacinda –“
„Už idem!“ Odlepila si z líca aj posledný hodvábny krúžok a prebehla okolo nich. Tvárila sa ukrivdene. Lizzie sa potichu pobrala za ňou.
Róbert vyprevádzal obidve prísnym pohľadom plným výčitiek.
„Čo je to s tebou?“ vyhŕkla Belinda, keď dievčatá odišli.
Zabuchol dvere a otočil sa k nej. „Myslel som si, že sa môžem na teba spoľahnúť a že na ne dohliadneš!“
„Nič sa predsa nestalo.“
„Celých šestnásť rokov sa snažím z tej potvory vychovať dámu. Nemala si ich sem pustiť!“
„Róbert, to dievča má právo poznať svoju matku. A ty tiež.“
„Žena, ktorá nás porodila, nebola našou matkou. Len náhodou sme sa ocitli v jej maternici. Pani Lavertyová mi bola matkou oveľa viac než Hawkscliffova pobehlica.“
„Pokúšala sa o to, ale tvoj otec jej to nedovolil.“
„Nemiešaj sa do toho, o našich rodičoch nevieš vôbec nič.“
„Ani ty.“ Zdvihla knihu, ktorú čítala, a podala mu ju. Bol to starý zväzok zviazaný do plátna a previazaný modrou stužkou. Hľadela naňho plná súcitu. „Toto je denník tvojej matky.“
Šokovane na ňu vypleštil oči, ale ani sa nepohol, aby si ho zobral. „Ty si čítala jej denník? Ako si mohla?“ zvolal pohoršene.
„Viem, že by to pochopila, najmä ak sa mi podarí presvedčiť ťa, že ťa mala veľmi rada. Miláčik, začínam chápať, prečo si na ňu taký nahnevaný.“
„Nahnevaný? Kto povedal, že som na ňu nahnevaný? Nie som nahnevaný. Prečo by som mal byť nahnevaný?“ rozčuľoval sa. „Celý život sa pokúšam odčiniť jej škandály.“
„Róbert, buď voči nej spravodlivý. Teraz si už určite uvedomuješ, že otec poškvrnil jej obraz pred tebou, skôr než si si to dokázal uvedomiť.“
„Náš otec bol dobrý otec! Naučil ma rozlišovať dobré od zlého.“ Snažil sa udržať svoje emócie na uzde a stíšiť hlas, pretože nechcel, aby Belinda zistila, ako veľmi ho táto téma rozčuľuje. „Pre otca som bol všetkým, okrem mňa nikoho nemal,“ pokračoval zdržanlivejšie. „Možno pil, možno až príliš miloval whisky, ale mal v sebe toľko cti, že nezačal vláčiť naše meno po rozvodových súdoch, keď porodila Jacka. A ako sa mu za to odvďačila? Vyspala sa s welshským markízom a porodila dvojčatá. Som rád, že mám toľkých bratov, ale nezdá sa ti zvláštne, že stále rodila, keď deti nechcela?“
„Tak ty si myslíš, že ťa nechcela? Róbert, prečítaj si tieto stránky.“ Opäť sa pokúsila podať mu denník, ale odstrčil jej ruku a pobral sa k dverám. Mal pocit, že ho porazí, ak odtiaľ okamžite neodíde. „To je absurdné!“ Siahol po kľučke, ale opäť ho zastavil jej hlas.
„Hawkscliffe dnes opäť postrčil Morleyho do úlohy ich otca.“
Zostal stáť, tvárou odvrátenou od nej. Gróf Morley bol jeho titul, ktorý používal, než zdedil vojvodstvo. Nemusel sa ani otočiť a pozrieť na milenku, aby vedel, že číta z matkinho denníku.
„Môj úbohý syn! Je taký presiaknutý a ničený pocitom viny, pretože on jediný sa môže tešiť z otcovej lásky, že sa snaží byt otcom svojim malým bratom. Je to príliš veľa na trinásťročného chlapca. Je taký vážny a slušný, že sa takmer nikdy neusmieva –a už vôbec nie na mňa.
Dokážem odpustiť Hawkscliffovi jeho chlad, jeho mrazivú ľahostajnosť voči mne, ale ako mu mám odpustiť, že obral môjho syna o bezstarostné detstvo, ktoré si mal užívať, kým bude musieť čeliť zodpovednosti, ktorá je oveľa väčšia než zodpovednosť bežného človeka?“
Róbert zatvoril oči. Tvár mal plnú bolesti.
„Som si istá, že malý Morley sa vie vyrovnať so svojím osudom, ale niekedy, keď vidím toho odmeraného, statočného človiečika, najradšej by som ho zobrala do náručia a povedala: To nie je tvoja chyba, synček, že otec nemiluje tvojich bratov. Je to len a len moja chyba.“
„To už stačí,“ zašepkal nešťastne.
Mal pocit, že v hrudi mu horí oheň a rozbúrené city mu roztrhnú vnútro. Príliš mnoho rokov musel stáť vzpriamene a vždy bol viazaný povinnosťou dávať príklad a správať sa vzorne, aby mu nikto nemohol nič vyčítať. Musel byť dokonalý. Nič iné nebolo dosť dobré. Nesmel urobiť žiadnu chybu. Nikdy. Bola to povinnosť, ktorou ho poveril otec.
Preglgol. Nedokázal sa otočiť, ale na stene vedľa neho bolo zrkadlo a v ňom videl, že Belinda upiera oči na jeho chrbát a hľadí naňho plná súcitu a lásky. Rýchlo preletel pohľadom po prepchatej, zaprášenej, napoly zabudnutej izbe. Všimol si zamatový vankúšik, na ktorom sedávala matkina obľúbená mačka, a v tom okamihu ho zaplavili bolestné spomienky, ktoré mu vohnali slzy do očí.
Sklonil hlavu. Belinda podišla k nemu a pohladkala ho po chrbte.
„Porozprávaj sa so mnou,“ navrhla mu nežne.
„Ja… Nedovolili mi, aby som ju mal rád. Potreboval som ju, ale ak som jej nejakým spôsobom prejavil lásku, otec to chápal ako zradu. Okrem mňa nemal nikoho. Opakoval mi to zakaždým, keď sa opil. Tvrdil, že všetko závisí len odo mňa. Ona mohla mať ostatných – mohla si nechať svojich bastardov, tvrdieval, ale ja som vraj iba jeho syn. Nebolo to spravodlivé voči bratom, nebolo to spravodlivé voči mne – a vedel som, že to nebolo spravodlivé ani voči nej.“
Objala ho. Mocne si ju vinul k sebe a cítil, ako obruče okolo jeho srdca, kamenné obruče hnevu, pomaly praskajú.
„Keď ju tá popravčia čata zabila, Bože, najradšej by som… niečo podpálil. Celé tie roky som sa voči nej správal chladno a odmerane, presne tak, ako to odo mňa vyžadoval otec. Nechápeš, čo som spravil? To ja som ju k tomu dohnal. Je to moja chyba, že už nežije.“
„Ale, Róbert –“
„Keby som ju nebol súdil, keby som nebol zatvoril pred ňou svoje srdce a nehľadel na ňu zvysoka, nebola by sa chcela vykúpiť tými šialenými hrdinskými skutkami. Keby som jej povedal, čo som jej vždy chcel povedať, mohla žiť!“
„A čo si jej chcel povedať?“
„Že ju mám rád. Prosím ťa, povedz mi, že to vycítila.“
„Vedela to,“ zašepkala Belinda a mocne ho objímala. „Nemusíš sa obviňovať ani sa za ňu hanbiť, Róbert. Dala ti zo seba to najlepšie: milujúce srdce.“
Pri jej tichých slovách sa prestal ovládať. Rana bola príliš veľká, príliš hlboko votkaná do jeho vnútra. „Bel, jediný človek, za ktorého sa skutočne hanbím, som ja sám.“
Sadol si, zakryl si tvár rukami a len z posledných síl zdržiaval plač. Prehral však ten zápas a keď ho žiaľ celkom premohol, škaredo hrešil. Belinda si pritiahla jeho hlavu na hruď a utešovala ho, akoby bola jeho matkou, o ktorú ho otec pripravil.

Dni plynuli.
Róbert vďaka Belinde objavil v sebe schopnosť milovať. Akoby sa jeho srdce rozpínalo aj za hranice, ktoré kedysi zabezpečovali jeho obranu. Jeho oddanosť ho však začínala trápiť. Vedel, čo riskuje, vedel, čo musí urobiť. Vedel, že musí uskutočniť rozhodnutie, čomu dá prednosť – buď záväzku voči titulu, alebo láske. Obe preňho znamenali samovraždu. A vedel aj to, že už nedokáže pred ňou ukrývať svoje rozorvané vnútro.
Stál hore na cimburí a obzeral si polia, na ktorých bolo v prvý deň žatvy veľmi rušno. Robil, čo bolo v jeho silách, aby ovládol pocity viny, ktoré ho neprestajne prenasledovali. Odrazu si všimol na ceste osamelého jazdca. Prižmúril oči proti slnku. Hľadel naňho a hovoril si, že ho klame zrak. Ale keď sa osamelý jazdec, sediaci na mohutnom bielom koni, priblížil, všimol si, že pod pazuchou má hrubú knihu a na očiach sa mu ligocú okuliare. Pochopil, že k Hawkscliffe Hallu sa skutočne blíži Alfréd Hamilton. Pripomínal mu Dona Quijota, ktorý sa chystá pustiť do boja s veternými mlynmi.
„Prepánakráľa, len to mi chýbalo!“ vzdychol si otrávene.
Vrátil sa do hradu a poslal sluhov, aby išli starcovi oproti a privítali ho. Ďalších požiadal, aby mu pripravili izbu. Belinda bola s dievčatami vonku. Pozorovali žencov, ale nepredpokladal, že v tejto horúčave zostanú na poli dlho. Aj keď ešte stále pociťoval hlboký nesúhlas s tým, čo Alfréd Hamilton urobil, dobrá výchova a lojálnosť voči Belinde mu prikazovali, aby ho prijal, ako sa sluší a patrí.
Keď Hamilton dorazil na nádvorie, jeho správanie Róberta zaskočilo. Meravo zoskočil z koňa, potisol si okuliare vyššie na nos, odmietol občerstvenie a zlostne naňho gánil.
„Pán Hamilton, vítam vás –“
„Rád by som sa s vami porozprával, Vaša výsosť. Dúfam, že to neodmietnete,“ prerušil ho príkro.
Prekvapený Róbert ukázal na dvere. „K vašim službám, pane. Poďte ďalej.“
Viedol Hamiltona dovnútra a odrazu mal pocit, že ho čakajú veľké problémy. Len čo vošli do pracovne, sadol si a začal sa cítiť ako školák, ktorého prichytili pri darebáctve. Starý muž si založil ruky za chrbát a prísne sa naňho zahľadel. Sluha sa vzdialil a potichu za sebou zatvoril dvere.
„Dovoľte, aby som prešiel rovno k veci,“ spustil Hamilton. „Prišiel som vás požiadať, aby ste sa zachovali voči mojej dcére ako džentlmen, alebo sa jej okamžite vzdali.“
Róbert cítil, že mu vyschlo v krku. „Prosím?“
„Ožeňte sa s Belindou. Keď sme sa stretli naposledy, otvorili ste mi oči a musel som preglgnúť veľmi trpkú pravdu. Tvárite sa ako čestný muž, urobte teda cti zadosť.“
Róbert vstrebával jeho slová a starostlivo zvažoval, ako odpovie. Dosť dlho trvalo, kým sa odvážil prehovoriť: „Pri všetkej úcte, pane, Belinda je šťastná ako moja milenka. Má zabezpečenú ochranu a všetko, čo pre život potrebuje. Nechce nič viac. Denne, každú hodinu, myslím na jej šťastie. Obidvaja sme šťastní.“
„Nepochybujem o tom, že vy ste, ale moja dcéra určite nie je. Belinda bola vychovaná ako slušné dievča. Nikdy by nemohla byť šťastná ako vydržiavaná žena. Zaslúži si od života viac.“
Róbert vstal zo stoličky a rozhorčene vyprskol: „Vážený pane, ja som ochraňoval vašu dcéru a bol som voči nej štedrý, zatiaľ čo vy ste ju uvrhli do chudoby a nechali napospas osudu. Tak mi láskavo prestaňte robiť kázeň a vysvetľovať mi, čo je správne a čo nie.“
„Nebudete robiť z mojej dcéry pobehlicu!“
„Úprimne povedané, Belinda urobila pobehlicu zo seba sama a stalo sa to predtým, ako som ju stretol. Nepozerajte na mňa, akoby som jej ublížil. Naopak, som jej záchrancom.“
„Ale za akú cenu, Vaša výsosť?“
Róbert sklopil oči a srdce mu búšilo od hnevu. Zároveň ho však ovládol pocit viny. „Obávam sa, že to nieje možné. Obaja sme spokojní s tým, ako to je.“
„A aký život to bude pre Belindu, keď vás prestane uspokojovať, vy nafúkaný sebec? Keď sa jej nasýtite, keď začne byť nemotorná, lebo bude nosiť pod srdcom vaše dieťa?“ útočil starý muž. „Poznám maniere takých, ako ste vy. Vyplatíte ju, aby vám dala pokoj, len čo vás upúta nejaká ďalšia? Moja dcéra nie je pobehlica, to dobre viete! Bola celkom nevinná, keď jej ublížili. Urobila len to, čo musela urobiť, aby prežila!“
„Nezahrávam sa s ňou,“ namietol Róbert pokojne, hľadiac do zeme. „Ľúbim ju.“
„Verím, že ju ľúbite.“ Odrazu sa začal tváriť skúmavo. „Riskovali ste život, aby ste potrestali jej nepriateľov. Ale môže to tým pre vás skončiť? Musíte byť dôsledný, Hawkscliffe. Musíte sa s ňou oženiť. Myslím, že hlboko v duši si to uvedomujete aj vy sám.“
„To nieje také jednoduché.“
„Prečo?“
„Kvôli tomu, kto som.“
„Ach, áno, kto ste! Vzor mužskej bezúhonnosti a cti. Vojvoda, ktorý si razí cestu na samý vrchol spoločenského rebríčka. Čo na tom, ak cestou nahor pošliape život nejakého dievčaťa a zlomí mu srdce?“
„Mám v úmysle postarať sa o ňu.“
„Až kým to nezačne byť pre vás nepohodlné. Kým sa neoženíte s nejakou rozmaznanou slečinkou, ktorá vám zakáže stretávať sa s milenkou. Milujete svoje dobré meno viac než Belindu. Čestné slovo, Vaša výsosť, po tom všetkom, čo som o vás počul, som od vás očakával oveľa viac. Tak ako ja a ako Mick Braden – aj vy ste ju sklamali.“
„To nie je pravda,“ namietol nepresvedčivo Róbert. Mal pocit, že práve dostal päsťou do žalúdka. Neprestajne mu duneli v hlave jej slová: Každý ma sklame, Róbert. Ja nie, tvrdil vtedy.
„Sféra môjho vplyvu je veľmi široká a mám nespočetné povinnosti,“ bránil sa vášnivo. Hnevalo ho, že tento starý fantasta ho zatlačil do defenzívy. V ušiach mu však zneli všetky vlastné argumenty malicherne. „Musím sa oženiť, aby som splnil očakávania. Nemôžem sa predsa oženiť s kurtizánou. Škandál by otriasol celou stranou! To sa jednoducho nerobí!“
„A toto má byť príkladný muž, principiálny človek! Muž, ktorý sa skláňa pred diktátom etikety, namiesto toho, aby učinil spravodlivosti zadosť?“
„Neurážajte ma pod mojou vlastnou strechou, pane!“ vybuchol.
„Nechcem vás urážať. Ani nemám moc, aby som vás prinútil urobiť to, čo je správne. Môžem urobiť len toľko, že vám poviem, čo som sa naučil po vašej návšteve počas nekonečne dlhých nocí, ktoré som prebdel v cele. Vy ste mi otvorili oči a odhalili predo mnou tvrdú, nemilosrdnú pravdu. Pochopil som, že človek si nemôže vyberať, ktorú časť skutočnosti bude vnímať a ktorú ignorovať. Musí byť ochotný pozrieť sa aj na to, čo je ťažké, aj na to, čo je dobré. Nevšímal som si to, čo som nechcel vidieť, a kvôli mne bytosť, ktorú milujem najviac na svete, utŕžila ranu, ktorá sa už nikdy nezahojí.“ Očí sa mu naplnili slzami ľútosti. „Musím žiť sám so sebou, aj napriek tomu strašnému zlyhaniu. Keby som mohol, ešte dnes by som zobral Belindu odtiaľto a nedovolil by som, aby ste jej aj naďalej ubližovali.
Ale stratil som právo zasahovať do jej života. Viem to. Viem, že vás neopustí, ani keď ju budem o to prosiť. Ľúbi vás. Od chvíle, keď vás priviedla do väzenia, som vedel, že je do vás zaľúbená. Ak jej ublížite, prisahám pri hrobe svojej ženy –“
„Radšej by som obetoval vlastný život, ako by som jej mal skriviť čo i len vlások na hlave.“
„Dúfam, že nikdy nezabudnete na tieto slová.“ Alfréd hľadel naňho ponad okuliare s knihou pod pazuchou.
Róbert si všimol, že to nie je ilustrovaný rukopis, ale stará, ošúchaná Biblia.
„Vaša výsosť, ja nie som dôležitý človek ako vy,“ pokračoval starý muž. „Keď sa to tak vezme, som vlastne čudák, z ktorého sa vysmievajú. Môžem vás len vyzvať, aby ste dokázali, že sa skutočne môžete hrdiť poctivosťou, ktorá vás preslávila. Ale ak sa vzdáte ozajstnej lásky kvôli svojej svetskej sláve, jedného dňa sa prebudíte a uvedomíte si, že nie ste o nič lepší než ja. Pochopíte, že ste boli len blázon zaslepený pozlátkom.“

Keď sa Belinda vrátila, našla Róberta v zvláštnej nálade. Zdalo sa, že je zmätený a že ich vôbec nepočúva, keď mu spolu s Jacindou rozprávali o poníkoch, ktoré zlákali na jablká. Jacinda a Lizzie odbehli, aby sa pred večerou upravili, a potom jej Róbert povedal, že jej otec našiel cestu až na Hawkscliffe Hall.
„Čože?“ hľadela naňho prekvapene. Ovládla ju radosť, že je slobodný, ktorú však vzápätí skalili obavy. Nestretla sa s otcom od chvíle, keď ho navštívili s Róbertom. Navyše už vie, že je kurtizána. „Ako sa dostal z väzenia?“
„K tomu sme sa nedostali. Rozhodol sa, že neprijme moje pozvanie a radšej bude bývať v hostinci v dedine. Pozval som ho na večeru.“
„To môže znamenať len toľko, že nesúhlasí s tým, čo tu robím.“
„Mal som presne ten istý dojem.“
„Povedal ti niečo?“
Pokrútil hlavou a odvrátil oči. „Belinda?“ Chcela už odísť, aby sa pripravila na večeru, ale keď ho začula potichu vysloviť svoje meno, vrátila sa. „Veríš, že ťa ľúbim?“ spýtal sa zúfalo.
Usmiala sa a pohladkala ho po líci. „Áno, a ja ľúbim teba. Stalo sa niečo?“
Chytil ju za ruku, otočil sa k nej a nežne ju pobozkal. Tváril sa zasnene. „Chcem len, aby si bola šťastná,“ zašepkal.
„Som s tebou oveľa šťastnejšia, ako som kedy v živote bola.“
Objal ju, ona mu oprela hlavu o hruď a na chvíľu zabudla na obavy zo stretnutia s otcom.

Našťastie otec prišiel dosť zavčasu na to, aby sa mohol s dcérou ešte pred večerou úprimne porozprávať. V záhrade rástol vysoký tis, okolo ktorého stála lavička. Sedeli tam spolu v tieni a slnečné lúče zaplavovali trávnik pred nimi.
Belinda očakávala, že ju otec vyhreší, ale namiesto toho sa jej ospravedlnil s takým žiaľom a ľútosťou nad všetkým, čo ju postihlo, že ju to dojalo k slzám. Chvíľu trvalo, kým ho presvedčila, že Róbertova láska jej pomohla zahojiť všetky rany.
„Ale nie je tvoj manžel, drahá dcérka,“ protestoval opatrne, držiac ju za ruku.
„Viem, ale ja mu… dôverujem, otecko. Ľúbim ho. Keby sa so mnou oženil, ohrozilo by to jeho politickú kariéru a vyvolalo by to škandál – nehovoriac o Jacinde. Ako politik dokáže urobiť pre ľudí veľa dobrého. Čo je dôležitejšie – moje osobné výhody, alebo životy tisícok ľudí, ktoré sa vďaka nemu aspoň trochu zlepšia? Viem, že to znie rúhačsky, ale úprimne povedané, čo záleží na zdrape papiera, ktorý bude dôkazom toho, že sme manželia? Vo svojom srdci viem, že ma ľúbi.“
Zamračil sa a pokrútil hlavou s takým utrápeným výrazom, že sa takmer zosypala a prezradila mu pravdu – že po ničom na svete netúži tak veľmi ako po manželstve s Róbertom.
Má na výber? Je kurtizána, jeho milenka. Nič viac. Róbert určite nechce, aby sa vojvodkyňou stala žena, ktorá má rovnakú povesť ako jeho matka. Aj keď – podľa toho, čo vedela o Georgiane – hrdo by sa preniesla ponad všetky klebety.
„Ako sa ti podarilo dostať z väzenia?“ spýtala sa, aby zmenila tému.
Mrzuto na ňu pozrel. „Požiadal som o láskavosť kolegov z univerzity, ktorí boli mojimi dlžníkmi.“
Nemala srdce spýtať sa ho, prečo to neurobil už dávno, ale aj keď držala jazyk za zubami, zdalo sa, že jej číta myšlienky.
„Nepožiadal som ich, aby mi pomohli, lebo som bol hrdý a obával som sa o svoju povesť. Presne tak ako ten tvoj vojvoda,“ pripustil ľútostivo. „Nikdy si to neodpustím.“
Belinda si vzdychla a s láskou ho potľapkala po pleci. „Bola by som rada, keby si si odpustil. Ja som ti odpustila už dávno. A okrem toho, zničená povesť má aj svoje výhody. Aspoň sa už nemusím zapodievať takými hlúposťami.“
Zamračil sa jej čiernemu humoru, ale ona sa veselo rozosmiala, aby ho presvedčila, že sa so všetkým vyrovnala. Krátko potom servírovali večeru.
Belinda vycítila napätie medzi Róbertom a jej otcom, hoci obidvaja boli príliš dobre vychovaní, aby sa správali neprístojne. Našťastie Jacinda neprestajne rapotala a jej reči vyplnili nepríjemné ticho a zabavili všetkých pri stole. Keď sa konečne dostala k slovu aj Lizzie, Alfréd si uvedomil, že má pri stole rovnakého knihomoľa, ako je sám, a s potešením venoval svoju pozornosť plachému dievčaťu.
Jacindu zmiatlo, že nieje v centre pozornosti, ale potom sa rozhodla, že svojej priateľke to potešenie dopraje. Dojedla večeru a počúvala ich rozprávanie o knihách.
Belinda kútikom oka pozorovala Róberta a všimla si, že na ňu akosi čudne hľadí. Spýtavo naňho pozrela, ale on ju len chytil za ruku a mlčky počúval diskusiu o Gulliverových cestách.
Neskoro večer Alfréd Hamilton odišiel a keď sa dievčatá pobrali do postele, Róbert odviedol Belindu hore na cimburie a tam ju pri svite hviezd ubezpečoval o svojej úprimnej oddanosti.
Jeho láskanie bolo také dokonalé, jeho nežnosť taká výnimočná, akoby vedel, že jej nasledujúci deň zlomí srdce.

Belinda stála v chodbe pred Róbertovou pracovnou a načúvala. Odrazu sa jej zmocnila zlá predtucha. Z nejakého dôvodu po ňu poslal, ale podľa zvukov spoza dverí vytušila, že ju ešte neočakáva.
„Ja viem, že máte slečnu Hamiltonovú veľmi rady, dievčatá, ale v Londýne je všetko oveľa komplikovanejšie než tu. Ak jej v parku čo i len kývnete na pozdrav, riskujete svoju povesť.“
„Chceš, aby sme jej ublížili?“ zvolala rozhorčene Jacinda.
„Neublížite jej. Chápe to. Nieje to tak, ako by som chcel, ale jednoducho je to tak.“
„My ju máme rady!“
„Samozrejme. Všetci ju máme radi. Robím si len starosti o vašu budúcnosť.“
„Ty sa jej mieniš vzdať?“ vybuchla Jacinda.
„To nie, ale moje postavenie si vyžaduje isté obete.“
Belinda sa rozhodla, že už nebude ďalej načúvať a že nastala chvíľa, aby vošla dnu. Všetci stíchli a upreli pohľady na ňu. Tvárili sa previnilo, pretože ich pristihla, že rozprávali o nej. Nasilu sa usmiala.
„Róbert má pravdu, Jacinda, Lizzie. Ani trochu mi neublížite. Môžeme sa dohodnúť na nejakom signále. Keď ma zbadáte, otvoríte si slnečníky alebo vejáre a ja to pochopím ako pozdrav a urobím to isté.“
„Slečna Hamiltonová!“ vykríkli obe a rozbehli sa k nej. „Je nám to tak ľúto!“
„Nebuďte hlúpe, to predsa nie je vaša chyba. Vo svojom srdci som stále učiteľka a ak sa nebudete na verejnosti správať čo najlepšie, veľmi sa nahnevám.“
Keď so smiechom objala dievčatá, Róbert sa na ňu vďačne usmial.
„Bude to v poriadku. A teraz si už choďte zbaliť veci, lebo sa vraciame do Londýna.“ Plná očakávania sa otočila k nemu.
Kývol im hlavou. „Ak nemáte nič proti tomu, slečny, rád by som sa porozprával so slečnou Hamiltonovou medzi štyrmi očami.“
Keď Jacinda a Lizzie odbehli baliť si veci, Belinda si prekrížila ruky na hrudi a zvedavo pozrela na Róberta. „Čo sa deje?“
Tmavé oči mu triumfálne svietili. Podišiel k nej, chytil ju za ruky a jemne jej ich stisol. „Nebudeš tomu veriť.“
„Naozaj sa vraciame do Londýna?“
„Áno – ale nezostaneme tam dlho.“
Nechápavo naňho pozrela. „Kam pôjdeme? Teda – mám ísť s tebou, nech už pôjdeš kamkoľvek?“
„Bez svojej tajnej politickej zbrane sa už nepohnem ani na krok, ty moja krásna, iskrivá, úchvatná hostiteľka!“
„Tváriš sa ako kocúr, ktorý práve zožral kanárika. Hovor, čo sa deje.“
„Bel, vybrali ma za jedného z členov britskej delegácie, ktorá sa zúčastní na mierovom kongrese vo Viedni.“ Rukami si zakryla ústa.
Víťazoslávne zaťal päste. „Nie je to ohromný úspech?“ zvolal a vzrušene pobehoval hore-dolu. „Tento kongres bude najdôležitejším medzinárodným zhromaždením od čias Magny Charty.“
„Dostaneš sa do učebníc dejepisu ako mnohí z tvojich predkov!“
Uškrnul sa a trochu sa začervenal. „Musíme ešte získať regentov súhlas, ale vďaka Coldfellovi už mám odporúčanie ministerského predsedu. Wellington sa, pravdaže, zúčastní tiež.“
„Počkaj chvíľku – čo si to povedal o Coldfellovi?“
Otočil sa k nej s rukami vo vreckách. Všimla si, že v jeho tmavých očiach sa objavila neistota. „To on ma navrhol.“
Šokovane naňho hľadela.
„Čo je?“ spýtal sa previnilo.
„Ak za tým stojí Coldfell, potom je v tom určite nejaký háčik.“
„Samozrejme, že je,“ zašomral, pošúchal si krk a rozpačito sa usmial. Prosebné na ňu pozrel a potom sklonil hlavu. „Bože, ako ťažko sa mi to hovorí…“
Zbledla. „Hádam ťa zasa nepožiadal, aby si riskoval život –“
„Nie, nič také,“ ubezpečil ju. „Bol by som rád, keby si vedela, že to nič neznamená. Len…“ zaváhal.
„Róbert?“
Zhlboka sa nadýchol, viditeľne si dodávajúc odvahu. „Chce, aby som sa oženil s jeho dcérou. A ja som súhlasil.“
Nedokázal vydržať jej vyčítavý pohľad. Z tváre sa jej vytratila všetka farba. Hesla na najbližšiu stoličku a uprela oči do prázdna.
Pristúpil k nej. „Prosím ťa… necháp to zle. Ty si jediná, ktorú ľúbim. Ale musím sa predsa oženiť.“
Oči mala obrovské a boli čím ďalej tým tmavšie. Keď prehovorila, takmer ju nebolo počuť: „Ide o to hluché dievča?“
„Áno. Coldfell nemá viac potomkov. Jeho dcéra musí porodiť syna ešte pred jeho smrťou, v opačnom prípade pripadne jeho titul štátu.“ Čupol si pred ňou. „Coldfell chce niekoho, kto tomu dievčaťu zabezpečí slušný život a ja –“
Prešla popri ňom taká omráčená, že takmer nedokázala hovoriť. Hodvábny šuchot jej sukní mu drásal srdce. „Ale veď to dievča je v Jacindinom veku.“
„Na tom nezáleží. Môj vzťah s lady Juliet bude len otcovský. Ľúbim iba teba, len teba potrebujem. Ty ma inšpiruješ. Ty si mi roveň. Viem, že chápeš moju situáciu, Bel… Prosím ťa, povedz, že to chápeš.“
„Je mi zle od žalúdka,“ zašepkala.
„Nechcem ti ublížiť, Bel, ale musím využiť túto príležitosť.“
„Čo mám na to povedať? Bocian ti syna neprinesie. Ako by som sa mohla o teba deliť s inou ženou?“
„Predsa nebudeš na ňu žiarliť.“
„Prečo ťa ten prefíkaný starec nenechá na pokoji? Čo ak je to nejaký ďalší úskok?“
„Nieje to úskok. Práve som dostal list od lorda Liverpoola, ktorý potvrdzuje moje menovanie.“
„Potvrdzuje? To znamená, že o tom vieš už dlhšie? Ako dlho, Róbert?“ dožadovala sa nahnevane odpovede.
„Niekoľko dní.“
Zlostne naňho zagánila, prešla k stolu a nahnevane sa prehrabávala v papieroch, až kým nenašla komuniké od ministerského predsedu. Videl, že sa jej trasú ruky.
„Castlereagh je na pokraji ďalšej depresie,“ čítala nahlas, „potrebujeme mať poruke vyrovnaného a chladnokrvného…“
Hodila list späť na stôl a s rukami prekríženými na hrudi prešla k oknu. „Vedela som, že sa to stane,“ povedala skleslo. „Čakala som to, a predsa to bolí.“
Chcel podísť k jej štíhlej postave so zvesenými plecami, ale potom si to rozmyslel.
„Musíš sa s ňou oženiť, aby si dodržal dohodu?“ spýtala sa tónom, ktorý bol starostlivo neutrálny. Stále bola k nemu otočená chrbtom.
Mučila ho bolesť, vidiac jej utrpenie, a keď prehovoril, slová sa z jeho hrdla drali len veľmi ťažko. „Nejde len o dohodu, miláčik. Aj keby som sa zriekol tejto príležitosti, manželstvu sa nevyhnem. Jedného dňa sa budem musieť oženiť, pretože si to vyžaduje moje spoločenské postavenie. Nemohol by som trochu prospieť aj vlasti, keď mi všetci dôverujú?“
Nasledovalo hrobové ticho.
„Áno, je to pre teba životná šanca,“ súhlasila napokon Belinda. „Možno je to dokonca tvoja osudová príležitosť. Gratulujem. Som presvedčená, že budeš slúžiť vlasti zo všetkých síl a vydáš zo seba to najlepšie.“ Otočila sa k nemu s tvárou meravou ako maska. „Okrem toho ti už nemám čo povedať. Snáď len zbohom.“
„Nie!“ zaprotestoval nešťastne. 
„A čo teda?“ Maska z jej tváre spadla a vystriedal ju hnev. „Už chápem, prečo sme tu. Ukrývame sa pred spoločnosťou a jej jedovatými jazykmi. Kristepane!“ vykríkla a hystericky sa rozosmiala. „Zaľúbila som sa do muža, ktorý sa za mňa hanbí!“
„To nie je pravda –“
„Je to pravda. Hanbíš sa za mňa presne tak, ako sa hanbíš za svoju matku. Pre teba som bola vždy len pobehlicou a ňou aj zostanem.“
„To je lož!“ bránil sa s takým hnevom, že sa preľakla. „Tisíckrát som ti už povedal, že ťa ľúbim.“
„Áno, práve preto ma tvoje rozhodnutie tak zaskočilo.“ Prebodla ho očami, potom nad ním mávla rukou a vykročila k dverám. „Dovidenia, Hawkscliffe. Vraciam sa do Londýna. Sama.“
Chytil ju za ruku, keď prechádzala okolo neho. „Neopúšťaj ma!“ zastonal.
Uprela mrazivý pohľad na jeho ruku a potom mu pozrela do očí. Hľadela naňho s horúčkovitou zlosťou. „Nedotýkaj sa ma.“
„Neodídeš!“
„Ty nie si mojím pánom.“ Vykrútila sa mu. „Zastavím sa v tvojom paláci po svoje veci, kým nebudeš doma. Koniec koncov, odrobila som si ich.“
„Kam chceš ísť? Čo budeš robiť?“ naliehal na ňu. Týčil sa nad ňou, akoby ju chcel zastrašiť a tak prinútiť k poslušnosti. „Nemáš sa kam vrátiť.“
Z očí jej sršali modré iskry. „Harriette ma rada zoberie späť. Nájdem si nového ochrancu –“
„Len cez moju mŕtvolu!“ vyprskol.
Ľadovo sa naňho usmiala. „Nepáči sa ti predstava, že budem ležať v náručí iného muža? Aký je to pocit?“
„Nevrátiš sa k Harriette!“ precedil pomedzi zaťaté zuby. „Opusť ma, ak naozaj chceš, ale zakazujem ti vrátiť sa k takému spôsobu života. Dám ti toľko peňazí, koľko budeš potrebovať –“
„Kašlem na tvoje peniaze!“ vykríkla a odstrčila ho, ale nepohol sa ani o krok. „Ako sa opovažuješ? To sa nikdy nič nenaučíš?“
Otočila sa k dverám, ale znova ju chytil. Zvrtla sa a v zlosti mu búšila do hrude. Objal ju a v zúfalej snahe upokojiť ju jej rozprával nežné hlúposti.
„Počúvaš ma vôbec?“ vykríkol napokon a potriasol ňou.
„Pusti ma!“
„Potrebujem ťa,“ naliehal chvejúcim sa hlasom. „Neopúšťaj ma. Si jediný človek na svete, ktorý mi naozaj rozumie. Si mojou najlepšou priateľkou –“
„Tak prečo potom so mnou zaobchádzaš ako s pobehlicou?“ zašepkala so slzami v očiach. Prestala s ním zápasiť, otočila hlavu a pritisla si dlaň na ústa, aby potlačila plač.
„Ježišikriste,“ zastonal. Nemohol uveriť, že sa mu vyšmykne z rúk. Napriek panike sa mu podarilo presvedčiť ruky, aby ju pustili, hoci sa mu krútila hlava a ovládol ho pocit, že sa mu rúca celý svet. Vystrel ruku, aby ju pohladkal po vlasoch, ale uhla pred ňou. Strácal ju a zdalo sa mu, že tomu už nedokáže zabrániť. „No tak, Bel, prestaň s tým.“
„Chápem, že sa so mnou nemôžeš oženiť, nežiadam ťa o to. Ale na druhej strane nemôžeš chcieť, aby som sa ponížila ešte viac než teraz. Ak ma naozaj ľúbiš, Róbert, nechaj ma odísť. Možno som len kurtizána, ale mám svoje zásady. Musím rešpektovať aspoň nejaké pravidlá, lebo úplne stratím sebaúctu. Vďaka tebe a tvojej láske sa mi podarilo spamätať sa zo všetkých tých katastrof, do ktorých ma dostal Dolph. Radšej stratím to, čo máme, ako by sa to malo zmeniť na odporné pochybnosti. Nemôžem sa opäť dostať do stavu, že sa budem sama pred sebou hanbiť. Je mi to ľúto.“
„Myslel som, že ma ľúbiš.“
„Ak si ju zoberieš, tak to urob so všetkou počestnosťou. Snaž sa to dievča ľúbiť, bude predsa tvojou manželkou.“
„Ale ja ľúbim teba,“ namietol nahnevane.
„Odchádzam,“ zašepkala a znovu energicky vykročila ku dverám.
Schmatol ju za zápästia, aby jej opäť zabránil v odchode. „Nie!“
„Maj zľutovanie, Róbert! Než sa do toho zamotáme ešte viac, dovoľ mi odísť a zachovať si aspoň štipku hrdosti. Prosím, veľmi ťa o to prosím –“
„Belinda, ľúbim ťa.“
Vystrel k nej ruku, ale vytrhla sa mu a vybehla z pracovne. Róbert vybehol za ňou a videl, že uteká po chodbe. „Belinda!“
Neobzrela sa, ponáhľala sa hore po schodoch. Aj napriek dupotu jej nôh a šuchotaniu sukní počul jej vzlyky.
Pustil sa za ňou, ale potom si uvedomil, ako úpenlivo ho prosila, aby jej dovolil odísť dôstojne. Bolo to, akoby mu zabodla do srdca nôž, ktorý ho bodal a bodal. Zostal stáť slepý od zúfalstva a pocitu nekonečnej straty. Nemohol tomu uveriť. Znova zakričal jej meno, ale keď sa nevrátila, tresol päsťou do dverí, ktoré pod jeho mocným úderom praskli. Oprel sa o zárubňu, zaboril si prsty do vlasov a zatvoril oči.
Najradšej by sa za ňou rozbehol a prinútil ju, aby zostala s ním, aj keby ju mal k sebe pripútať okovami, aby ju prinútil k poslušnosti. Ale potom pochopil, že ak by jej postavenie milenky ženatého muža malo zraniť jej krehké sebavedomie, musí jej dovoliť odísť.




Dvadsiata kapitola


Harriette privítala Belindu s otvoreným náručím. Ich stretnutie bolo plné dojatých výkrikov a sĺz, pretože všetkým trom, nešťastne vzlykajúc, rozprávala svoj príbeh a všetky sa predbiehali v snahe utešiť ju.
A tak sa La Belie Hamiltonová vrátila do hry. Harriette žiarila spokojnosťou, aj keď Belinda dovolila len dvom typom mužov, aby jej dvorili – buď tým, ktorí boli príliš starí, alebo tým, ktorí boli príliš mladí, aby ich brala vážne. Bola v Londýne len päť dní, keď ju pozvali do kráľovského divadla v Haymarkete.
Zabávala nápadníkov v opernej lóži, ktorú jej zaplatil Róbert na celú sezónu, a ako obvykle bola obklopená mužmi túžiacimi po jej priazni. Týrala ich svojím smiechom a štipľavým humorom.
Odrazu ju premkol zvláštny pocit. Akoby sa život okolo nej spomalil a zrazu nepočula žiadne zvuky. Rozprestrela si vejár a ponad jeho okraj sa nenápadne obzerala popod pestrofarebnú klenbu opery na druhú stranu. Zbadala Róberta.
Sedel lakťom opretý o operadlo a bradu mal podpretú o ruku. Zdalo sa, že dej na javisku ho ani trochu nezaujíma. Hnevlivo hľadel na ňu.
Zovrelo jej srdce a zabudla na vejár. Telo jej obliala horúčosť, potom chlad a napokon sa začala triasť. Odtrhla od neho pohľad a začala sa horúčkovito ovievať. Nepočula ani jediné slovíčko z toho, čo jej hovorili nápadníci.
Chvíľu zostala sedieť celkom pokojne a predstierala, že sa nič nedeje, potom z ničoho nič vstala a tichým hlasom sa ospravedlňujúc, prechádzala pomedzi ľudí von z lóže. Muži sa ponúkali, že ju odprevadia, pretože vyzerala veľmi nešťastne.
„Dajte mi pokoj!“ okríkla tých, ktorí ju nasledovali, a zlostne si vytrhla pero z vlasov.
V hale poslala jedného zo zriadencov po koč a odišla z divadla, len čo sa jej kočiš objavil s kočom.
Prišla domov a plakala, až kým nezaspala.

Keď nastalo ráno, vedela už, čo urobí. Harriette a ostatní boli po dlhej noci ešte stále v posteli. V bielom svetle rána si pozbierala nádherné šaty, odniesla ich do koča a odviezla do záložne, kde jej za ne vyplatili hotový majetok – takmer tisíc päťsto libier.
Potom prikázala kočišovi, aby ju odviezol do Tattersallu, kde mu vyplatila mzdu, prepustila ho a vzápätí predala aj svoj elegantný čierny koč i kone za ďalšiu obrovskú sumu – dvetisíc guineí. Jediné, s čím sa nedokázala rozlúčiť, bol diamantový náhrdelník, ktorý jej Róbert venoval pred plesom kurtizán.
Najala si drožku, dala sa odviezť do banky a vložila všetky peniaze na svoj účet. Podpísala sa a v nemom úžase hľadela na výslednú cifru. Tritisícpäťsto libier. Tri tisícky investovala do fondov, potom chvíľu počítala a zistila, že vlastní slušný majetok, aby mohla viesť dôstojný život. Pri päťpercentnom úroku jej tie tri tisícky zabezpečia príjem stopäťdesiat libier ročne. To bude stačiť.
Oprela sa a nevidomými očami užasnuto hľadela na papier. Odteraz bude žiť pokojným, jednoduchým životom, presne tak, ako vždy túžila. A už nikdy nebude od nikoho závislá. Nepotrebuje ani bohatých obdivovateľov, ani Harriette, ba dokonca ani otca. V porovnaní s tým, na čo si za tých pár mesiacov s Róbertom zvykla, to bude život v chudobe, ale bude to oveľa lepšie, ako predávať na ulici pomaranče. Nikomu sa nebude musieť zodpovedať. Nebude si môcť dovoliť platiť sluhov alebo slúžku, ale po prvýkrát v živote bude naozaj nezávislá.
Prekvapene preletela pohľadom po hale veľkolepej budovy banky. Zatvorila oči a v duchu žehnala Róbertovi, vďaka ktorému získala svoj malý majetok.
Ach, Róbert, ako veľmi mi chýbaš! pomyslela si a nádej opäť vystriedalo utrpenie. Ale pozbierala sa, zobrala si kabelku a odišla z banky.
V ten istý deň sa rozlúčila so sestrami Wilsonovými a odišla do bytu, ktorý si prenajala v nájomnom dome v Bloomsbury, neďaleko nemocnice pre chudobných. Dala by prednosť ubytovaniu v zariadení, ktoré bolo výlučne pre ženy, ale tam ju odmietli kvôli jej povesti.
V dňoch, ktoré nasledovali, konečne našla pokoj duše. Pokúšala sa vybudovať si nový život na troskách toho starého. Večery trávila čítaním, aby unikla pred žiaľom, a cez deň sa venovala dobrovoľníckej činnosti v nemocnici a v charitatívnej spoločnosti pre bedárov. V starostlivosti o bezprizorné deti sa pokúšala zabudnúť na svoj žiaľ.
Často rozmýšľala nad tým, ako sa vodí Tomymu a Andrewovi v paláci Knightovcov, ale nemohla ich ísť navštíviť.
Aj keď jej ľudia pracujúci pre charitu dovolili, aby im pomáhala, udržiavali si od nej odstup. Zdalo sa, že ani jeden z nich nemá záujem spriateliť sa s ňou. Ak niečo ľutovala, tak len to, že v takzvanej slušnej spoločnosti nemá miesto. Nebola ani ctihodná a vážená lady, ani exkluzívna kurtizána. V minulosti bola buď jedno, alebo druhé. Keď bola kurtizána, mala pocit, že je okolo nej príliš veľa ľudí, teraz však bola osamelá a o to viac ju prenasledovali spomienky na Róberta. Jej bývalý ochranca nezmizol z jej myšlienok.
Bola rada, že otec zostal v Londýne a našiel si tu prácu, pretože v týchto dňoch bol jej jediným spoločníkom. Tešil sa, že zanechala život kurtizány. Zakaždým, keď ju navštívil, sa mu oči naplnili slzami hrdosti a bývalo to často, lebo spolu večerali takmer každý deň.
Kvôli otcovi si ponechala opernú lóžu a raz do týždňa ho zobrala do divadla. Koncom sezóny predplatné vyprší. Kým sa tak stane, môžu si to dôkladne vychutnať. Obidvaja sa smiali, že aj keď nesúhlasil s jej životom ľahkej ženy, nedokázal odmietnuť luxusné miesto, ktoré patrilo k naturálnym pôžitkom jej predchádzajúceho života.

Potom sa objavil ďalší priateľ. V septembri, keď sa večer vracala domov unavená po celodennej práci s deťmi, na schodoch domu našla sedieť Micka Bradena. Presne tak ako to robieval, keď boli deti.
Podišla k nemu. Vstal a okamžite si všimla v jeho chlapčenský peknej tvári úzkosť. Dlho na seba mlčky hľadeli.
„Dobrý večer, Mick,“ pozdravila ho napokon prvá.
„Tvoj otec mi povedal, kde ťa nájdem.“
„Chceš ísť ďalej?“
„Veľmi rád,“ odvetil tichým hlasom.
Keď vošli do malej obývačky, nežnejú zobral do náručia a držal ju, akoby bola z krehkého skla.
„Tvoj otec mi všetko povedal.“ Pustil ju a chytil za ruky. „Cítim sa za to zodpovedný, Bel. Chcel by som svoju vinu odčiniť. Vydaj sa za mňa.“
Zatvorila oči a s povzdychom sa od neho odvrátila. Potom naňho odhodlane pozrela a vyhŕkla: „Neľúbim ťa, Mick.“
„Ja viem. To je v poriadku. Manželstvo by malo byť spoločensky primerané a účelné. My dvaja sa k sebe hodíme, Bel. Po čase tvoje city k Hawkscliffovi pominú, ale ja stále budem s tebou, pretože som súčasťou tvojho života. Poznáme sa predsa celé roky. Odjakživa. Mám ťa rád a cítim, že mám voči tebe povinnosť. Ja nepatrím k tým mužom, ktorí sa svojim povinnostiam vyhýbajú.“
„Chceš sa oženiť z povinnosti, Mick? Ani ty ma neľúbiš?“
Nežne jej odhrnul vlasy z očí. „Podľa toho, čo je podlá teba láska. Mám ťa úprimne rád a cítim sa za teba zodpovedný. Dokonca si občas myslím, že si celkom pekná,“ doberal si ju s úškrnom. „Ty a ja – to jednoducho musí klapať. Nazývaj si to, ako chceš. Viem len toľko, že nemôžeš žiť do konca života sama. Mala by si byť manželka a matka. Vždy si po tom túžila.“
Cúvla pred ním a zahanbene sklonila hlavu.
„Môžem ti taký život zaručiť,“ pokračoval. „Dlhujem ti to. Tvoja minulosť ma nezaujíma. Viem, ako a prečo sa to stalo a nikdy ťa nebudem kvôli tomu odsudzovať. Môžeme odísť z Londýna a začať od začiatku. Viem, už som ťa raz sklamal, ale ak mi dáš ešte jednu šancu, nikdy viac sa to nezopakuje.“
Zatvorila oči plná zúfalstva. Presne tieto slová som túžila počuť, ale od iného muža, pomyslela si. Opäť otvorila oči. „Mick, ja naozaj neviem. Toľko sa toho zmenilo! Už nie som tá žena, ktorú si poznal.“
„Ale áno, si. Hlboko v duši si sa nezmenila.“ Usmial sa a jemne ju štuchol do brady. „Budem ťa zbožňovať, ako som ťa zbožňoval vtedy, keď si mala deväť.“
Láskavo sa naňho usmiala. „Keď som mala deväť, hodil si do mňa dážďovku.“
„Aj to bol dôkaz mojej oddanosti.“
Oddanosť… To slovo ju celkom zmiatlo. Prinútila sa k úsmevu, ale do očí sa jej nahrnuli slzy. „Musím si to premyslieť,“ šepla.
„Máš dosť času. Daj mi vedieť, keď sa rozhodneš, alebo keď budeš niečo potrebovať. Dobrú noc, Bel.“ Sklonil sa, pobozkal jej ruku a odišiel.

Prešli už dva týždne, odkedy zazrel Belindu v opere. Tri, odkedy od neho odišla. Prežíval tie dni s pocitmi bezútešnosti a smútku.
Čas mu požierali nekonečné stretnutia, schôdzky a zasadnutia výborov. Zúčastňoval sa na všetkých a posudzoval návrhy s chladnou, odmeranou rezervovanosťou.
„Hawkscliffe je späť,“ hovorili všetci a mali na mysli oveľa viac než len jeho návrat z vidieka.
V klube mu pripíjali na zdravie, pretože jeho politická hviezda znovu stúpala. Napriek tomu, že polovica dám v spoločnosti bola sklamaná, pretože sa mal oženiť s Coldfellovou dcérou, aj tak obdivne vzdychali, keď okolo nich prechádzal. Jeho obdivovateľky boli do hĺbky duše dojaté tým, že si vybral nežnú lady Juliet Coldfellovú, postihnutú hluchotou. Skutočnosť, že si berie za ženu dievča s hendikepom, len spečatila jeho povesť šľachetného rytiera v žiarivej zbroji.
On sa však cítil príšerne. Pripadal si ako podvodník a duša mu umierala. Zakaždým, keď videl Coldfella, zmocnil sa ho čudný pocit, že sa upísal diablovi.
Dni pre neho strácali zmysel a každým z nich prechádzal, opakujúc si, že Belinda Hamiltonová prestala existovať. Bolo to ťažké, keďže palác bol plný spomienok na ňu. Nech sa otočil kamkoľvek, všade ju videl. Mal ju v krvi, mal ju pod kožou, prenasledovala ho ako nemilosrdný duch.
Cítil jej vôňu na svojich šatách, jej chuť na jazyku, keď sa pokúšal zaspať, prenasledoval ho pocit, že sa ho dotýka. Bolelo ho to tak veľmi, až túžil zomrieť. Musí zabudnúť.
Zabudne!
Každé ráno, keď vošiel do klubu White, pripravoval sa na zlomyseľné klebety. Vedel, že skôr či neskôr sa k nemu donesú a dozvie sa, koho si vybrala za nového ochrancu. Našťastie jeho priatelia v klube sa v jeho prítomnosti starostlivo vyhýbali rozhovoru o nej.
Všetci okrem jedného. Jeho brat Alec sa práve vrátil z potuliek, počas ktorých sa oddával frivolnému spôsobu života. Keď vošiel do klubu, modré oči mu horeli od hnevu. Rozhliadol sa a potom vykročil k stolu, kde jeho najstarší brat listoval v učebnici s nemeckými frázami, aby sa pripravil na cestu do Rakúska. Potichu sa snažil ohýbať jazyk a vyslovovať tie komplikované slová.
Alec sa rukami oprel o stôl a nahnevane vybuchol: „Ty idiot! Obmedzený somár.“
Róbert s hlavou naďalej sklonenou nad knihou naňho varovne fľochol.
„Bol si pripravený kvôli nej zomrieť. Videl som, ako si sa tváril, keď ste boli spolu. Ona je tá pravá, a ty si jej dovolil odísť. Prečo?“
Neodpovedal.
„Ja viem prečo. Máš strach, ty zbabelec. Choď za ňou.“
„Nie.“
„Prečo?“ vykríkol Alec.
„Opustila ma. Čo môžem s tým urobiť?“
„Čokoľvek! Hocičo je lepšie, ako vysedávať a tváriť sa ako povýšenecky snob. Chceš, aby som sa s ňou porozprával namiesto teba?“
„Nie! Preboha, Alec, hovor tichšie.“ Poobzeral sa okolo seba na zvedavé tváre ostatných členov klubu. „Ako vidíš, učím sa nemecky, tak mi daj láskavo pokoj.“
„Budeš mať pokoj, celý život si budeš pripadať opustený. To je presne to, čo si zaslúžiš. A poviem ti ešte niečo. Bez teba bude Bel oveľa lepšie, pretože, milý braček, ty si presne taký istý, ako bol tvoj bezcitný otec.“ Alec sa zvrtol a rázne kráčal preč.
Keď odišiel, Róbert civel na nemecké frázy nevidomými očami. Rozčúlene si šúchal čelo a cítil, že v ňom narastá neopísateľná panika. V ušiach mu hučalo.
Pomaly zatvoril knihu. Potiahol si hárok papiera a namočil brko do kalamára po pravici. Kým v duchu premýšľal, aké slová zvoliť, ruka sa mu viditeľne triasla. Napokon napísal:

Plná moc
Svojím podpisom potvrdzujem, že držiteľka tohto potvrdenia, slečna Belinda Hamiltonová, má moju plnú fiduciárnu moc. Všetky jej dlhy možno postúpiť do paláca Knightovcov na námestí James’s Square na moje meno.
Podpísané 12. septembra 1814.
Hawkscliffe

Kvapol pod meno trochu vosku a vtlačil doň svoj pečatný prsteň. Keď vosk stvrdol, poskladal papier a vložil si ho do vesty. Potom vstal zo stoličky, naplnený zvláštnym pocitom uľahčenia. Nasadol na bričku a hnal sa ulicami, plieskajúc bičom nad konskými chrbtami, smerom k domu Harriette Wilsonovej.
Pred domom kurtizán vyskočil z koča a zabúchal na dvere. Otvoril mu škodoradostne sa tváriaci majordómus a oznámil mu, že slečna Hamiltonová tam už nebýva. Róbert naňho vypleštil oči.
Harriette zišla dolu, tvárila sa chladne a neprístupné a len na veľké prosenie mu dala Belindinu novú adresu.

Hoci najhoršie jazvy na duši sa už Belinde zahojili, bola nervózna, ak musela po zotmení kráčať tmavými ulicami. Dnes zostala v chudobinci dlhšie než obvykle. Vydala sa na cestu s úmyslom, že si zastaví okoloidúcu drožku, ale žiadna sa neobjavila. Našťastie bolo len chvíľu po zotmení, a tak rýchlo prešla po námestí Russell a svižne kráčala k nájomnému domu, kde bývala.
Odrazu zostala stáť ako prikovaná. Pred domom stál elegantný čierny koč, ktorý poznala až príliš dobre. Srdce jej poskočilo, cítila ho takmer v krku.
Prinútila sa kráčať ďalej. Vo vzduchu zacítila vôňu šnu-pavého tabaku a počula Róbertov hlboký barytón. Práve dával Williamovi akési príkazy. Srdce jej opäť poskočilo. Tentoraz od radosti.
Vrátil sa po mňa! Chce dať všetko do poriadku… znelo jej v ušiach.
Zdvihla si sukňu na skromných bavlnených šatách a vykročila ešte ráznejšie, lebo sa bála, že odíde, pretože ju nenašiel doma.
„Róbert!“
Okamžite sa otočil a zastal jej cestu. V čiernych vlasoch sa mu ligotalo svetlo hviezd, ale tvár mal zatienenú a oči také zahalené tajomstvom, že sa zdali čierne ako atrament. Pripadal jej oveľa vyšší, než si pamätala, statnejší, prepychovejšie oblečený, vznešenejší.
Naháňal jej ešte väčší strach, ako keď sa stretli po prvýkrát.
Spomalila a s bázňou sa k nemu blížila. Jeho vznešenosť ju zastrašovala.
„Čakal som na teba,“ povedal jej vyčítavo.
A ja čakám na teba už nekonečne dlho, pomyslela si. Srdce jej išlo vyskočiť z hrude. Nemohla uveriť, že naozaj prišiel. Zmenil snáď názor? Neodvážila sa v to dúfať. „Zdržala som sa.“
„Môžeš mi venovať chvíľku času?“
„Samozrejme.“
Odmerane sa jej uklonil „Ďakujem.“
„Tadiaľto.“
Keď kráčala okolo Williama, povzbudzujúco sa na ňu usmial. Viedla Róberta hore schodmi do svojho bytu. V obývacej miestnosti zapálila lampu postavenú na stole, ktorá osvetlila skromný, ale útulný príbytok.
Len čo sa svetlo rozsvietilo, otočila sa k nemu a vpila sa skúmavým pohľadom do jeho napätej tváre. Pery mal zovreté do rovnej, pochmúrnej čiary a pod tmavými, nepokojnými očami hlboké kruhy. Sklopila zrak, pretože pri pohľade na tú utrápenú tvár pocítila bolesť. A spomenula si tiež na dotyk jeho obnaženej pokožky na svojom tele.
V Hawkscliffe Halle prekypoval vitalitou, chuťou do života, dobrou náladou. Teraz bol vážny, duchom neprítomný. Otočil sa od nej a ruky si založil za chrbát. „Zdá sa, že sa máš celkom dobre.“
„Ide to. A ty?“
„Nikdy som sa nemal lepšie,“ odsekol. „A čo Jacinda a Lizzie?“
„Sú späť v škole.“
„Ako si ma našiel?“
„Vďaka slečne Wilsonovej. Skrývaš sa tu?“ spýtal sa príkro. 
„Nie. Povedz, prečo si prišiel?“
„Som tu, lebo som nepredvídal, že… „ zaváhal a hľadal slová. „Moja nová úloha si vyžaduje veľa diplomacie a prijímanie mnohých hostí. Moja budúca manželka to nebude môcť robiť, pretože je hluchá. Potrebujem hostiteľku.“ Otočil sa a dôrazne sa na ňu zahľadel. „Poď so mnou do Viedne.“
Sklamanie bolo nekonečné. Bolesť v nej horela a vybuchovala ako ohňostroje vo Vauxhalle. Nevzdal sa svojej predstavy. Lady Juliet sa naozaj stane jeho manželkou.
„Nikam s tebou nejdem,“ prinútila sa povedať.
Očividne sa mu jej odpoveď nepáčila. Povýšenecky a opovržlivý pohľad, ktorý jej venoval, však zápasil so zúfalstvom v jeho očiach.
„Nemienim robiť zo seba kvôli tebe blázna. Obidvaja sme mali čas dôkladne si všetko premyslieť. Možno si nezvládla situáciu, a preto si odo mňa odišla. Som ochotný to pochopiť, ale Boh mi je svedkom, že sa nemienim pred tebou plaziť na kolenách. Vráť sa ku mne a všetko bude tak ako predtým. Žiadne otázky. Som ochotný urobiť gesto, ak to upokojí tvoju márnivosť.“
Siahol do vrecka na veste a vytiahol poskladaný papier. Zlostne jej ho podal, ale keď naňho podozrievavo pozrela, bola by prisahala, že v hĺbke jeho očí videla obavy.
„Čo je to?“
„Otvor to.“
„Opäť mi dávaš príkazy?“ zašomrala popod nos a pustila sa do čítania.
Mlčky ju pozoroval a srdce mal takmer v krku. Bolo to všetko, čo mohol urobiť, ak chcel sám sebe zabrániť, aby sa nevrhol pred ňou na kolená a nezačal ju prosíkať, aby sa k nemu vrátila. Pohľadom sa vpíjal do dôverne známych čŕt jej tváre, kým znova a znova čítala jeho splnomocnenie.
Potrebujem ťa, prihováral sa jej v duchu. Zomieram bez teba.
Zhlboka sa nadýchla a vedel, že od toho, čo povie, závisí ich ďalší osud. Zdvihla hlavu, pozrela naňho a stretla sa s jeho znepokojeným pohľadom. Záblesk modrých očí ho celkom omámil.
„Plná moc?“
Prikývol, lebo v jej hlase bol akýsi tvrdý podtón, ktorému celkom nerozumel. „To je to, čo si chcela, nie?“ Znamená to, že ti dôverujem natoľko ako sám sebe, chcel povedať, ale akosi sa mu to nepodarilo.
„Harriette ti nepovedala, že už nie som kurtizána?“
Zvraštil obočie. Spomenul si, že Harriette niečo také spomínala, ale pustil to jedným uchom dnu a druhým von, pretože sa nevedel dočkať, kedy uvidí Belindu.
„Nepovedala ti to?“ zopakovala Belinda.
„Áno, ale – som to predsa ja, nie Worcester alebo Leinster alebo čo ja viem kto. Vráť sa ku mne. Budeš so mnou šťastná.“
„Poobzeraj sa okolo seba, Róbert,“ vykríkla nahnevane a ukázala rukou na skromnú izbu. „Zdá sa ti, že to tu vyzerá ako v budoári kurtizány? Som vyparádená? Nechápeš? Som teraz obyčajná žena, žijem svoj jednoduchý, ale nezávislý život a celkom sa mi páči. Ty sa oženíš s dcérou vojvodu a urobíš zadosť svojmu slávnemu menu. Ja mám prácu. Starám sa o chudobné deti. Ty ma už nepotrebuješ, a ako vidíš, ani ja nepotrebujem teba.“
„Potrebujem ťa!“ zvolal nešťastne.
Zdvihla papier, ruka sa jej mierne triasla. „A týmto mi to chceš dať najavo? Čí nápad to bol? Lorda Coldfella?“
Preglgol. „Vráť sa ku mne, Belinda,“ zopakoval.
„Nie som už ochotná byť niekomu milenkou, Róbert. Ani tebe nie,“ dodala. Roztrhala plnú moc na márne kúsky a hodila mu ich do tváre.
Kúsky papiera padali na zem okolo Róbertových vyleštených čižiem a on na ňu nechápavo civel.
Belinda prešla k dverám bytu. Otvorila ich a čakala, kým odíde, ale on len mlčky stál a len veľmi pomaly mu dochádzalo, že to myslí vážne. Šokovane si ju obzeral. Mal pocit, že ju vidí po prvý raz, dievčenský pôvabnú, bez všetkých tých krikľavých ozdôb jej predchádzajúceho zamestnania a bez ľadovej masky, ktorú už nepotrebovala. Takáto bola predtým, keď ju Dolph Breckinridge objavil, pomyslel si ohúrený.
„Odíďte, Vaša výsosť.“ Stála tam hrdá a silná, ako anjel hnevu a zlaté vlasy sa jej ligotali vo svetle lampy.
Bravo, slečna Hamiltonová! chcel povedať, ale namiesto toho na ňu len s úžasom hľadel a myslel si: Toto je žena, ktorú budem milovať, kým budem žít.
Omámene kráčal k dverám.
„Mimochodom,“ zavolala za ním pomstychtivo, „môžete mi zaželať veľa šťastia. O dva týždne sa vydávam za Micka Bradena.“





Dvadsiata prvá kapitola


Vydá sa za Micka Bradena?
Svitlo ráno a Róbert bol ešte v šoku nad jej slovami. Žalúdok mu zvieral strach. Raňajky vrátil do kuchyne, lebo nebol schopný jesť. Kráčal po bohato zdobenej hale paláca. Duša ho bolela a oči mal po bezsennej noci celé červené. Neupravený a strapatý sa ponáhľal z domu, vyhýbajúc sa štekajúcim psom, ktoré radostne vrteli chvostami a poskakovali okolo neho.
Meškal na schôdzku v klube White, kde sa mal stretnúť s ministrom vnútra, vikomtom Sidmouthom. Klub bol hneď za rohom, preto tam vždy chodieval pešo. Urobil tak aj teraz, narýchlo kontrolujúc, či má všetky dokumenty týkajúce sa bezprizorných detí. Potichu zaklial, keď sa musel rozbehnúť za jedným z papierov, ktorý mu vytrhol vietor.
Mick Braden, premýšľal trpko, keď kráčal po schodoch budovy číslo 37 a neprítomné kývol vrátnikovi, ktorý mu otvoril dvere.
Mick Braden nebol dosť dobrý ani na to, aby jej zaväzoval stužky na topánkach! A keď si toho usmrkanca predstavil v blízkosti jej nôh, nálada sa mu zhoršila ešte viac. Dočerta, je predsa jeho! Pozná každý kúsok jej tela ako svoju vlastnú dlaň.
Nech ti Boh pomáha, Hawkscliffe, prihováral sa v duchu sám sebe. Si ňou posadnutý oveľa viac než Dolph Breckinridge.
Ponáhľal sa cez klubové miestnosti, až zbadal plešinu ministra vnútra, ktorá svietila nad operadlom koženého kresla. Zastal pri ňom. „Pane, prepáčte, že meškám.“
Všemocný bývalý ministerský predseda pozrel naňho ponad okraj novín a odmietavo sa zamračil. „Stalo sa niečo, Hawkscliffe? Vyzeráte, akoby ste mali za pätami celé peklo.“
„Nie, pane,“ prinútil sa k úsmevu. „V ostatnom čase je všetko trochu hektické. Však viete, prípravy na Viedeň a tak ďalej,“ odkašlal si a sadol si.
„Ach, samozrejme. Gratulujem k menovaniu! Určite urobíte všetko, čo bude vo vašich silách, o tom vôbec nepochybujem. Dovoľte, aby som vám zaželal veľa šťastia aj do manželstva.“
„Ďakujem,“ zašomral. Ministrova poznámka mu pripomenula, čo mu hrozí, a tak ho vykoľajila, že celkom zabudol, o čom chcel vlastne hovoriť. Vybral si poznámky.
Vikomt Sidmouth pozrel na vreckové hodinky. „O čom ste sa to chceli so mnou rozprávať, Hawkscliffe?“
„Moju pozornosť upútalo niečo, čo by mohlo zaujímať aj vás, pretože ste ministrom vnútra, pane.“
Sidmouth si zložil ruky do lona a so záujmom si ho obzeral.
Začal mu rozprávať o utrpení detí žijúcich na ulici, o neľútostnom kolese biedy a zločinu, ktoré dovedie tých malých nešťastníkov skôr či neskôr na šibenicu, ale už po krátkej chvíli videl, že to nemá žiadny účinok.
Lord Sidmouth si ho zdvorilo vypočul, opierajúc sa lakťom o kožené opierky kresla, ale jeho chudá tvár bola vyslovene uzavretá. Nebolo to len tým, že meškal. Sidmouth, ktorý bol zodpovedný za riešenie sociálnych nepokojov v Británii, mu dal celkom jasne najavo, že o tom nechce nič vedieť. Čo ako sa ho snažil presvedčiť, len krútil hlavou a argumentoval limitovanými zdrojmi, ktoré treba použiť na to, aby potlačili hrozbu nepokojov.
Vláda sa obávala prepuknutia davového násilia, aké sa odohralo vo Francúzsku. Luddisti naďalej rozbíjali stroje a regent rozčuľoval hladujúcich ľudí nezmyselnými výdavkami. A okrem toho sa vracali domov vojnoví veteráni, pre ktorých nebola v krajine práca.
„Osud takých deciek je poľutovaniahodný, samozrejme, ale vláda nemôže míňať energiu na triviálnosti. A okrem toho,“ dodal, „keby sme zaobchádzali s tými malými zlodejmi v rukavičkách, zločin by zlákal ešte väčšie množstvo detí, pretože by boli presvedčené, že ak ich chytia, dostanú sa z toho veľmi ľahko, v najhoršom prípade to bude výprask.“
Napokon odišiel z klubu v porazeneckej nálade. Odmietnutie lorda Sidmoutha mu neprestajne znelo v ušiach. Bol rozčarovaný vlastnou stranou a vládou.
So zvesenými plecami sa vracal do paláca a cítil sa pod psa.
Nevedel, čo si má myslieť o svojich straníckych kolegoch, ich konzervatívnej legislatíve a fóbii z chudobných. Už dávnejšie sa dozvedel, že Henry Brougham zo strany whigovcov vedie kampaň za vzdelávanie chudobných detí, ale doteraz mu zásadovosť bránila, aby spojil sily s týmto mladým mužom. Znechutený sám sebou sa napokon rozhodol, že predsa len pošle svoje starostlivo spracované návrhy Broughamovi. Možno tým deťom pomôže, nech čert berie jeho slávu, ktorú by mohol získať ako spasiteľ chudobných. Raz sa pridáte k whigovcom, prorokovala mu kedysi Belinda.
A možno aj áno, drahá moja. Možno áno, premýšľal, kým kráčal po rušnej ulici a napokon odbočil k palácu. Podal tašku a kabát Walshovi. Nevšímal si úzkosť a starosť na majordómovej tvári, vyšiel po schodoch a napriek vlastnej vôli vošiel do komnát, ktoré obývala Belinda. S boľavým srdcom si ľahol na posteľ, na ktorej ju zaúčal do tajomstiev lásky.
Zakryl si oči vankúšom a pokúšal sa zaspať. Ak už Castlereagh trpí akýmikoľvek depresiami a výpadkom pamäti, pomyslel si, určite to nemôže byt horšie, ako navždy stratiť lásku svojho života.

Aj keď bol deň mimoriadne ponurý, Róbert bol presvedčený, že spoločenská udalosť, ktorá ho očakáva dnes večer, bude ešte horšia. Keby mal inú povahu, určite by sa opil, ale on sa namiesto toho zatvoril v pracovni a po celý čas sa prehrabával v rozličných návrhoch zákonov.
Večer sa slávnostne vyobliekal, nasadol do koča a pobral sa na King Street.
Dnes večer sa mal po prvýkrát objaviť v spoločnosti spolu so svojou nastávajúcou. Lady Juliet, vojvoda Coldfell a väčšina príslušníkov najvyššej spoločnosti očakávali jeho príchod v Almacku. Nevedel si predstaviť, ako sa tam prinúti vojsť. Keď koč zostal stáť a William mu otvoril dvere, vyšiel na ulicu a zamyslene hľadel na mohutnú budovu.
Toto je najväčšia chyba, akú som kedy urobil.
Ale aj tak vošiel dnu. Plecia mal ovisnuté, akoby mu na nich ležala ťarcha celého sveta a unavene kráčal po veľkolepom schodišti. Všade, kam pozrel, videl Belindu, jej nádhernú tvár zrumenenú láskou a vzrušením. Najradšej by zomrel, ale vystrúhal rezervovaný úsmev a vošiel do plesovej siene.
Všetky priestory boli preplnené najvyššie postavenými príslušníkmi anglickej šľachty – pairovia, ich rozmaznané manželky a mladučké dcéry, vtipkujúci svetáci, ktorí si dali záležať na tom, aby vyzerali unudene… Nedokázal si predstaviť, ako sa mohol medzi týmito snobmi kedysi cítiť uvoľnene. Nenávidel všetko, čo tu videl, a najviac zo všetkého muža, ktorý sa blížil k nemu.
Coldfell kráčal, zľahka sa opierajúc o palicu, a žiaril hrdosťou, že môže ukázať celému svetu svoju dcéru a nádejného zaťa. Juliet vyzerala ako bábika v životnej veľkosti. Mala obrovské porcelánovomodré oči a belostnú pokožku, ktorú zdôrazňovali jej tmavé kučery. V ružových šatách bola skutočne krásna, ale vyzerala vyľakane. Uvedomil si, že sa na ňu mračí, a zháčil sa. „Tu sme,“ vítal ho Coldfell.
Zaťal zuby a na jeho tvári sa objavila čudná grimasa, ktorá mala pripomínať úsmev. „Pane,“ kývol mu na pozdrav a potom sa s formálnou poklonou obrátil k dievčaťu. „Lady Juliet…“
Sledovala pohyb jeho úst a opatrne sa uklonila.
Niekoľko minút sa rozprával s jej otcom a ona ich sledovala, hľadiac znepokojene raz na jedného, raz na druhého. Napokon Coldfell položil jej dlaň na ruku nádejného zaťa.
„Čo keby ste sa trochu zoznámili?“ navrhol im dobrosrdečne.
Róbert mal čo robiť, aby sa nezačal znova mračiť, keď Coldfell odkríval, aby sa zamiešal medzi svojich priateľov. Potlačil hrdelný povzdych a ukradomky pozrel na Juliet. Napadlo mu, že ju požiada o tanec, ale potom si uvedomil, že tancovať nemôže. Tak jej chcel ponúknuť, že jej prinesie punč, ale neodvážil sa nechať ju osamote, keď vyzerala tak vyľakane.
V kúte, dosť ďaleko od najrušnejších miest, si všimol prázdne stoličky a zaviedol ju tam. Sadli si. Hľadeli jeden na druhého bez nepriateľstva, ale aj bez najmenšej snahy spolupracovať. Nevedel, ako má s ňou komunikovať, ani to, či mu bude vedieť čítať z pier. Nešťastne sa naňho usmiala a on jej úsmev opätoval. Niekoľko minút sedeli vedľa seba, každý pohrúžený do vlastných myšlienok. Ľudia na nich pokukovali, šepkali si a nepochybne ich pokladali za ukážkový pár.
Nech však Róbert pozrel kamkoľvek, všade mal pred očami Belindu, s ktorou strávil ten veľkolepý, nezabudnuteľný večer, keď ju sem priviedol, aby ju oslobodil od pocitov hanby a vylúčenia zo slušnej spoločnosti. Na perách mu pohrával trudnomyseľný úsmev, lebo si spomenul, aká bola rozjarená šampanským, ako sa roztopašné krútila po parkete, ukazujúc v duchu ctihodným matrónam dlhý nos.
Veľmi ju podcenil. Tváril sa sebavedomo, oznamoval jej vlastné rozhodnutia, akoby to boli zákony vyryté do kamenných tabuliek, ktoré dostal Mojžiš od Všemohúceho.
Bol slepý, ale teraz už videl všetko celkom jasne. Naplno pochopil, čo stratil. Pokúšal sa ju zlákať späť a ponúkol jej materiálnu istotu, ale to bola ďalšia veľká chyba. Jeho zlý úsudok ju vohnal do náručia toho vyslúžilca. Keď si spomenul, ako roztrhala jeho plnú moc, najradšej by jej zatlieskal. Bolo to nezabudnuteľné gesto.
Nie, teraz už nikdy nebude milenkou žiadneho muža, premýšľal ďalej. Opäť získala svoju hrdosť a vie, že si zaslúži viac než to. Jej rany na duši sa zahojili a bol osudu za to vďačný.
Odrazu vycítil, že Juliet sedí vedľa neho ako na ihlách. Trpel, utápal sa vo svojich spomienkach, pričom úplne zabudol na snúbenicu. S poslušnou odovzdanosťou sa k nej otočil, ale pristihol ju, že uprene hľadí na druhý koniec plesovej siene. Sledoval jej pohľad a našiel človeka, ktorý ju tak upútal. Bol to Clive Griffon, poslanec, ktorý práve vošiel do sály.
Dočerta, pomyslel si, keď ich Griffon zbadal a pobral sa rovno k nim. Bezohľadne sa predieral pomedzi tanečníkov a tváril sa odhodlane. Jeho chlapčenská tvár bola rozpálená hnevom a zdalo sa, že vypil viac, než zniesol.
Róbert sa tváril, že si nevšimol, ako sa Juliet hniezdi a cíti sa v pasci. Griffon prišiel až k nim a postavil sa pred Juliet. Búrlivé city vyžarovali z každého kúska jeho tela.
Juliet naňho ľútostivo pozrela a potom vrhla nervózny pohľad na Hawkscliffa.
„Ste blázon, Juliet,“ povedal Griffon, zdôrazňujúc každé slovo, aby mu mohla čítať z perí. „On miluje inú, vy milujete mňa a ja vás. Ako ste ma mohli zradiť?“
Juliet zafňukala a chytila Griffona za ruku, ale on ju od nej zatrpknuto odtiahol. „Nemusíte sa báť – vaše tajomstvo je u mňa v bezpečí,“ povedal zlostne.
„Aké tajomstvo?“ Róbert zvraštil čelo a otočil sa k Juliet. Naozaj nepotrebuje ďalšiu ženu s tajomstvami.
„Pokiaľ ide o vás, pane, aj keby ma to malo stáť poslanecké kreslo, poviem vám pravdu rovno do očí. Lady Juliet sa vydá za vás len preto, že ju do toho núti otec. Spýtajte sa jej, ak mi neveríte!“
„Aké tajomstvo?“ dožadoval sa Róbert odpovede.
Ale to už Griffona schmatli za ruky usporiadatelia a ťahali ho preč. Pri hlúčiku sa objavil aj Coldfell, rýchlo krívajúc s pomocou palice: „Okamžite ho odveďte preč!“
„Poďte, pane!“ kričal šéf usporiadateľov, pretože Griffon nemienil poslúchnuť.
„Juliet, ľúbim ťa!“ nariekal, keď ho muži vliekli preč.
„Ako sa opovažujete obťažovať moju dcéru?“ reval Coldfell.
„Ako sa opovažujete nútiť svoje jediné dieťa do manželstva s mužom, ktorého nechce?“ kričal mladík.
Róbert vypleštil oči. Ešte nikdy v živote nezažil, aby sa niekto takýmto spôsobom opovážil rozprávať s vojvodom Coldfellom. Očividne to nezažil ani sám Coldfell. Vráskavú tvár mal purpurovočervenú a samú škvrnu. Pichal do Griffonovej hrude palicou. „Stokrát som vás upozorňoval, aby ste sa držali od mojej dcéry čo najďalej.“
Róbert vstal, aby pomohol nastoliť poriadok. Pristúpil k tým dvom práve vo chvíli, keď Coldfell stíšil hlas a sipel len kúsok od Griffonovej tváre: „Vybavím si to s vami.“
„Pane, vy ste ten posledný muž na svete, ktorý sa mi môže vyhrážať,“ odsekol mladík nebojácne, „ak, samozrejme, nechcete, aby sa všetci ľudia dozvedeli pravdu o tom, ako zomrela vaša manželka.“
Róbert a Coldfell boli jediní dosť blízko na to, aby počuli jeho výhražné slová. Róbert šokovane pozrel na Griffona.
Griffon si upravil kabát. „Máte šťastie, lord Coldfell, že nepatrím k ľuďom, ktorí sa znížia k vydieraniu.“
Coldfellová tvár bola zrazu mŕtvolné bledá. Róbert schmatol Griffona za plece. „Poďte so mnou,“ prikázal mu a otočil mládenca k východu. „Ja sa o neho postarám,“ oznámil rázne všetkým prítomným.
„Hawkscliffe, nechajte to iným!“ zaprotestoval Coldfell nepresvedčivo.
Róbert si ho nevšímal a viedol Griffona von. Ľudia im ustupovali z cesty a vydesene si šepkali.
„Vy ste vedeli, že ju ľúbim, Hawkscliffe! Ako ste ma mohli zradiť? Vy –“
„Mohli by ste držať hubu, kým sa dostaneme von?“ zasipel Róbert nahnevane. Vyvliekol Griffona von z tanečnej sály, odbočil doľava do chodby, ktorá viedla k stajniam. „Povedzte mi, čo viete o smrti lady Coldfellovej. Alebo ste len blufovali?“
„Neblufoval som!“ Griffon sa mu vytrhol a šúchal si čelo. Odrazu vyzeral veľmi nešťastne. „Sľúbil som Juliet, že to nikdy nikomu nepoviem… ale ak sa máte stať jej manželom, potom by ste to mali vedieť pre prípad, že ju raz budete musieť chrániť.“
„Pred čím?“
„Pred pravdou. Odprisaháte, že zachováte mlčanlivosť a diskrétnosť?“
Róbert naňho varovne zazrel.
Griffon unavene zavrtel hlavou. „Smrť lady Coldfellovej nebola náhoda. Odkedy tá žena zomrela, Juliet je vyľakaná na smrť. Tajne sme si písali od toho dňa, keď ste ma vzali do Coldfellovho domu. V listoch si vylievala svoju dušu. Bojí sa, že to niekedy niekto zistí. Prisaháte, že nezneužijete túto informáciu proti nej?“
„Dočerta, povedzte mi to už! Máte moje slovo.“
Griffon sa nepokojne obzrel ponad plece. „Keď začalo horieť vojvodovo sídlo v Leicestershire, Juliet zistila, že oheň založil jej bratanec Dolph Breckinridge, ktorý bol Coldfellovým dedičom. Dolph mal byť v Londýne, ale cítila vôňu jeho kolínskej. Najprv vo svojej izbe a potom aj na chodbe. To bolo ešte predtým, ako dym prehlušil všetky vône. Zobudila otca a obidvaja pred požiarom utiekli. Potom povedala otcovi o svojom podozrení.“
„Pokračujte,“ povzbudil ho. Spomenul si, ako sa Dolph krátko pred smrťou priznal, že požiar naozaj založil.
„Medzitým,“ pokračoval Griffon, „sa vojvoda dozvedel, že Dolph je milencom jeho ženy. Podozrenie, že Dolph založil požiar, ho priviedlo na myšlienku, že v tom môže mať prsty aj jeho manželka. Asi týždeň po požiari sa všetci vrátili zo starodávneho sídla do Coldfellovho v Londýne. Až doteraz je ten príbeh odporný, ale v tomto bode začína byť hrôzostrašný. Podľa Juliet Coldfell zavolal Lucy do salónu a tam ju začal vypočúvať. Lucy spočiatku všetko popierala, ale Coldfell ju neprestal trápiť. Keď sa jej napokon priamo spýtal, či sa ho s Dolphom pokúšali zabiť, podpáliac zámok, pritakala, zdvihla kutáč a vrhla sa naňho.“
„To nemyslíte vážne!“
„Juliet povedala, že Lucy ho naháňala s kutáčom po salóne ako šialená, až napokon zasiahla jeho boľavú nohu. Spadol na dlážku a Lucy by ho určite zabila, ale Juliet ju zozadu ovalila po hlave vázou.“
„Juliet ju zabila?“
„Nie, Julietin úder ju nezabil, len omráčil,“ ubezpečoval ho náhlivo. „Coldfell donútil dcéru, aby mu pomohla vyvliecť Lucy do záhrady. Ani jeden z nich nie je silný, ale spoločnými silami ju odtiahli až k rybníku a hodili ju do vody. Ešte stále bola v bezvedomí, takže sa utopila. Bolo to v sebaobrane, Hawkscliffe. Lord Coldfell je odporný intrigán, ale Lucy a Dolph by neboli prestali, kým by ho nezniesli zo sveta. Po vojvodovej smrti chcela Lucy zatvoriť Juliet do blázinca.“
Róbert šokovane hľadel na mladíka a sotva dokázal absorbovať význam jeho slov. Srdce mu bilo nepredstaviteľne rýchlo. Mal pocit, že v jeho vnútri sa niečo vyslobodilo z pút – cítil zvláštnu odvahu, akú predtým nepoznal. V tom okamihu pochopil, čo musí urobiť. Schmatol Griffona za plecia. „Oženíte sa s Juliet.“
Vypleštil naňho oči. „Čože?“
„Ľúbite ju. Patrí vám.“
„Vaša výsosť!“
„To je presne to, čo obidvaja chcete, alebo nie?“
„Ale jej otec mi zakázal priblížiť sa k nej. Nemienim ho vydierať. Sľúbil som Juliet –“
„Poďte so mnou.“ Otočil sa a kráčal von z budovy, kde poslal po svoj koč.
Griffon sa náhlil za ním. „Nerozumiem. Čo chcete urobiť?“
„Len vydržte.“
Naplnený zvláštnou plesavou radosťou čakal, kým William privezie koč. „Ja sa vraciam po Juliet. Odveziete ju do Gretna Green a oženíte sa s ňou, než vás jej otec nájde. Keď budete svoji, nebude môcť urobiť vôbec nič.“
Griffon len šokovane zastonal.
„To je predsa jediné, čo chcete? Alebo sa mýlim?“
„Áno! Ale – to nemôže vyjsť. Coldfell sa bude s vami súdiť za porušenie sľubu! Nenávidíte škandály –“
„Na tom nezáleží. Ukryte sa pod oknom. Privediem ju tam.“
„Vaša výsosť, ak nám pomôžete pri úteku, Coldfell vás určite pripraví o zastupovanie Anglicka na Viedenskom kongrese. Pre ministerského predsedu je jeho slovo evanjeliom –“
„Na tom mi nezáleží,“ odvrkol Róbert. „Len buďte pripravený.“ Griffon znepokojene prikývol a vnoril sa do tieňov za budovou, zatiaľ čo Róbert vybehol hore schodmi a vrátil sa do tanečnej sály. Tam sa zhlboka nadýchol. Srdce mu divo búšilo od vzrušenia nad vlastnou bláznivou odvahou.
Pravda ta vyslobodí, pomyslel si. Po prvý raz v živote sa zbaví tyranie spoločenských konvencií. Vzápätí k nemu pristúpil Coldfell a začal sa mu ospravedlňovať: „Je mi veľmi ľúto, že ten mladý darebák vyvolal takú scénu. Je to skutočne neospravedlniteľné. Bol pliagou pre môj dom od chvíle, keď po prvýkrát pozrel na moju dcéru.“
„Ten mladý Romeo bol pliagou pre mňa i pre vás, je to tak, Juliet?“
Juliet upierala naňho veľké oči a očividne sa bála, že jej láske ublížil. Róbert ju chytil za ruku a otočil sa ku Coldfellovi, schovávajúc pred ním vlastné pocity. „Ak nemáte nič proti tomu, rád by som sa s vašou dcérou porozprával medzi štyrmi očami, aby sme si vyjasnili túto trápnu situáciu.“
„Samozrejme,“ súhlasil Coldfell. Štuchol dcéru do chrbta, varovne na ňu pozrel a potom jej naznačil, aby išla s Róbertom.
Ten jej ponúkol rameno, predstierajúc urazeného ženícha. Bola celkom zdrvená. Chytila sa ho poslušne za rameno a vliekla sa popri ňom.
„Všetko je v poriadku,“ ubezpečoval zvedavcov Róbert. Správal sa povznesené a odmerane, ale v duchu jasal. Akí len budú všetci šokovaní! Boh mu je svedkom, že prestúpi k whigovcom, aby bol škandál ešte väčší! Takmer cítil vôňu slobody, už-už ju mal na dosah ruky. „Tadiaľto, Juliet.“
Ťahal ju za ruku k zadným dverám a malému schodišťu, ktoré viedlo k mezanínu. Len čo sa ocitli na schodoch, kde ich už nikto nevidel, začal ju ťahať oveľa rozhodnejšie. Otočil sa a zreteľne vyslovil: „Rýchlo!“
Nechápavo sa zamračila, ale on len pokrútil hlavou a viedol ju k oblúkovitému oknu s výhľadom na dvor. Otvoril ho a ukázal dolu. Poslušne sa vyklonila a potom sa jej tvár rozžiarila od radosti, lebo uvidela Griffona, živého a zdravého. Zakývala mu.
Róbert ju chytil za plecia a otočil si ju k sebe, aby mu rozumela. Hľadela uprene naňho a vyčkávala. Obaja vyzerali rozhodnutí, že sa musia pochopiť.
„Juliet.“
Prikývla plná úzkosti. 
„Ľúbite Griffona?“
V tom momente sa objavil na jej tvári zasnívaný výraz a horlivo prikývla. Vzápätí sa previnilo zháčila, ale on len mávol rukou. „Chcete sa za neho vydať?“
Oči sa jej rozšírili údivom. Znova prikývla.
„Pomôžem vám pri úteku.“
Udivene naňho vypleštila oči. Zaváhala, znova ukradomky pozrela z okna na svojho milého a potom dychtivo prikývla.
Róbert zapískal na Griffona, pomohol Juliet vyliezť z okna a opatrne ju spustil do náručia čakajúceho mladíka. Potom aj on preliezol cez okno, zavesil sa rukami na parapetnú dosku a zoskočil. Dopadol na kamennú dlažbu, otočil sa k rozžiarenému mladému páru a netrpezlivo ich obidvoch strčil do svojho koča. Griffon sa rýchlo otočil k nemu a obidvomi rukami mu vďačne potriasol ruku.
„Ospravedlňujem sa za svoje správanie, Vaša výsosť. Neviem, ako vám mám poďakovať.“
„Netreba. Dôverujem vášmu úsudku a verím, že vďaka svojmu postaveniu sa budete vedieť o manželku postarať.“
„Nebude jej vôbec nič chýbať.“
„V poriadku. Teraz vám zverím svoj koč, ale dávajte pozor, aby ste mi ho nezničili. William, smer – Gretna Green!“ prikázal kočišovi. „A ponáhľajte sa, ako sa len dá. Nebude dlho trvať a Coldfell sa pustí po vašej stope.“
„Áno, pane!“
„Počkajte!“ zavolal odrazu Griffon. „A čo môj kôň? Pamätáte sa naňho? Ten veľký biely. Je uviazaný v hostinci Rose and Crown!“
„Postarám sa o neho. Keď sa vrátite, príďte si poň.“
„Prijmite ho ako dar za všetko, čo ste pre nás urobili.“
Róbert mávnutím ruky odmietol jeho veľkorysú ponuku. „Choďte už! Druhú šancu nedostanete, Griffon. Coldfell vás už nikdy nepustí do Julietinej blízkosti. Pamätajte si – jej syn sa stane grófom so štyrmi kreslami v Dolnej snemovni a vy budete jeho otec.“
„Vaša výsosť,“ zašepkal užasnutý mladík, objímajúc Juliet okolo krku. „Neviem, ako sa vám mám poďakovať.“
„Dúfam, že prežijete spolu dlhý a šťastný život a že sa budete pridŕžať svojich ideálov, aj keď získate moc. To bude pre mňa váš prejav vďačnosti.“ Zatvoril dvere na koči a potom William švihol bičom.
„Hawkscliffe!“ zakričal Griffon na celú ulicu a mával mu z okna, keď sa už koč hnal preč. „Máte srdce básnika!“
Róbert mu zamával a cestou do stajne sa modlil, aby mal aj výrečnosť básnika. Vyšvihol sa na Griffonovho bieleho žrebca a vyrazil za svojou milovanou.

„Koňa! Koňa! Kráľovstvo za koňa!“
Belinda a jej otec sedeli v divadelnej lóži, zatiaľ čo najväčší herec všetkých čias Edmund Kean, ktorý hral kráľa Richarda III., behal po scéne, znázorňujúcej bojisko, a vykrikoval najslávnejší verš piateho dejstva rovnomennej Shakespearovej hry. Hoci hru dobre poznala, obidvaja hľadeli ako omráčení na podlého kráľa, zápasiaceho s vojvodom Richmondom, pokým ho vojvoda nezabil.
Kean zahral umierajúceho netvora tak skvelo, ako sa v celom kresťanskom svete ešte nikomu nepodarilo.
Nastalo ticho, ktoré prinášalo úľavu. Obecenstvo, predložené básnikovým perom, šokovane hľadelo na podlého kráľa.
Divadlo bolo ponorené do hrobového ticha. Potom, skôr než Richmond stihol predniesť svoju triumfálnu reč, sa s rachotom rozleteli zadné dvere v hľadisku.
Belinda sa zamračila, že niekto vyrušuje uprostred hry, ale stále v okúzlení hľadela na javisko. Potom v hľadisku zašumela vlna úžasu. Divadlom sa niesol šokovaný šepot a tiché povzdychy, za ktorými nasledovali hlasné výkriky .
Aká bezohľadnosť, pomyslela si Belinda a pohoršene otočila hlavu. Prekvapene hľadela na veľkého bieleho žrebca, ktorý niesol na chrbte čiernovlasého jazdca. Kráčali po centrálnej uličke. Dokonca aj Richard III. zdvihol hlavu a „vstal z mŕtvych,“ aby videl toho votrelca.
Belinda neverila vlastným očiam. Vojvoda Hawkscliffe viedol statné zviera do prednej časti hľadiska a vôbec si nevšímal prekvapené výkriky, ozývajúce sa v divadle.
„Čo to má znamenať?“ vydýchla šokovane a chytila otca za rameno.
„Odkiaľ to mám vedieť?“ zahundral.
Kôň nervózne zaerdžal a pohodil hlavou. Obecenstvo bolo pobúrené. Inšpicient a jeho pomocníci sa ponáhľali zasiahnuť, ale Róbert kúsok pred javiskom otočil koňa, ktorý pyšne švihol nádherným chvostom, a potom ho jazdec prinútil postaviť sa na zadné.
„Prepáčte!“ zaburácal hlasom, ktorý nezniesol odpor. „Prišiel som vo veľmi naliehavej záležitosti. Budete mať scénu navyše!“
„Nechajte ho, nech hovorí!“ zakričal ktosi v hľadisku. „Je to Hawkscliffe!“
„To predsa nemôže byť on!“ namietali ďalší.
Edmund Kean povedal niečo inšpicientovi, ten len rozhodil rukami a potom zakričal na pomocníkov, aby zastali, skôr ako niektorého kopne kôň.
S diabolským úsmevom na perách viedol Róbert bieleho koňa pod Belindinu lóžu. S veľkolepým gestom zdvihol nádhernú červenú ružu a podal jej ju. Galantné gesto mu vyslúžilo prevolávanie na slávu, piskot a potlesk. Dokonca aj slávny Kean zatlieskal.
Róbert sa beťársky usmial.
Belinda sa s búšiacim srdcom vyklonila z lóže a prijala ružu plná rozpakov, že sa ocitla v centre pozornosti celého divadla, pretože všetci ju poznali a vedeli, kto je. Spoločenské rubriky novín ju teraz prezývali Mária Magdaléna – kajúcna hriešnica.
„Poďme preč, drahá,“ prihovoril sa jej.
„Zbláznil si sa?“
„Bol som blázon, keď som ti dovolil odísť. Poď so mnou. Neoľutuješ, prisahám!“ presviedčal ju. 
„Róbert, spamätaj sa!“
Celé obecenstvo natiahlo uši, keď sa vojvoda z Hawkscliffu otočil k jej otcovi.
„Pane, ľúbim vašu dcéru viac než čokoľvek na svete,“ pokračoval ešte hlasnejšie a jeho sýty barytón sa ozýval po celom divadle. „Smiem ju požiadať o ruku?“
„Len to urobte, Vaša výsosť,“ zvolal Alfréd Hamilton nadšene.
„Otec!“ protestovala Belinda.
V hľadisku sa ozývali záchvaty smiechu, ktoré ju miatli, ľudia nadšene dupotali a prevolávali im na slávu. 
„Nerob škandál!“
„Ak máme spôsobiť škandál, tak nech to stojí za to.“
„Zbláznil si sa, veď –“ rozčúlenie jej nedovolilo dopovedať.
Priviedol koňa ešte bližšie a s očarujúcim úsmevom k nej natiahol ruku. „Neváhaj. Dobre vieš, že ťa ľúbim. Toto je naša šanca.“
„Povedzte áno!“ zrúkol niekto v neďalekom rade. „Povedzte mu áno, Magdaléna!“
Ďalší sa postupne pridávali.
„Nebuďte hlúpa! Ľúbi vás!“ zakričala statná žena z prízemia.
„Choďte s ním!“ začali skandovať a povzbudzovať Róberta, aby neustúpil.
Neodolateľne sa na ňu usmial. „Počuješ? Väčšina je za. Poď, Bel. Aký zmysel má život, keď nie sme spolu?“
Čierne oči mu svietili a bol v nich prísľub spoločnej budúcnosti, ktorú jej ponúkal. Vystieral k nej ruky a riskoval, že ho verejne odmietne. Boh vie, že by si to zaslúžil za to všetko, čo si musela kvôli nemu vytrpieť. Plná úzkosti odvrátila pohľad od hulákajúceho obecenstva na otca. „Čo mám urobiť?“
Usmial sa na ňu očami zaslzenými od dojatia. „Mala by si poslúchnuť svoje srdce.“
„A čo Mick?“
„On tiež chce len tvoje šťastie, tak ako ja. Pochopí to.“
„Ach, otecko!“ Mocne ho objala.
Skandovanie sa stupňovalo. Belinda odvážne preliezla cez zábradlie lóže a dokonca si pri tom škandalózne odhalila členok. Ta scéna by Georgianu Hawkscliffovú určite potešila. Róbert jej pomohol zísť dolu a opatrne ju posadil na koňa za seba. „Objím ma,“ zašepkal, „a už mi nikdy nedovoľ robiť hlúposti.“
„Ľúbim ťa!“ šepla a cítila, ako ním otriasa hlboký smiech.
„Tak to by som ti aj radil, drahá moja, pretože tentoraz uzavrieme dohodu na veky vekov.“
Otočil sa a pobozkal ju. V jeho bozku bol prísľub noci, ktorú majú pred sebou. Keď ho ukončil, zrak jej zahmlili slzy. Hľadel jej do očí plný lásky. „Chýbala si mi,“ zašepkal. Potom sa opäť otočil dopredu a triumfálne sa rozosmial.
„Poriadne sa drž!“
Pevne ho objala okolo štíhleho pása.
Popchol koňa, pritlačiac mu päty na boky, a nato vyklusali z divadla. Cválali pod hviezdami v ústrety šťastnej budúcnosti.

Oznam na stránkach spoločenskej rubriky novín Times:
 23. septembra 1814
Po súkromnom sobáši v kaplnke, ktorá je súčasťou hradu Jeho výsosti Róberta Knighta v Cumberlande, sa minulý týždeň vojvoda a vojvodkyňa Hawkscliffovci vybrali na cestu do Viedne, kde si budú uprostred rokovaní a spoločenských podujatí pri príležitosti Veľkého mierového kongresu užívať medové týždne.
Lady Jacinda Knightová a jej spoločníčka slečna Carlislová sa pridali k novomanželom a sprevádzajú ich na ceste po Európe.
K rodinnému šťastiu prispieva aj správa, že vojnový hrdina plukovník lord Damien Knight získa po svojom príchode zo Španielska šľachtický titul. Dychtivo očakávame príležitosť vyjadriť mu naše poďakovanie a zároveň mu gratulovať k titulu. Jeho návrat sa očakáva v najbližších dňoch.
Z diskrétnych miest sme sa dopočuli, že vojvoda L. a markíz W. sa pohádali kvôli notoricky známej Harriette Wilsonovej. Ich súperenie o ňu trvá už niekoľko rokov…

                Historické poznámky

Nebudem hovoriť, prečo a ako som sa v pätnástich rokoch stala milenkou grófa Cravena. Či to už bola osudová láska, alebo to zapríčinila otcova prísnosť, moja mravná skazenosť či zvodcovské umenie šľachtica, ktorý ma prinútil opustiť rodičovskú strechu a zveriť sa pod jeho ochranu, vôbec nieje dôležité. A ak aj je, nie som ochotná uspokojiť vašu zvedavosť…

Tak sa začínajú memoáre Harrietty Wilsonovej Dáma a hra. Jej opis života počas vlády regenta sa stal inšpiráciou tohto románu. Dom kurtizán na York Place v skutočnosti patril Amy, najstaršej zo slávnych sestier. Harriette mala vlastný dom v Marylebone na ulici New Road a neskôr v Knightsbridge na námestí Trevor Square. Ja som však tieto fakty pozmenila kvôli zjednodušeniu deja. V skutočnom živote boli Amy a Harriette nemilosrdné súperky a neboli by dokázali žiť pod jednou strechou.
V roku 1815, rok po tom, ako sa končí môj príbeh, sa tridsaťpäťročná Harriette presťahovala do Paríža, pretože jej sláva začala v Londýne pohasínať. Amy sa rozhodla pre počestný život, Fanny zomrela mladá, Júlia porodila dokopy tucet detí a najmladšia zo sestier Sophia sa vydala za vikomta.
Marguerite Guardinerová, ktorá sa v príbehu tiež spomína, začínala ako chudobné írske dievča, ktoré bolo mimoriadne krásne, a skončila ako grófka Blessingtonová. Okrem toho sa preslávila ako spisovateľka a bola dôvernou priateľkou lorda Byrona. Verím, že čitateľ mi prepáči, že sobáš lorda a lady Blessingtonovcov som umiestnila do tohto príbehu. V skutočnosti sa zobrali až v roku 1818.
Pokiaľ ide o politické udalosti, jediný pokus toryovcov o reformu sa prejavil v zrušení trestu smrti za menšie priestupky. Väčšie zmeny však nechali na seba čakať až do roku 1831. Keď k nim došlo, mala na nich veľkú zásluhu najmä energia a um Henryho Broughama (neskôr lorda kancelára a prvého baróna z Broughamu a Vauxu). „Wickedshifts“, ako ho nazýval životopisec Creevy, v roku 1816 upriamil pozornosť parlamentu na charitatívnu činnosť a stal sa predsedom výboru expertov, ktorý mal preskúmať možnosti vzdelávania chudobných detí. V roku 1829 sa Brougham stal obhajcom v súdnom procese s kráľovnou Karolínou. Človek si musí položiť otázku, či jeho vzťah s takou voľnomyšlienkárkou, ako bola Harriette, neovplyvnil aj jeho pokrokové názory na práva žien.
Reakčné a represívne postoje toryovcov, ktorých reprezentovali predovšetkým Sidmouth a Eldon, vyústili do neschopnosti vlády prijať zákony, vďaka ktorým by sa dokázala vyrovnať s problémami povojnového Anglicka, a viedli k verejným protestom. Jeden z nich skončil masakrou v Peteňoo v roku 1819. Divoký útok na toryovských magnátov je zachytený v slávnej básni Shelleyho Maska anarchie.
Zdá sa, že Wellingtonova povesť neutrpela tak ako ostatných toryovcov a neskôr sa dokonca stal ministerským predsedom.
Pokiaľ ide o vikomta Castlereagha, po jeho žiarivej politickej kariére, najmä v postavení ministra zahraničných veci, jeho nekonečný boj s depresiou skončil tragicky a v roku 1822 si siahol na život. Vreckovým nožíkom si prerezal tepnu na krku vo svojej spálni.
Napokon, čitatelia, ktorí poznajú príbeh lady Oxfordovej a jej „harleyovskú čeliadku“, ju určite spoznali ako inšpiráciu pre škandalóznu a krásnu Georgianu, vojvodkyňu z Hawkscilffu a jej potomstvo, splodené s rozličnými mužmi. Táto úžasná žena a rebelantská príslušníčka spoločenskej smotánky bola inšpiráciou pre moju sériu románov o Knightovcoch.
G. F.


Vydavateľstvo WIST vydalo z Knightovskej ságy nasledujúce knihy:

Snehulienka – Damien Knight
Anjel môj – Lucien Knight
Drahá sestrička – Jacinda Knightová

